বিশ্বৰ সুখী দেশৰ সূচকাঙ্কত ফিনলেণ্ডে পুনৰ প্ৰথম স্থান অধিকাৰ কৰিছে আৰু বিগত ৫ বছৰ ধৰি উক্ত স্থান অক্ষুণ্ণ ৰখাত সফল হৈছে।
সূচকাঙ্কৰ প্ৰথমৰ ফালৰ দেশবোৰত ফিনলেণ্ডৰ পিছত আছে যথাক্ৰমে ডেনমাৰ্ক, আইছলেণ্ড, চুইজাৰলেণ্ড, নেডাৰলেণ্ড। সুচকাঙ্কৰ একেবাৰে শেষত থকা দেশখন হৈছে আফগানিস্তান। আফগানিস্তানৰ আগত আছে লেবানন, জিম্বাবৱে, ৰুৱাণ্ডা, বটচোৱানা।
ভাৰতৰ স্থান ১৩৬, পূৰ্বতকৈ তিনি অঙ্ক আগলৈ আহিবলৈ সক্ষম এই বছৰ। ভাৰততকৈ আগত আছে চুবুৰীয়া শ্ৰীলঙ্কা (১২৭), পাকিস্থান ( ১২১), বাংলাদেশ (৯৪), নেপাল ( ৮৪)। অপৰিকল্পিত দ্ৰুত নগৰায়ন, উপাৰ্জন হ্ৰাস, দুৰ্নীতি, স্বাস্থ্য সেৱাৰ মূল্য বৃদ্ধি, নাৰীৰ নিৰাপত্তাৰ অভাৱ, মানসিক স্বাস্থ্যৰ অৱনতি ইত্যাদিৰ বাবে ভাৰতৰ স্থান সুচকাঙ্কৰ তলৰ ফালে।।
অৰ্থনীতিৰ বিনিয়োগ সেৱা সংস্থা মুডিজে 'গ্ল'বেল মেক্ৰ' আউটলুক ২০২৩-২৪'ত প্ৰকাশ কৰা তথ্য অনুসৰি ভাৰতৰ জিডিপি পূৰ্বে কৰা অনুমানতকৈ হ্ৰাস হোৱাৰ সম্ভাৱনা আছে।
যোৱা মে মাহত ভাৰতৰ জিডিপি ৭.৭ শতাংশলৈ উন্নত হ'ব বুলি আশা কৰা হৈছিল। বৰ্তমানে ই ৭ শতাংশলৈ নামিব পাৰে বুলি অনুমান কৰা হৈছে। উচ্চহাৰৰ মুদ্ৰাস্ফীতি, বেঙ্কৰ উচ্চ সুদৰ হাৰ, আৰু বিশ্বজোৰা মন্থৰ অৰ্থনীতিৰ বাবে ভাৰতৰ জিডিপি হ্ৰাস হ'ব বুলি সম্প্ৰতি আশঙ্কা প্ৰকাশ কৰা হৈছে।।
ৰাষ্ট্ৰ সংঘৰ উন্নয়ন কৰ্মসূচীৰ প্ৰধান আছিম ষ্টেইনাৰে ইজিপ্টৰ (COP- 27) জলবায়ু সন্মিলনত ভাষণ প্ৰদান কৰি কৈছে যে বিশ্বৰ ৫৪খন দেশৰ ঋণ পৰিশোধৰ ক্ষমতা যথেষ্ট পৰিমাণে হ্ৰাস পাইছে, আনকি দেউলীয়া হোৱাৰ উপক্ৰম ঘটিছে।
মুদ্ৰাস্ফীতি, ইন্ধনৰ মূল্যবৃদ্ধি, ক্ৰমৱৰ্ধমান সুদৰ হাৰ আদিয়ে উক্তদেশবোৰত ঋণাত্মক প্ৰভাৱ পেলাইছে । শ্ৰীলঙ্কাৰ দৰে পৰিস্থিতিৰ সন্মুখীন হ'ব পাৰে এই দেশবোৰ । জলবায়ুৰ ওপৰত ইয়াৰ বিৰূপ প্ৰভাৱ পৰিব। উন্নত দেশবোৰে উন্নয়নশীল আৰু অনুন্নত দেশবোৰৰ গ্ৰীণ হাউছ গেছ নিৰ্গমন ৰোধৰ বাবে বছৰি ১০০ বিলিয়ন ডলাৰৰ সহায় আগবঢ়োৱা প্ৰতিশ্ৰুতি পূৰণত ব্যৰ্থ হোৱা বুলি ষ্টেইনাৰে অভিযোগ কৰে।।
ষষ্ঠবাৰৰ বাবে ব্ৰাজিলে ফুটবলৰ বিশ্বকাপ জয় কৰিব নেকি! ২০ নৱেম্বৰৰ পৰা কাটাৰত অনুষ্ঠিত হ'ব বিশ্বকাপ ফুটবল। মেছিৰ অৰ্জেণ্টিনা, ৰ'নাল্ড'ৰ পৰ্টুগাল, নেইমাৰৰ ব্ৰাজিল চৰ্চাত আছে।
কোনে শেষ হাঁহি মাৰিব ইয়াক লৈ সমগ্ৰ বিশ্বত জল্পনা-কল্পনা চলিছে। জাৰ্মানী, বেলজিয়ামেও তীব্ৰ প্ৰতিদ্বন্দিতা আগবঢ়াৱাৰ সম্ভাৱনা আছে। ব্ৰাজিলৰ দল এই মুহুৰ্তত যথেষ্ট শক্তিশালী। ২৬ জনীয়া ব্ৰাজিলৰ দলত ষ্ট্ৰাইকাৰ আছে ৯ জন। ফুটবলৰ কিংবদন্তী পুৰুষ, 'ফুটবল সম্ৰাট' ব্ৰাজিলৰ পেলেই নিজ দেশৰ দলক শুভেচ্ছা জনাইছে, আশা কৰিছে, ব্ৰাজিলে ষষ্ঠবাৰৰ বাবে বিশ্বকাপ জয় কৰি অভিলেখ সৃষ্টি কৰিব।
১৯৫৮, ১৯৬২, ১৯৭০ৰ বিশ্বকাপ দখল কৰিছিল পেলেৰ ব্ৰাজিলৰ দলে।।
ৰাষ্ট্ৰ সংঘই জনোৱা মতে যোৱা ১৫ নৱেম্বৰত বিশ্বৰ জনসংখ্যাই ৮০০ কোটি অতিক্ৰম কৰিছে। ৰাষ্ট্ৰ সংঘৰ তথ্য অনুসৰি শেষৰ ১০০ কোটি জনসংখ্যা বৃদ্ধি হ'বলৈ সময় লাগিছিল মাত্ৰ ১২ বছৰ। অহা ১৫ বছৰত আৰু এশ কোটি বাঢ়ি জনসংখ্যা হ'বগৈ ৯০০ কোটি।
মাতৃ আৰু শিশুৰ মৃত্যুৰ হাৰ যোৱা সময়ছোৱাতসউল্লেখযোগ্যভাৱে হ্ৰাস পাইছে। জনস্বাস্থ্যৰ উন্নতি, উন্নত চিকিৎসা ব্যৱস্থা, সহজলভ্য খাদ্য আৰু ব্যক্তিগত পৰিচ্ছন্নতাৰ বাবে মনুহৰ আয়ুস বৃদ্ধি পাইছে।
একে সময়তে কিছুসংখ্যক অনুন্নত দেশত প্ৰজনন হাৰ উচ্চ হৈয়েই আছে। ফলত অবিৰতভাৱে জনসংখ্যা বৃদ্ধি পাবলৈ ধৰিছে। আগন্তুক কেইটামান দশকৰ ভিতৰত জনসংখ্যাৰ ক্ষেত্ৰত ভাৰতে চীনক অতিক্ৰম কৰাৰ সম্ভাৱনা সৃষ্টি হৈছে।।
আমেৰিকাৰ এখন বিজ্ঞান পত্ৰিকাত প্ৰকাশিত এক সমীক্ষাৰ মতে বিশ্বৰ ১২ বছৰৰ পৰা ৩৪ বছৰ বয়সৰ মাজৰ ৬৭ কোটিৰখ পৰা ১৩৫ কোটিৰ ভিতৰত মানুহ হেডফোন, উচ্চ ডেচিব'লৰ সঙ্গীত ইত্যাদিৰ বাবে শ্ৰৱণ সমস্যাৰ সন্মুখীন হৈছে।
ইয়াৰ ফলত মানুহখিনিৰ বেছিভাগে শ্ৰৱণ শক্তি হেৰুৱাৰ সম্ভাৱনা আছে। সমীক্ষাত উল্লেখ কৰা হৈছে যে হেডফোনত গান শুনাৰ সময়ত শব্দৰ তীব্ৰতা বেছিভাগ সময়তে ১০৫ ডেছিবেলত থাকেব। সঙ্গীতানুষ্ঠানসমূহত এই মাত্ৰা ১০৪ৰ পৰা ১১২ ডেছিবেল। এসপ্তাহত চল্লিছ ঘণ্টা সময় ৮৫ ডেছিবেল মাত্ৰাৰ শব্দই মানুহৰ শ্ৰৱণ ক্ষমতাৰ মাৰাত্মক ক্ষতি কৰে। এয়া অত্যন্ত বিপজ্জনক।।
আগন্তুক ২০২৩-২৪ বৰ্ষৰ বাজেটৰ বাবে তথ্য সংগ্ৰহ কৰি থকা সময়ত দেশৰ ডিজিপি বৃদ্ধিৰ হাৰ আশানুৰূপ নোহোৱাত কেন্দ্ৰীয় বিত্ত মন্ত্ৰালায়, নিটি আয়োগ আৰু ভাৰতীয় ৰিজাৰ্ভ বেঙ্কত উদ্বিগ্নতাৰ সৃষ্টি হৈছে।
বিত্ত মন্ত্ৰী নিৰ্মলা সীতাৰমণে ভাৰতৰ অৰ্থনৈতিক উন্নয়নৰ হাৰ সম্পৰ্কে বিভিন্ন অৰ্থ হীন বাখ্যা দি আহিছে আৰু চলিত বছৰত আৰ্থিক বিকাশৰ হাৰ ৮ শতাংশ হ'ব বুলি আশা দেখুৱাই আহিছিল।
সীতৰমণক আশাহত কৰি বিত্ত মন্ত্ৰালয়ে লক্ষ্য কৰিছে যে কোনো অৱস্থাতে দেশৰ জিডিপি ৬ শতাংশৰ ওপৰলৈ যোৱাৰ আশা নাই । ফলত আগন্তুক বাজেট প্ৰস্তুত কৰোঁতে ঞযথেষ্ট আহুকালৰ সন্মুখীন হ'ব লাগিব।
আমেৰিকাৰ মিছৌৰীৰ ছেইণ্ট লুইজ হাইস্কুলত ১৯ বছৰীয়া প্ৰাক্তন ছাত্ৰ এজনে সংঘটিত কৰা বন্দুকৰ আক্ৰমণত আক্ৰমণকাৰী লগতে আৰু দুজন ছাত্ৰ-ছাত্ৰী নিহত হয় আৰু আন সাতজন ছাত্ৰ আহত হয়।
আক্ৰমণকাৰী ছাত্ৰজনৰ বন্দুকটো গুলীচালনা কৰি থকাৰ মাজতে জঠৰ হৈ যোৱাত বহু ছাত্ৰ-ছাত্ৰী নিশ্চিত মৃত্যুৰ পৰা হাত সাৰিবলৈ সক্ষম হয় । বিদ্যালয়খনত চাৰিশ ছাত্ৰ-ছাত্ৰী আছিল । আৰক্ষী উপস্থিত হৈ আক্ৰমণকাৰীজনক আহত কৰি কৰায়ত্ত কৰিবলৈ সক্ষম হয় আৰু পাছত চিকিৎসালয়ত মৃত্যু হয়।
আমেৰিকাত অস্ত্ৰ আইনক লৈ বহু দিনৰ পৰা বিতৰ্ক চলি আহিছে। কিন্তু বন্দুক ল'বীৰ প্ৰভাৱত আজিলৈকে কোনো এখন চৰকাৰে অস্ত্ৰ নিয়ন্ত্ৰণ আইন গ্ৰহণ কৰিবলৈ সক্ষম হোৱা নাই।।
আমেৰিকাৰ প্ৰখ্যাত মনোবিজ্ঞানী ব' ইয়াওৱে উৰা বাতৰিৰ বিষয়ে গৱেষণা কৰি আছে । ইয়াওৰ অভিজ্ঞতা এনে যে সাধাৰণ মানুহ উৰা বাতৰিৰ প্ৰতি সহজতে আকৰ্ষিত হয়, বিশেষকৈ বাতৰিৰ চৰিত্ৰ যদিহে বিখ্যাত ব্যক্তি হয়, তেনেহ'লেতো কথাই নাই।
উৰা বাতৰি দ্ৰুতভাৱে বিয়পি পৰা সম্পৰ্কে গৱেষণা কৰিবলৈ গৈ ইয়াও আৰু সহযোগীসকলে আমেৰিকাৰ কেইগৰাকীমান তাৰকা ফুটবলাৰৰ বিষয়ে মাদক দ্ৰব্য ব্যৱহাৰ কৰি ধৰা পৰা, জনসমাগমত মাৰপিট কৰাৰ কাল্পনিক বাতৰি প্ৰচাৰ কৰিছিল।
তেওঁলোকে প্ৰাক্তন ৰাষ্ট্ৰপতি বাৰাক ওবামাৰ বিষয়েও কাল্পনিক বাতৰি প্ৰচাৰ কৰিছিল। ওবামাই ফ্ৰান্সত কৰা পাৰিবাৰিক ভ্ৰমণৰ সময়ত বাস্তিল দুৰ্গ চাবলৈ যোৱা, মেকড'নাল্ডৰ বিপনীত খাবলৈ যোৱা ধৰণৰ বাতৰি প্ৰচাৰ কৰিছিল।
লক্ষ্য কৰা গৈছে যে বিখ্যাত ব্যক্তিৰ ব্যক্তিগত জীৱনৰ বাতৰিৰ প্ৰতি আকৰ্ষিত হোৱাটো সাধাৰণ মনুহৰ সহজাত প্ৰবৃত্তি । এনে ধৰণৰ উৰা বাতৰিৰ জৰিয়তে এজন ব্যক্তি সম্পৰ্কে থকা ধাৰণা সম্পূৰ্ণ সলাই দিব পৰা যায়।।
ৰাজ্যপালৰ জৰিয়তে কেন্দ্ৰীয় চৰকাৰে বিৰোধী দলশাসিত ৰাজ্যত হস্তক্ষেপ কৰা ঘটনা প্ৰায়ে লক্ষ্য কৰা যায়। কেৰালাত এনে ধৰণৰ এক হস্তক্ষেপৰ ঘটনাত কেৰালা উচ্চ ন্যায়ালয়ে উষ্মা প্ৰকাশ কৰিছে আৰু ৰাজ্যপালৰ নিৰ্দেশ বাতিল কৰিছে ।
কেৰালাৰ ৯খন বিশ্ববিদ্যালয়ৰ উপাচাৰ্য্যক পদত্যাগ কৰিবলৈ নিৰ্দেশ দিছিল ৰাজ্যপাল আৰিফ মহম্মদ খানে । ইউজিচিৰ নিয়ম লঙঘন কৰা বাবে উচ্চতম ন্যায়ালয়ে কেৰালাৰ এপিজে আব্দুল কালাম বিশ্ববিদ্যালয়ৰ উপাচাৰ্য্যৰ নিয়োগক অবৈধ ঘোষণা কৰিছিল ।
ৰাজ্যপালগৰাকীয়ে ইয়াৰ আলম লৈ কেৰালাৰ ৯ খন বিশ্ববিদ্যালয়ৰ উপাচাৰ্য্যক পদত্যাগৰ নিৰ্দেশ দিছিল । ৰাজ্যপালৰ নিৰ্দেশে চিপিআই (এম) নেতৃত্বাধীন বাঁও গণতান্ত্ৰিক চৰকাৰখনক অসন্তুষ্ট কৰিছিল আৰু ৰাজ্যৰ সাংবিধানিক মুখ্যগৰাকীৰ এনে অবৈধ আৰু ৰাজনৈতিক উদ্দেশ্যপূৰ্ণ নিৰ্দেশৰ বিৰুদ্ধে তীব্ৰ প্ৰতিক্ৰিয়া প্ৰকাশ কৰিছিল।
ৰাজ্যপাল আৰিফ মহম্মদ খানক আৰ এছএছৰ এজেণ্ট বুলিও অভিহিত কৰিছে ৰাজ্যৰ চিপিআই (এম) আৰু চিপিআয়ে। কেৰলা চৰকাৰে বিশ্ববিদ্যালয়ৰ আচাৰ্য্য পদৰ পৰা ৰজ্যপালক অপসাৰণৰ বাবে ৰাষ্ট্ৰপতি দ্ৰৌপদী মুৰ্মুক আবেদন জনাইছে।
কেৰালা চৰকাৰে বিশ্ববিদ্যালয়ৰ আচাৰ্য্য পদৰ পৰা ৰাজ্যপালক আঁতৰাবলৈ বিধান সভাত এখন বিল অনাৰ বিষয়েও সক্ৰিয়ভাৱে চিন্তা কৰিছে।
ক্ষুণ্ণ ৰাজ্যপালে মুখ্য মন্ত্ৰী পিনাৰায়ি বিজয়নলৈ চিঠি লিখি ৰাজ্যপালৰ বিৰুদ্ধে অৱমাননাকৰ মন্তব্য কৰা বাবে ৰাজ্যৰ বিত্ত মন্ত্ৰী কে এন বালগোপালক মন্ত্ৰীসভাৰ পৰা অপসাৰণ কৰাৰ দাবী কৰি ৰাজ্যপালে ৰাজ্যৰ ৰাজনীতিত অধিক হস্তক্ষেপৰ পথ গ্ৰহণ কৰিছে।।
উষ্ণায়নৰ ফলত মেৰু অঞ্চলৰ বৰফ গলাৰ বাতৰিয়ে বিশ্বত উদ্বিগ্নতাৰ সৃষ্টিৰ মাজতে এদল বিজ্ঞানীয়ে এণ্টাৰ্কটিকাৰ অন্তৰ্ভাগত এখন ৪৬০ কিল'মিটাৰ দীঘৰ ডাঙৰ নদীৰ সন্ধান লাভ কৰিছে।
আকাশ মণ্ডলত স্থাপন কৰা ৰাডাৰৰ জৰিয়তে এণ্টাৰ্কটিকাৰ হিমবাহৰ তলত প্ৰৱাহিত নদীখনৰ বিষয়ে ভূবিজ্ঞানীসকলে জানিব পাৰে। নদীখনৰ ওপৰৰ অংশত অৱস্থিত বৰফ গলিলে সমগ্ৰ বিশ্বৰ সাগৰ পৃষ্ঠ ১৪ ফুটলৈকে বৃদ্ধি পাব পাৰে।
জিঅ'থাৰ্মেল উষ্ণতা আৰু বৰফৰ প্লেটসমূহৰ ঘঁহনিৰবাবে মেৰুৰ হিমবাহৰ কিছু অংশ পানীলৈ পৰিৱৰ্তিত হ'ব পাৰে । আনহাতে হিমবাহৰ ভগ্ন অংশৰ জৰিয়তেও বহিৰ্ভাগৰ পানী হিমবাহৰ তললৈ যাব পাৰে।
এণ্টাৰ্কটিকাৰ অন্তৰ্ভাগত সন্ধান লাভ কৰা নদীখন ভূবিজ্ঞানীৰ বাবে গৱেষণাৰ নতুন সমলত পৰিণত হৈছে।।
সূৰ্য্যৰ পৰা পৃথিৱীলৈ যিমান পৰিমাণৰ ৰশ্মি আহে তাৰে ৭০ শতাংশই বায়ুমণ্ডলৰ প্ৰতিফলনৰ বাবে মহাকাশলৈ উভতি যায় আৰু ত্ৰিশ শতাংহে বায়ুমণ্ডলৰ ফিল্টাৰৰ জৰিয়তে পৃথিৱীপৃষ্ঠত উপনীত হয়।
সৌৰ শক্তি আহৰণৰ বাবে পৃথিৱী পৃষ্ঠত স্থাপন কৰা সৌৰ পেনেলবোৰ বায়ুমণ্ডলৰ বাহিৰত অৱস্থিত উপগ্ৰহসমূহত স্থাপন কৰি পৃথিৱীলৈ যদি বিদ্যুৎ সংবহন কৰা সম্ভৱ হয়, তেনেহ'লে পৃথিৱীত বিদ্যুতৰ নাটনি নোহোৱা হ'ব।
আমেৰিকাৰ নাছাই ইতিমধ্যে উপগ্ৰহৰ জৰিয়তে সৌৰ বিকিৰণ প্ৰেৰণ কৰি ভূপৃষ্ঠলৈ বিদ্যুৎ শক্তি পঠিওৱাৰ আচঁনিক বাস্তৱ ৰূপ দিবলৈ প্ৰচেষ্টা চলাই আছে।।
নাৰী অধিকাৰৰঃ
ভাৰতৰ উচ্চতম ন্যায়ালয়ৰ পৰৱৰ্তী মুখ্য ন্যায়াধীশৰূপে কাৰ্য্যভাৰ গ্ৰহণৰ পূৰ্বেই ন্যায়াধীশ ডি ৱাই চন্দ্ৰচূড়ৰ প্ৰগতিশীল দৃষ্টিভঙ্গীৰ বিৰোধিতাত নামি পৰিছে একাংশ আওপুৰণি মানসিকতাত অভ্যস্ত লোক।
সামাজিক মাধ্যম ব্যৱহাৰ কৰি ন্যায়াধীশগৰাকীৰ বিৰুদ্ধে জনমত গঢ়াৰ প্ৰয়াস কৰিছে এই চাম লোকে। যোৱা ১৫ অক্ট'বৰত ৰাষ্ট্ৰীয় আইন বিশ্ববিদ্যালৰ সমাৱৰ্তন অনুষ্ঠানত অংশগ্ৰহণ কৰি ন্যায়াধীশগৰাকীয়ে মত প্ৰকাশ কৰিছিল যে ৰাষ্ট্ৰীয় আইন বিশ্ববিদ্যালয়ত নাৰীসম্পৰ্কীয় চিন্তা-চৰ্চাকো সন্নিৱিষ্ট কৰিব লাগে।
ইয়াকে লৈ সামাজিক মাধ্যমত ন্যায়াধীশগৰাকীৰ বিৰুদ্ধে কটু মন্তব্য প্ৰকাশ কৰা হৈছে। ইয়াৰ বিপৰীতে অধিবক্তাসকলৰ পৰা ন্যায়ধীশগৰাকীয়ে উষ্ণ অভিনন্দন লাভ কৰিছে তেখেতৰ প্ৰগতিশীল আৰু ইতিবাচক দৃষ্টিভঙ্গীৰ বাবে। নাৰী অধিকাৰৰ পক্ষে মাত মাতি অহাসকলেও ন্যায়াধীশগৰাকীৰ মন্তব্যক আদৰণি জনাইছে।।
কামাখ্যা মন্দিৰঃ
কামাখ্যা মন্দিৰৰ ৰক্ষণাবেক্ষণ ঠিকমতে চলা নাই, মন্দিৰৰ চাফচিকুণতা ঠিক নহয়, স্বচ্ছতাৰ দিশত কোনো শিথিলতাক প্ৰশ্ৰয় দিয়া নহ'ব বুলি মন্তব্য কৰিছে উচ্চতম ন্যায়ালয়ৰ ন্যায়াধীশ অজয় ৰাস্তোগী আৰু ন্যায়াধীশ চি টি ৰবিকুমাৰৰ খণ্ড আদালতে।
মন্দিৰৰ তত্বাৱধান সম্পৰ্কেও উচ্চতম ন্যায়ালয়ত চলি থকা গোচৰ এটাৰ শুনানিৰ সময়ত আদালতে উক্ত মন্তব্য কৰে। ন্যায়াধীশ ৰাস্তোগীয়ে কয় যে বন্ধৰ সময়ত তেখেতে এবাৰ কামাখ্যা মন্দিৰ দৰ্শন কৰিছিল। তেতিয়াই লক্ষ্য কৰিছিল যে মন্দিৰৰ ৰক্ষণাবেক্ষণ ঠিকমতে চলা নাই।
ন্যায়াধীশৰ মন্তব্যৰ বিষয়ে মন্দিৰ পক্ষৰ অধিবক্তা ৰাজীৱ ধাৱানে কয় যে কামাখ্যা মন্দিৰৰ ৰক্ষণাবেক্ষণৰ লগত আইআইটিৰ বিশেষজ্ঞ জড়িত হৈ আছে।।
কীট-পতঙ্গই আমাৰ পৃথিৱীখন ৰক্ষা কৰি আহিছে। মানুহক জীয়াই ৰাখিছে। জৈৱিক বৰ্জিত পদাৰ্থ পচনত মুখ্য ভূমিকা পালন কৰে কীট-পতঙ্গই।
কীট-পতঙ্গ নাথাকিলে বিষ্ঠাৰে পৃথিৱীখন ভৰি পৰিলে হয় আৰু মাটিৰ উৰ্বৰতা নাথাকিলেহেঁতেন। এনে অৱস্থাত মানৱ সভ্যতাৰ বিকাশ বাধাগ্ৰস্ত হ'লহেঁতেন।
মেৰুদণ্ডী প্ৰাণীৰ ষাঠি শতাংশই কীট-পতঙ্গৰ ওপৰত নিৰ্ভৰশীল। কীট-পতঙ্গৰ দ্বাৰা হোৱা ফুলৰ পৰাগায়নৰ বাবে আমাৰ বিনন্দীয়া পৃথিৱীখন বাচি আছে।
ধনতন্ত্ৰৰ ভিত্তিত গঢ়ি উঠা মানুহৰ আগ্ৰাসনৰ বাবে বিশ্বত কীট -পতঙ্গৰ সংখ্যা যথেষ্ট পৰিমাণে কমিছে। জাৰ্মানী, আমেৰিকা যুক্তৰাষ্ট্ৰ আৰু পূৰ্ট'ৰিক'ত বিগত ত্ৰিছ বছৰ ধৰি চলোৱা এক সমীক্ষাত দেখা গৈছে যে দেশকেইখনত প্ৰতি বছৰে ২.৫ শতাংশকৈ কীট-পতঙ্গ নোহোৱা হৈ আহিছে।।
হিন্দীৰ আগ্ৰাসনঃ
কেন্দ্ৰীয় গৃহ মন্ত্ৰী অমিত শ্বাহে হিন্দী ভাষাৰ ব্যৱহাৰসম্পৰ্কীয় এক প্ৰতিবেদন ৰাষ্ট্ৰপতি দ্ৰৌপদী মুৰ্মুক দাখিল কৰিছিল। উক্ত প্ৰতিবেদনত ৰাষ্ট্ৰসংঘত ভাৰতৰ চৰকাৰী ভাষা হিন্দী কৰাৰ প্ৰস্তাৱ দিয়া হৈছিল আৰু কেন্দ্ৰীয় বিদ্যালয়, কেন্দ্ৰীয় বিশ্ববিদ্যালয়, আইআইটি ইত্যাদিৰ শিক্ষাৰ মাধ্যম হিন্দী কৰাৰ পোষকতা কৰা হৈছিল।
প্ৰতিবেদনত হিন্দীভাষী ৰাজ্যবোৰত উচ্চ ন্যায়ালয়ৰ ভাষাও হিন্দী কৰাৰ বাবে পৰমৰ্শ আগবঢ়োৱা হৈছিল। কেন্দ্ৰীয় চৰকাৰৰ হিন্দীপ্ৰীতিৰ বিৰুদ্ধে তামিলনাডু বিধান সভাত এটা প্ৰস্তাৱ উত্থাপিত হৈছে।
তামিলনাডুৰ বিজেপি বিধায়নী দলে উক্ত প্ৰস্তাৱৰ বিৰোধিতা কৰি সদনৰ পৰা ৱাক আউট কৰে।।
দক্ষিণ ভাৰতৰ অন্যতম বৃহৎ আৰু ঐতিহসিক চহৰ হায়দৰাবাদে ২০২২ বৰ্ষৰ 'বিশ্ব সেউজ মহানগৰ বঁটা' লাভ কৰিছে।
হায়দৰাবাদে এই সন্মান লাভ কৰিছে প্ৰতিদ্বন্দী চহৰ পেৰিছ, বাগ'টা, মেক্সিক' চিটি, ম'ণ্ট্ৰিল, ফ'ৰ্টলাজাৰ দৰে প্ৰসিদ্ধ সেউজ চহৰক পৰাস্ত কৰি। হায়দৰাবাদ ভাৰতৰ একমাত্ৰ চহৰ যিয়ে নিৰ্দিষ্ট ছয় শিতানত মৰ্য্যাদাপূৰ্ণ 'বিশ্ব সেউজ মহানগৰ বঁটা' লাভ কৰিবলৈ সক্ষম হৈছে।
অতিৰিক্তভাৱে হায়দৰাবাদে দক্ষিণ কোৰিয়াৰ উদ্যানবিদ্যা উৎপাদক সংস্থাৰ পৰা লাভ কৰিছে 'জীৱন্ত সেউজ অৰ্থনীতি পুনৰুদ্ধাৰ আৰু সৰ্বাত্মক উন্নয়ন ২০২২' সন্মান। দক্ষিণ কোৰিয়াৰ প্ৰতিষ্ঠানটোৱে হায়দৰাবাদলৈ উক্ত সন্মান আগবঢ়ায় নিজকে সুখী অনুভৱ কৰা বুলি জনায় কয় যে হায়দৰাবাদে চহৰৰ প্ৰকৃতিৰ-বান্ধৱ পৰিৱেশ গঢ়াৰ ক্ষেত্ৰত বিশ্বৰ পথ প্ৰদৰ্শক।।
দেহৰ লৱণ হ্ৰাসৰ ফলত মৃত্যুমুখত পৰিবলগীয়া পৰিস্থিতিৰ পৰা বিশ্বৰ কোটি কোটি ডায়েৰিয়া ৰোগীক ৰক্ষা কৰিবলৈ সক্ষম হৈছিল ভাৰতীয় চিকিৎসক ডাঃ ঙদিলীপ মহালনৱীশে অ'আৰএছ উদ্ভাৱন কৰি।
১৯৭১ চনত বাংলাদেশৰ মুক্তি যুদ্ধৰ সময়ত শৰণাৰ্থী শিৱিৰত থকা হাজাৰ হাজাৰ শৰণাৰ্থীয়ে ডায়েৰিয়াত ভুগি মৃত্যুৰে যুঁজিবলগীয়া হৈছিলব।
'দ্য লেন্সেট' আলোচনীয়ে মন্তব্য কৰিছিল যে কুৰি শতিকাৰ চিকিৎসাবিজ্ঞানৰ আটাইতকৈ মহত্বপূৰ্ণ আৱিষ্কাৰ আছিল অ'আৰএছ।
বিশ্ব স্বাস্থ্য সংস্থাৰ মতে এটা সময়ৰ কলেৰাৰ দৰে ডায়েৰিয়াই অগণন মানুহ, বিশেষকৈ শিশুৰ প্ৰাণ কাঢ়িছিল। মুখেৰে গ্ৰহণ কৰিব পৰা সাধাৰণ দ্ৰ্বব্য 'অ'ৰেল ৰিহাইড্ৰেচন ছ'লিউছন' বিধে ডায়েৰিয়া ৰোগীৰ শৰীৰৰ লৱণ হ্ৰাস ৰোধ কৰি ৰোগীক জীৱনী শক্তি প্ৰদান কৰে। অ'আৰএছৰ আৱিষ্কাৰৰ বাবে ডাঃ মহালনৱিশে বিশেষ কোনো বঁটা লাভ কৰা নাছিল বা সন্মানো লাভ কৰা নাছিল।
কিন্তু অতি সাধাৰণ যেন লগা পথ্য বিধে বিশ্বৰ লাখ লাখ ৰোগীক জীৱন দান কৰিবলৈ সক্ষম হৈছিল। যোৱা ১৬ অক্ট'বৰত এই মহান চিকিৎসকগৰাকীৰ কলকাতা চিকিৎসালয়ত ৮৭ বছৰ বয়সত মৃত্যু হয়।।
ধৰ্মীয় সাম্প্ৰদয়িক ঘৃণা ভাষণ সম্পৰ্কত প্ৰদান কৰা কঠোৰ মন্তব্য এটাত উচ্চতম ন্যায়ালয়ে প্ৰশ্ন কৰি কয়, 'এয়া ২১ শতিকা। ধৰ্মৰ নামত আমি বৰ্তমান আজি ক'ত উপস্থিত হৈছোঁহি?'
যোৱা বৃহস্পতিবাৰে সাম্প্ৰদায়িক হিংসা ভাষণসম্পৰ্কীয় গোচৰ এটাৰ শুণানিৰ সময়ত উচ্চতম ন্যায়ালয়ে মন্তব্য কৰে, 'ধৰ্ম- নিৰপেক্ষ বুলি ভবা দেশ এখনৰ বাবে এয়া এক প্ৰচণ্ড আঘাত।'
উচ্চতম ন্যায়ালয়ে বিষয়টো সম্পৰ্কত কেন্দ্ৰীয় আৰু ৰাজ্য চৰকাৰসমূহক জৰুৰীভাৱে হস্তক্ষেপ কৰিবলৈনিৰ্দেশ প্ৰদান কৰি কয় যে ভাৰতৰ মুছলমানক লক্ষ্য কৰি লোৱা আৰু সন্ত্ৰাসিত কৰাৰ ক্ৰমৱৰ্ধিত ঘটনাসমূহ বন্ধ হ'ব লাগে।
ন্যায়ালয়ে আৰু কয় যে কৰ্তৃপক্ষ যদি ব্যৰ্থ হয় তেনেহ'লে তেওঁলোকৰ বিৰুদ্ধে আদালত উলঙ্ঘাৰ দোষত ব্যৱস্থা গ্ৰহণ কৰা হ'ব । উল্লেখযোগ্য যে দুদিন আগেয়ে ৰাষ্ট্ৰসংঘৰ সচিব প্ৰধান এণ্টনিঅ' গুটেৰে ক্ৰমৱৰ্ধমান মানৱ অধিকাৰ লঙ্ঘন আৰু ঘৃণা ভাষণৰ ঘটনাৰ ববে ভাৰতক সমালোচনা কৰিছিল।।
ভাৰতত প্ৰস্তুত কৰা কফ্ চিৰাপ খাই আফ্ৰিকাৰ গাম্বিয়াত ৬৬টা শিশুৰ মৃত্যু হোৱাত বিশ্ব স্বাস্থ্য সংস্থাই কফ্ চিৰাপ প্ৰস্তুতকৰ্তা ক'ম্পেনীক দায়ী কৰিছে।
ভাৰতৰ জেনেৰিক ঔষধ উদ্যোগসমূহে চলাই অহা ভয়াৱহ কাৰ্য্যৰ বিৰুদ্ধে দিনেশ ঠাকুৰ নামৰ সমাজকৰ্মী এগৰাকীয়ে ২০১৩ চনতে সতৰ্ক কৰি দিছিল। দিনেশ ঠাকুৰে আন এগৰাকী সমাজ কৰ্মী টি প্ৰশান্ত ৰেড্ডীৰ সৈতে যুটিয়াভৱে ৰচনা কৰা 'দ্য ট্ৰুথ পিল' নামৰ এখন গ্ৰন্থত ঔষধ ক'ম্পেনীবোৰৰ অনৈতিক কাৰ্য্য উদঙাই দিছিল।
গাম্বিয়াৰ ঘটনা সন্দৰ্ভত ঠাকুৰে ভাৰতৰ ঔষধ নিয়ামক ব্যৱস্থাত থকা আসোঁৱাহসমূহৰ দাঙি ধৰে । দিনেশ ঠাকুৰে উল্লেখ কৰে যে ৰাজ্যিক নিয়ামক সংস্থাই মাত্ৰ ঔষধ ক'ম্পেনীক লাইচেঞ্চখনহে প্ৰদান কৰে। কেন্দ্ৰীয় চৰকাৰে যদি কয় যে এই ক্ষেত্ৰত চৰকাৰৰ কৰিবলগীয়া একো নাই, তেনেহ'লে তাত সততা নাই।
ঠাকুৰে অভিযোগ কৰে যে মহাৰাষ্ট্ৰ,কৰ্ণাটক, তামিলনাডুৰ বহুতো ঔষধ প্ৰস্তুতকৰ্তা ক'ম্পেনীৰ অনৈতিক কাৰ্য্যত লিপ্ত থকাৰ প্ৰমাণিত হোৱাৰ পিছতো আদালতে লঘু শাস্তি দি এৰি দিয়ে।।
ৰাষ্ট্ৰ সংঘ আৰু আন্তৰ্জাতিক ৰেড ক্ৰ'ছে সতৰ্ক কৰি দিছে যে বৰ্তমানৰ দৰে গ্ৰীষ্ম প্ৰৱাহ অব্যাহত থাকিলে ই মানুহ প্ৰজাতিৰ অস্তিত্বৰ প্ৰতি ভাৱুকিৰ সৃষ্টি কৰিব।
মহাসাগৰীয় জলবায়ু প্ৰভাৱিত অঞ্চলত অত্যধিক উষ্ণতা আৰু লগতে উচ্চ আৰ্দ্ৰবায়ুৰ প্ৰৱাহক গ্ৰীষ্ম প্ৰৱাহ বোলা হয়। অৱশ্যে অঞ্চলভেদে ইয়াৰ ৰূপ বেলেগো হ'ব পাৰে। ধাৰাবাহিক গ্ৰীষ্ম প্ৰৱাহৰ ফলত মানুহৰ শৰীৰতত্ত্বৰ ওপৰত প্ৰভাৱ পেলাব আৰু বাসযোগ্য ভূমি সীমিত কৰি তুলিব।
'আফ্ৰিকাৰ শিং' ৰূপে খ্যাত চাহেল, দক্ষিণ আৰু দক্ষিণ পশ্চিম এছিয়াত ইয়াৰ ব্যাপক প্ৰভাৱ পৰিব আৰু আনকি বহুলোকৰ মৃত্যুৰ আশঙ্কাও আছে। ইয়াৰ ফলত ব্যাপক জনপ্ৰবজন ঘটাৰো আশঙ্কা কৰা হৈছে।
চলিত বছৰত ছ'মালিয়া আৰু পাকিস্থানত গ্ৰীষ্মপ্ৰৱাহে দেশ দুখনত প্ৰতিকূল প্ৰভাৱ পেলাৱাৰ কথা সকলোৱে জানে।।
যোৱা ক'ভিডৰ সময়ত ঔষধীয় ক'ম্পেনীসমূহে পেৰাছিটামল আৰু আন বিষ হ্ৰাস কৰা ঔষধৰ উৎপাদন যথেষ্ট পৰিমাণে বৃদ্ধি কৰিছিল। ক'ভিড সৃষ্ট পৰিস্থিতিৰ পূৰ্বেই বিশ্বত বহু নতুন ঔষধ প্ৰস্তুত হৈছিল আৰু অদূৰ ভৱিষ্যতে নতুনকৈ আৰু তিনিশ বিধৰো ওপৰৰ ঔষধ চিকিৎসাক্ষেত্ৰত প্ৰৱেশ কৰিব।
বৰ্তমানলৈকে চাৰি হাজাৰৰো অধিক বিধ সক্ৰিয় ঔষধ চিকিৎসা ক্ষেত্ৰত ব্যৱহাৰ হৈ আছে । এই ৰাসায়ণিক ঔষধসমূহ মানুহৰ শৰীৰৰ সমান্তৰালকৈ বিভিন্ন প্ৰকাৰে মাটি আৰু পানীৰ লগতো মিহলি হ'ব ধৰিছে আৰু এনেকৈয়ে সকলোৰে অজ্ঞাতে বনৰ জন্তু, চৰাই -চিৰিকতি, জলচৰ প্ৰাণীৰ শৰীৰতো প্ৰৱেশ কৰিছে।
এক বৈজ্ঞানিক গৱেষণাত প্ৰমাণ পোৱা গৈছে যে মানুহে ব্যৱহাৰ কৰা এনে ধৰণৰ ৰাসায়নিক মিশ্ৰণ ইতিমধ্যে এণ্টাৰ্কটিকা পৰ্য্যন্ত বিয়পিছে। ইংলেণ্ডৰ 'ইউনিভাৰ্চিটি অৱ য়'ৰ্ক'ৰ পৰিৱেশ বিজ্ঞানী এলিষ্টাৰ বক্সেল আৰু তেওঁৰ সহযোগীসকলে এশখন দেশৰ এহেজাৰ স্থান পৰীক্ষা কৰি ৬১বিধ ৰসায়নিকৰ উপস্থিতিৰ সম্ভেদ লাভ কৰিছে ।
বক্সেলে মন্তব্য কৰিছে, 'যোৱা ২০ বছৰত প্ৰমাণিত হৈছে যে ফাৰ্মা উদ্যোগেও পৰিৱেশৰ ক্ষতি কৰে।'
তথ্য প্ৰযুক্তি আইন ৬৬(ক)ক অসাংবিধানিক ঘোষণা কৰিছে উচ্চতম ন্যায়ালয়ে।
জ্য চৰকাৰ আৰু আৰক্ষীবাহিনীৰ প্ৰতি নিৰ্দেশ জাৰি কৰি উচ্চতম ন্যায়ালয়ে কৈছে যে সামাজিক মাধ্যমত মত প্ৰকাশ কৰা বাবে এই আইনৰ অধীনত কোনো ব্যক্তিৰ বিৰুদ্ধে গোচৰ চলাব নোৱাৰিব । সাত বছৰ পূৰ্বেই অসাংবিধানিক বুলি ন্যায়ালয়ে ৰায় দিয়াৰ পিছতো বৰ্তমানেও আইনখনৰ অধীনত দোষী সাব্যস্ত কৰা কাৰ্য্যক নিৰ্য্যাতনকাৰী আৰু ভয়ানক আখ্যা দিয়ে উচ্চতম ন্যায়ালয়ে।
মুখ্য ন্যায়াধীশ ইউ ইউ ললিতৰ নেতৃত্বত গঠিত খণ্ড আদালতে ৰাজ্যসমূহৰ সকলো আৰক্ষী সঞ্চালক প্ৰধান আৰু গৃহ সচিবক উচ্চতম ন্যায়ালয়ৰ ৰায়টোৰ বিষয়ে জাননী দিছে। উচ্চতম ন্যায়ালয়ৰ দ্বাৰা ৬৬(ক) ধাৰা বিলোপ কৰা সম্পৰ্কে আইনৰ গ্ৰন্থতো উল্লেখ কৰিবলৈ ন্যায়ালয়ে নিৰ্দেশ প্ৰদান কৰে।।
আমেৰিকাত ২০২০ বৰ্ষত বন্দুকৰ গুলীত ১ৰপৰা ১৯ বছৰৰ ভিতৰত ৪,৩০০ শিশু আৰু কিশোৰে প্ৰাণ হেৰুৱাইছিল।
২০১৯ বৰ্ষৰ তুলনাত এয়া ৩৩.৪ শতাংশ অধিক আছিল। ইয়াৰ ভিতৰত শিশু আৰু কিশোৰৰ বন্দুকৰ গুলীত প্ৰাণ হেৰুৱাইছে ২৯.৫ শতাংশই। পূৰ্বে মটৰ দুৰ্ঘটনাজনিত কাৰণত বেছি নিহত হৈছিল, বন্দুকৰ গুলীত নিহতৰ সংখ্যা দ্বিতীয় আছিল। ইয়াৰ বিপৰীতে ২০২০ত বন্দুকৰ গুলীত নিহতৰ সংখ্যা সৰ্বাধিক হয়।
আমেৰিকাৰ বন্দুক ৰখাৰ ক্ষেত্ৰত আইনী বাধা নাই । দেশৰ ৩২ কোটি মানুহৰ হাতত ৩৯ কোটিৰো অধিক বন্দুক আছে । অস্ত্ৰ নিৰ্মাতাৰ ল'বীৰ হেঁচাৰ বাবে আমেৰিকাত বন্দুক নিয়ন্ত্ৰণ আইন গ্ৰহণ কৰাটো সম্ভৱ হোৱা নাই। গৱেষণাই দেখুৱাইছে যে, 'যি মৃত্যুক প্ৰতিহত কৰা সম্ভৱ, তাৰ পৰা আমি আমাৰ শিশুসকলক ৰক্ষা কৰাত ব্যৰ্থ হৈছোঁ।।'
অষ্ট্ৰেলিয়াৰ কুইন্সলেণ্ড 'ইউনিভাৰ্চিটি অৱ টেকন'ল'জি'ৰ উদ্ভিদবিজ্ঞানী ব্ৰেট উইলিয়ামছে জনাইছে যে ২০২৫ৰ ভিতৰত চন্দ্ৰত মানৱ বসতি স্থাপনৰ পৰিকল্পনা গ্ৰহণ কৰা হৈছে।
ইয়াৰ প্ৰস্তুতি হিচাপে চন্দ্ৰত গছ ৰোৱাৰ প্ৰচেষ্টা চলাব অষ্ট্ৰেলিয়াৰ বিজ্ঞানীসকলে । ইজৰাইলৰ ব্যক্তিগত খণ্ডৰ মহাকাশযানে চন্দ্ৰলৈ গছৰ বীজ কঢ়িয়াই নিব। চন্দ্ৰপৃষ্ঠৰ এডোখৰ বন্ধ স্থানত পানী দি বীজ অঙ্কুৰণৰ ব্যৱস্থা কৰা হ'ব। পানী অবিহনে দীৰ্ঘদিন জীয়াই থকা অষ্ট্ৰেলিয়াৰ এবিধ ঘাঁহৰ বীজ প্ৰথমতে অঙ্কুৰিত কৰা হ'ব।
প্ৰতিকূল পৰিৱেশৰ মাজত কোনবিধ প্ৰজাতিৰ গছ অধিক দিন তিষ্ঠি থাকিব পাৰিব আৰু কিমান দ্ৰুতভাৱে বৃদ্ধি পাব ইয়াৰ বিশ্লেষণ কৰা হ'ব আৰু পৰৱৰ্তী সময়ত চন্দ্ৰত ৰোপণৰ বাবে উপযুক্ত গছ নিৰ্বাচিত কৰা হ'ব ।
আন গ্ৰহত মানৱ উপনিৱেশ গঢ়াৰ অভিযানক অষ্ট্ৰেলিয়াৰ এই পদক্ষেপে বহুদূৰ আগবঢ়াই নিব বুলি আশা কৰা হৈছে।।
ফুটবল ফেডাৰেচন অৱ ইণ্ডিয়াই অৰুণাচল প্ৰদেশৰ গুম্পা ৰিমেক ফিফাৰ 'Coach Educator Development Pathway Project-2022'ৰ অধীনত ফুটবল প্ৰশিক্ষকৰ প্ৰশিক্ষণৰ বাবে নিৰ্বাচিত কৰিছে।
ফিফাৰ প্ৰশিক্ষক প্ৰশিক্ষণৰ বাবে নিৰ্বাচিত হোৱা ৰিমে উত্তৰ পূৰ্বৰ প্ৰথমগৰাকী ব্যক্তি। ফিফা সদস্য দেশবোৰৰ প্ৰশিক্ষক প্ৰশিক্ষণৰ বাবে ভাৰতক আয়োজক দেশ হিচাপে মনোনীত কৰিছে।
প্ৰশিক্ষণৰ বাবে ফিফাই সদস্য দেশসমূহৰ পৰা মুঠ ২৫ গৰাকীক নিৰ্বাচিত কৰিছে, ইয়াৰ ভিতৰত গুম্পা ৰিমেও নিৰ্বাচিত হৈছে। জুনিয়ৰ ইণ্ডিয়ান ফুটবল দলৰ প্ৰাক্তন গ'লকীপাৰ ৰিমে ফুটবলৰ প্ৰশিক্ষকৰ 'এ চাৰ্টিফিকেট'প্ৰাপ্ত আৰু প্ৰথম স্তৰৰ গ'লকীপাৰৰ হিচাবে স্বীকৃত খেলুৱৈ।
ৰিমেই জাৰ্মানীত প্ৰশিক্ষণ লাভ কৰিছিল।।
উচ্চতম ন্যায়ালয়ে অতি সম্প্ৰতি প্ৰদান কৰা এক ৰায়ত কোৱা হৈছে যে নিবাৰক আটকৰ অধীনত কোনো ব্যক্তিক আটক কৰা কাৰ্য্য ব্যক্তিগৰাকীৰ ব্যক্তি স্বাধীনতা উলংঘন। ভাৰতীয় সংবিধানত ঘোষিত ৰক্ষাকৱচ আৰু ব্যক্তিক আটক সম্পৰ্কে আইনে প্ৰদান কৰা কৰ্তৃত্বক কঠোৰভাৱে পালন কৰিব লাগিব -ন্যায়ালয়ে ৰায়টোত উল্লেখ কৰে।
মুখ্য ন্যায়াধীশ ইউ ইউ ললিত, ন্যায়াধীশ ৰৱিন্দ্ৰ ভাট, ন্যায়াধীশ জে বি পাৰ্ডিৱালাৰ দ্বাৰা গঠিত তিনিজনীয়া বিচাৰপীঠে এগৰাকী ব্যক্তিক ড্ৰাগছৰ অবৈধ সৰবৰাহ সম্পৰ্কত আটক কৰা সম্পৰ্কীয় ত্ৰিপুৰা চৰকাৰৰ গোচৰ খাৰিজ কৰে। সমাজৰ ৰক্ষণাবেক্ষণৰ বাবেহে আটক কৰাৰ ব্যৱস্থা, কাৰোবাক শাস্তি প্ৰদানৰ বাবে আটক কৰিব নোৱাৰে। আইনৰ ৰক্ষকে চকু খোলা ৰাখিব লাগিব, চকু বন্ধ ৰাখি চলিলে নহ'ব -ন্যায়ালয়ে কয়।।
আন্তৰ্জাতিক সংস্থাৰ ভূস্থল প্ৰকল্পই নিৰ্বাচিত কৰা বিশ্বৰ প্ৰথম এশটা গুৰুত্বপূৰ্ণ ভূস্থল ঐতিহ্যক্ষেত্ৰৰ ভিতৰত মেঘালয়ৰ মাউমলা গুহাক অন্তৰ্ভুক্ত কৰিছে।
ভূবিজ্ঞানত 'মেঘালয়ান এজ'ৰূপে প্ৰখ্যাত মেঘালয়ৰ শ্ব'ৰাস্থিত এই প্ৰাগঐতিহাসিক গুহাটো । ৫৬খন দেশৰ ১৮১টা স্থানৰ মাজৰ পৰা ইউনেস্কই এই এশটা ভূস্থল ঐতিহ্যক্ষেত্ৰ নিৰ্বাচন কৰিছিল।
চেৰাপুঞ্জীৰ পৰা মাত্ৰ আধা কিল'মিটাৰ দূৰত্বত অৱস্থিত ৪,৫০০ মিটাৰ দৈৰ্ঘ্যৰ এই গুহাটো বিশ্বৰ অন্যতম দীঘল গুহা বুলি জনাজাত। গুহাটোৰ ভিতৰত পাঁচখন নৈৰ পৰা আহি জমা হোৱা পানীৰ এটা জলাধাৰ আছে।
অন্ধকাৰ গুহাটোৰ অন্তৰ্ভাগৰ অসমান গঠনৰ বাবে ভিতৰত গৈ থকা অৱস্থাত বৃহৎ ডাইন'ছৰৰ অৱস্থিতিৰ অনুভৱ হয়। গুহাটোৰ ভিতৰত প্ৰাগঐতিহাসিক যুগত পদাৰ্পণ কৰাৰ দৰে লাগে বুলি ভ্ৰমণকাৰীসকলে অনুভৱ ব্যক্ত কৰে।।
উত্তৰ প্ৰদেশৰ কাশীৰ প্ৰখ্যাত বিশ্বনাথ মন্দিৰৰ মহন্ত ৰাজেন্দ্ৰ প্ৰসাদ তিৱাৰীয়ে সংবাদপত্ৰৰ সৈতে হোৱা এক সাক্ষাৎকাৰত কয় যে মোগল সম্ৰাট আকবৰৰ পৃষ্ঠপোষকতাত ৰজা টোডৰমল আৰু মাৰাঠা ব্ৰাহ্মণ পণ্ডিত নাৰায়ন ভট্টই কাশী বিশ্বনাথ মন্দিৰ প্ৰতিষ্ঠা কৰিছিল।
পাছত সম্ৰাট ঔৰংজেৱে মন্দিৰটো ধ্বংস কৰে। মন্দিৰ ধ্বংস কৰাৰ আশঙ্কা কৰি মন্দিৰৰ শিৱলিঙ্গটো আঁতৰাই আনি নিজৰ ঘৰত ৰাখিছিল ৰাজেন্দ্ৰ প্ৰসাদ তিৱাৰীৰ পূৰ্বপুৰুষে। ৰাণী অহল্যাবাই হোলকাৰে ঘৰটোৰ একাংশত এটা মন্দিৰ স্থাপন কৰি শিৱলিঙ্গটো তাত পুনৰ প্ৰতিষ্ঠা কৰে।
তিৱাৰীয়ে অভিযোগ উত্থাপন কৰি কয় যে কেন্দ্ৰৰ শাসক দলে ৰাজনৈতিক স্বাৰ্থত ইতিহাস বিকৃত কৰিছে। তিৱাৰীয়ে কয় যে কাশী বিশ্বনাথ মন্দিৰৰ কৰিড'ৰ নিৰ্মাণৰ সময়ত নৰেন্দ্ৰ মোডীৰ বিজেপি চৰকাৰে ২৮৬টা শিৱলিঙ্গ উচ্ছেদ কৰিছিল।
তিৱাৰীৰ অভিযোগ, 'ঔৰংজেৱ নিজে অহা নাছিল যদিও তেওঁৰ শাসনকালত বিশ্বনাথ মন্দিৰ ধংস কৰাৰ বাবে ঔৰংজেৱক দায়ী কৰা হয়। বৰ্তমান নৰেন্দ্ৰ মোডীৰ শাসনকালত একাধিক মন্দিৰ ধ্বংস কৰি কৰিড'ৰটো নিৰ্মাণ কৰা হৈছিল । ইয়াৰ দায়িত্ব তেৱেঁই ল'ব লাগিব।।'
কেন্দ্ৰীয় শিক্ষা মন্ত্ৰালয়ৰ শেহতীয়া প্ৰাতিবেদনত প্ৰকাশিত তথ্য অনুসৰি শিক্ষাৰ মাধ্যমিক স্তৰত 'ড্ৰপ আউট'ৰ ক্ষেত্ৰত অসম দেশৰ ভিতৰতে শীৰ্ষত অৱস্থান কৰিছে।
কেন্দ্ৰীয় শিক্ষা মন্ত্ৰালয়ৰ প্ৰকল্প অনুমোদন ব'ৰ্ডৰ ২০২২-২৩ বৰ্ষৰ কাৰ্য্যবিৱৰণীত উল্লেখ কৰা হৈছে যে নৱম আৰু দশম শ্ৰেণীত অসমত ৩১ শতাংশ ছাত্ৰ-ছাত্ৰীয়ে শিক্ষা জীৱন সামৰে।
ছাত্ৰতকৈ ছাত্ৰীৰ ড্ৰপ আউটৰ হাৰ বেছি। ছাত্ৰ ড্ৰপ আউট ২৯.৭ শতাংশ আৰু ছাত্ৰীৰ ৩২.২ শতাংশ । ৰাষ্ট্ৰীয় স্তৰৰ সামগ্ৰিক ড্ৰপ আউটৰ হাৰ কম (-)১৪.৬ শতাংশ ।
মাধ্যমিক স্তৰত আটাইতকৈ কম ড্ৰপ আউটৰ ৰাজ্য তিনিখন হৈছে যথাক্ৰমে কেৰালা (৭.১ শতাংশ), উত্তৰাখণ্ড (৮.৪১ শতাংশ) আৰু গোৱা (১০.১৭ শতাংশ)।।
গৰ্ভধাৰণৰ ২০-২৪ সপ্তাহৰ ভিতৰত কোনো মহিলাই গৰ্ভপাত কৰিব বিচাৰিলে মহিলাগৰাকীয়ে স্বাধীনভাৱে সিদ্ধান্ত গ্ৰহণ কৰিব পাৰিব -উচ্চতম ন্যায়ালয়ৰ সাম্প্ৰতিক এক গোচৰত এই ৰায় প্ৰদান কৰে ন্যায়াধীশ ডি ৱাই চন্দ্ৰচুড়, ন্যায়াধীশ এ এছ বোপান্না আৰু ন্যায়াধীশ জে বি পাৰ্ডিৱালাৰ দ্বাৰা গঠিত তিনিজনীয়া খণ্ড আদালতে।
ন্যায়াধীশ চন্দ্ৰচুড়ে পাঠ কৰা ৰায়টোত বিবাহিত আৰু অবিবাহিত উভয় শ্ৰেণীৰ মহিলাৰে গৰ্ভধাৰণৰ সমান অধিকাৰ আছে বুলি উল্লেখ কৰা হয়। মহিলাৰ এগৰাকীৰ ইচ্ছাৰ বিৰুদ্ধে গৰ্ভধাৰণৰ কাল সম্পূৰ্ণ কৰিবলৈ বাধ্য কৰাব নোৱাৰি, এয়া মহিলাৰ আত্মসন্মানক অপমান কৰা সদৃশ হ'ব।
১৯৭১ চনত গৃহীত আইনত বিবাহিত মহিলাৰ কথাহে আছিল যদিও সময়ৰ পৰিৱৰ্তনৰ সৈতে খাপ খুৱাই আইনকো সময় উপযোগী কৰি ল'ব লাগিব । উচ্চতম ন্যায়ালয়ৰ এই ৰায়ৰ সুফল লাভ কৰিব অবিবাহিত অৱস্থাত ধৰ্ষণৰ বলি হৈ, পত্নীৰ সন্মতি অবিহনে গৰ্ভৱতী হোৱা মহিলাসকলে।।
২০২১ৰ ছেপ্তেম্বৰত ভাৰতৰ বিদেশী মুদ্ৰাৰ ভাণ্ডাৰৰ পৰিমাণ আছিল ৬৪০ বিলিয়ন আমেৰিকান ডলাৰ। চলিত বছৰৰ ছেপ্তেম্বৰত ই কমি হৈছেগৈ ৫৫০ বিলিয়ন আমেৰিকান ডলাৰ।
যোৱা তিনি মাহৰ প্ৰতি মাহত ১৫ৰ পৰা ২০ বিলিয়ন ডলাৰ ঘাটি হ'বলৈ ধৰিছে । ভাৰতীয় টকাৰ ধাৰাবাহিক অৱমূল্যায়ন, ৰপ্তানিৰ পৰিমাণ হ্ৰাস, বিদেশী বিনিয়োগ ক্ৰমাগতভাৱে কমি অহাৰ ফলতে ভাৰতৰ বিদেশী মুদ্ৰাৰ ভাণ্ডাৰ ক্ষয় পাবলৈ ধৰিছে।
ভাৰতীয় টকাৰ মুল্য একেমানত ধৰি ৰখাৰ বাবে ৰিজাৰ্ভ বেঙ্কে অধিক ডলাৰ ব্যয় কৰিবলগীয়া হৈছে । একে সময়তে, আমেৰিকাৰ ফেডাৰেল বেঙ্কে সুদৰ হাৰ বৃদ্ধি কৰিলে আমেৰিকাৰ ট্ৰেজাৰী ব'ণ্ডত বিনিয়োগ বৃদ্ধি পায়, এনে অৱস্থাত ভাৰতত বিনিয়োগ কমে।
ভাৰতৰ ইন্ধনৰ ৮০ শতাংশ আমদানিৰ ওপৰত নিৰ্ভৰশীল , ফলত যথেষ্ট পৰিমানৰ বিদেশী মুদ্ৰা ইন্ধনৰ নামত ব্যয় হয়।।
হাইলাকান্দিৰ অৱসৰপ্ৰাপ্ত শিক্ষয়িত্ৰী সুষমা শৰ্মাই যোৱা চৈধ্য বছৰে ভৱিষ্যনিধিৰ ধনৰ বঞ্চিত হৈ থকাৰ পিছত প্ৰাপ্যধন বিচাৰি মুন্সিফ আদালতৰ কাষ চপাত আদালতে ২৮ এপ্ৰিল ২০১৭ত দিয়া ৰায়ত শিক্ষয়িত্ৰীগৰাকীৰ ভৱিষ্যনিধিৰ ধন আদায় দিবলৈ নিৰ্দেশ জাৰি কৰিছিল।
ইয়াৰ পিছতো শিক্ষা বিভাগে যোৱা পাঁচ বছৰে আদালতৰ ৰায়ক উপেক্ষা কৰি থকাত শিক্ষয়িত্ৰী সুষমা শৰ্মাই পুনৰ আদলতৰ কাষ চাপে। ক্ষুদ্ধ আদলতে কাৰ্য্যালয়ৰ আচবাব বিক্ৰী কৰি হ'লেও ভৱিষ্যনিধিৰ ধন আদায়ৰ নিৰ্দেশ দিয়ে।
আদালতৰ ৰায়ৰ পৰিপ্ৰেক্ষিতত যোৱা ২৬ ছেপ্তেম্বৰত হাইলাকান্দি বিদ্যালয়ৰ উপপৰিদৰ্শকৰ কাৰ্য্যালয়ৰ আচবাব নিলাম কৰিবলগীয়া হয় আৰু নিলামৰ জৰিয়তে ৬২ হাজাৰ টকা সংগ্ৰহ কৰে।
শিক্ষয়িত্ৰীগৰাকীৰ মুঠ পাওনা আছিল ২ লাখ ১৮ হাজাৰ টকা।।
অসমত ২০১৯-২১ বৰ্ষত ১৮ বছৰ সম্পূৰ্ণ হোৱাৰ আগতে ২.৬ লাখ কিশোৰ-কিশোৰীক অভিভাৱকে বাল্য অৱস্থাতে বিয়া পাতি দিছিল।
শিশুৰ উন্নয়নৰ বাবে কাম কৰি থকা শান্তিৰ ন'বেল বঁটাপ্ৰাপক কৈলাস সত্যাৰ্থীৰ শিশু ফাউণ্ডেচনে প্ৰকাশ কৰা তথ্য অনুসৰি উক্ত দুটা বছৰত অসমত বাল্যবিবাহৰ হাৰ ৩০.৮ শতাংশৰ পৰা বৃদ্ধি হৈ ৩১.৮ শতাংশ হৈছে।
দেশৰ ১৫খন ৰাজ্যত চলোৱা সমীক্ষাত অসম এই ক্ষেত্ৰত শীৰ্ষত অছে । বাল্যবিবাহ সম্পৰ্কীয় এখন আলোচনা চক্ৰত অংশগ্ৰহণ কৰি 'গ'ল্ড গ্ল'বেল অৰ্গেনাইজেশ্বন ফৰ লাইফ'ৰ বিষয়া ৰাজীৱ শৰ্মাই কয়, 'আমাৰ ৰাজ্যত জনজাতীয় সম্প্ৰদায় আৰু চাহ বাগিছা অঞ্চলত বাল্যবিবাহৰ প্ৰচলন আছে আৰু পৰিস্থিতি ভয়াবহ । এই পৰিস্থিতি অতি সোনকালে সকলো সংশ্লিষ্ট অংশীদাৰে সামূহিকভাৱে মোকাবিলা কৰা প্ৰয়োজন।'
'গ্ল'বেল উইটনেছ' নামৰ এক বেচৰকাৰী সংস্থাই যোৱা ২৯ ছেপ্তেম্বৰত প্ৰকাশ কৰা এক প্ৰতিবেদন অনুসৰি ২০২০ বৰ্ষত বিশ্বত ২২৭ গৰাকী পৰিৱেশকৰ্মী হত্যাৰ বলি হয়।
ভূমি আৰু পৰিৱেশ ৰক্ষাৰ বাবে সক্ৰিয় হৈ থকা বাবে এওঁলোক ন্যস্তস্বাৰ্থৰ সৈতে সংঘাতত আহিবলগীয়া হৈছিল । নিহতসকলৰ তিনি-চতুৰ্থাংশই লেটিন আমেৰিকাৰ দেশবোৰৰ নাগৰিক।
কলম্বিয়াত হত্যা কৰা হয় ৬৫ গৰাকী পৰিৱেশকৰ্মীক । মেক্সিকোত হত্যাৰ বলি হয় ৫৪ গৰাকী । যোৱা তিনি বছৰৰ পৰাই মেক্সিকোত পৰিৱেশকৰ্মীসকল হত্যাৰ বলি হৈ আহিছে । গ্ল'বেল উইটনেছে প্ৰতিবেদনত উল্লেখ কৰিছে যে প্ৰকৃত হত্যাৰ সংখ্যা বহু বেছি হ'ব । বেছিভাগ হত্যাৰ কোনো বাতৰি পোৱা নাযায়।।
'ক'ম্প্ট্ৰ'লাৰ জেনেৰেল অৱ ইণ্ডিয়া', চমুকৈ কেগৰ তথ্য অনুসৰি অসমৰ অৰ্থনৈতিক স্বাস্থ্য ভাল নহয়; ৰাজ্যত চলিছে চৰম বিত্তীয় বিশৃঙ্খলতা।
অসমৰ মূলধনী ব্যয় ১৯-২০ বৰ্ষত প্ৰায় ১৩,৫০০ কোটি টকাৰ বিপৰীতে ২০২০-২১ বৰ্ষত হ্ৰাস পালে প্ৰায় ১২,৩০০ কোটি টকালৈ। কেগৰ তথ্য অনুসৰি ২০১৬-১৭ বৰ্ষৰ পৰা ২০১৯-২০ বৰ্ষলৈ মূলধনী ব্যয় উৰ্ধমুখী হৈ থকাৰ বিপৰীতে ২০২০-২১ বৰ্ষত প্ৰায় ১০৭০ কোটি টকা হ্ৰাস পায়।
কৰ বহিৰ্ভূত ৰাজহ ২০১৮-১৯ বৰ্ষত আছিল প্ৰায় ৮,২০০ কোটি টকা, ২০১৯-২০ বৰ্ষত হ্ৰাস পাই হয়গৈ প্ৰায় ৫,৫০০ কোটি টকা। ২০২০-২১ বৰ্ষত অধিক হ্ৰাস পায়। সেই বৰ্ষত কৰ বহিৰ্ভূত ৰাজহ অভাৱনীয়ভাৱে হ্ৰাস পাই হয়গৈ প্ৰায় ২,৯০০ কোটি টকা।
উদ্বেগজনক কথা এই যে ৰাজ্যৰ ৫৫টা বিভাগে মুঠ প্ৰায় ৩৯,৬০০ কোটি টকাৰ হিচাপ দাখিল কৰা নাই।।
আন্তৰ্জাতিক খ্যাতিসম্পন্ন অৰ্থনীতিবিদ কৌশিক বসুৱে এক সাক্ষাৎকাৰত কয় যে ভাৰতে অৰ্থনীতিৰ ক্ষেত্ৰত আন্তঃৰাষ্ট্ৰীয় মান-স্বীকৃতিত উপনীত হোৱাৰ প্ৰক্ৰিয়া ২৫ বছৰ পূৰ্বেই আৰম্ভ হৈছিল।
তেতিয়াৰ পৰাই ভাৰতৰ অৰ্থনীতিয়ে দ্ৰূত বিকাশ লাভ কৰিছিল। সেয়ে আজি ই কোনো উৎসৱ পালিবলগীয়া বিষয় নহয়। বৃটেইনৰ লগত ভাৰতৰ অৰ্থনীতিৰ তুলনা কৰাৰ কথা নাহে, কাৰণ জনসংখ্যাৰ তুলনামূলক আধাৰত জিডিপি বিচাৰ কৰিলে ভাৰত বহু পাছত ৰৈ যাব।
ভাৰতৰ অৰ্থনীতিৰ উৰ্ধমুখী যাত্ৰা ২০০৩-১১ বৰ্ষৰ ভিতৰত সৰ্বাধিক অছিল। ২০১৬ৰ পৰা ইয়াৰ অৱনতিহে আৰম্ভ হয়। বৰ্তমান পুনৰ উৰ্ধমুখী হৈছে যদিও বিশেষ উল্লেখনীয় নহয়, বছৰি মাত্ৰ ২.৫ শতাংশ।
এয়া শীৰ্ষস্থানীয়ও নহয় বা তলিৰ শেষো নহয়, এয়া এক মধ্য অৱস্থা। ২০২২ বৰ্ষত উন্নয়নৰ হাৰৰ হিচাপত বিশ্বত ভাৰতৰ ১৪২ ।।
বিভিন্ন আইন আৰু সামাজিক দায়বদ্ধতাৰ বাবে বিশ্বত নাৰীৰ নিযুক্তি বৃদ্ধি পালেও বেতন বৈষম্য দূৰ হোৱা নাই।
পুৰুষ কৰ্মচাৰীৰ তুলনাত নাৰী কৰ্মচাৰীয়ে একেখিনি কামৰ বাবে ২০ শতাংশ কম দৰমহা লাভ কৰে। অতিৰিক্ত কাম আদয় কৰি লোৱা হৈছে নাৰী কৰ্মচাৰীৰ পৰা, এয়া বৈষম্যৰ নতুন সমীকৰণ।
আন্তৰ্জাতিক শ্ৰম সংস্থাৰ প্ৰতিবেদনত এই তথ্য প্ৰকাশিত হৈছে । একেদৰে 'অক্সফাম ইণ্ডিয়া'ৰ সাম্প্ৰতিক এক সমীক্ষাতো প্ৰকাশ পাইছে যে ভাৰতীয় নাৰীৰ ৯৮ শতাংশই নিযুক্তিৰ ক্ষেত্ৰত লিঙ্গ বৈষম্যৰ বলি হৈছে, শিক্ষাগত যোগ্যতাৰ বাবে নহয়।
এই বৈষম্য কমাৰ সলনি বৃদ্ধিহে পাইছে। ফলত কৰ্মক্ষেত্ৰত ভাৰতীয় নাৰী পিছ পৰি ৰৈছে।।
ফুটবল ফেডাৰেশ্বনৰ পদবীক লৈ দৰদাম?
'অল ইণ্ডিয়া ফেডাৰেশ্বনৰ অৱ ফুটবল'ৰ সচিব গৰাকী যিহেতু বেতনভভক্ত বিষয়া, সেয়ে উক্ত পদত ফেডাৰেশ্বনৰ ভোটাধিকাৰ লাভ কৰা সদস্যক নিযুক্তি দিয়াটো অনৈতিক।
কিয়নো, ফেডাৰেশ্বনৰ অধ্যক্ষ নিৰ্বাচনৰ সময়ত পদৰ টোপ দিয়াৰ কাৰ্য্যত ইয়াক ব্যৱহাৰ কৰাৰ সম্ভাৱনা থাকি যায় -এই দাবী বাইচুং ভূটীয়াৰ।
অলপতে হৈ যোৱা অধ্যক্ষৰ নিৰ্বাচনৰ পিছতে নৱনিৰ্বাচিত অধ্যক্ষ কল্যাণ চৌবেই ফেডাৰেশ্বনৰ সচিব পদত নিযুক্তি দিয়ে সদস্য চাজি প্ৰভাকৰণক । বাইচুং ভূটীয়াই এই কাৰ্য্যৰ তীব্ৰ বিৰোধিতা কৰে আৰু ইয়াক ফেডাৰেশ্বনৰ কাৰ্য্যবাহী সমিতিৰ কাৰ্য্যসূচীত অন্তৰ্ভুক্ত কৰাৰ দাবী জনায়।
আৰু কয় যে উক্ত পদটো বেতনহীন সন্মানজনক হ'লে, তেওঁৰ কোনো অভিযোগ নাথাকিলহেঁতেন। চাজি প্ৰভাকৰ দিল্লী ফুটবলৰ সভাপতি আছিল, আৰু বাইচুং ভূটীয়াৰ অভিযোগৰ পিছত অধ্যক্ষ নিৰ্বাচনৰ সময়ত সচিব পদকলৈ প্ৰলোভন কাৰ্য্যত লিপ্ত হোৱাৰ ইঙ্গিত বহন কৰিছে।
উল্লেখযোগ্য যে কল্যাণ চৌবেৰ ঘনিষ্ঠ বুলি জনাজাত চাজি প্ৰভাকৰণে চৌবে অধ্যক্ষ্ নিৰ্বাচিত হোৱাৰ পিছদিনাই দিল্লী ফুটবলৰ সভাপতি পদৰ পৰা অব্যাহতি লয়।
বাইচুং ভূটীয়াৰ অভিযোগে ভাৰতীয় ফুটবল জগতত চাঞ্চল্যৰ সৃষ্টি কৰিছে।।
পিয়াঁজৰ মূল্য হ্ৰাস,
যোৱা ১৭ ছেপ্তেম্বৰত প্ৰধান মন্ত্ৰী নৰেন্দ্ৰ মোডীয়ে ৭২তম জন্মদিন উপলক্ষে আঠোটা চিতা বাঘ নামিবিয়াৰ পৰা অনাই মধ্য প্ৰদেশৰ কুনো পালপুৰ ৰাষ্ট্ৰীয় উদ্যানত এৰি দিয়ে।
এনেদৰে জন্মদিৱস পালনৰ সময়ত প্ৰধান মন্ত্ৰীক জন্মদিনৰ শুভেচ্ছা জনাই মহাৰাষ্ট্ৰৰ পুনেৰ আনন্দ গ্ৰামৰ বাসিন্দা দশৰথ কেদাৰী নামৰ ৪৫ বছৰ বয়সীয়া কৃষক এজনে আত্মহত্যা কৰিছে।
দশৰথ কেদাৰীয়ে পূৰ্বে বিলাহীৰ খেতি কৰি লোকচানৰ সন্মুখীন হৈছিল। পাছত পিয়াঁজৰ খেতিত ধৰে। ইয়াতো সফল নহ'ল। মহাৰাষ্ট্ৰত চলা অনাবৃষ্টিৰ বাবে পিয়াঁজতো যথেষ্ট লোকচান ভৰিব লগীয়া হয়।
উপায়হীন হৈ আত্মহননৰ পথ গ্ৰহণ কৰে দুৰ্ভগীয়া দশৰথে। পুখুৰীত জাপ দি আত্মহত্যা কৰাৰ পূৰ্বে প্ৰধান মন্ত্ৰী নৰেন্দ্ৰ মোডীলৈ এখন পত্ৰ লিখি থৈ যায় । চিঠিত দশৰথে লিখিছে, '
'আমাৰ ধন নাই, ঋণদাতাসকলে অধিক আপেক্ষা কৰিবলৈ নিবিচাৰে। আমাৰ উপায় কি? আমি বজাৰলৈ পিয়াঁজখিনি লৈ যাবলৈকো সমৰ্থ নহওঁ। মোডী চাহেব, আপুনি কেৱল নিজৰ কথাহে চিন্তা কৰে।
উৎপন্ন সামগ্ৰীৰ দাম আপুনি প্ৰদান কৰিবই লাগিব। আপুনি কৃষিক চম্ভালিবলৈ সমৰ্থবান নহয়। কৃষকে এতিয়া কি কৰিব? ঋণদাতাসকলে ভাবুকি দিয়ে আৰু সমবায়বোৰে গালি পাৰে। ন্যায় বিচাৰি আমি কাৰ ওচৰ চাপিম? ........আজি মোক আত্মহত্যা কৰিবলৈ বাধ্য কৰা হৈছে, কাৰণ আপোনাৰ নিষ্ক্ৰিয়।
অনুগ্ৰহ কৰি আমাক আমাৰ শস্যৰ দাম দিয়ক, এয়া আমাৰ অধিকাৰ।'
চিঠিত দশৰথে আৰু উল্লেখ কৰি কয় যে আজিৰ দিনত কৃষি জড়িত হোৱাটোৱেই আটাইতকৈ ডাঙৰ জুৱা । মৃত্যুৰ সময়ত দশৰথে মাক, পত্নী আৰু দুটা সন্তান ইহসংসাৰত এৰি থৈ গৈছে।।
ইণ্ডিয়ান এক্সপ্ৰেছ কাকতে আদালতৰ নথি, এজেন্সীৰ বিবৃতি, ৰাজনীতিকৰ প্ৰতিবেদন, এনফৰ্চমেণ্ট ডিপাৰ্টমেণ্টে কৰা আটক, গ্ৰেপ্তাৰ, অভিযানৰ বিগত ১৮ বছৰৰ তথ্যৰ বিশ্লেষণৰ ভিত্তিত জানিব পাৰিছে যে এজেন্সীটোৱে এই সময়ছোৱাত যি ১৪৭ গৰাকী ৰাজনীতিকৰ বিৰুদ্ধে তদন্ত কৰিছে তাৰে ৮৫ শতাংশই হৈছে বিৰোধী দলৰ।
একেদৰে, 'চেণ্ট্ৰেল ব্যুৰু অৱ ইনভেষ্টিগেশ্বন'এ বিগত ১৮ বছৰত প্ৰায় ২০০ গৰাকী ৰাজনীতিকৰ বিৰুদ্ধে হয় গোচৰ ৰুজু কৰিছে, নহয় গ্ৰেপ্তাৰ কৰিছে, অথবা তালাচী চলাইছে আৰু ইয়াৰ আশী শতাংশই হৈছে বিৰোধী পক্ষৰ।
লক্ষণীয় বিষয় এই যে ২০১৪ত বিজেপি দল কেন্দ্ৰৰ শাসনত অহাৰ পিছৰ পৰা বিৰোধী পক্ষৰ বিৰুদ্ধে অভিযান তীব্ৰতৰ হৈছে। ২০১৪ চনৰ পৰা 'এনফৰ্চমেণ্ট ডিপাৰ্টমেণ্ট'এ ১২১ গৰাকী প্ৰখ্যাত ৰাজনীতিকৰ বিৰুদ্ধে অভিযান চলায় আৰু ইয়াৰে ১১৫ গৰাকীয়েই বিৰোধী দলৰ, অৰ্থাৎ ৯৫ শতাংশই হৈছে বিৰোধী দলৰ।
২০০৪ৰ পৰা ২০১৪ চনলৈ থকা কংগ্ৰেছ নেতৃত্বাধীন ইউপিএ চৰকাৰৰ সময়ত মাত্ৰ ২৬ গৰাকী ৰাজনীতিকৰ বিৰুদ্ধে এনফৰ্চমেণ্ট ডিপাৰ্টমেণ্টে অভিযান চলাইছিল আৰু ইয়াৰে ১৪ গৰাকী সেই সময়ৰ বিৰোধী দলৰ সদস্য আছিল, অৰ্থাৎ ৫৪ শতাংশ বিৰোধী পক্ষৰ আছিল।।
অলপতে বাংলাদেশৰ প্ৰধান মন্ত্ৰী শ্বেইখ হাছিনাই ভাৰত ভ্ৰমণ কৰে আৰু ভাৰত চৰকাৰৰ লগত বহুকেইখন চুক্তি সম্পাদন কৰে। এই চুক্তিৰ ভিতৰত নগালেণ্ডত উৎপত্তি হৈ কৰিমগঞ্জৰ মাজেৰে গৈ বাংলাদেশৰ ছিলেটত সোমোৱা কুছিয়াৰা নদীৰ পানীৰ ভাগ বটোৱাৰা সম্পৰ্কীয় চুক্তি এখনো আছে।
এনে ধৰণৰ চুক্তিৰ ক্ষেত্ৰত সংশ্লিষ্ট ৰাজ্যখনৰ মতামতৰ প্ৰশ্নও জড়িত আছে যদিও কুছিয়াৰা নদীৰ ক্ষেত্ৰত কোনো ধৰনৰ মতামত আগবঢ়োৱাৰ পৰা অসম চৰকাৰ আঁতৰি থাকিল।
কৰিমগঞ্জ জিলাৰ কৃষক আৰু মৎস্যজীৱীৰ স্বাৰ্থৰ বিষয়টো সম্পূৰ্ণৰূপে আওকাণ কৰা হ'ল।।
ৰাষ্ট্ৰীয় শৈক্ষিক গৱেষণা আৰু প্ৰশিক্ষণ পৰিষদ, চমুকৈ এনচিইআৰটিৰ শেহতীয়া দেশজোৰা সমীক্ষাত অসম প্ৰাথমিক পৰ্য্যায়ত সাধাৰণ গণিতত শিক্ষাৰ্থীৰ দক্ষতাৰ ক্ষেত্ৰত দেশৰ ভিতৰত শেষৰ ফালৰ পৰা তৃতীয় স্থানত আছে।
বিদ্যালয়ৰ তৃতীয় শ্ৰেণীত গণিতৰ মৌলিক সংখ্যা চিনাক্তকৰণ, সংখ্যাৰ পাৰ্থক্য, যোগ-বিয়োগ-পূৰণ-হৰণ, ভগ্নাংশৰ অঙ্ক কৰিব নোৱাৰা ছাত্ৰ-ছাত্ৰী সংখ্যাৰ ওপৰত নিৰ্ভৰ কৰি ৰাজ্যসমূহৰ সূচকাঙ্ক নিৰ্ধাৰণ কৰা হয়।
এই ক্ষেত্ৰত আটাইতকৈ শেষত আছে তামিলনাডু, তাৰ ঠিক ওপৰত জম্মু আৰু কাশ্মীৰ। অসমৰ ঠিক ওপৰত থকা ৰাজ্যখন হৈছে গুজৰাট।
শীৰ্ষত থকা ৰাজ্যকেইখন হৈছে যথাক্ৰমে পশ্চিম বঙ্গ, উত্তৰাখণ্ড, ঝাৰখণ্ড, হিমাচল প্ৰদেশ, বিহাৰ।।
জাঁ লু গডাৰে মানুহৰ জগতৰ পৰা স্ব-প্ৰস্থান কৰিলে । চুইজাৰলেণ্ডৰ আইনত থকা ব্যৱস্থাৰ জৰিয়তে ৯১ বছৰ বয়সত নাটকীয়তাৰে গডাৰে ইহসংসাৰ ত্যাগ কৰিবলৈ সিদ্ধান্ত গ্ৰহণ কৰিলে, দেশখনৰ আইনৰ ভাষাত 'ফিজিছিয়ান এছিষ্টেড চুইছইড' কৰিলে।
বিগত শতিকাৰ ৬০ৰ দশকত পেৰিছৰ চিনে ক্লাৱৰ সদস্য তথা নিয়মীয়া দৰ্শক গডাৰে প্ৰথমতে চিনেমা সমালোচকৰূপে পৰিচিত আছিল। সেই সময়ৰ ফ্ৰান্সৰ চিনেমাৰ মুখ্য ধাৰাটোক সমালোচনাৰে থকাসৰকা কৰি নতুন দিশৰ জন্ম দিয়াত আগভাগ লৈছে গডাৰে।
গডাৰৰ পৰীক্ষামূলক নতুন শৈলীয়ে চিনেমাপ্ৰেমীক বিস্ময়াভিভূত কৰিছিল । কেমেৰাৰ ব্যৱহাৰ, কাহিনী, সম্পাদনাকে ধৰি চিনেমাৰ প্ৰায় সকলো ক্ষেত্ৰতে নতুনত্ব আনিছিল, বৌদ্ধিক সংযোগ ঘটাইছিল, চিনেমাসম্পৰ্কীয় ধাৰণাৰ ভীষণ পৰিৱৰ্তন ঘটাইছিল।
এগৰাকী অস্তিত্ববাদী আৰু মাৰ্ক্সীয় দৃষ্টিভঙ্গীৰ চিনেমা পৰিচালক হিচাপে পৰিচিত আছিল গডাৰ। সমালোচকৰ দৃষ্টিত বিশ্বৰ শ্ৰেষ্ঠ তিনিজন পৰিচালকৰ এজন আছিল গডাৰ। গডাৰৰ আচম্বিত প্ৰস্থানে বিশ্বৰ চিনেমাপ্ৰেমীক শোকাহত কৰি তুলিছে।।
ৰাষ্ট্ৰসংঘ আৰু 'ৱাক ফ্ৰী ফাউণ্ডেশ্বন'ৰ সাম্প্ৰতিক যুটীয়া সমীক্ষাত প্ৰকাশ যে ২০১৬-২১ বৰ্ষত বিশ্বৰ ৫ কোটি মানুহ বলপূৰ্বক শ্ৰম আৰু বলপূৰ্বক বিবাহত বন্দী হৈ আছে।
ইয়াৰে ২.৮০ কোটি লোক বলপূৰ্বকভাৱে শ্ৰমিক হিচাপে নিয়োগ কৰা হৈছে , আৰু ইয়াৰ ২০ শতাংশই হৈছে শিশু শ্ৰমিক । এই শিশুসকলৰ আধা সংখ্যককেই যৌন ব্যৱসায়ত লিপ্ত কৰোৱা হয়।
বেছিভাগ ক্ষেত্ৰত লক্ষ্য কৰা গৈছে যে অভিবাসী শ্ৰমিকসকলেই সাধাৰণতে এনে ধৰণৰ শোষণৰ বলি হ'বলগীয়া হৈছে । আন্তৰ্জাতিক শ্ৰম সংস্থাৰ মুৰব্বী গাই ৰাইডাৰে এক বিবৃতিত কয়,
'আধুনিক দাসত্বৰ পৰিস্থিতিৰ উন্নতি নোহোৱাটো খুবেই দুখজনক । মানৱাধিকাৰৰ এই মৌলিক অৱমাননাক কোনো অৱস্থাতেই ন্যায্যতা প্ৰদান কৰিব নোৱাৰি।।'
ৰাজসেৱাৰ লগত জড়িত লোকৰ দুৰ্নীতিক ৰাষ্ট্ৰৰ বিৰুদ্ধে কৰা আপৰাধ হিচাপে গণ্য কৰিবলৈ আৰু দুৰ্নীতিৰ অভিযোগক বিশেষ ক্ষেত্ৰৰ গোচৰ ৰূপে গ্ৰহণ নকৰিবলৈ নিৰ্দেশ দিছে উচ্চতম ন্যায়ালয়ৰ খণ্ড আদালতে।
ধনৰ বিনিময়ত নিযুক্তিৰ গোচৰত মাদ্ৰাজ উচ্চ ন্যায়ালয়ে প্ৰদান কৰা ৰায়ক একাষৰীয়া কৰি উচ্চতম ন্যায়লয়ৰ ন্যায়াধীশ এছ এ নাজিৰ আৰু ন্যায়াধীশ ভি ৰামাচুব্ৰামনিয়মৰ খণ্ড আদালতে মন্তব্য কৰেঃ
'এয়া আঙুলিয়াই দিয়াৰ প্ৰয়োজন নাই যে ৰাজসেৱাৰ লোকে কৰা দুৰ্নীতি হৈছে ৰাষ্ট্ৰৰ বিৰুদ্ধে আৰু লগতে সমাজৰ বিৰুদ্ধে কৰা অপৰাধ।
পদবীৰ অপব্যৱহাৰ আৰু দুৰ্নীতিত লিপ্ত হোৱা কাৰ্য্যক আদালতে সহজভাৱে লোৱা উচিত নহয়।।'
ছ'ফ্টৱেৰ আইন কেন্দ্ৰ নামৰ সংস্থা এটাই উচ্চতম ন্যায়ালয়ত দাখিল কৰা এক ৰাজহুৱা স্বাৰ্থজড়িত গোচৰ সংক্ৰান্তত ন্যায়ালয়ে কেন্দ্ৰীয় চৰকাৰক জাননী জাৰি কৰিছে আৰু প্ৰশ্ন কৰিছে যে প্ৰতিযোগিতামূলক পৰীক্ষাত দুৰ্নীতি ৰোধ কৰাৰ উপায় হিচাপে ইণ্টাৰনেট কৰ্তন কৰাৰ প্ৰট'ক'ল আছে নেকি?
অলপতে হোৱা তৃতীয় আৰু চতুৰ্থ বৰ্গৰ নিযুক্তিৰ বাবে হোৱা পৰীক্ষাৰ সময়ছোৱাত ইণ্টাৰনেট কৰ্তন কৰা হৈছিল আৰু ফলত বেঙ্ক আৰু অন্যান্য প্ৰায় সকলো সেৱা জনসাধাৰণৰ বাবে বন্ধ হৈ পৰিছিল।
ৰাজস্থান চৰকাৰে উচ্চ ন্যায়ালয়ক জনাইছিল যে ইণ্টাৰনেট সেৱা বন্ধ কৰা নহয়, তৎসত্বেও কিছু সময় পিছতে ইণ্টাৰনেট সেৱা বন্ধ হৈ পৰিছিল। কেন্দ্ৰীয় চৰকাৰে এতিয়া কি উত্তৰ প্ৰদান কৰে তাৰ বাবে সকলোৱে বাট চাই অছে।।
আমেৰিকা যুক্তৰাষ্ট্ৰৰ ষ্টেণ্ডফ'ৰ্ট, টেক্সাছ আৰু মাছাছুচেটছ বিশ্ববিদ্যালয়, ইংলেণ্ডৰ ক'লম্বিয়া বিশ্ববিদ্যালয় আৰু ভাৰতৰ সত্যম বিশ্ববিদ্যালয়ৰ যৌথ গৱেষণাত প্ৰকাশিত তথ্য অনুযায়ী আধুনিক মানৱ জীৱনত সামাজিক, পাৰিবাৰিক আৰু আৰ্থিক চাপ ইমানে বেছি বৃদ্ধি পাইছে যে জীৱনৰ আনন্দখিনিও উপভোগ কৰিবলৈ মানুহে সময় নোপোৱা হৈছে।
কানাডাৰ ভাংকুভাৰ বিশ্ববিদ্যালয়ৰ মনস্তত্ববিদ জিলি ডিকাৰজে মন্তব্য কৰিছে যে সমাজত স্বীকৃতি লাভৰ নিচাত মানুহে নিজকে পাহৰি গৈছে। প্ৰত্যেকেই বিচাৰে অধিক ধন, অধিক যশ আৰু অধিক সুখ, ইয়াত কিন্তু লিঙ্গ বৈষম্য নাই।
ভাৰতীয় মনস্তত্ববিদ অমিত আব্ৰাহাম আৰু হিমাট'ল'জিষ্ট ডেভিড বয়জে কয় যে বৰ্তমান সুখ শব্দটোৱেই অলীক। সুখ শব্দই আজি আৰু পাৰিবাৰিক শান্তি নুবুজায়।
এতিয়া অভিভৱকেও সন্তানৰ সৈতে একেলগে প্ৰতিযোগিতাৰ নিগনি দৌৰত ব্যস্ত হৈ পৰিছে। মাছাছুচেটছ বিশ্ববিদ্যালয়ৰ হৰমনবিষয়ক গৱেষক জি এছ ভট্টাচাৰ্য্যৰ মতে কেৱল দৌৰ, দৌৰ আৰু দৌৰ । এয়া এক 'কমাৰ্চিয়েল ৰেচ'। দৌৰোঁতে দৌৰোঁতে মানৱ শৰীৰ যন্ত্ৰত পৰিণত হৈছে।
অত্যধিক চাপে মানৱ শৰীৰত অক্সিজেন প্ৰৱাহত তাৰতম্য ঘটাইছে, ফলত মানুহ দ্ৰূত বাৰ্ধক্যৰ কৱলত পৰিছে।।
বিশ্বৰ তৃতীয় ধনী ব্যক্তিৰূপে স্বীকৃত হৈছে ভাৰতৰ গৌতম আদানি। গৌতম আদানিৰ উত্থানত আশীৰ্বাদ আছে দেশৰ প্ৰধান মন্ত্ৰীৰ।
আদানিৰ ভাৰতৰ ৰাজহুৱা খণ্ডৰ উপৰিও বিদেশী বেঙ্কসহ ঋণৰ পৰিমাণ হৈছে ২.২২ লাখ কোটি টকা। এবছৰ আগলৈকে আদানিৰ ঋণৰ পৰিমাণ আছিল ১.৫২ লাখ কোটি টকা।
এই এবছৰত ঋণৰ পৰিমাণ বৃদ্ধি পায় ৪২ শতাংশ। আদানিৰ ঋণ, বিনিয়োগ, আৰু পৰিণতি সম্পৰ্কে প্ৰখ্যাত বিনিয়োগ পৰামৰ্শদাতা সংস্থা ক্ৰেডিট ছাইটে বিশ্লেষণ কৰি কৈছে যে আদানিয়ে ব্যৱসায় সম্প্ৰসাৰণৰ বাবে নতুন নতুন ঋণ গ্ৰহণ কৰিছে আৰু পুৰণি ঋণ বকেয়া হৈ ৰৈ গৈছে।
ডলাৰৰ তুলনাত ভাৰতীয় টকাৰ মূল্য অৱনমিত হোৱাৰ লগে লগে আদানিৰ ঋণৰ পৰিমাণো আপোনআপুনি বৃদ্ধি পাইছে। আনহাতে আদানিৰ স্থাবৰ সম্পত্তি যথেষ্ট নহয়, বেছিখিনিয়েই শ্বেয়াৰ বজাৰৰ অংশীদাৰিত্বহে। অৰ্থাৎ আদানিৰ ধন কাগজে -কলমেহে আছে, নগদ ধন নাই।
গৌতম আদানিৰ এই কাৰ্য্যই তেওঁৰ নিজৰ লগতে দেশৰ অৰ্থনীতিৰ প্ৰতিও বিপদৰ ভাৱুকিৰ সৃষ্টি কৰিছে। ঋণৰ বোজাৰ বাবে যদি আদানিৰ ব্যৱসায়ৰ পতন ঘটে, তেতিয়া ভাৰতৰ অৰ্থনীতিৰ ওপৰতো ভীষণ আঘাত পৰিব।
কেৱল আদানিৰ ব্যাৱসায়িক পতনে ভাৰতক শ্ৰীলঙ্কাৰ দৰে পৰিস্থিতিলৈ ঠেলি পঠিয়াব পাৰে বুলিও আশংকা হৈছে।।
২০১৪ বৰ্ষৰ পৰা ভাৰতত মজুৰি শ্ৰমিকৰ আত্মহত্যাৰ ঘটনা ক্ৰমাগতভাৱে বৃদ্ধি পাই আহিছে।
নেশ্বনেল ক্ৰাইম ৰেকৰ্ড ব্যুৰ'ৰ তথ্য অনুসৰি ২০২১ বৰ্ষত মুঠ ১,৬৪,০৩৩টা আত্মহত্যাৰ ঘটনাৰ এক চতুৰ্থাংশ আছিল দৈনিক মজুৰিত কাম কৰা শ্ৰমিক।
২০২০ বৰ্ষত আত্মহত্যা কৰা দৈনিক মজুৰি শ্ৰমিকৰ সংখ্যা আছিল ৩৭,৬৬৬ জন, উক্ত বৰ্ষৰ মুঠ আত্মহত্যাৰ ২৪.৬ শতাংশ।
২০২১ত প্ৰথমবাৰৰ বাবে ২৫ শতাংশ অতিক্ৰম কৰাৰ ঘটনা সংঘটিত হৈছে ।।
যোৱা ২৯ আগষ্টত নেশ্বনেল ক্ৰাইম ব্যুৰ'ৱে প্ৰকাশ কৰা ২০২১ বৰ্ষৰ অপৰাধসম্পৰ্কীয় এক প্ৰতিবেদন অনুসৰি নাৰীজনিত অপৰাধৰ ক্ষেত্ৰত অসম দেশৰ ভিতৰতে শীৰ্ষত আছে।
উক্ত প্ৰতিবেদন অনুসৰি অসমত নাৰীজনিত অপৰাধৰ হাৰ হৈছে ১৬৮.৩। অসমৰ পিছত আছে দিল্লী , দিল্লীৰ হাৰ ১৪৭.৬। সংখ্যাৰ দিশৰ পৰা অসমৰ নাৰীজনিত অপৰাধ ২৯,০৪৬ টা।
পূৰ্বৰ বছৰৰ তুলনাত ৩ হাজাৰ অধিক। এই সময়ছোৱাত ডাইনী অভিযোগত হত্যা কৰা মহিলাৰ সংখ্যা হৈছে ১৯৮টা। ডাইনী অভিযোগত আত্মহত্যা কৰিবলৈ বাধ্য হোৱা মহিলাৰ সংখ্যা ৮২ গৰাকী।
স্বামী তথা স্বামীৰ পৰিয়ালৰ দ্বাৰা নিৰ্যাতিত হোৱা মহিলাৰ সংখ্যা ১২,৯৬৪ গৰাকী। অপহৃত হৈছিল ৫,৮৬৬ গৰাকী, ধৰ্ষণৰ বলি হৈছে ১,৮৩৫ গৰাকী, যৌন নিৰ্যাতনৰ বলি হৈছে ৪,৫১১ গৰাকী।।
পাকিস্তানৰ অধীনৰ পৰা বাংলাদেশৰ স্বাধীনতা লাভৰ পঞ্চাশ বৰ্ষ পুৰ্তি উপলক্ষে আয়োজিত কাৰ্য্যসূচীৰ বাবে ভাৰতৰ প্ৰধান মন্ত্ৰী নৰেন্দ্ৰ মোডী আমন্ত্ৰিত হৈছিল।
ঢাকাৰ ওচৰৰ ছাভৰত অনুষ্ঠিত উক্ত কাৰ্য্মযসূচীত অংশগ্ৰহণ কৰি দিয়া ভাষণত প্ৰধান মন্ত্ৰী মোডীয়ে কৈছিল, 'মই নিশ্চয় তেতিয়া ২০-২২ বছৰীয়া যুৱক আছিলোঁ আৰু বাংলাদেশৰ স্বাধীনতাৰ সংগ্ৰামৰ সমৰ্থনত হোৱা সত্যাগ্ৰহত মোৰ কলেজৰ সহপাঠীসকলৰ সৈতে অংশগ্ৰহণ কৰিছিলোঁ।
বাংলাদেশৰ স্বাধীনতা সংগ্ৰামক সমৰ্থন কৰাৰ বাবে মই কাৰবৰণো কৰিছিলোঁ আৰু জেইললৈ গৈছিলোঁ।'
তথ্য জনাৰ অধিকাৰ আইনৰ অধীনত এগৰাকী লোকে সোধা প্ৰশ্নৰ উত্তৰত প্ৰধান মন্ত্ৰী কাৰ্য্যালয়ৰ পৰা জনাইছে যে এই সম্পৰ্কীয় কোনো তথ্য মজুত নাই।
সুধাব্ৰত সেনগুপ্তই 'দা ৱায়াৰ' আলোচনীত উক্ত সত্যাগ্ৰহ সম্পৰ্কে লিখা অনুসৰি তদানীন্তন জনসংঘই ভাৰত-ছ'ভিয়েট বন্ধুত্বৰ চুক্তিত স্বাক্ষৰ কৰাৰ বিৰুদ্ধে ১৯৭১ চনৰ ১-১১ আগষ্টত সত্যাগ্ৰহ কৰিছিল । উক্ত চুক্তিয়ে বাংলাদেশ মুক্তিযুদ্ধক নিৰ্ণায়ক শক্তি যোগাইছিল।।
উত্তৰ প্ৰদেশ, মধ্য প্ৰদেশ, হাৰিয়ানা, কৰ্ণাটক, উৰিষ্যা, ছত্তিশগড় আৰু ঝাৰখণ্ডত সংঘটি খ্ৰিষ্টিয়ানবিৰোধী আক্ৰমণ সম্পৰ্কত কেন্দ্ৰীয় গৃহ ৰাজ্য মন্ত্ৰালয়ৰ জৰিয়তে উক্ত ৰাজ্যবোৰক প্ৰতিবেদন দাখিল কৰিবলৈ নিৰ্দেশ দিছে উচ্চতম ন্যায়ালয়ৰ ন্যায়াধীশ ডি ৱাই চন্দ্ৰচূড় আৰু ন্যায়াধীশ হিমা ক'হলিৰ খণ্ড আদালতে।
নেশ্বনেল ছ'লিডাৰিটি ফ'ৰামৰ ৰেভাৰেণ্ড পিটাৰ মাচাডো আৰু ইভাঞ্জেলিকেল ফেল'শ্বিপ অৱ ইণ্ডিয়াৰ ৰেভাৰেণ্ড বিজয়েশ লালৰ আবেদনৰ ভিত্তিত উচ্চতম ন্যায়ালয়ে উক্ত নিৰ্দেশনা জাৰি কৰিছে।
ছলিছিট'ৰ জেনেৰেল তুষাৰ মেহতাই খ্ৰিষ্টিয়ান আক্ৰমণৰ বেছিভাগ ঘটনাই মিছা বুলি দাবী কৰিছে আৰু এনে ধৰণৰ আবেদনৰ ভিত্তিত আদালতে কোনো ধৰণৰ নিৰ্দেশ দিয়া উচিত নহয় বুলি মন্তব্য কৰিছে।
আনহাতে উচ্চতম ন্যায়ালয়ে কয় যে অভিযোগবোৰ সম্পৰ্কে পসম্পৰ্কুংখভাৱে বিচাৰ কৰিবলৈ ন'ডেল অফিচাৰ নিয়োগ কৰিবলগীয়া হ'ব পাৰে।।
মাৰ্কিন আধিপত্যৰ বিৰুদ্ধে লেটিন আমেৰিকত সশস্ত্ৰ সংগ্ৰামত নেতৃত্ব দি প্ৰাণ বিসৰ্জন দিয়া বিপ্লৱী ছে গুৱেভাৰাৰ পুত্ৰ কেমিল' গুৱেভাৰাৰ যোৱা ৩১ আগষ্টত হাভানাত মৃত্যু হৈছে।
ছে গুৱেভাৰা জীৱনী আৰু কৰ্ম বিশ্বত বিয়পাই দিয়াৰ কামতে জীৱনপাত কৰিছিল কেমিল'ৱে। কিউবাৰ ৰাজধানী হাভানাত চেণ্টাৰ অৱ ছে গুৱেভাৰা ষ্টাডিজৰ দায়িত্ব গ্ৰহণ কৰিছিল কেমিল'ৱে।
ছে গুৱেভাৰা আৰু দ্বিতীয় পত্নী আলাইডা মাৰ্চৰ চাৰি সন্তানৰ এজন আছিল কেমিল'।
হাঁওফাঁওত ৰক্ত জমা হোৱাৰ ফলত হৃদৰোগত আক্ৰান্ত হয়। মৃত্যুৰ সময়ত কেমিলো'ৰ বয়স ৬০ বছৰ হৈছিল। কেমিল'ৰ আকস্মিক মৃত্যুত কিউবাৰ ৰাষ্ট্ৰপতি মিগুৱেল দিয়াজ কানেলে শোক প্ৰকাশ কৰিছে।।
ভাৰতৰ পৰৱৰ্তী মুখ্য ন্যায়াধীশৰূপে কাৰ্য্যভাৰ গ্ৰহণ কৰিবলগীয়া ন্যায়াধীশ ইউ ইউ ললিত জাতীয় আইন সেৱা প্ৰাধিকৰণৰ কাৰ্য্যবাহী অধ্যক্ষৰ দায়িত্বত বৰ্তমান কাৰ্য্যনিৰ্বাহ কৰি আছে।
আত্মপক্ষ ৰক্ষা পৰামৰ্শ আইন সাহায্য মুকলি কৰা এক অনুষ্ঠানত ন্যায়াধীশ ললিতে কয় যে ভাৰতৰ ৭০ শতাংশ জনসাধাৰণ দাৰিদ্ৰ সীমাৰেখাৰ তলত বাস কৰে আৰু ইয়াৰে মাত্ৰ ১২ শতাংশইহে ন্যায়সাহায্য লাভৰ প্ৰতি আগ্ৰহী।
আত্মপক্ষ পৰামৰ্শৰ আইনসাহায্য ব্যৱস্থা দেশৰ ৩৬৫খন জিলাত উপলদ্ধ কৰা হৈছে। ন্যায়াধীশ ললিত ইয়াত সন্তুষ্ট নহয়। দুখীয়ালোকসকল অপৰাধমূলক ঘটনাত আইনী মেৰপেচত সোমাই যথেষ্ট ভুগিবলগীয়া হয়।
অপৰাধমূলক মোকৰ্দমাই এজন সাধাৰণ লোকৰ স্বাতন্ত্ৰ কাঢ়ি নিয়ে। এগৰাকী দুখীয়ালোকে উপায় নাপাই উকীলৰ পিছত ঘূৰি সৰ্বস্বান্ত হ'বলগীয়া হয় -ন্যায়াধীশ ললিতৰ মন্তব্য।।
কেন্দ্ৰীয় চৰকাৰৰ অধীনস্থ এনফ'ৰ্চমেণ্ট ডিৰেক্টৰেট, চমুকৈ ইডিৰ সম্পত্তি বাজেয়াপ্তকৰণ ক্ষমতা সম্পৰ্কে উচ্চতম ন্যায়ালয়ে এক গুৰুত্বপূৰ্ণ মন্তব্য কৰে।
মুখ্য ন্যায়াধীশ এন ভি ৰামান্নাই যোৱা ২৩ আগষ্টত কয় যে অবৈধ ধন বিনিয়োগ আইনৰ ক্ষমতা প্ৰয়োগ কৰি এনফ'ৰ্চমেণ্ট ডিৰেক্টৰেটে ব্যতিক্ৰমমূলক গোচৰতহে বিচাৰৰ পূৰ্বে অভিযুক্তৰ সম্পত্তিত কব্জা কৰিব পাৰে, ইয়াক নিয়মত পৰিণত কৰিব নোৱাৰে।
অনুচ্ছেদ ৮(৪)ৰ অধিক আইনী ব্যাখ্যাৰ প্ৰয়োজন আছে । উক্ত অনুচ্ছেদে ন্যায়পালিকাৰ দ্বাৰা নিশ্চিত কৰাৰ পিছতহে অভিযুক্তৰ সম্পত্তি চৰ্তসাপেক্ষ জব্দ কৰিবলৈ ইডিক অনুমতি প্ৰদান কৰিছে।।
বাইচুং ভূটীয়া টিকিবনে ?
সৰ্বভাৰতীয় ফুটবল ফেডাৰেচনৰ সভাপতি পদৰ বাবে প্ৰতিদ্বন্দিতাত অৱতীৰ্ণ হৈছে ভাৰতৰ আন্তঃৰাষ্ট্ৰীয় খ্যাতিসম্পন্ন ফুটবলাৰ বাইচুং ভূটীয়া, ইষ্ট বেঙ্গল আৰু মোহনবাগানৰ প্ৰাক্তন খেলুৱৈ কল্যাণ চৌবে।
অসমৰ প্ৰাক্তন মুখ্য মন্ত্ৰী তথা বৰ্তমানৰ কেন্দ্ৰীয় মন্ত্ৰী সৰ্বানন্দ সোণোৱালৰ নামো মাজতে এই প্ৰসঙ্গত উচ্চাৰিত হৈছিল । জনপ্ৰিয়তাৰ দিশৰ পৰা বাইচুং ভূটীয়া প্ৰতিদ্বন্দিতাত শীৰ্ষত থাকিব লাগিছিল যদিও প্ৰাপ্ত বাতৰিমতে কল্যাণ চৌবেহে সকলোতকৈ আগত আছে।
কাৰণ প্ৰধান মন্ত্ৰী নৰেন্দ্ৰ মোডী আৰু গৃহ মন্ত্ৰী অমিত শ্বাহৰ গৃহ ৰাজ্যৰ প্ৰাৰ্থী চৌবেৰ প্ৰতি সমৰ্থন আগবঢ়াইছে আইনমন্ত্ৰী কিৰণ ৰিজিজুৰ গৃহ ৰাজ্য অৰুণাচলে।
ৰাজনৈতিক প্ৰভাৱেৰে প্রভাৱিত ভাৰতীয় ক্ৰীড়াই ফুটবল ফেডাৰেচনৰ নিৰ্বাচনত কোন দিশে গতি কৰে সেয়া লক্ষণীয় হ'ব। ৰাজনীতিৰ অত্যধিক প্ৰভাৱৰ বাবে ভাৰতীয় ক্ৰীড়া আন্তঃৰাষ্ট্ৰীয় পৰ্য্যায়ত চোকা সমালোচনাৰ সন্মুখীন হৈ আহিছে আৰু কিছুদিন আগতে ফিফাৰ নিষেধাজ্ঞাৰ সন্মুখীন হৈছে।।
মহাশূন্যত শব্দ তৰঙ্গ থাকিব নোৱৰা কথাৰ বিপৰীতে মহাকাশৰ শব্দ বাণীবদ্ধ কৰি পৃথিৱীবাসীৰ বাবে টুইটাৰত উপলদ্ধ কৰাইছে নাছাই।
পাৰ্চিয়াচ গেলেক্সীত থকা প্ৰচুৰ গেছে সৃষ্টি কৰা মহাজাগতিক শব্দ, ব্লেক হ'লৰ শব্দৰ সন্ধান নাছাই লাভ কৰিছিল। গেলেক্সী ক্লাষ্টাৰৰ হাজাৰ হাজাৰ ছায়াপথ আবৰি ৰখা গেছে শব্দ তৰঙ্গ চলনৰ বাবে এক মাধ্যম সৃষ্টি কৰে।
পাৰ্চিয়াচ গেলেক্সীৰ কেন্দ্ৰস্থলত সন্ধান লাভ কৰা ব্লেক হ'লৰ পৰা নিৰ্গত শব্দক লৈ নাছাই ২০০৩ চনৰ পৰাই গৱেষণা কৰি আহিছে। লক্ষ্য কৰা গৈছে যে ব্লেক হ'লৰ চাপৰ ফলত ক্লাষ্টাৰৰ গেছত তৰঙ্গৰ সৃষ্টি হয় । সেই তৰঙ্গক শব্দলৈ পৰিৱৰ্তিত কৰি মানুহৰ শ্ৰৱণযোগ্য কৰা হয়।।
জলবায়ুৰ পৰিৱৰ্তন এতিয়া আৰু বিতৰ্কৰ বিষয় নহয়। ই বাস্তৱ ৰূপ লৈছে।
পৃথিৱীৰ বিস্তৃত অঞ্চলক বনৰীয়া জুইয়ে দহিছে। ডাঙৰ নৈবোৰ বহু দেশত শুকাইছে। ক'ৰবাত আকৌ বানপানী।
মানুহে মাটি-পানী-বায়ুৰ ওপৰত অত্যাচাৰ চলাইছে। দূষিত গেছ সকলোতে বিয়পিছে। কল-কাৰখানাৰ দূষিত আবৰ্জনাই মাটি-পানীত বিষ ঢালিছে।
'মই, আমি, মোৰ ঠাই সুৰক্ষিত' বুলি ধাৰণা অমূলক হ'ল। ২০২২ বছৰটোত প্ৰদূষণে জীৱধ্বংসী ভৱিষ্যতৰ স্পষ্ট ইংগিত দিছে। কোনেও পৰিত্ৰাণ নাপাব।।
হিতাধিকাৰী সৃষ্টিয়ে আৰ্থিক অৱস্থা শোচনীয় কৰিছে। আনকি বিদ্যালয়ৰ ডেস্ক-বেঞ্চৰ বাবেও চৰকাৰৰ ধন নাই। চৰকাৰে প্ৰাক্তন ছাত্ৰৰ পৰা সংগ্ৰহৰ নিৰ্দেশ দিছে।
সৰ্বশিক্ষা অভিযানৰ বাবে চৰকাৰৰ ধনৰ অভাৱ ঘটিছে। সৰ্বশিক্ষাৰ অধীনৰ আঁচনিৰ বাবে প্ৰয়োজনীয় ডেস্ক-বেঞ্চ, চিলিং ফেন, পানীৰ ফিল্টাৰ আদিৰ বাবে বিদ্যালয়ৰ প্ৰাক্তন ছাত্ৰ-ছাত্ৰীকে ধৰি বিভিন্ন বেচৰকাৰী সংগঠন, কৰ্প'ৰেট, ব্যক্তি আদিৰ পৰা দান বিচাৰি আবেদন জনাইছে চৰকাৰে।
ৰাজ্যৰ ৩১,৩৫৩ খন প্ৰাথমিক বিদ্যালয় আৰু ৪,০৪০ খন মাধ্যমিক বিদ্যালয়ৰ বাবে ২,০৫,৪৬৪ খন চিলিং ফেন বিচাৰিছে শিক্ষা বিভাগে। ইয়াৰ বাবে প্ৰাক্তন ছাত্ৰ-ছাত্ৰীৰ মৰম আৰু দায়বদ্ধতাৰ কথা চৰকাৰৰ মনত পৰিছে।
চৰকাৰী বিদ্যালয়ৰ প্ৰতি অনীহা জন্মাবলৈ ই এক চৰকাৰী কৌশল হ'বও পাৰে! বিজেপি চৰকাৰে কোনো স্তৰতে বিত্তীয় পৰিস্থিতি আয়ত্ত কৰিব নোৱাৰাৰ ই জ্বলন্ত উদাহৰণ।।
শ্ৰীমন্ত শঙ্কৰদেৱ বিৰচিত নাট ৰাম-বিজয় বিদেশত প্ৰদৰ্শনৰ জৰিয়তে গুৰুজনাক আৰু অসম তথা মাজুলীৰ ঐতিহ্যমণ্ডিত ভাওনাক বিশ্বৰ দৰবাৰত প্ৰৰিচয় কৰি দিবলৈ প্ৰয়াস কৰিছিল ভাৰতৰ পঞ্চম গৰাকী ৰাষ্ট্ৰপতি, অসম সন্তান প্ৰয়াত ফখৰুদ্দিন আলি আহেমেদে, তেখেত ৰাষ্ট্ৰপতি হৈ থকাৰ সময়ত।
ইছলাম ধৰ্মাৱলম্বীপ্ৰধান ইন্দো'নেচিয়াত শ্ৰীৰামক কেন্দ্ৰ কৰি দেশখনৰ সাংস্কৃতিক ঐতিহ্য গঢ় লৈ উঠিছিল আৰু সেই সংস্কৃতি তাত আজিও অক্ষুণ্ণ আছে।
ফখৰুদ্দিন আলি আহমেদ ৰাষ্ট্ৰপতি হৈ থকা সময়ত তেখেতৰ উদ্যোগত 'ৰাম বিজয়' নাটসহ মাজুলীৰ পৰা এটা ভাওনাৰ দল ভাৰত চৰকাৰৰ পৃষ্ঠপোষকতাত ইন্দ'নেচিয়ালৈ পঠিওৱা হৈছিল। মাজুলীৰ দলটোৱে ইন্দ'নেচিয়াত বিশেষ সমাদৰ লাভ কৰিছিল।
প্ৰাক্তন ৰাষ্ট্ৰপতিগৰাকীৰ উক্ত উদ্যোগক স্মৰণ কৰি 'ভাওনা প্ৰদীপ' বঁটাৰে প্ৰয়াত ফখৰুদ্দিন আলি আহমেদক সন্মানিত কৰিবলৈ সিদ্ধান্ত গ্ৰহণ কৰিছে কমলাবাৰী একাডেমীৰ সভাকক্ষত প্ৰভাত বৰা বুঢ়া ভকতৰ সভাপতিত্বত অনুষ্ঠিত মাজুলী জিলা সাংস্কৃতিক মহাসভাৰ সভাত।
অহা ১৬ অক্ট'বৰত এক বৰ্ণাঢ্য সাংস্কৃতিক অনুষ্ঠানৰ আয়োজনৰ জৰিয়তে প্ৰয়াত ৰাষ্ট্ৰপতি ফখৰুদ্দিন আহমেদক মৰণোত্তৰভাৱে এই বটা প্ৰদান কৰা হ'ব।।
বিগত কেবামাহৰ পৰা ভাৰতৰ ফুটবল ফেডাৰেচন বিভিন্ন আহুকালৰ সন্মুখীন হৈ আহিছিল। উচ্চতম ন্যায়ালৰ নিৰ্দেশত ফুটবল ফেডাৰেচনৰ কমিটি ভঙ্গ হৈছিল আৰু তিনিজনীয়া গঠন কৰি সংবিধান সংশোধনীৰ জৰিয়তে নতুনকৈ ফুটবল ফেডাৰেচনখন সংগঠিত কৰিবলৈ প্ৰস্তুতি চলাই আছিল।
দুমাহমান পূৰ্বে 'ফেডাৰেচন অৱ ইণ্টাৰনেছনেল ফুটবল'ৰ মুৰব্বীসহ এটা দলে যোৱা ২১ - ২৩ জুনত তিনিদিনীয়া কাৰ্য্যসূচী লৈ ভাৰত ভ্ৰমণ কৰি ভাৰতৰ ফুটবলৰ লগত জড়িত বিভিন্ন পক্ষৰ লগত বৈঠকত বহিছিল।৩১ জুলাইৰ ভিতৰত ভাৰতৰ ফুটবল ফেডাৰেচনৰ নতুন কমিটি গঠন কৰিবলৈ চুড়ান্ত সময় ঘোষণা কৰিছিল, অন্যাথা নিষেধাজ্ঞাৰ সন্মুখীন হ'ব লাগিব বুলি সকীয়াই দিছিল।
কিন্তু সময়সীমা অতিক্ৰমি ২৮ - ২৯ আগষ্টতহে ভাৰতৰ ফুটবল ফেডাৰেচনৰ নিৰ্বাচনৰ তাৰিখ ঘোষণা কৰা হয়। আনহাতে ফিফাৰ নিয়মাৱলীৰ ব্যাপকভাৱে উলংঘা হৈ থকা বুলি আন্তৰ্জাতিক সংস্থাটোৱে অভিযোগ কৰি আহিছিল।
অৱশেষত ফিফাই ১৬ আগষ্টত ভাৰতৰ ফুটবলৰ ওপৰত নিষেধাজ্ঞা জাৰি কৰে। ফুটবলকে ধৰি ভাৰতীয় ক্ৰীড়াত অত্যধিক ৰাজনৈতিক উপস্থিতি আৰ হস্তক্ষেপৰ বাবেই আন্তৰ্জাতিক পৰ্য্যায়ত ভাৰতৰ বদনাম হোৱা আৰু এইবোৰ কাৰণত ভাৰতৰ ক্ৰীড়াও যথেষ্ট পৰিমাণে ক্ষতিগ্ৰস্ত হোৱা বুলি অভিযোগৰ উঠিছে।।
ৰামদেৱৰ অনুগামী থকাটো ভাল কথা, সেই বুলি তেওঁ মানুহক বিপথে পৰিচালিত কৰা উচিত নহয়।
এল'পেথিক চিকিৎসাৰ বিৰুদ্ধে ৰামদেৱে মানুহক বিভ্ৰান্ত কৰিব নালাগে। ভাৰতীয় চিকিৎসকৰ কেবাটাও সংগঠনে পতঞ্জলীৰ উৎপাদিত ক'ভিড ঔষধ 'কৰনিল'ৰ প্ৰচাৰত মিছা তথ্য প্ৰদান কৰা বুলি দিল্লী উচ্চ ন্যায়ালয়ত যোগবিদগৰাকীৰ বিৰুদ্ধে অভিযোগ কৰিছিল।
ৰামদেৱে ক'ৰনিলৰ বিজ্ঞাপনত আনকি ক'ভিড ভেকচিনসমূহ অসাৰ বুলিও দাবী কৰিছিল। বিদেশৰ এগৰাকী নেতাই ভেকচিন লোৱাৰ পিছতো ক'ভিডত আক্ৰান্ত হোৱা বুলি ৰামদেৱে উল্লেখ কৰিছিল।
দিল্লী উচ্চ ন্যায়ালয়ৰ ন্যায়াধীশ অনুপ জয়ৰাম ভম্ভানীয়ে ৰামদেৱৰ এনে কাৰ্য্যই বিদেশী ৰাষ্ট্ৰৰ লগত ভাৰতৰ সু-সম্পৰ্কত আঘাত হানিব পাৰে বুলিও মত প্ৰকাশ কৰে।।
আমেৰিকান ড'লাৰৰ মূল্যত ভাৰতীয় টকাৰ অৱমূল্যায়ন ঘটি থকাৰ সময়তে বিশ্বৰ আন শক্তিশালী মুদ্ৰাসমূহৰ তুলনাত ডলাৰৰ অৱমূল্যায়ন ঘটিছে।
ইউৰোপীয়ান ট্ৰেডিং সূচক বিশ্লেষণ অনুসৰি ড'লাৰৰ বিশ্বমূল্য ২ শতাংশ কমিছে। আমেৰিকাৰ ফেডাৰেল ৰিজাৰ্ভৰ অধ্যক্ষ নীল কাছকৰীয়ে মত প্ৰকাশ কৰিছে যে মুদ্ৰাস্ফীতি ৰোধ কৰাত আমেৰিকা ব্যৰ্থ হৈছে, ড'লাৰ মূল্য কমিছে। একে সময়তে আকৌ ইউৰ', য়েন, পাউণ্ড আদিৰ মূল্য ড'লাৰৰ তুলনাত বৃদ্ধি পাইছে।।
ধনখৰ উপ-ৰাষ্ট্ৰপতি নিৰ্বাচিত,
ভাৰতৰ নতুন উপ-ৰাষ্ট্ৰপতি হিচাপে নিৰ্বাচিত হৈছে বিজেপি প্ৰক্ষেপিত প্ৰাৰ্থী জগদীপ ধনখড়।
যোৱা ১১ আগষ্টত ঘোষণা কৰা ফল অনুসৰি সন্মিলিত বিৰোধীৰ প্ৰাৰ্থী মাৰ্গাৰেট আলভাক ৫২৮টা ভোটত পৰাজিত কৰি শ্ৰীধনখড় ভাৰতৰ চতুৰ্দশ উপ-ৰাষ্ট্ৰপতি ৰূপে নিৰ্বাচিত হয়।
যোৱা ৬ আগষ্টত অনুষ্ঠিত ভোট গ্ৰহণ কাৰ্যসূচীত এআইইউডিএফৰ সভাপতি তথা ধুবুৰীৰ সাংসদ বদৰুদ্দিন আজমলে হেনো ভোট প্ৰদান কৰিবলৈ পাহৰি থাকিল।
উপ-ৰাষ্ট্ৰপতিৰ নিৰ্বাচনৰ দিনা বদৰুদ্দিন আজমল ব্যস্ত আছিল ডিব্ৰুগড়ৰ এক কাৰ্য্যসূচীত । দায়িত্বশীল সাংসদগৰাকীয়ে হেনো উপ-ৰাষ্ট্ৰপতি নিৰ্বাচনৰ কথাটো গমেই নাপায়।
আজমলৰ মন্তব্য ' উপ-ৰাষ্ট্ৰপতি নিৰ্বাচনত ভোট দিয়া নিদিয়াটো মোৰ ব্যক্তিগত কথা। মই পাহৰি গ'লো আজি নিৰ্বাচন আছিল বুলি।।
বিগত কেইবাবছৰ ধৰি গুৱাহাটীবাসীক জনাই অহা হৈছিল যে দক্ষিণ-পশ্চিম গুৱাহাটী পানী যোগান প্ৰকল্পৰ ৯৬ শতাংশ কাম সম্পূৰ্ণ হৈছে, আৰু কিছু দিনৰ পাছৰ পৰা প্ৰকল্পটোৰ অধীনস্থ অঞ্চলৰ লোকে পানী পাবলৈ আৰম্ভ কৰিব।
২০০৯তে কাম আৰম্ভ কৰা ৪০০ কোটি টকা ব্যয়সাপেক্ষ উক্ত প্ৰকল্পৰ হেনো কাম পূৰ্বে ঘোষণা কৰা অনুসৰি ৯৬ শতাংশ নহয়, ৭২শতাংশহে সম্পূৰ্ণ হৈছে । এই কথা জনাৰ পিছত ঠিকাদাৰী প্ৰতিষ্ঠান গেমন ইণ্ডিয়াক প্ৰকল্পটোৰ কামৰ অব্যাহতি দিয়া হৈছে।
৯৬ শতাংশ কাম সম্পূৰ্ণ কৰা বুলি দাবী কৰা গেমনে ইতিমধ্যে প্ৰাপ্য ধন আদায় কৰি লৈছে । হঠাতে গেমনক অব্যাহতি দিয়া গুৱাহাটীবাসীৰ মনত বহুত প্ৰশ্ন উদয় হৈছে। সম্পূৰ্ণ কৰিবলৈ অক্ষম গেমনক মুক্ত কৰি দিবলৈকে এই 'অব্যাহতি'ৰ নাটক নেকি?
অত্যাধুনিক কাৰিকৰী কৌশল জড়িত পনী যোগান প্ৰকল্পটোৰ অসম্পূৰ্ণ কাম সম্পূৰ্ণ কৰিবলৈ কাৰিকৰী জ্ঞান আন প্ৰতিষ্ঠান বা ব্যক্তিৰ আছেনে? ঠিকাদাৰী প্ৰতিষ্ঠানটোৰ প্ৰতি কঠোৰতা প্ৰদৰ্শন কৰি সম্পূৰ্ণ কাম আদায় কৰি লোৱাটোহে আচলতে কৰ্তৃপক্ষৰ দায়িত্ব হ'ব লাগিছিল।।
নতুন দিল্লীত এবছৰ ওপৰকাল চলা কৃষক বিদ্ৰোহৰ অন্যতম দাবী আছিল বিদ্যুৎ সংশোধনী বিধেয়ক প্ৰত্যাহাৰ কৰা।
নৰেন্দ্ৰ মোডী চৰকাৰে কৃষক বিদ্ৰোহৰ ওচৰত সেও মানি কৃষি আইন তিনিখন বাতিল কৰাৰ সময়ত বিদ্যুৎ বিধেয়কখনো পুনৰ বিবেচনা কৰা হ'ব বুলি প্ৰতিশ্ৰুতি দিছিল। কৃষকে আন্দোলন সাময়িকভাৱে প্ৰত্যাহাৰ কৰাৰ পছত এতিয়া কেন্দ্ৰীয় চৰকাৰে বিদ্যুৎ আইনখন গ্ৰহণ কৰিবলৈ উঠিপৰি লাগিছে ।
তিমধ্যে অসমত জুলাই মাহৰ পৰা বিদ্যুতৰ নিৰিখ প্ৰায় ২৫ শতাংশ বৃদ্ধি কৰিছে ; আগষ্ট মাহত গ্ৰাহকলৈ অহা বিদ্যুৎ বিলে জনসাধাৰণক মাধমাৰ শোধাইছে। কেন্দ্ৰীয় চৰকাৰে বিদ্যুৎ বিধেয়কখন আইনত পৰিণত কৰিবলৈ সক্ষম হ'লে বিদ্যুৎ সাধাৰণ লোকৰ বাবে বিলাসী সামগ্ৰীত পৰিণত হ'ব।
কলোতকৈ ক্ষতিগ্ৰস্ত হ'ব কৃষকসকল । বৰ্তমানে কৃষিত বিদ্যুৎ অতি জৰুৰী বুলি বিবেচিত হয় । বিদ্যুতৰ অত্যধিক মূল্য বৃদ্ধিয়ে কৃষিকো ব্যয়বহুল কৰি তুলিব।
কেন্দ্ৰীয় চৰকাৰৰ মূল লক্ষ্যই হৈছে বিদ্যুৎখণ্ডক সম্পূৰ্ণকৈ ব্যক্তিগত মালিকানাৰ হাতত তুলি দিয়া। দেশৰ উদ্যোগ আৰু উদ্যোগীকৰণৰ মূল চাবিকাঠিক বৃহৎ কৰ্পৰেটৰ হাতত তুলি দিয়াৰ ফল বিষময় হ'ব।।
প্ৰকাশিত তথ্য অনুসৰি ৩১জুলাইত দেশত নিবনুৱাৰ সংখ্যা আছিল ৬.৭৩ শতাংশ। ৭ আগষ্টত হ'লগৈ ৯.৬৬ শতাংশ।
গ্ৰামাঞ্চলত কৰ্মহীনৰ সংখ্যাই ৯.৮৮ শতাংশ চুইছেগৈ। দুসপ্তাহ পূৰ্বে ই আছিল ৫.৯৭ শতাংশ। দেশত বৰ্তমানে সৰ্বমুঠ কৰ্মহীনৰ সংখ্যা প্ৰায় ৭ কোটি। অথচ যোৱা ডিচেম্বৰত এই সংখ্যা আছিল ৫.৩০ কোটি।
কামৰ সন্ধান বন্ধ কৰা লোকৰ সংখ্যা হৈছে ১.৭০ কোটি। দেশৰ কৰ্মহীনতাৰ এই পৰিসংখ্যাই সমাজ বিজ্ঞানীসকলৰ লগতে সচেতন লোকক ইয়াৰ সম্ভাৱ্য পৰিণতি সম্পৰ্কে চিন্তান্বিত কৰি তুলিছে।।
বিশ্বত প্ৰাণী আৰু উদ্ভিদজগত এতিয়ালৈকে পাঁচোটা বিলুপ্তিৰ বলয় পাৰ হৈ আহিছে।
খাদ্যাভাৱ, অৰণ্যৰ সংকোচন, মহাপ্লাৱন, উল্কাপাত ইত্যাদি বিভিন্ন কাৰণত প্ৰাণীজগত অতীতত বিভিন্ন যুগতএনে ধৰণৰ বিলুপ্তিৰ মুখত পৰিবলগীয়া হৈছিল।
৩৫০ কোটি বছৰ পূৰ্বে পৃথিৱীত প্ৰাণীৰ আৱিৰ্ভাৱ ঘটিছিল আৰু প্ৰাণীকুল পাঁচোবাৰ বিলুপ্তিৰ সন্মুখীন হৈ নতুন প্ৰাণীজগতৰ সৃষ্টি কৰিছিল।
শেহতীয়া প্ৰাণী বিলুপ্তি ঘটিছিল ৬.৫ কোটি বছৰ আগতে। সেই সময়ত ডাইন'ছৰ পৰিয়ালৰ বিলুপ্তি ঘটিছিল। পূৰ্বৰ বিলুপ্তিৰ কাৰণৰ বিপৰীতে মানৱজাতিৰ ক্ৰিয়াকাণ্ডই বিশ্বৰ সন্মূখত বিলুপ্তিৰ নতুন বলয়ৰ কাৰক হিচাপে থিয় দিছে।
মানুহৰ হাতত ভূপ্ৰকৃতি বিনষ্ট হোৱা আৰু প্ৰকৃতিক নিজৰ বৈষয়িক প্ৰয়োজনত সজাই লোৱাৰ প্ৰৱণতাই উদ্ভিদ আৰু প্ৰাণীজগতৰ লগতে প্ৰাকৃতিক বাতাবৰণৰ প্ৰচুৰ ক্ষতি সাধন হৈছে।
ষ্টেনফ'ৰ্ড, প্ৰিন্সটন আৰু বাৰ্কলে বিশ্ববিদ্যালয়ৰ এক অধ্যয়নত কোৱা হৈছে যে বৰ্তমানৰ বিশ্বত প্ৰাণী বিলুপ্তিৰ সম্ভাৱনীয়তা পূৰ্বৰ যি কোনো সময়তকৈ ১১৪ গুণ অধিক। ডিউক বিশ্ববিদ্যালয়েও এই প্ৰতিবেদন সমৰ্থন কৰিছে।
ইতিমধ্যে চাৰিশ প্ৰজাতিৰ মেৰুদণ্ডী প্ৰাণীৰ বিলুপ্তি ঘটিছে। ষষ্ঠ বিলুপ্তিৰূপে অভিহিত সম্ভাৱ্য বিলুপ্তিৰ প্ৰথম বলি হ'ব মানুহ প্ৰজাতি।
মৌমাখিৰ বুজন অংশৰ বিলুপ্তি ঘটিছে, ফলত ফুলৰ পৰাগযোগ থমকি ৰোৱাৰ সম্ভাৱনা সৃষ্টি হৈছে। ইয়াৰ ফল বৃক্ষৰ ওপৰত প্ৰত্যক্ষভাৱে পৰিব আৰু অৱশেষত মানুহৰ অস্তিত্বৰ প্ৰতি প্ৰত্যাহবান সৃষ্টি কৰিব।।
ভাৰতীয় ৰিজাৰ্ভ বেঙ্কৰ প্ৰাক্তন গৱৰ্ণৰ ৰঘুৰাম ৰাজনে দেশৰ অৰ্থনৈতিক অৱস্থা সম্পৰ্কে অতি সম্প্ৰতি কেইটামান গুৰুত্বপূৰ্ণ কথা কৈছে।
ৰাজনে কৈছে যে বিশ্বৰ আন বহুকেইখন দেশৰ তুলনাত ভাৰতৰ আৰ্থিক অৱস্থা উন্নত যদিও নিযুক্তি সৃষ্টিৰ ক্ষেত্ৰত ভাৰত ব্যৰ্থ হৈছে।
বৰ্তমানৰ উন্নয়নে প্ৰয়োজনীয় নিয়োগ সৃষ্টি কৰিব পৰা নাই। অৰ্থনৈতিক উন্নয়নৰ কোনো চমু পথ নাই। শিক্ষা আৰু দক্ষতাৰ বৃদ্ধি কৰিবই লাগিব। দক্ষতা বৃদ্ধি কৰিব পাৰিলে নিযুক্তিৰ সৃষ্টি হ'বই।
দেশৰ সংখ্যালঘুৰ সমস্যা আৰু দেশত তেওঁলোকৰ স্থান এক গুৰুত্বপূৰ্ণ বিষয়। দেশত সংখ্যালঘু অসুৰক্ষিত হৈ থাকিলে বিদেশী বিনিয়োজনৰ ক্ষেত্ৰত বাধাৰ সৃষ্টি হয়। দহ বছৰ আগতে ভাৰত এখন উদাৰ গণতান্ত্ৰিক দেশ হিচাপে পৰিচিত আছিল।
বিগত সময়ছোৱাত গ্ৰহণ কৰা বহু গুৰুত্বপূৰ্ণ সিদ্ধান্ত বহল আলোচনা অবিহনেই গ্ৰহণ কৰা হৈছিল । বিমুদ্ৰাকৰণ, কৃষি আইন তিনিখন আছিল তেনে এটা উদাহৰণ। চৰকাৰৰ পক্ষৰ পৰা এনে এক ধাৰণা সৃষ্টি কৰা হৈছে যে যিসকলে চৰকাৰৰ সিদ্ধান্তত হাততালি বজাই থাকে তেওঁলোকহে ভাল, কাৰণ চৰকাৰে কেতিয়াও ভূল নকৰে।।
অসম বা আন কোনো ৰাজ্যতে ২০২৬ৰ পূৰ্বে সমষ্টি পুনৰনিৰ্ধাৰণ কৰা নহ'ব - কেন্দ্ৰীয় আইন মন্ত্ৰী কিৰণ ৰিজিজুৱে যোৱা ২৯ জুলাইত সংসদক স্পষ্ট ভাষাত এই কথা জানিবলৈ দিয়ে।
পৰিয়াল পৰিকল্পনা প্ৰকল্পৰ অন্তৰ্গত জনসংখ্যা নীতি ৰূপায়ণৰ অগ্ৰগতিৰ প্ৰতি লক্ষ্য ৰাখি উক্ত সিদ্ধন্ত গ্ৰহণ কৰা হৈছে।
উল্লেখযোগ্য যে দুবছৰ আগতে চাৰিখন ৰাজ্যৰ সমষ্টি পুনৰনিৰ্ধাৰণৰ কাম কেন্দ্ৰই হাতত লৈছিল । উচ্চতম ন্যায়ালয়ৰ ন্যায়াধীশ ৰঞ্জনা দেশাইকে অধ্যক্ষৰূপে লৈ এখন আয়োগ গঠন কৰি সমষ্টি পুনৰনিৰ্ধাৰণৰ উদ্যোগ লোৱা হৈছিল।
আয়োগৰ আওতাত উত্তৰ পূবৰ ৰাজ্য কেইখনক বাদ দিয়া হৈছিল। অৰুণাচলে সমষ্টি পুনৰনিৰ্ধাৰণত অসম সহ উত্তৰ পূবৰ ৰাজ্যকেইখনক অন্তৰ্ভুক্ত কৰা বাবে আবেদন কৰি উচ্চতম ন্যায়ালয়ৰ কাষ চাপিছিল।
উচ্চতম ন্যায়ালয়ত উক্ত মোকৰ্দমা চলি থকাৰ মাজতে কেন্দ্ৰীয় চৰকাৰে ঘোষণা কৰে যে সমষ্টি পুনৰনিৰ্ধাৰ্ণৰ কাম এতিয়াই আৰম্ভ কৰাৰ কথা কেন্দ্ৰীয় চৰকাৰে চিন্তা কৰা নাই।।
ফুটবল বিশ্বৰ অন্যতম নক্ষত্ৰ ৰণাল্ড'ক চৌদী আৰবৰ এটা ক্লাৱে তেওঁলোকৰ দলত যোগদানৰ বাবে মুঠ ২৭৫ মিলিয়ন ইউৰ'ৰ প্ৰস্তাৱ আগবঢ়াইছিল।
ভাৰতীয় টকাৰ হিচাপত এই পৰিমাণৰ ধনৰ মূল্য ২২০৫ কোটি টকা । ফুটবলৰ ইতিহাসত এয়া সৰ্বাধিক প্ৰস্তাৱ। ৰণাল্ড'ৱে প্ৰস্তাৱটো প্ৰত্যাখ্যান কৰিছে।
ইউৰোপীয় ক্লাৱৰ ফুটবলৰ যি মানদণ্ড সেয়া চৌদী বা আন এছীয় ক্লাৱত নাপাব বুলিয়েই ৰণাল্ড'ৱে প্ৰস্তাৱটো প্ৰত্যাখ্যান কৰিছে । চৌদীৰ ক্লাৱত খেলিলে উপাৰ্জনৰ ফালৰ পৰা লাভৱান হ'ব ঠিকেই, কিন্তু ফুটবলৰ জীৱিকা ক্ষতিগ্ৰস্ত হ'ব।
দল সলনিৰ চিন্তা কৰি থকা ৩৭ বছৰীয়া পৰ্তুগীজ ফুটবলাৰজনে বৰ্তমানে কঠোৰ অনুশীলনত ব্যস্ত।।
যোৱা এপ্ৰিলৰ পৰাই ক'বলৈ গ'লে অসম ভূমিস্খলন, অতিবৃষ্টি, বানপানী, গৰাখহনীয়াত বিপৰ্য্যস্ত হৈ পৰিছে।
ভূতৰ ওপৰত দানৱ পৰাদি এতিয়া আৰম্ভ হৈছে খৰং। কেন্দ্ৰৰ পৰা লাভ কৰা জিএছটিৰ ক্ষতিপূৰণ বন্ধ হৈ পৰাৰ পিছত ৰাজ্যৰ ৰাজভঁৰালৰো টেকেলি কাতি।
এই বিপদৰ সময়ত কেন্দ্ৰৰ শাসকীয় নেতা-মন্ত্ৰীয়ে মাত এষাৰ লগাবলৈকো অসমলৈ অহা নাই । সংবাদ মাধ্যমৰ বাতৰি অনুসৰি কেন্দ্ৰই এই পৰ্য্যন্ত অসমলৈ ফুটাকড়ি এটাও দুৰ্য্যোগ প্ৰশমন সাহায্য হিচাপে আগবঢ়োৱা নাই।
সদনৰ প্ৰশ্নোত্তৰ কালত কেন্দ্ৰীয় গৃহ ৰাজ্যমন্ত্ৰী নিত্যানন্দ ৰায়ে জনায় যে অসমৰ বান হেনো 'বিপদজনক' নহয়। সেয়ে দুৰ্য্যোগ প্ৰশমনৰ পৰা আবণ্টন পোৱাৰ যোগ্য নহয়।
আনহাতে, বিগত চাৰি বছৰত অসমে বিচৰা মুঠ ক্ষতিপূৰণ ৯,৪৭৫.৮৮ কোটি টকাৰ বিপৰীতে লাভ কৰিছে মাত্ৰ ১,২৪৩.৬৯ কোটি টকা। অথচ, গুজৰাট, কৰ্ণাটক, মধ্যপ্ৰদেশ, বিহাৰ, পশ্চিম বঙ্গই কেৱল ২০২১-২২ বৰ্ষতে দুৰ্য্যোগ প্ৰশমন শিতানত লাভ কৰিছে যথাক্ৰমে ১,১৩৩ কোটি, ৯৯৬ কোটি, ৬০০ কোটি আৰু ১,০৩৮ কোটি, ১,০৬১ কোটি টকা।।
অৱশেষত মহম্মদ জুবেইৰক মুকলি আকাশৰ তললৈ আনিলে দেশৰ উচ্চতম ন্যায়ালয়ে।
লগতে উচ্চতম ন্যায়ালয়ে দুটামান কঠোৰ মন্তব্যও কৰিলে দেশৰ চৰকাৰক উদ্দেশি। 'গ্ৰেপ্তাৰক শাস্তিপ্ৰদান কাৰ্য্য বা উপায় হিচাপে মুঠেই ব্যৱহাৰ কৰিব নালাগে, কাৰণ এই অপৰাধ আইনৰ দ্বাৰা ব্যক্তি স্বাধীনতা খৰ্ব কৰা হয়। কেৱল অভিযোগৰ ভিত্তিত বিচাৰ নোহোৱাকৈ মুঠেই শাস্তি প্ৰদান কৰিব নোৱাৰি। বিবেচনা শক্তিক কামত নলগোৱাকৈ গ্ৰেপ্তাৰ কৰা কাৰ্যৰ অৰ্থ হৈছে ক্ষমতাৰ অপব্যৱহাৰ।'
ন্যায়াধীশ ডি ৱাই চন্দ্ৰচুড় আৰু ন্যায়াধীশ এ এছ বোপান্নাৰ দ্বাৰা গঠিত খণ্ড আদালতে মহম্মদ জুবেইৰক মুকলি কৰি দিবলৈ আদেশ দি উক্ত মন্তব্য কৰে । মহম্মদ জুবেইৰৰ বিৰুদ্ধে চৰকাৰে ন্যায় ব্যৱস্থাক নিৰ্দয়ভাৱে ব্যৱহাৰ কৰা বুলিও শীৰ্ষ আদালতে মত দিয়ে।
উল্লেখযোগ্য যে বাতৰিৰ সত্যাসত্য নিৰূপণ কৰা অল্ট নিউজৰ সহ-স্থাপক মহম্মদ জুবেইৰক উত্তৰ প্ৰদেশ চৰকাৰে চাৰি বছৰ পূৰ্বৰ এটা টুইটৰ বাবে প্ৰতিশোধাত্মকভাৱে গ্ৰেপ্তাৰ কৰিছিল আৰু বিগত এমাহকাল কাৰাবন্দী হৈ থাকিবলগীয়া হৈছিল।।
লণ্ডনৰ বাৰ্কিংহামত প্ৰশিক্ষণ লৈ আগন্তুক কমনৱেল্থ গেমছৰ বাবেত প্ৰস্তুতি চলাই থকা লাভলীনা বৰগোহাঞিৰ প্ৰশিক্ষকক আঁতৰাই ৰখাৰ অভিসন্ধি চলোৱা বুলি অভিযোগ কৰি এটা দীঘলীয়া টুইট কৰিছে লাভলীনাই ।
প্ৰতিযোগিতা আৰম্ভ হ'বলৈ মাত্ৰ আঠদিন থকা অৱস্থাত প্ৰশিক্ষক দ্ৰোণাচাৰ্য্য বঁটাপ্ৰাপ্ত সন্ধ্যাৰাণী গুৰুং বাৰ্মিংহামলৈ অহাৰ পিছতো গেমছ ভিলেজৰ বাহিৰত ৰখা হৈছিল । আন এগৰাকী প্ৰশিক্ষক অমেই কেলকাৰক দেশলৈ উভতাই পঠিওৱা হৈছে । টুইটত কাৰো নাম উল্লেখ নকৰাকৈ লাভলীনাই মন্তব্য কৰিছে,
'..........এই ৰাজনীতিৰ চিকাৰ হ'বলৈ মই নিবিচাৰোঁ আৰু ৰাজনীতিৰ চিকাৰ হৈ মোৰ প্ৰদৰ্শন নষ্ট হৈ যোৱাটো বাঞ্ছা নকৰো । চৰম মানসিক আতিশয্য আৰু কুটিল ৰাজনীতিৰ মাজতো আশা কৰিছোঁ মই দেশক কমনৱেল্থ গেমছৰ পদক উপহাৰ দিব পাৰিম। জয় হিন্দ।'
নাম উল্লেখ নকৰিলেও প্ৰায় সকলোৰে ধাৰণা যে লাভলীনাই ভাৰতীয় বক্সিং ফেডাৰেচনৰ বিৰুদ্ধেই অভিযোগ কৰিছে । দীঘলীয়া টুইটৰ পিছত ক্ৰীড়া মন্ত্ৰালয়ে হস্তক্ষেপ কৰিবলৈ বাধ্য হয় আৰু প্ৰশিক্ষক সন্ধ্যাৰাণী গুৰুঙক প্ৰশিক্ষণথলীলৈ যাবলৈ অনুমতি প্ৰদান কৰে।
আনগৰাকী প্ৰশিক্ষক অমেই কেলকাৰ সম্পৰ্কে কি সিদ্ধান্ত গ্ৰহণ কৰা হ'ল সেয়া জানিব পৰা হোৱা নাই । উল্লেখযোগ্য যে লাভলীনাই বিশ্ব বক্সিং প্ৰতিযোগিতাৰ সময়তো অনুৰূপ পৰিস্থিতিৰ সন্মুখীন হৈছিল বুলি টুইটাৰত অভিযোগ কৰিছে।।
লিঙ্গ সাম্যৰ ক্ষেত্ৰত বিশ্বত ভাৰতৰ স্থান ১৩৫ নম্বৰ।
'ৱ'ৰ্ল্ড ইকনমিক ফৰাম'এ প্ৰকাশ কৰা তথ্য অনুসৰি মুঠ ১৪৬খন দেশৰ ভিতৰত লিঙ্গ সাম্যৰ ক্ষেত্ৰত শীৰ্ষত থকা দেশকেইখন হৈছে যথাক্ৰমে আইছলেণ্ড ফিনলেণ্ড, ন'ৰৱে, নিউজিলেণ্ড আৰু ছুইডেন। তলৰ পৰা শীৰ্ষত থকা দেশ কেইখন হৈছে যথাক্ৰমে আফগানিস্তান, পাকিস্তান, কঙ্গো, ইৰান, চাঁদ।
ভাৰতত লিঙ্গ সাম্যৰ ক্ষেত্ৰত একাধিক সমস্যা থাকিলেও বিগত ১৬ বছৰৰ পৰা লিঙ্গ বৈষম্য কিছু কমিছে । অৰ্থনৈতিক ক্ষেত্ৰত মহিলাৰ অংশগ্ৰহণ বৃদ্ধি হোৱা সত্বেও ২০২১ বৰ্ষৰ পৰা শ্ৰমিকৰ সংখ্যা কমিছে ।
ভাৰতত মহিলাৰ অংশগ্ৰহণ ৰাজনীতিত বৃদ্ধি পাইছে আৰু ই সূচকাঙ্কত ভাৰতক উচ্চ স্থানলৈ আগবঢ়াই দিছে । ভাৰতে গুৰুত্ব দিবলগীয়া কিছু সামাজিক সমস্যা আছে। উদাহৰণ স্বৰূপে, পুত্ৰ সন্তানৰ প্ৰতি অধিক আগ্ৰহ, কন্যাভ্ৰূণ হত্যা, অৰ্থনৈতিক ক্ষেত্ৰত মহিলাক সুযোগ প্ৰদান ইত্যদি।।
পৃথিৱীয়ে অৱস্থান কৰা হাতীপটিত ডব্লিউএছপি ৯৬ৰে নামকৰণ কৰা গ্ৰহত পানীৰ সন্ধান পোৱা গৈছে।
পৃথিৱী আৰু গ্ৰহটোৰ মাজত দূৰত্ব ১,১৫০ পোহৰ বৰ্ষ । এক পোহৰ বৰ্ষ হ'ল এবছৰত পোহৰে অতিক্ৰম কৰা দূৰত্ব।
জেমছ ৱেব দূৰবীণেৰে সংগ্ৰহ কৰা তথ্যমতে গ্ৰহটোত জলীয় বাষ্পপূৰ্ণ মেঘ আৰু কুঁৱলীৰ উপস্থিতি লক্ষ্য কৰা গৈছে । নাছাই গ্ৰহটোৰ ছবি প্ৰকাশ কৰিছে।
পৃথিৱীৰ বাহিৰত পানীৰ সন্ধান লাভ কৰা প্ৰথম গ্ৰহ হিচাপে ডব্লিউএছপি ৯৬ক গণ্য কৰা হৈছে। উল্লেখযোগ্য যে পৃথিৱী থকা হাতিপটীত প্ৰায় পাঁচ হাজাৰটা গ্ৰহৰ সন্ধান লাভ কৰাপ গৈছে।।
বিৰোধী দলৰ মৌখিক আক্ৰমণৰ পৰা চৰকাৰী পক্ষক ৰক্ষা কৰাৰ কৌশল হিচাপে অসংসদীয় শব্দৰ এখন তালিকা প্ৰকাশ কৰিছে অধ্যক্ষৰ কাৰ্য্যালয়ে।
মোডী চৰকাৰক সমালোচনা কৰাত সচৰাচৰ ব্যৱহাৰ হোৱা অসংখ্য 'নিৰীহ' শব্দকো তালিকাত অন্তৰ্ভুক্ত কৰা বুলি অভিযোগ উঠিছে । তালিকাত অন্তৰ্ভুক্ত কিছু শব্দ হৈছে, 'লজ্জাজনক', 'নিৰ্য্যাতন', 'বিশ্বাসঘাটকতা ', 'নাটক', 'দুৰ্নীতিগ্ৰস্ত ', 'অযোগ্য', 'ভণ্ডামি', 'ঝুমলাবাজী', 'নৈৰাজ্যবাদী', 'শকুনি', স্বৈৰাচাৰী', 'খালিস্তানী', 'বিনাশপুৰুষ', 'জয়চাঁদ' ইত্যাদি।
শাসকীয় দলসমূহে প্ৰধান মন্ত্ৰী নৰেন্দ্ৰ মোডীক 'বিকাশ পুৰুষ' হিচাপে অভিহিত কৰি অহাৰ বিপৰীতে দেশে সন্মুখীন হোৱা অৰ্থনৈতিক বিপৰ্য্যয়ৰ পৰিপ্ৰেক্ষিতত বিৰোধীয়ে মোডীক 'বিনাশ পুৰুষ' বুলি অভিহিত কৰি আহিছে।
প্ৰধান মন্ত্ৰী আৰু দেশৰ শাসক পক্ষৰ সমালোচনাৰ চোক ভোটা কৰাৰ বাবেই যে এই পদক্ষেপ লোৱা হৈছে সেয়া স্পষ্ট । প্ৰশ্ন উঠিছে এনেধৰণে অসংসদীয় শব্দৰ তালিকা প্ৰস্তুত কৰাৰ অধিকাৰ সংসদৰ আছে নে নাই ?
লোক সভাৰ অধ্যক্ষ ওম বিৰলাই স্পষ্টীকৰণ দি জনাইছে কোনো শব্দকে নিষিদ্ধ কৰা হোৱা নাই। তালিকাত থকা শব্দসমূহ ব্যৱহাৰ কৰিলে ইয়াৰ বিৰুদ্ধে প্ৰতিপক্ষৰ সদস্যই আপত্তি দৰ্শালে শব্দসমূহ সংসদৰ কাৰ্য্যবিৱৰণীৰ পৰা বাদ দিয়া হ'ব।
স্পষ্টীকৰণ দি পাকেপ্ৰকাৰে এইবোৰৰ নিষিদ্ধকৰণ নিশ্চিত কৰিলে অধ্যক্ষ গৰাকীয়ে ।
সংসদ চলি থকা সময়ত সংসদ চৌহদৰ ভিতৰত ধৰ্ণা, বিক্ষোভ, অনশন ইত্যাদি সকলো ধৰণৰ প্ৰতিবাদী কাৰ্য্যসূচীত নিষেধাজ্ঞা জাৰি কৰি ৰাজ্য সভাৰ সচিবালয়ে নিৰ্দেশনা জাৰি কৰিছে।।
দেশৰ মুদ্ৰাস্ফীতি ৰোধৰ কৰিবলৈ ৰিজাৰ্ভ বেঙ্কে ৰাষ্ট্ৰীয়কৃত বেঙ্কৰ ৰেপ'ৰেট কেবাবাৰো বৃদ্ধি কৰিছে যদিও ই সুফল প্ৰদৰ্শন কৰাত সম্পূৰ্ণৰূপে ব্যৰ্থ হৈছে।
যোৱা ৮ বছৰত আমেৰিকান ডলাৰৰ বিপৰীতে ভাৰতীয় মুদ্ৰাৰ মূল্য ৬০ টকাৰ পৰা ৮০ টকাৰ অতিক্ৰম কৰিছে। পেট্ৰ'লৰ দাম ৭১ টকাৰ পৰা ৯৬ টকা হৈছেগৈ, মাজতে এশ টকাৰ ওপৰলৈকে গৈছিল।
পাইকাৰী মূল্য-সূচকৰ দ্ৰুত উঠা-নমা চলিছে । জুন মাহত পাইকাৰী মূল্য সূচক ১৫.৮৮ শতাংশ হৈছিল, যি যোৱা ৩০ বছৰত সৰ্বোচ্চ আছিল। বৰ্তমান সামান্য কমিলেও ১৫ শতাংশৰ ওপৰতে অৱস্থান কৰিছে।
পৰিবহণ ব্যয় বৃদ্ধি আৰু তাৰ ফলত খাদ্য সামগ্ৰীকে ধৰি সকলো সামগ্ৰীৰ মূল্য বৃদ্ধি, জিএছটিৰ উৰ্ধমুখী সংশোধন, নতুন নতুন খাদ্য সামগ্ৰীক জিএছটিৰ আওতালৈ নিয়া, টকাৰ মূল্য হ্ৰাস ইত্যাদি কাৰকে মুদ্ৰাস্ফীতি ৰোধত বাধা দিছে।
অৰ্থনীতিবিদসকলে আশঙ্কা কৰিছে যে এই গতি অব্যাহত থাকিলে চলিত বছৰতে টকাৰ মূল্য ডলাৰৰ বিপৰীতে ৯০ টকা অতিক্ৰম কৰিব। তেতিয়া বিদেশী ৰাষ্ট্ৰৰ লগত বাণিজ্যিক ঘাটি ভীষণভাৱে বৃদ্ধি পাব। ইয়াৰ ফল ভাৰতীয় অৰ্থনীতিৰ বাবে মাৰাত্মক হ'ব পাৰে।।
সৰ্বভাৰতীয় ন্যায় সেৱা পৰিষদৰ ১৮তম বৈঠকত ভাষণ দি কেন্দ্ৰীয় আইন মন্ত্ৰী কিৰেণ ৰিজিজুৱে অৱগত কৰে যে দেশৰ আদালতসমূহত বৰ্তমানে পাঁচ কোটিৰো অধিক মোকৰ্দমা অমীমাংসিতভাৱে বিচাৰাধীন হৈ পৰি আছে।
অহা দুবছৰৰ ভিতৰত দুই কোটি মোকৰ্দমা নিষ্পত্তি কৰাত চৰকাৰে অগ্ৰাধিকাৰ দিব। ইয়াৰ বাবে ন্যায় আৰু কাৰ্য্যবাহীৰ মাজত সমন্বয় ৰক্ষাৰ প্ৰয়োজন আছে।
অনুষ্ঠানত অংশ গ্ৰহণ কৰি উচ্চতম ন্যয়ালয়ৰ প্ৰধান ন্যায়াধীশ এম ভি ৰামানাই কয় যে দেশত প্ৰায় ৬ লাখ ১১ হাজাৰ কয়দী আছে । ইয়াৰে ৮০ শতাংশই হৈছে বিচাৰাধীন কাৰাবন্দী। ফৌজদাৰী মোকৰ্দমাত এয়া হৈছে নিষ্পত্তি নোহোৱাকৈ শাস্তি ভোগ কৰা সদৃশ। সেয়ে নিষ্পত্তি প্ৰক্ৰিয়া ত্বৰান্বিত কৰাৰ প্ৰয়োজন।।
যোৱা মাহত ডিমা হাচাওৰ লামডিং-বদৰপুৰৰ ৮৫ কিল'মিটাৰ ৰেইল পথত সংঘটিত ৬০টা ভয়াৱহ ভূমিস্খলন এতিয়াও জিলাখনৰ মানুহৰ মাজত সজীৱ হৈ আছে।
উক্ত ৰেইল পথৰ বিকল্প হিচাপে ৰেইল মন্ত্ৰালয়ে লঙ্কা-শিলচৰ, চন্দ্ৰনাথপুৰ হৈ, ৰেইল পথ নিৰ্মাণৰ বাবে জৰীপৰ কাম কৰিবলৈ ৪৬ কোটি টকা আবণ্টন দিছে। প্ৰস্তাৱিত এই বিকল্প ৰেইল পথৰ বিৰোধিতা কৰিছে পাহাৰীয়া জিলাখনৰ ছাত্ৰ সংগঠনসমূহে।
নতুন ৰেইল পথে অধিক বনাঞ্চল ধ্বংস কৰিব আৰু ফলত ভূমিস্খলনৰ সমস্যা অধিক বৃদ্ধি পাব বুলি ছাত্ৰ সংগঠনসমূহে আশঙ্কা ব্যক্ত কৰিছে। বৰ্তমানৰ ৰেইল পথত থকা আসোঁৱাহপূৰ্ণ দূৰ কৰি মেৰামতিৰ দাবী কৰিছে ছাত্ৰসন্থাসমূহে।
যোৱা ভূমিস্খলৰ সময়ত ২৭ নম্বৰ ৰাষ্ট্ৰীয় ঘাইপথত হোৱা ব্যাপক ভূমিস্খলত হোৱা ক্ষতিৰ বিপৰীতে সংস্কাৰমূলক কাৰ্য্য আৰম্ভ নকৰাৰ ফলত মান্দাৰদিছাৰ পৰা জাটিঙ্গালৈকে পথছোৱাত দুৰ্ঘটনাৰ সংখ্যা বৃদ্ধি পোৱাত জিলা খনৰ ছাত্ৰ সন্থাসমূহে ক্ষোভ প্ৰকাশ কৰিছে।।
সামাজিক মাধ্যমৰ জনপ্ৰিয় টুইটাৰ ৪.৪০০ কোটি টকাৰে ক্ৰয় কৰাৰ বাবে বিশ্বৰ এক নম্বৰ ধনী ব্যক্তি এলন মাস্কে টুইটাৰ কৰ্তৃপক্ষৰ সৈতে এক চুক্তিপত্ৰত চহী কৰিছিল।
টুইটাৰত যথেষ্ট পৰিমাণে ভুৱা একাউণ্ট থকাৰ বিষয়ে জানিব পৰাৰ পিছত এলন মাস্কে এই বিষয়ে বিতং তথ্য কৰ্তৃপক্ষৰ পৰা বিচাৰে। কেবাবাৰো চিঠি প্ৰেৰণ কৰাৰ পাছতো টুইটাৰ কৰ্তৃপক্ষই উত্তৰ প্ৰদানৰ পৰা বিৰত আছে।
এলন মাস্কে অভিযোগ কৰিছে যে টুইটাৰ কৰ্তৃপক্ষই আন একাধিক চুক্তিও লঙ্ঘন কৰিছে । সেয়ে হেনো মাস্কে টুইটাৰ ক্ৰয়ৰ চুক্তি বাতিল কৰাৰ সিদ্ধন্ত গ্ৰহণ কৰিছে।
আনহাতে টুইটাৰ কৰ্তৃপক্ষয়ো ওলোটা অভিযোগ আনি এলন মাস্কৰ বিৰুদ্ধে আইনী ব্যৱস্থা গ্ৰহণৰ ভাৱুকি দিছে।।
নতুন সংসদ ভৱনত স্থাপন কৰিবলগীয়া ব্ৰঞ্জেৰে নিৰ্মিত অশোক স্তম্ভৰ আৱৰণ উন্মোচন কৰে প্ৰধান মন্ত্ৰী নৰেন্দ্ৰ মোডীয়ে, যোৱা সোমবাৰে।
নতুন অশোক স্তম্ভটোৰ ওজন ৯৫০০ কিল'গ্ৰাম আৰু উচ্চতা ৬.৫ মিটাৰ । ক্লে মডেলিং, কম্পিটাৰ গ্ৰাফিক্সকে আদি কৰি শেষলৈ মুঠ ৮টা ধাপত নিৰ্মাণ কৰা অশোক স্তম্ভটো উন্মোচনৰ পিছত এক পূজাৰো আয়োজন কৰা হয়।
সম্প্ৰতি নতুন সংসদ ভৱনত স্থাপন কৰিবলগীয়া এই অশোক স্তম্ভটোকলৈ দেশত ব্যাপক বিতৰ্কৰ সূচনা হৈছে । সাৰানাথৰ মূল অশোক স্তম্ভত থকা সৌম্য-গহীন ব্যক্তিত্বৰ দেশৰ চাৰিওফালে দৃষ্টি ৰখা সিংহৰ মূৰ্তি বৰ্তমানৰ অশোক স্তম্ভত প্ৰতিফলিত হোৱা নাই বুলি সমালোচনাৰ জোৱাৰ উঠিছে।
নতুন সাংসদ ভৱনৰ অশোক স্তম্ভৰ সিংহমূৰ্তি চাৰিটা দাঁত নিকটাই থকা হিংস্ৰ প্ৰকৃতিৰ যেন দেখা গৈছে । বিশিষ্ট আইনজীৱী প্ৰশান্ত ভুষণে টুইটাৰত মন্তব্য কৰিছে, 'গান্ধীৰ পৰা গডছেলৈকে ; আমাৰ জাতীয় প্ৰতীক সিংহবোৰ য'ত আছিল ৰাজকীয় আৰু শান্তিপূৰ্ণ; নিৰ্মীয়মান নতুন সংসদ ভৱনৰ ওপৰত উন্মোচন কৰা হৈছে নতুন জাতীয় প্ৰতীক ; উন্মুক্ত জোঙা দাঁতেৰে সৈতে ক্ৰোধান্বিত সিংহ । এয়াই নতুন ভাৰত।'
প্ৰধান মন্ত্ৰীৰ দ্বাৰা জাতীয় প্ৰতীক উন্মোচন সংবিধানৰ উলঙ্ঘন বুলিও অভিহিত কৰা হৈছে । এজন প্ৰশাসনিক মুৰব্বী হিচাপে প্ৰধান মন্ত্ৰীয়ে জাতীয় প্ৰতীক উন্মোচন কৰিব নোৱাৰে বুলিও বিশিষ্ট লোকে অভিযোগ কৰিছে।।
যোৱা ১১ জুলাই তাৰিখে উচ্চতম ন্যায়ালয়ে মন্তব্য কৰিছে যে অনুসন্ধানকাৰী সংস্থাসমূহে অভিযুক্তক গ্ৰেপ্তাৰ কৰাৰ ক্ষেত্ৰত ঔপনিৱেশিক মানসিকতাৰে কাম কৰিছে আৰু তেওঁলোকৰ এই কাৰ্য্যই দেশত পুলিছৰাজ চলি থকাৰ অনুভৱ দিছে।
ন্যায়াধীশ সঞ্জয় কিষাণ কৌল আৰু ন্যায়াধীশ এম এম সুন্দৰেশৰ দ্বাৰা গঠিত খণ্ড আদালতে কেন্দ্ৰীয় চৰকাৰক আহবান জনাইছে যে অভিযুক্তক জামিন দিয়াৰ ক্ষেত্ৰত এক নতুন সুসংহত বিধি প্ৰস্তুত কৰিব লাগে আৰু এয়া অতি জৰুৰী।
ভাৰতৰ কাৰাগাৰসমূহ বিচাৰাধীন অভিযুক্তৰে ভৰি পৰিছে । দেশৰ কাৰাবন্দীসমূহৰ দুই-তৃতীয়াংশই হৈছে বিচাৰাধীন অভিযুক্ত, ইয়াৰে আকৌ বেছিভাগেই সৰু-সুৰা দোষত অভিযুক্ত।
এওঁলোকৰো বেছিভাগ দৰিদ্ৰ পৰিয়ালৰ লোক, বুজন অংশ অশিক্ষিত আৰু মহিলা।
ন্যায়াধীশ দুগৰাকীয়ে আৰক্ষীক গম্ভীৰভাৱে সকীয়নি প্ৰদান কৰি মন্তব্য কৰে যে অভিযুক্তক গ্ৰেপ্তাৰ কৰাটো বাধ্যতামূলক নহয়, সেয়ে গ্ৰেপ্তাৰ কৰাৰ আগতে ধাৰা ৪১ আৰু ধাৰা ৪১ (ক)ৰ অধীনত গ্ৰেপ্তাৰ যোগ্য হয় নে নহয় আৰক্ষীয়ে বিচাৰ কৰা উচিত।।
ভূগৰ্ভস্থ সম্পদ কেন্দ্ৰীয় চৰকাৰৰ আওতাত পৰাৰ সূত্ৰে ব্যৱহাৰকাৰীৰ পৰা পঞ্জীয়ন মাচুল আৰু উত্তোলন মাচুল আৰোপ কৰি কেন্দ্ৰীয় চৰকাৰৰ ভূজল কৰ্তৃপক্ষই জাননী জাৰি কৰিছে।
ফলত বিদ্যুৎচালিত মটৰেৰে ভূজল উত্তোলন কৰা সকলৰ লগতে সাধাৰণ দমকল ব্যৱহাৰকাৰীসকলেও দহ হাজাৰ টকা দি পঞ্জীয়ন কৰিব লাগিব। আনহাতে, উত্তোলন কৰা প্ৰতি লিটাৰ পানীৰ বাবদো নিৰ্দিষ্ট হাৰত মাচুল আদায় দিব লাগিব।
খৰাং পীড়িত অঞ্চলৰ উপৰিও বতৰৰ ওপৰত নিৰ্ভৰশীলতা পৰিহাৰ কৰাৰ বাবে বৰ্তমানে কৃষিক্ষেত্ৰত ভূজল ব্যৱহাৰ যথেষ্ট পৰিমাণে বৃদ্ধি পাইছে। কৃষিত ভূজল ব্যৱহাৰ বৃদ্ধিৰ অনুপাতে উৎপাদনো বৃদ্ধি পাইছে । কৃষিৰ ক্ষেত্ৰত ভূজল ব্যৱহাৰ নিৰ্দেশনা স্পষ্ট নোহোৱা বাবে কৃষকসকল বিমোৰত পৰা দেখা গৈছে।
গুৱাহাটীকে ধৰি অসমৰ চহৰসমূহত চৰকাৰী পানী যোগান আঁচনিৰ পৰা বেছিভাগ নাগৰিক বঞ্চিত হোৱাৰ পৰিপ্ৰেক্ষিতত সাধাৰণ মানুহ ভূজলৰ ওপৰত নিৰ্ভৰ্শীল হৈ পৰিছে। অসমত কেন্দ্ৰীয় চৰকাৰ জলজীৱন আঁচনি মাত্ৰ ৩৮ শতাংশহে ৰূপায়ণ হৈছে। এনে অৱস্থাত কেন্দ্ৰীয় ভূজল কৰ্তৃপক্ষৰ জাননীয়ে সাধাৰণ জনতাক উৎকণ্ঠিত কৰি তুলিছে।।
লৰাধপৰাকৈ জিএছটি প্ৰয়োগ কৰাৰ সময়ত আশঙ্কা কৰা হৈছিল যে ইয়াৰ ফলত ৰাজ্যসমূহ ক্ষতিগ্ৰস্ত হ'ব । কেন্দ্ৰই পাঁচ বছৰলৈ ক্ষতিপূৰণ কৰাৰ প্ৰতিশ্ৰুতি দিছিল ।
বিগত বছৰকেইটাৰ ক'ভিড অতিমাৰীজনিত পৰিস্থিতিৰ বাবেও ৰাজহ সংগ্ৰহৰ ওপৰত নেতিবাচক প্ৰভাৱ পৰিছে। সেয়ে এতিয়া ৰাজ্যসমূহে ক্ষতিপূৰণৰ সীমা আৰু পাঁচ বছৰ বৃদ্ধি কৰিবলৈ দাবী উত্থাপন কৰিছে। কেন্দ্ৰীয় চৰকাৰে এতিয়ালৈকে এই দাবীৰ প্ৰতি সঁহাৰি জনোৱা নাই।
প্ৰেছ ক্লাৱ অৱ ইণ্ডিয়াৰ সভাপতি উমাকান্ত লাখেৰাই অভিযোগ কৰিছে যে ভাৰতৰ সংবাদ মাধ্যমৰ স্বাধীনতাৰ ওপৰত সম্প্ৰতি বহুদিশৰ পৰা আক্ৰমণ চলিছে।। এক ধৰণৰ সংহত প্ৰচাৰ চলোৱা হৈছে যে সংবাদ মাধ্যম সমাজৰ প্ৰতি ক্ষতিকাৰক।
এডিট'ৰছ গীল্ড অৱ ইণ্ডিয়া, ইণ্ডিয়ান উইমেনছ প্ৰেছ কৰ্প, প্ৰেছ এচছিয়েছন, দিল্লী ইউনিয়ন অৱ ৱৰ্কিং জাৰ্ণেলিষ্ট, ডিজিপাব নিউজ ইণ্ডিয়া ফাউণ্ডেছন, ৱৰ্কিং নিউজ কেমেৰামেনছ এছছিয়েছনে অংশগ্ৰহণ কৰা আৰু প্ৰেছ ক্লাৱ ইণ্ডিয়াইআহবান কৰা সভা এখনত অংশগ্ৰহণ কৰি উমাকান্ত লাখাৰে উক্ত মন্তব্য কৰে।
লাখেৰাই কয় যে জৰুৰীকালীন অৱস্থা ঘোষণা কৰা নাই হয়, কিন্তু জৰুৰীকালীন অৱস্থাৰ সকলো প্ৰকৃতিয়েই বৰ্তমান স্পষ্ট।।
ৰাজনীতিৰ পৰা অপৰাধীক বিতাৰিত কৰিবলৈ আৰু ৰাজনীতিক-অপৰাধীৰ অশুভ জোঁটৰ বিৰুদ্ধে ব্যৱস্থা গ্ৰহণ কৰিবলৈ এলাহাবাদ উচ্চ ন্যায়ালয়ৰ লক্ষ্ণৌ শাখাই সংসদ আৰু নিৰ্বাচন আয়োগক নিৰ্দেশ দিছে।
উচ্চ ন্যায়ালয়ে নিৰ্দেশ দিয়ে যে গণতন্ত্ৰ আৰু দেশক ৰক্ষা কৰাৰ স্বাৰ্থত অপৰাধীক ৰাজনীতিত প্ৰৱেশত বাধা দিবলৈ আইন প্ৰণয়ন কৰাৰ দায়িত্ব সংসদৰ।।
বিএছপি সাংসদ অতুল কুমাৰ সিঙৰ জামিন আবেদন এখন নাকচ কৰি ন্যায়াধীশ দীনেশ কুমাৰ সিঙে এই মন্তব্য কৰে। এজনী ছোৱালীক আত্মহত্যৰ বাবে প্ৰৰোচিত কৰা আৰু উচ্চতম ন্যায়ালয়ৰ বাহিৰত এজন সাক্ষীক হুমকি দিয়াৰ অপৰাধত সাংসদ অতুল কুমাৰ সিঙক লক্ষ্ণৌৰ হজৰতগঞ্জ থানাৰ আৰক্ষীয়ে গ্ৰেপ্তাৰ কৰিছিল।।
ম'বাইল ফ'নৰ প্ৰথম উদ্ভাৱক, ৯৩ বছৰীয়া মাৰ্টিন কুপাৰে নিজে ম'বাইল ফ'নৰ পৰা আঁতৰত থাকে।
বিবিচিক দিয়া এক সাক্ষাৎকাৰত কুপাৰে প্ৰশ্ন কৰে যে আপোনালোকে সঁচাকৈয়ে দিনটোৰ পাঁচ ঘণ্টা ম'বাইলত ব্যস্ত থাকে নেকি? এপ মনিটৰিং প্ৰতিষ্ঠান এপ এনিয়ে জনোৱা মতে এজন ব্যৱহাৰকাৰীয়ে প্ৰতিদিনে গড়ে ৪.৮ ঘণ্টা সময় ম'বাইলত কটায়, অৰ্থাৎ এসপ্তাহত ৩৩.৬ ঘণ্টা আৰু মাহত ১৪৪ ঘণ্টা ম'বাইলত ব্যয় হয়।
উল্লেখযোগ্য যে প্ৰথম ম'বাইল মট'ৰ'লা ডায়না টিএচি ৮০০০ এক্সৰ আৱিষ্কাৰক আছিল মাৰ্টিন কুপাৰ, ১৯৭৩ চনত।।
সময়মতে নিৰ্বাচন অনুষ্ঠিত নকৰা আৰু ৰাষ্ট্ৰীয় ক্ৰীড়া নীতিৰ আধাৰত সংবিধান সংশোধন নকৰা বাবে ভাৰতৰ উচ্চতম ন্যায়ালয়ে সৰ্বভাৰতীয় ফুটবল ফেডাৰেচনৰ কাৰ্য্যনিৰ্বাহক কমিটীক যোৱা মাহত ভঙ্গ কৰি দিছিল।
ফেডাৰেচনৰ সংবিধান সংশোধন কৰা আৰু নিৰ্বাচন অনুষ্ঠিত ণকৰাৰ বাবে উচ্চতম ন্যায়ালয়ে এখন তিনিজনীয়া কমিটী গঠন কৰি দিছিল । আনহাতে ফিফাৰ স্পষ্ট নিৰ্দেশনা আছিল যে সদস্য ৰাষ্ট্ৰৰ ফুটবল ফেডাৰেছন দেশৰ আইনী আৰু ৰাজনৈতিক হস্তক্ষেপৰ পৰা মুক্ত থাকিব লাগিব।
ফিফা আৰু এছিয়ান ফুটবল কনফেডাৰেচনৰ এটা দলে অলপতে ভাৰত পৰিভ্ৰমণ কৰি ভাৰতৰ ক্ৰীড়া মন্ত্ৰী আৰু ফুটবলৰ সৈতে জড়িত সকলো পক্ষৰ লগত মিলিত হোৱাৰ পিছত প্ৰকাশ কৰা এক প্ৰেছ বিজ্ঞপ্তিত কয় যে সৰ্বভাৰতীয় ফুটবল ফেডাৰেছনে ফিফা আৰু এএফছিৰ নিৰ্দেশনাৰ ভিত্তিত সংবিধান সংশোধন কৰিব লাগিব আৰু নেতৃত্ব নিৰ্বাচনৰ বাবে ভোটাৰ কংগ্ৰেছৰ আয়োজন কৰিব লাগিব।
সেইমৰ্মে ৩১ জুলাইৰ ভিতৰত নিয়মাৱলী সংশোধন আৰু ২৫ ছেপ্তেম্বৰৰ ভিতৰত নিৰ্বাচন সম্পূৰ্ণ কৰিব লাগিব।এই সময়সীমাৰ ভিতৰত প্ৰক্ৰিয়া সম্পূৰ্ণ নকৰিলে সৰ্বভাৰতীয় ফুটবল ফেডাৰেচনৰ ওপৰত নিষেধাজ্ঞা জাৰি হ'ব পাৰে বুলি ফিফাই কঠোৰ সকীয়নি দিছে।।
বিগত ৩০ বছৰত পাইকাৰী মূল্যসূচকৰ অভিলেখ অৱমূল্যায়ন ঘটাৰ ফলত জীৱন বীমা নিগমৰ ক্ষতি হৈছে ১৭ বিলিয়ন মাৰ্কিন ডলাৰ। ভাৰতীয় টকাৰ মূল্যত ইয়াৰ পৰিমাণ ১৩,৪৪,৭৩৪ কোটী টকা।
পাইকাৰী মূল্য সূচকাঙ্কত বিগত ৩০ বছৰত অভিলেখ সৃষ্টি কৰি মুদ্ৰাস্ফীতি ঘটিছে । যোৱা মে মাহত ভাৰতত পাইকাৰী সূচকাংকত মুদ্ৰাস্ফীতি আছিল ১৫ শতাংশতকৈয়ো অধিক । মে মাহৰ হিচাপত দেশৰ নিবনুৱাৰ হাৰ আছিল ৭.৮৩ শতাংশ।
ৰাজহুৱা খণ্ডৰ বেঙ্কত বৃহৎ কৰ্প'ৰেট ব্যাৱসায়িক গোষ্ঠীৰ জালিয়াতিয়েও মোডী চৰকাৰৰ সময়ত অভিলেখ ৰচিছে । পূৰ্বৰ দেশ এৰি পলাই যোৱাসকলৰ পাছত নতুনকৈ চলিত জুন মাহত 'দেৱান হাউছিং ফাইনেন্স লিমিটেড' চমুকৈ DHFL, আৰু ইয়াৰ সঞ্চালক কপিল ৱাধৱান, ধীৰাজ ৱাধৱান, আৰু আনসকলে দেশৰ ১৭টা বেঙ্কত ৩৪,৬১৫ কোটি টকাৰ জালিয়াতি কৰা ধৰা পৰিছে।
চিবিআয়ে তদন্ত কৰা জালিয়াতিৰৰ ক্ষেত্ৰত এয়া এক অভিলেখ সৃষ্টিকাৰী পৰিমাণৰ ধন। এই ঘটনাপ্ৰৱাহৰ বিপৰীতে দেশৰ জনসাধাৰণক বিভ্ৰান্ত কৰি ৰখাত সফলতাৰ ধাৰাবাহিকতা অক্ষুণ্ণ ৰাখিবলৈ সক্ষম হৈছে।।
ব্ৰহ্মপুত্ৰ, বৰাক আৰু উপনৈসমূহৰ বাঢ়নি পানীৰ বানত অসমৰ মানুহ ডুবি মৰিছে, কিন্তু পিয়াহ পলাবলৈ পানী নাই।
গুৱাহাটীয়ে সভ্যতাৰ কোন স্তৰত বাস কৰিছে, সেয়া উত্তৰ পূবৰ একমাত্ৰ মেট্ৰ'পলিটানখনৰ জল সঙ্কটৰ দ্বাৰাই নিৰ্ণয় কৰা সম্ভৱ।
গুৱাহাটীৰে যেতিয়া এই অৱস্থা, ৰাজ্যৰ অৱস্থা কেনে সেয়ে ভাবিবই নোৱাৰি । দেশৰ বহু ৰাজ্যত যেতিয়া কেন্দ্ৰীয় জলজীৱন আঁচনিৰ জৰিয়তে দেশৰ সকলো পৰিয়ালক টেপৰ পানী যোগান ধৰাত এশ শতাংশ পৰ্য্যন্ত সফলতা লাভ কৰিবলৈ সক্ষম হৈছে, সেই সময়ত অসমে দেশৰ ভিতৰত শেষৰ ফালৰ পৰা ৬ষ্ঠ হোৱাৰ গৌৰৱ অৰ্জন কৰিছে।
১৫ আগষ্ট ২০১৯ৰ পৰা আৰম্ভ হোৱা আঁচনিখনৰ অধীনত অসমত এক তৃতীয়াংশৰ সামান্য বেছি, অৰ্থাৎ ৩৮.৪৫ শতাংশ পৰিয়ালকহে টেপৰ জৰিয়তে পানী যোগান ধৰিবলৈ সক্ষম হৈছে । গোৱা, তেলেঙ্গানা, আন্দামান নিকোবৰ দ্বীপপুঞ্জ, হাৰিয়ানাত ১০০ শতাংশ, পঞ্জাৱ, গুজৰাট, হিমাচল প্ৰদেশ, আনকি বিহাৰেও প্ৰায় ৯৩ শতাংশ সফলতা অৰ্জন কৰিছে ।
মণিপুৰ, মহাৰাষ্ট্ৰ, ছিকিম, অৰুণাচল, উত্তৰাখণ্ড, মিজোৰাম, অন্ধ্ৰপ্ৰদেশ, জম্মু-কাশ্মীৰ, ত্ৰিপুৰা, কৰ্ণাটকে ৫০-৭০ শতাংশ ঘৰত আঁচনিৰ অধীনত পানী যোগান ধৰিবলৈ সক্ষম হৈছে।।
চুইচ বেঙ্কৰ কলাধন দেশলৈ ঘূৰাই অনা আৰু প্ৰত্যেক ভাৰতীয়ৰ বেঙ্ক একাউণ্টত ঘূৰাই অনা ধনৰ অংশ হিচাপে পোন্ধৰ লাখ টকাকৈ জমা দিয়াৰ প্ৰতিশ্ৰুতিৰে ৮ বছৰ আগতে ভোটাৰৰ মন জয় কৰিছিল বৰ্তমানৰ প্ৰধান মন্ত্ৰী নৰেন্দ্ৰ মোডীয়ে।
চুইচ বেঙ্কৰ ধনেৰে ধনী হোৱাৰ সপোনৰ কেতিয়াবাই মুদা মৰিছিল দেশৰ সাধাৰণ নাগৰিকৰ । এতিয়া চুইজাৰলেণ্ডৰ কেন্দ্ৰীয় বেঙ্কৰ প্ৰকাশিত তথ্য অনুসৰি জানিব পৰা গৈছে যে ২০২১বৰ্ষত তেওঁলোকৰ বেঙ্কত ভাৰতীয় লোকৰ জমা ধনৰ পৰিমাণ হৈছে ভাৰতীয় মুদ্ৰা হিছাপত ৩০,৫০০ কোটি টকা ।
এয়া বিগত ১৪ বছৰত সৰ্বাধিক পৰিমাণৰ ভাৰতীয়ৰ জমা ধন । চুইচ বেঙ্কত জমা থকা এই সমুদায় ধনক কলাধন হিচাপেই জনাজাত, উক্ত ধনৰ পৰা ভাৰত চৰকাৰে এটকাও আয়কৰ নাপায়, দেশত বিনিয়োগৰ সুবিধা নাপায়।।
কেন্দ্ৰীয় আইন মন্ত্ৰালয়ে যোৱা ১৭ জুনত জাৰি কৰা জাননী (সংশোধনী)ৰ জৰিয়তে ভোটাৰ তালিকাৰ লগত আধাৰ নম্বৰ সংযুক্তিকৰণৰ বিধি প্ৰকাশ কৰিছে।
নিৰ্বাচন কমিছনে ২০১৯ আৰু ২০২১ত ভোটাৰ তালিকাত আধাৰ নম্বৰ সংযুক্তিকৰণৰ প্ৰস্তাৱ আগবঢ়ায় । জনপ্ৰতিনিধিত্ব আইন ১৯৫০ত ৬ ঙনম্বৰ ধাৰা সংযুক্ত কৰা হয় । ভোটদানৰ সময়ত ভোটাৰ চিনাক্তকৰণৰ বাবে ভোটাৰ কাৰ্ডৰ উপৰিও বিকল্প হিচাপে এমএনজিএনৰেগা কাৰ্ড, পান কাৰ্ড, ড্ৰাইভিং লাইচেন্স, বেঙ্ক পাছবুক, পাছপ'ৰ্ট সহ এঘাৰখন নথিৰ উল্লেখ কৰা আছে ।
উক্ত বিকল্প নথিৰ ভিতৰত নতুন বিধিৰ জৰিয়তে আধাৰ কাৰ্ডকো অন্তৰ্ভুক্ত কৰা হৈছে । অৱশ্যে ইয়াক বাধ্যতামূলক কৰা হোৱা নাই।।
কেন্দ্ৰীয় স্বৰাষ্ট্ৰ ৰাজ্য মন্ত্ৰী নিত্যানন্দ ৰায়ে জনাইছে যে যোৱা পাঁচ বছৰত ৫,২২০ গৰাকী বিদেশীক ভাৰতীয় নাগৰিকত্ব প্ৰদান কৰা হৈছে । ইয়াৰে ৮৭ শতাংশ, অৰ্থাৎ ৪,৫৫২ গৰাকী পাকিস্তানৰ পৰা অহা ।
ভাৰতীয় নাগৰিকত্ব গ্ৰহণ কৰা সকলৰ ভিতৰত দ্বিতীয় স্থানত আছে আফগানিস্তান আৰু তৃতীয় স্থানত আছে বাংলাদেশ । ইয়াৰ বিপৰীতে ২০১৭ৰ পৰা ১,২১,৬৩২ গৰাকী ভাৰতীয়ই বিদেশত স্থায়ীভাৱে থাকিবলৈ ভাৰতীয় নাগৰিকত্ব ত্যাগ কৰিছে।
ভাৰতীয় নাগৰিকত্ব ত্যাগ কৰাসকলৰ বেছিভাগৰে পছন্দৰ দেশ আমেৰিকা । আনহতে ৭১ গৰাকী আমেৰিকান নাগৰিকেও এই সময়ছোৱাত ভাৰতীয় নাগৰিকত্ব গ্ৰহণ কৰিছে ।।
যোৱা ১৪ জুনৰ পৰা আৰম্ভ হোৱা নেৰানেপেৰা বৰষুণৰ ফলত প্ৰায় সমগ্ৰ গুৱাহাটী মহানগৰীখন কৃত্ৰিম বানত ডুব গৈছে। লগতে চলিছে পাহাৰৰ ভূমিস্খলন। ইতিমধ্যে চাৰিজন লোকৰ ভূমিস্খলনৰ ফলত মৃত্যু হৈছে।
গুৱাহাটী তথা অসমত দক্ষিণ পূৱ মৌছুমীয়ে আগতীয়া জাননী দিয়েই যোৱা ২ মে'ত ভাৰতত প্ৰৱেশ কৰিছিল। তাৰোপৰি এই সময়ত অসমত বৰষুণ হৈয়েই বুলি জনা কথা। কামাখ্যাৰ অম্বুবাচীও বৰষুণৰ কেলেণ্ডাৰ স্বৰূপ।
তথাপিও গুৱাহাটী পৌৰ নিগম, চৰকাৰৰ পৌৰ প্ৰশাসন, গুৱাহাটী উন্নয়ন বিভাগ, গুৱাহাটী মহানগৰ উন্নয়ন পৰিষদৰ পৰিস্থিতিৰ সন্মুখীন কোনো প্ৰস্তুতি নাছিল।
ইয়াৰ বিপৰীতে কেৱল বৰষুণৰ ওপৰতে দোষ জাপি নাগৰিকক যন্ত্ৰণা ভোগ কৰিবলৈ এৰি দিছে। সকলোৱেই জানে যে গুৱাহাটীৰ প্ৰাকৃতিক দুৰ্যোগৰ বাবে মূলতঃ চৰকাৰৰ প্ৰশাসন জগৰীয়া । সময়মতে নৰ্দমাৰ আৱৰ্জনা পৰিষ্কাৰ কৰা নহয়। ইয়াৰ বাবে ক্ৰয় কৰা বৃহৎ যন্ত্ৰ ব্যৱহাৰ হোৱা নাই। উপযোগী নহয় বুলি জানিও হেনো পৌৰ নিগমে কিনিছে। ই বোজাত পৰিণত হৈছে । সচাঁ কথাটো কোনে ক'ব? চৰকাৰৰ মিছা কোৱাহে অভ্যাস!!
গুৱাহাটীৰ বৰ্তমানৰ মাষ্টাৰ প্লেন -২০২৫ বিজ্ঞানসন্মতভাৱে প্ৰস্তুত হোৱা নাছিল বুলি বহু আগতেই প্ৰতীয়মান হৈছিল। ইয়াৰ প্ৰয়োজনীয় মধ্যকালীন সংশোধনো সময়মতে ঘটোৱা নহ'ল ।
গুৱাহাটীৰ নৰ্দমা ব্যৱস্থা বা পানী নিষ্কাষণৰ মাষ্টাৰ প্লেনৰ নক্সা এখন তৈয়াৰ হৈছিল যদিও সেইখন এতিয়া ধোঁৱাচাঙত অদৃশ্য হৈছে। বৰ্তমান মাষ্টাৰ প্লেনৰ ম্যাদ ২০২৫ত উকলি যাব।
সম্ভৱতঃ চৰকাৰে ২০২৬তহে নতুন মাষ্টাৰ প্লেনৰ বাবে প্ৰস্তুতি চলাব, যিখন হয়তো ২০৩০ চনমানত খচৰা হিচাপে প্ৰকাশ হ'ব । চূড়ান্ত কৰোঁতে আৰু দুবছৰ পাৰ হ'ব । মাজৰ ৭ বছৰ মাষ্টাৰ প্লেনবিহীন অপৰিকল্পিতভাৱে গুৱাহাটী পৰিচালিত হ'ব।
যিটো ২০০১ চনত বৰ্তমানৰ মাষ্টাৰ প্লেনৰ ক্ষেত্ৰত হৈছিল, অসংখ্য খুঁত থকা মাষ্টাৰ প্লেনখনৰ ৰাজহুৱা শুনানী কৰি ৰূপায়ণ কৰোঁতে সাত বছৰ পাৰ হৈছিল । এই সাত বছৰত সৰ্বাধিক ক্ষতি হৈছিল গুৱাহাটীৰ।
২০২৫-৫০ৰ মাষ্টাৰ প্লেনৰ বাবে এতিয়াৰ পৰাই ৰাজ্য চৰকাৰ, গুৱাহাটী পৌৰ নিগম আৰু গুৱাহাটীৰ পৌৰ ব্যৱস্থাৰ লগত জড়িত বিভাগসমূহে সমন্বিত প্ৰস্তুতি চলাওক। মাষ্টাৰ প্লেনৰ প্ৰস্তুতিত গুৱাহাটীৰ সকলো ঙঅংশৰ জনসাধাৰণক সক্ৰিয়ভাৱে জড়িত কৰক।।
অসম বিচ্ছিন্নপ্ৰায়। দক্ষিণ পূৱ মৌছুমী বায়ুৰ প্ৰভাৱত অসমত যোৱা এসপ্তাহমানৰ পৰা ধাৰাসাৰ বৰষুণ হৈ আছে। উজনি অসমৰ উত্তৰপাৰৰ ধেমাজি, লক্ষীমপুৰ আৰু বিশেষকৈ নামনি অসমৰ প্ৰায় সকলো জিলাতে নেৰানেপেৰা বৰষুণ হৈ আছে।
ইতিমধ্যেই ৰাজ্যৰ ২৫খন জিলা বানৰ কবলত পৰিছে। ডিমা হাছাওত বৰষুণৰ লগতে ভূমিস্খলন অব্যাহত আছে। জোৱাই-শিলচৰ পথত ভূমিস্খলনৰ ফলত কাছাৰৰ লগত ৰাজ্যৰ বাকী অংশৰ যোগাযোগ বিচ্ছিন্ন হৈ পৰিছে।
পশ্চিম কাৰ্বি আংলঙৰ খাণ্ডং জলবিদ্যুৎ প্ৰকল্পই বান্ধৰ গেইট খুলি দিয়াৰ বাবে কপিলীৰ জলপৃষ্ঠ বৃদ্ধি পাইছে । নামনি অসমৰ হাজাৰ হাজাৰ বিঘা কৃষিভূমি বানত বুৰ গৈছে, নষ্ট হৈছে ইৰিধানৰ খেতি, শালিধানৰ কঠিয়াতলি ।
ৰাজ্য চৰকাৰৰ দুৰ্য্যোগ প্ৰশমন, কৃষি, বান নিয়ন্ত্ৰণ বিভাগকে ধৰি সংশ্লিষ্ট বিভাগসমূহ পূৰ্ব প্ৰস্তুতিহীন। মাজতে ভুগিছে কৃষক সমাজকে ধৰি সাধাৰণ ৰাইজে।।
জিঅ'ফিজিকেল লেটাৰ্ছ নামৰ ভূবিজ্ঞানসম্পৰ্কীয় এখন আলোচনীত প্ৰকাশিত এক প্ৰতিবেদন অনুসৰি গোলকীয় উষ্ণতাৰ বাবে মেৰু অঞ্চলৰ বৰফ দ্ৰুতগতিত গলিছে। সাগৰপৃষ্ঠৰ উচ্চতা ক্ৰমান্বয়ে বৃদ্ধি পাইছে।
ইয়াৰ অৱশ্যম্ভাৱী পৰিণতি হিচাপে বিশ্বৰ বহু উপকূলীয় চহৰ ক্ৰমান্বয়ে সাগৰত ডুবিবলৈ আৰম্ভ কৰিছে । ভাৰতৰ বাণিজ্যিক ৰাজধানী মুম্বাই এনে বিপদত পৰিছে আৰু প্ৰতি বছৰে গড়ে দুই মিলিমিটাৰকৈ ডুবি গৈ আছে ।
২০১৫ৰ পৰা ২০২০ৰ ভিতৰত সংগৃহীত তথ্যৰ পৰা বিজ্ঞানী এই বিষয়ে নিশ্চিত হৈছে । চীনৰ টিয়ানজিন চহৰ বছৰি গড়ে ৫.২ মিলিমিটাৰকৈ ডুবিব ধৰিছে।।
পলিষ্টাইৰিন বা পলিথিনজাতীয় খাদ্য হজম কৰি বাচি থাকিব পৰা এবিধ পোকৰ সন্ধান পাইছে অষ্ট্ৰেলিয়াৰ ইউনিভাৰ্ছিটি অৱ কুইন্সলেণ্ডৰ এক বিজ্ঞানী দলে।
বিটল লাৰ্ভাই এবিধ অন্ত্ৰৰ এনজাইমৰ জৰিয়তে পলিথিন হজম কৰিবলৈ সক্ষম। গৱেষক ক্ৰিছ ৰিস্কে কয় যে এই ডাঙৰ পোকবোৰ একোটা ক্ষুদ্ৰ পুনৰ্ব্যৱহাৰক্ষম যন্ত্ৰ । সিঁহতে মুখেৰে পলিথিন টুকুৰা কৰি অন্ত্ৰত থকা বেক্টেৰিয়াক খুৱায়।
বিজ্ঞানী দলটোৱে ডাঙৰ পোকবোৰৰ তিনিটা ভাগ কৰি প্ৰত্যেককে বেলেগ বেলেগ খাদ্য খাবলৈ দিছিল । লক্ষ্য কৰা গৈছিল যে পলিষ্টাইৰিন খোৱাবোৰৰ ওজন বৃদ্ধি পাইছে। এইবিধ পোকৰ দ্বাৰা পেলনীয়া পলিথিনে সৃষ্টি কৰা সমস্যা সমাধান কৰিব পৰা যাব বুলি আশা কৰা হৈছে।।
ইণ্ডিয়ান ছুপাৰ লীগ আৰম্ভ হোৱাৰ পৰা ভাৰতত ফুটবলে পেছাদাৰিত্বত ভৰি দিছিল।
ভবা হৈছিল পেছাদাৰিত্বই ভাৰতীয় ফুটবলৰ মান যথেষ্ট উন্নত কৰিব। কিন্তু সেই আশা যেন ক্ৰমান্বয়ে স্তিমিত হ'বলৈ ধৰিছে। ভাৰতীয় ৰাষ্ট্ৰীয় দলৰ ক্ৰৱেছিয়ান প্ৰশিক্ষক ইগ'ৰ ষ্টিমাকৰ সাম্প্ৰতিক মন্তব্যত সেই হতাশাই প্ৰতিফলিত হৈছে।
ষ্টিমাকে কৈছে যে ভাৰতীয় পেছাদাৰী ফুটবলাৰে যোগ্যতাতকৈ অধিক ধন লাভ কৰিছে। বহু ইউৰোপীয় ফুটবলাৰৰ পাৰিশ্ৰমিক তাতকৈ যথেষ্ট কম। ফলত খেলুৱৈৰ আৰামদায়ক জীৱন লাভ কৰাৰ বেয়া প্ৰভাৱ প্ৰদৰ্শনত পৰিছে ।
শাৰিৰীক সক্ষমতাত ভাৰতীয় ফুটবলাৰ এতিয়াও পিছ পৰি আছে। খেলৰ শেষৰ ফালৰ সময়ত তেওঁলোকে গল কৰিবলৈ সক্ষম নহয়। ভাল ষ্ট্ৰাইকাৰ, মিড ফিল্ডাৰ আজিও নোলাল।
লীগত নিজ নিজ দলৰ হৈ ভাল নৈপুণ্য প্ৰদৰ্শন কৰিলেও ৰাষ্ট্ৰীয় দলত ভাল প্ৰদৰ্শন কৰাত তেওঁলোক ব্যৰ্থ হয়। ষ্টিমাকে কয় যে ফুটবল ক্লাবোৰেৰ যুৱ কল্যাণ আঁচনিত গুৰুত্ব দিয়া উচিত ।।
গেৰুকামুখৰ নামনি সোৱণশিৰি জলবিদ্যুৎ প্ৰকল্পত যোৱা ৬ জুনত সংঘটিত এক দুৰ্ঘটনাত জিতু হাতীবৰুৱা নামৰ এজন শ্ৰমিকৰ ঘটনাস্থলীতে মৃত্যু হোৱাৰ লগতে ছজন লোক গুৰুতৰভাৱে আহত হয়। প্ৰৱল বৃষ্টিপাতৰ সমান্তৰালকৈ ভূমিস্খলন ঘটি থকা অৱস্থাত নিৰ্মাণকাৰ্য্য সাময়িকভাৱে বন্ধ নৰখা বাবে শ্ৰমিকৰ জীৱন বিপদাপন্ন হৈ পৰিছে।
নামনি সোৱণশিৰি প্ৰকল্পত এতিয়ালৈকে সংঘটিত দুৰ্ঘটনাসমূহত এশৰো অধিক শ্ৰমিক মৃত্যু হৈছে কিন্তু তথ্যসমূহ গাপ দি ৰখা হৈছে। দুজনৰ বাহিৰে আন কোনো মৃত শ্ৰমিকৰ পৰিয়ালে ক্ষতিপূৰণ লাভ কৰা নাই। প্ৰকল্পত আজিলৈকে সংঘটিত দুৰ্ঘটনাত মৃত্যু হোৱা সকলো শ্ৰমিকৰ নাম প্ৰকাশ কৰিবলৈ দাবী উঠিছে ।।
তুৰস্কৰ প্ৰস্তাৱ অনুসৰি ৰাষ্ট্ৰসংঘই দেশখনৰ নতুন নাম 'তুৰ্কিয়ে' বুলি ঘোষণা কৰিছে । যোৱা বছৰ তুৰ্কিয়েৰ ৰাষ্ট্ৰপতি ৰিছেপ তাৰিপ এৰ্ড'গানে মন্তব্য কৰিছিল যে তুৰ্কিয়ে শব্দই তুৰ্কী জাতিৰ সভ্যতা, সংস্কৃতি আৰু মূল্যবোধৰ পৰিচয় বহন কৰি আহিছে।
দেশৰ বেছিভাগ মানুহে দেশৰ নাম তুৰ্কিয়ে বুলিয়েই জানে। বিদেশতহে তুৰ্কী নামটো ব্যৱহৃত হৈ আহিছে। যোৱা বছৰৰ পৰা ৰাষ্ট্ৰীয় টেলিভিছনত নাম সলনিৰ ঘোষণা হোৱাৰ পিছৰে পৰা এতিয়া দেশখনত কেৱল তুৰ্কিয়ে ব্যৱহাৰ হৈ আহিছে।
উল্লেখযোগ্য যে দেশখনৰ ভাৱমূৰ্তিৰ বৃদ্ধি কৰিবলৈ ৰাষ্ট্ৰপতি এৰ্ড'গানে বিভিন্ন পদক্ষেপ গ্ৰহণ কৰি আহিছে। নাম সলনি ইয়াৰে এটা অংশ।
আন ছখন দেশৰো নাম সলনিৰ প্ৰস্তাৱত সন্মতি জনাইছে ৰাষ্ট্ৰসংঘই। দেশ কেইখন হৈছে যথাক্ৰমে হ'লেণ্ড, মেচিড'নিয়া, ছ'য়াজিলেণ্ড, চেক প্ৰজতন্ত্ৰ, কেপ ভেৰ্ডে, ছিল'ন। এতিয়াৰে পৰা হ'লেণ্ড পৰিচিত হ'ব দ্য নেদাৰলেণ্ডছ, মেচিড'নিয়া হ'ব ৰিপাব্লিক অৱ নৰ্থ মেচিড'নিয়া, ছ'য়াজিলেণ্ড হ'ব এছ'ৱাতিনি, চেক প্ৰজাতন্ত্ৰ হ'ব ছেকিয়া, কেপ ভেৰ্ডে হ'ব কাব' ভেৰ্ডে।
আনহাতে শ্ৰীলঙ্কাক পূৰ্বতে ছিল'ন বুলি জনা গৈছিল । পিছত শ্ৰীলঙ্কা হোৱাৰ পিছতো পূৰ্বৰ নামটো বিভিন্ন নথিত ৰৈ গৈছিল । এতিয়াৰে পৰা কেৱল শ্ৰীলঙ্কা নামটোহে থাকিব ।।
ছেণ্টাৰ ফ'ৰ ছাইঞ্চ এণ্ড এনভাৰনমেণ্ট (ছিএছই) আৰু ডাউন টু আৰ্থ আলোচনীৰ যুটীয়া প্ৰতিবেদন 'ষ্টেট অৱ ইণ্ডিয়াজ এনভইৰনমেণ্ট-২০২২ ইন ফিগাৰ্ছ'ত প্ৰকাশিত তথ্যমতে ভাৰতৰ ১৭ লাখ মানুহে পুষ্টিকৰ খাদ্যৰ অভাৱত প্ৰতি বছৰে প্ৰাণ হেৰুৱাবলগীয়া হয়।
বিছ বছৰীযা এজন প্ৰাপ্তবয়স্কৰ খাদ্যতালিকাত দৈনিক ২০০ গ্ৰাম ফলমূল, ৩০০ গ্ৰাম শাক-পাচলি, থাকিব লাগে যদিও তাতকৈ বহু কম পৰিমাণৰ খাদ্যহে লাভ কৰে ।
ৱা এবছৰত খাদ্যদ্ৰব্যৰ দাম মুদ্ৰাস্ফীতি সূচক ৩২৭ শতাংশ বৃদ্ধি পাইছে। ভোক্তামূল্য সূচক বৃদ্ধি পাইছে ৮৪ শতাংশ। পুষ্টিকৰ খাদ্যৰ দাম ব্যক্তিৰ উপাৰ্জনৰ ৬৩ শতাংশৰ অধিক হ'লেই ই ঢুকি পোৱাৰ বাহিৰত বুলি গণ্য কৰা হয়।
নে অৱস্থাত ফলমূল, শাক-পাচলি ক্ৰয় কৰাটো বিলাসিতাত পৰিণত হয়। পুষ্টিকৰ খাদ্য খোৱাৰ সামৰ্থ্য নাই দেশৰ ৭১ শতাংশ লোকৰ। বিশ্বত পুষ্টিকৰ খাদ্য খাবলৈ নোপোৱা লোকৰ শতাংশ ৪১ শতাংশ ।।
বিশ্ব পৰিৱেশ দিৱসৰ উপলক্ষে যোৱা ৫ জুনত প্ৰদান কৰা এক বিবৃতিত ৰাষ্ট্ৰসংঘৰ মহাসচিব আন্তেনিঅ' গুটেৰেছে কৈছে যে ২০৫০ বৰ্ষৰ ভিতৰত বিশ্ব জলবায়ুৰ ভয়ঙ্কৰ পৰিৱৰ্তন ঘটিব, ফলত বছৰি ২০ কোটি মানুহ স্থানচ্যুত হ'ব।
পৃথিৱীৰ অৰ্ধেক মানুহ জলবায়ুৰ পৰিৱৰ্তনজনিত বিপদৰ মুখত পৰিছে। প্ৰচণ্ড গৰম, বান, খৰাং আদিত মৃত্যুৰ আশঙ্কা পূৰ্বতকৈ ১৫ গুণ বৃদ্ধি পাইছেঠ। বিশ্বৰ গড় তাপমাত্ৰা বৃদ্ধি ডেৰগুণৰ ভিতৰত সীমিত কৰি ৰখাৰ পৰিকল্পনা ব্যৰ্থ হোৱাৰ পথত।
গুটেৰেছে সকীয়াই দিছে যে এই গ্ৰহটোৱেই মানুহৰ একমাত্ৰ বসতিৰ স্থান। সেয়ে ইয়াৰ বায়ুমণ্ডল, পৃথিৱীৰ জীৱন, আৰু ইয়াৰ বৈচিত্ৰ্যতা, গ্ৰহৰ বাসযোগ্যতা আৰু ইয়াৰ সীমিত সম্পদখিনি ৰক্ষা কৰাটো আমাৰ জৰুৰী কৰ্তব্য।
লগতে কয় যে প্ৰকৃতিয়ে আগবঢ়োৱা সুবিধা সকলোৰে প্ৰাপ্য, বিশেষকৈ বিপদগ্ৰস্ত জনগোষ্ঠী আৰু সমাজে যাতে সমহাৰত তেওঁলোকৰ প্ৰাপ্য লাভ কৰে সেয়া নিশ্চিত কৰিব লাগিব।।
সাধাৰণ মানুহে বেঙ্কৰ পৰা গৃহ নিৰ্মাণ, গাড়ী আৰু অন্যান্য ঘৰুৱা ব্যৱহাৰ্য্য সামগ্ৰী ক্ৰয় কৰিবলৈ যি ঋণ লৈছিল, ইয়াৰ বাবদ এতিয়া বহুত সুদ ভৰিব লাগিব, ফলত মাহেকীয়া কিস্তি বাঢ়িব।
উদাহৰণ স্বৰূপে, পূৰ্বে ৯৯০০ টকা মাহিলি কিস্তিৰ বিপৰীতে এতিয়া প্ৰায় ১১,৩০০ টকা ভৰিব লাগিব। মূল্যবৃদ্ধি ৰোধৰ অচিলা লৈ ৰিজাৰ্ভ বেঙ্কে যোৱা সময়ছোৱাত সঘনাই ৰেপ'ৰেট বৃদ্ধি কৰি আহিছে । ৰিজাৰ্ভ বেঙ্কে এটা মাহত দুবাৰ ৰেপ'ৰেট বৃদ্ধি কৰিছে । যোৱা তিনিমাহত তিনিবাৰ ৰেপ'ৰেট বৃদ্ধি হৈছে ।
ফলত বেঙ্কেও ঋণৰ সুদ বৃদ্ধি কৰিছে । আনহাতে বেঙ্কৰ জমা ধনৰ বিপৰীতে বেঙ্কে সুদৰ হাৰ একে ৰাখিছে, বৃদ্ধি কৰা নাই। ইয়াৰ বিপৰীতে ইপিএফৰ সুদৰ হাৰ কমাইছে । অভিযোগ মতে ৰিজাৰ্ভ বেঙ্কে নীতি নিৰ্ধাৰক কমিটিৰ বৈঠক অনুষ্ঠিত নকৰাকৈয়ো ৰেপ'ৰেট বৃদ্ধ কৰাৰ নজিৰ আছে । অথচ ৰেপ'ৰেট বৃদ্ধিয়ে মূল্যবৃদ্ধি মুঠেই ৰোধ কৰিব পৰা নাই । যোৱা ২৫ বছৰৰ ৰেকৰ্ড ভঙ্গ কৰিছে মূল্য বৃদ্ধিয়ে।।
চলিত মাহত ৰাজ্য চৰকাৰে বজাৰৰ পৰা উচ্চ সুদৰ হাৰত ১,২০০ কোটি টকাৰ ঋণ ল'ব।
ইতিমধ্যে অসম চৰকাৰৰ ওপৰত থকা ঋণৰ পৰিমান এক লাখ কোটি টকাতকৈয়ো অধিক হৈছে। জিএছটিত ৰাজ্যৰ অংশ কমি যোৱা, কেন্দ্ৰীয় চৰকাৰৰ প্ৰতিশ্ৰুত জিএছটি ক্ষতিপূৰণৰ পাঁচোটা বছৰ সমাপ্ত হোৱাৰ ফলত অসমৰ দৰে অৰ্থনৈতিকভাৱে পিছপৰা ৰাজ্যসমূহ সম্প্ৰতি বিপদত পৰিছে ।
ইয়াৰ মাজতে দুখীয়া জনসাধাৰণক সকাহ দিবলৈ সৃষ্টি হোৱা হিতাধিকাৰী ব্যৱস্থাটোত দলীয় ৰাজনীতিৰ প্ৰভাৱ বৃদ্ধি হোৱা, মাত্ৰাধিক বিজ্ঞাপন ব্যয় আদিৰ ফলত ৰাজকোষৰ ওপৰত অত্যধিক হেঁচা পৰিছে ।
সেয়ে নতুনকৈ সুৰাৰ শুল্ক বৃদ্ধি কৰা আৰু পুনৰ ঋণগ্ৰহণৰ বাহিৰে চৰকাৰৰ ওচৰত আনপথ নোহোৱা হৈ পৰিছে । চলি জুনত ১,২০০ কোটি টকাৰ ঋণ লোৱাৰ উপৰিও ২০২২-২৩ বৰ্ষত চৰাকাৰৰ আৰু অধিক ঋণ লোৱাৰ পৰিকল্পনা আছে বুলি বাতৰি ওলাইছে।
স্বাভাৱিকতে ঋণৰ সুদৰ ধন ভৰিব লাগিব জনসাধাৰণেই কৰ-কাটল, জৰিমনা আদিৰ মাজেৰে ।
অসম আৰক্ষীৰ অধীনত এনকাউণ্টাৰৰ ঘটনা হঠাতে বৃদ্ধি পোৱা বিষয়টো এতিয়া ৰাজ্যৰ সৰ্বত্ৰ চৰ্চিত বিষয়।
বিগত প্ৰায় এবছৰৰ ভিতৰত আৰক্ষীৰ এনকাউণ্টাৰত ৪৮জন লোকৰ মৃত্যু ঘটিছে আৰু ১২০জন লোক গুলীবিদ্ধ হৈছে। এনকাণ্টাৰৰ ঘটনাসমূহৰ তদন্ত বিচাৰি এজন অধিবক্তাই গুৱাহাটী উচ্চ ন্যায়ালয়ত এটা ৰাজহুৱা স্বাৰ্থজড়িত গোচৰ ৰুজু কৰিছে।
উক্ত গোচৰৰ শুনানীত গুৱাহাটী উচ্চ ন্যায়ালয়ে এনকাউণ্টাৰৰ ঘটনাসমূহৰ এজাহাৰসহ সকলো তথ্যসম্বলিত শপতনামা দাখিল কৰিবলৈ আৰক্ষী বিভাগ আৰু ৰাজ্য চৰকাৰক নিৰ্দেশ দিছে।
অভিযোগমতে ৪১টা এনকাউণ্টাৰৰ ঘটনাৰ পূৰ্বে অভিযুক্তৰ বিৰুদ্ধে এজাহাৰ পঞ্জীয়ন হোৱা নাছিল। এনকাউণ্টাৰৰ পিছতহে হেনো এজাহাৰ পঞ্জীয়ন হৈছিল।
চলিত শতিকাৰ প্ৰথম দশকত ১,০০১গৰাকী বিলিয়নাৰ থকাৰ বিপৰীতে দ্বিতীয় দশকত এই সংখ্যা ২,০৯৫ লৈ বৃদ্ধি পাইছে।
প্ৰথম দশকত বিলিয়নাৰৰ সম্পত্তিৰ পৰিমাণ ৩,৬০,০০০ কোটি ডলাৰৰো অধিক আছিল। ২০১৮ত বিশ্ব বিলিয়নাৰৰ সংখ্যা আছিল ২,২০৮ গৰাকী আৰু মুঠ সম্পত্তিৰ ৯,১০,০০০ কোটিৰো অধিক। সেই বছৰতে বিশ্ব অৰ্থনীতিত মন্দা আৰম্ভ হয় আৰু পাছৰ বছৰতে বিশ্বত ক'ভিড আৰম্ভ হয়।
ইয়াৰ ফলত ২০১৯ত বিলিয়নাৰৰ সংখ্যা হ্ৰাস হৈ ২,১৫৩ হয় আৰু তেওঁলোকৰ মুঠ সম্পত্তিৰ পৰিমাণ হয়গৈ ৮,৭০,০০০ কোটি । মন্দাৱস্থা আৰু ক'ভিড পৰিস্থিতি সত্ত্বেও ভাৰত তথা বিশ্বত একাংশ বিলিয়নাৰৰ সম্পত্তি বৃদ্ধি পাইছে।
অক্সফ'মৰ তথ্য অনুসৰি বিশ্বৰ ১০জন অতি ধনীৰ মুঠ সম্পদ দ্বিগুণতকৈয়ো অধিক বৃদ্ধি পাইছে। উদ্বেগজনক কথা এই যে সম্প্ৰতি ভাৰতৰ মুঠ অৰ্থনীতিৰ বিশাল অংশ এটা ক'লা টকাৰ হিচাপত চলে। ক'লা টকাৰ বিলিয়নাৰৰ সংখ্যা জনাটো সম্ভৱ নহয়। ইয়াৰ বিপৰীতে দুখীয়া অধিক দুখীয়া হৈছে।
বিশ্বত প্ৰতিদিনে ২১ হাজাৰ দুখীয়ালোকৰ অৰ্থৰ অভাৱত মৃত্যুৰ মুখত পৰিবলগীয়া হৈছে।
যোৱা বছৰৰ আগষ্ট মাহত তালিবানীসকলে আফগানিস্তানৰ শাসন ক্ষমতা দখল কৰাৰ পিছত দেশখনৰ অৰ্থনীতি পূৰ্বতকৈ বহু বেয়ালৈ অৱনমিত হয়।
আৰু একে সময়তে নাৰীৰ অধিকাৰৰ ওপৰত নিষেধাজ্ঞা জাৰি হয় । শিশু কন্যাৰ শিক্ষাও বাধাগ্ৰস্ত হয় । কিন্তু তালিবানীৰ কঠোৰ শাসনকো উপেক্ষা কৰি কিছুসংখ্যক মহিলা আফগানিস্তানত সৰৱ হৈছে আৰু নাৰী আৰু শিশুৰ অধিকাৰ ৰক্ষাৰ দাবীত ৰাজপথত শ্লোগান দিছে।
যোৱা মে মাহৰ শেষৰ সপ্তাহত কাবুলৰ ৰাজপথত প্ৰায় দুই ডজন মহিলাই প্লেকাৰ্ড হাতত লৈ, শ্ল'গান দি ৰাজপথ উত্তাল কৰে। আফগান মহিলাৰ শিক্ষা, চাকৰি, আৰু মুক্ত চলা-ফিৰা কৰা অধিকাৰৰ দাবীত মহিলাসকলৰ কণ্ঠক অৱদমিত কৰাত যে তালিবানী চৰকাৰ সম্পূৰ্ণ সফল হ'ব পৰা নাই সাহসী মহিলাসকলৰ আন্দোলনে প্ৰমাণ কৰিলে ।।
২০১৬-২০২১ বৰ্ষৰ ভিতৰত অসমৰ কৃষিভূমিৰ মুঠ পৰিমাণৰ পৰা ২,৮০,১১৮ বিঘা হ্ৰাস হৈছে ।
ভূমিৰ চৰিত্ৰ সলনি নকৰাকৈ যধে-মধে কৃষিভূমিক ঔদ্যোগিক ভূমিলৈ ৰূপান্তৰ কৰা, বান খহনীয়া আৰু পথ আৰু যোগাযোগৰ আন্তঃগাথঁনি নিৰ্মাণৰ বাবেই মূলতঃ অসমৰ কৃষিভূমি উদ্বেগজনকভাৱে হ্ৰাস পাইছে ।
উল্লেখযোগ্য যে ২০২০ বৰ্ষত অসম চৰকাৰে কৃষিভূমিত উদ্যোগ স্থাপনৰ বাবে অনুমতিৰ প্ৰয়োজন নাই বুলি এক অধিসূচনা জাৰি কৰাত ৰাজ্যজুৰি তীব্ৰ প্ৰতিক্ৰিয়াৰ সৃষ্টি হৈছিল। ফলত ৰাজ্য চৰকাৰে উক্ত অধিসূচনা প্ৰত্যাহাৰ কৰিবলৈ বাধ্য হৈছিল ।
নদীৰ খহনীয়াই ৰাজ্যখনত কৃষিভূমিকে সৰ্বাধিক ক্ষতিগ্ৰস্ত কৰিছে । কৃষিভূমিৰ এনে ধৰণৰ সংকোচনে কৃষক জনসাধাৰণক বিপদগ্ৰস্ত কৰাৰ লগতে খাদ্য উৎপাদন আৰু খাদ্য সুৰক্ষাৰ দিশতো সংকটৰ সৃষ্টি কৰিব ।।
মূল্যবৃদ্ধি সম্পৰ্কীয় নৱলদ্ধ জ্ঞান!
পূৰ্বে বিৰোধীপক্ষত থকা সময়ত বৰ্তমানৰ শাসকীয় মন্ত্ৰী-নেতাসকলে ডিঙিত পিয়াঁজৰ মালা আঁৰি, মূৰত গেছৰ ছিলিণ্ডাৰ কঢ়িয়াই প্ৰতিবাদৰ জোৱাৰ সৃষ্টি কৰিছিল, 'আচ্ছে দিন'ৰ শ্লোগান আওৰাইছিল ।
এতিয়া শাসনলৈ অহাৰ পিছতহে মূল্যবৃদ্ধিৰ আচল কাৰণসমূহৰ 'প্ৰেক্টিকেল' জ্ঞান অৰ্জন কৰিবলৈ সক্ষম হৈছে । সেয়ে শাসকৰ অধুনালদ্ধ পৰমজ্ঞান অজ্ঞানী জনসাধাৰণৰ ওচৰত বিলাই দিয়াৰ অভিযান আৰম্ভ কৰিছে ।
মন্ত্ৰী চন্দ্ৰমোহন পাটোৱাৰীয়ে কৈছে যে পূৰ্বজন্মৰ কৰ্মফলৰ বাবেই মানুহ দুখীয়া হয়।
বিধায়ক প্ৰদীপ হাজৰিকাই কৈছে যে ৰাজ্যত বান্দৰৰ উৎপাতত মানুহে হেনো খেতি কৰিবলৈকে বাদ দিলে, সকলোৱে বজাৰৰ পৰা খাদ্য কিনে, সেয়ে মূল্যবৃদ্ধি হৈছে । অৱশ্যে বজাৰত উপলদ্ধ খাদ্যসামগ্ৰী কাৰ খেতিৰ ফচল সেই কথা বিধায়ক জনাই গুপুতে ৰাখিলে ।
বিজেপি বিধায়ক অতুল বৰাই আকৌ আলু এৰি পিয়াঁজ ভাজি খাবলৈ আৰু মিঠাতেল কমকৈ খাবলৈ পৰা মৰ্শ দিছে । স্বাস্থ্য উপযোগী উচিত পৰামৰ্শকে দিছে, নিজেও এগৰাকী স্বাস্থ্যসচেতন লোক !
মন্ত্ৰী ৰামেশ্বৰ তেলীয়ে মূল্যবৃদ্ধি হ'লে বিক্ৰেতা লাভ হয় বুলি মন্তব্য কৰিছে, কিন্তু উৎপাদক গৰীৱ কৃষকজনে ফচলৰ উচিত মূল্য পায় নে নাপায় সেই কথা হয়তো তেখেতৰ জনা নাছিল, সেয়ে সেইখিনি উহ্য ৰাখিবলগীয়া হয় ।
শ্ৰীজয়ন্ত মল্ল বৰুৱা মুখ্য মন্ত্ৰী মহোদয়ৰ যোগ্য ৰাজনৈতিক সচিব ! বৰুৱাই কৈছে বিৰোধীৰ ভুল নীতিৰ বাবেই মূল্যবৃদ্ধি ঘটিছে ।
বিধায়ক প্ৰশান্ত ফুকনৰ পৰ্য্যবেক্ষণ শক্তি সঁচাকৈয়ে মানিব লাগিব । ফুকনৰ পৰ্য্যবেক্ষণ -এতিয়া মানুহৰ হাতে হাতে ম'বাইল ফোন । মানুহৰ উপাৰ্জন এতিয়া ভাল, স্বচ্ছল অৱস্থা । গতিকে মূল্যবৃদ্ধি এতিয়া অপ্ৰাসঙ্গিক ।
যোগান মন্ত্ৰী ৰঞ্জিত কুমাৰ দাসৰ মতে অসমত কেৱল গাখীৰৰ দামহে বৃদ্ধি পাইছে । তেখেতে সম্ভৱত কেৱল গাখীৰখিনিহে কিনি খাব লাগে ! সেয়ে আন খাদ্যসামগ্ৰীৰ দামৰ বিষয়ে বিশেষ জ্ঞান অৰ্জন কৰিব পৰা নাই ।
বিজেপিৰ সভাপতি ভৱেশ কলিতাই ৰাইজক চাইকেল চলাই বজাৰলৈ যাবলৈ পৰামৰ্শ দিছে। কিন্তু বজাৰলৈ বিক্ৰী কৰিবলৈ অনা খাদ্যসামগ্ৰী চাইকেলত অনিবলৈ দোকানীক আৰু বিতৰকক পৰামৰ্শ দিবলৈ পাহৰি থাকিল, বয়স হৈছেতো !
সকলো কথা মনত নাথাকে । ৰাজ্য সভাৰ সাংসদ কামাখ্যা তাছাই আকৌ ডাঙৰ জ্ঞান গম্ভীৰ কথা এটা কৈছে। খেতি নকৰি কেৱল খোৱাৰ কথা চিন্তা কৰিলে বস্তুৰ দাম হেনো বাঢ়িবই ।
মূল্যবৃদ্ধি হোৱা বুলি কোনো সচেতন লোকে নকয় হেনো!
বহু বছৰ আগতে চোৱা নাটক এখনৰ গান এটা মনত পৰিছে, "শ্ৰৱণ গৌৰাঙ্গ, কীৰ্তন গৌৰাঙ্গ, লোৱা গৌৰাঙ্গৰ নামহে।।'
উশৃঙ্খল জনতাৰ দ্বাৰা বটদ্ৰৱা থানা জ্বলাই দিয়া ঘটনাই ৰাজ্যৰ ৰাজ্যৰ ৰাজনীতি উত্তপ্ত কৰি তুলিছে । আৰক্ষীৰ দোষ আৰু ব্যৰ্থতা ঢাকিবলৈ গৈ চৰকাৰে আইনৰ শাসনক বৃদ্ধাঙ্গুলি প্ৰদৰ্শন কৰিছে ।
নগাঁৱতে যোৱা জানুৱাৰী মাহত নিৰ্দোষী ছাত্ৰ নেতা কীৰ্তিকমল বৰাক মিছা অপযশ দি গুলীয়াই আহত কৰিছিল । সেই একেটা আৰক্ষী বিভাগৰ চকুৰ সন্মুখত কেবাঘণ্টা ধৰি একাংশ বিক্ষুদ্ধ জনতাই উশৃঙ্খল আচৰণ কৰি থকা, আৰক্ষীক আহত কৰাৰ পিছতো আৰক্ষীয়ে এবাৰো লাঠিচালনা নকৰিলে, কন্দুৱা গেছ প্ৰয়োগ নকৰিলে, শূন্যলৈকো এটাও গুলী নুফুটালে, কোনো উৰ্ধতন আৰক্ষী বিষয়া ঘটনাস্থলীলৈ নগ'ল ।
আৰক্ষীৰ বিৰুদ্ধে অভিযোগ হ'ল যে ছফিকুল ইছলাম নামৰ মাছ বেপাৰী এজনক আটক কৰি থানালৈ লৈ আনিছিল আৰু মুকলি কৰি দিয়াৰ বাবদ এটা হাঁহ আৰু দহ হাজাৰ টকা দাবী কৰিছিল । পত্নীয়ে দাবী কৰা ধন দিবলৈ থানালৈ অহাত ছফিকুল চিকিৎসালয়ত আছে বুলি জনোৱা হয় ।
পৰিয়ালৰ লোক চিকিৎসালয়লৈ যোৱাত ছফিকুলৰ প'ষ্ট ম'ৰ্টেম কৰি থকা বুলিহে জানিব পাৰে । ইয়াতে বিক্ষুদ্ধ হৈ গাঁৱৰ লোকে থানা ঘেৰাও কৰে, দোষী মানসিকতাৰ বাবে আৰক্ষী নিষ্ক্ৰিয় হৈ থাকিল আৰু উত্তেজনাৰ সুযোগ গ্ৰহণ কৰি দুষ্কৃতিকাৰী চক্ৰই থানা জ্বলোৱাৰ বাবে উচতনি দি নিজৰ স্বাৰ্থ সিদ্ধি কৰি ল'লে ।
ইয়াকে লৈ চৰকাৰী পক্ষই সাম্প্ৰদায়িক প্ৰচাৰ চলালে আৰু ঘটনাৰ পিছদিনাই প্ৰতিশোধপৰায়ণ হৈ দোষী বুলি চিহ্নিত কৰাসকলৰ ঘৰ ভাঙি পেলালে । সমগ্ৰ ঘটনাৱলীত আইনৰ শাসনৰ স্পষ্টতঃ অভাৱ অছিল ।
সমগ্ৰ ঘটনাৱলীৰ ন্যায়িক তদন্ত হোৱা উচিত। দোষী আৰক্ষী আৰু দুষ্কৃতিকাৰীৰ কঠোৰ শাস্তি হোৱা উচিত।।
যোৱা বছৰৰ নৱেম্বৰ মাহত কেন্দ্ৰীয় শিক্ষা মন্ত্ৰণালয়ৰ অধীনত সম্পন্ন হোৱা সমীক্ষাত অসমৰ মাধ্যমিক শিক্ষা বুনিয়াদী দিশত পিছ পৰি যোৱা বুলি প্ৰকাশিত হৈছে ।
প্ৰতি তিনি বছৰৰ অন্তত এই সমীক্ষা সম্পন্ন কৰা হয় ।
সামগ্ৰিকভাৱে সকলো শ্ৰেণীতেই বিজ্ঞান, গণিত, দ্বিতীয় ভাষা আৰু সমাজ বিজ্ঞান বিষয়ত বুনিয়াদী শিক্ষাত পিছ পৰি যোৱা লক্ষ্য কৰা গৈছে । ভাষা, গণিত, পৰিৱেশবিজ্ঞান অধ্যয়ন বিষয়ত সামগ্ৰিকভাৱে জাতীয় গড়তকৈয়ো বেয়া ফল প্ৰদৰ্শন কৰিছে ৩য় শ্ৰেণীৰ ছাত্ৰ-ছাত্ৰীয়ে ।
বিষয়কেইটাত পঞ্চম শ্ৰেণীৰ ২১ৰ পৰা ২৯ শতাংশ ছাত্ৰ-ছাত্ৰীৰ প্ৰাথমিক জ্ঞানৰো অভাৱ পৰিলক্ষিত হৈছে । আনকি এওঁলোক ৩য় শ্ৰেণীত পঢ়াৰ বাবেও উপযুক্ত নহয় বুলি ভবা হৈছে ।
দশম শ্ৰেণীৰ ক্ষেত্ৰত জাতীয় গড়তকৈ ভাল ফল হোৱা সত্বেও গণিত, বিজ্ঞান, সমাজ বিজ্ঞান আৰু দ্বিতীয় ভাষাৰ ক্ষেত্ৰত ২০১৭ বৰ্ষৰ কৃতকাৰ্য্যতকৈ পিছ পৰিছে । সকলো শ্ৰেণীৰ ২৭ শতাংশ শিক্ষকে প্ৰকাশ কৰে যে তেওঁলোকে অতিৰিক্ত চাপত শিক্ষকতা কৰিবলগীয়া হয় ।
ভয়াবহ ভূমিস্খলন,
প্ৰকৃতি ৰুষ্ট অসমৰ প্ৰতি । ডিমা হাচাও, শ্বিলং-শিলচৰ সংযোগী পথ ভূমিস্খলনত বিপৰ্য্যস্ত ।
হাফলঙকে ধৰি ডিমা হাচাওৰ ১১টা ৰে'ল ষ্টেচন বিধ্বস্ত, ৫৬টা স্থানত ৰে'লপথ ক্ষতিগ্ৰস্ত । ৬জনৰ মৃত্যু হৈছে ।
ডিমা হাচাও বহিঃবিশ্বৰ লগত কেবাদিনলৈকে সংযোগবিহীন । বিদ্যুৎ নাই, ইন্ধন নাই, খাদ্য সমগ্ৰী নাই । ভূবৈজ্ঞানিকৰ পৰামৰ্শ অৱজ্ঞা কৰি অপৰিকল্পিতভাৱে ঘাইপথ, ব্ৰডগজ লাইন নিৰ্মাণৰ ফল জিলাবাসীয়ে ভোগ কৰিবলগীয়া হৈছে ।
প্ৰাকৃতিক ভাৰসাম্য, বহনক্ষম উন্নয়নক অৱজ্ঞা কৰি ঠিকাদাৰী ভাগ-বতৰাৰ জৰিয়তে ৰাজকোষ লুণ্ঠনৰ লক্ষ্যৰে যধে-মধে পৰিকল্পনাহীন উন্নয়নৰ ফল কিমান ভয়াবহ হ'ব পাৰে ডিমা হাচাওৰ দুৰ্য্যোগে চকুত আঙুলি থৈ দেখুৱাইছে ।
সংহাৰী বানত বিপৰ্য্যস্ত অসম।
নেৰানেপেৰা বৰষুণত অসমৰ প্ৰায় সকলো নৈ-উপনৈ উফন্দি উঠিছে । বাৰিষা অসমত বান পানী হ'ব তাৰ বাবে কোনো জ্যোতিষীৰ ভৱিষ্যতবাণীৰ প্ৰয়োজন নাই ।
দুৰ্য্যোগ ব্যৱস্থাপনাৰ আধুনিক ধাৰণাৰে কেন্দ্ৰ আৰু ৰাজ্য চৰকাৰ উভয়ৰে অধীনতো একোটা বিভাগ বা প্ৰাধিকৰণ আছে । প্ৰশ্ন উঠিছে, দুৰ্য্যোগ উপস্থিত হোৱাৰ সময়তহে সষ্টম হোৱাৰ বাবে বিভাগটোৰ সৃষ্টি হৈছিল নেকি?
বিভাগটোত বানপানীৰ সময়ত সৃষ্টি হ'ব পৰিস্থিতি মোকাবিলা কৰাৰ বাবে মেনুৱেল এখন আছে, স্কৰব'ৰ্ডৰ ব্যৱস্থা আছে । আশ্ৰয় শিৱিৰ, খোৱাপানী, অনাময়, শিশুৰ বিশেষ ব্যৱস্থা চিএফএছ, শিশুৰ দুগ্ধপান, প্ৰসূতিৰ ব্যৱস্থা ইত্যাদি স্কৰব'ৰ্ডৰ অন্তৰ্ভুক্ত । কিন্তু এইবোৰৰ অস্তিত্ব ফাইলতহে ।
বান আৰম্ভ হোৱাৰ প্ৰথম তিনিদিনৰ ভিতৰত ৰাজ্যৰ ২৯খন জিলাৰ ১৯২৯খন গাঁও বানত ডুব ঙগৈছিল । কেবাঠাইত মথাউৰি ছিগিছে । ক্ষতিগ্ৰস্ত হৈছে ৫৮,০৬,৫২৯ হেক্টৰ কৃষিভূমি, ৭,১৭,০৪৬ গৰাকী লোক আক্ৰান্তহৈছে। মৃত্যু হৈছে চাৰিগৰাকীৰ ।
পশুধনৰ হিচাপ বেলেগ । ২১৭টা আশ্ৰয় শিৱিৰত আশ্ৰয় লৈছে ৪৯,৪০০ পশুধনে । ওৰাং ৰাষ্ট্ৰীয় উদ্যান বানত ডুব গৈছে কাজিৰঙাৰ জন্তুবোৰৰ আলাই-আথানি নোহোৱা হৈছে ।
উচ্চতৰ মাধ্যমিকৰ প্ৰথম বাৰ্ষিক পৰীক্ষা পিছুৱাবলগীয়া হৈছে কেন্দ্ৰীয় চৰকাৰে হেনো অসমৰ সাম্প্ৰতিক দুৰ্য্যোগৰ বাবে ১০০০ কোটি টকা মোকলাই দিছে !
যোৱা বছৰো অসম তীব্ৰ বানৰ কবলত পৰিছিল । সেই সময়তো কেন্দ্ৰীয় চৰকাৰে ধন মোকলাই দিয়াৰ বাতৰি প্ৰকাশিত হৈছিল । আজি কিছুদিন আগতে কেন্দ্ৰীয় মন্ত্ৰীয়ে কৈছে যে অসমে যোৱা বছৰৰ বানৰ ক্ষতিৰ বাবদ ৫১ কোটি টকাহে লাভ কৰিছিল , ৰাজ্যচৰকাৰে বিচাৰিছিল ১০১৮ কোটি টকা । অথচ কেন্দ্ৰ আৰু ৰাজ্য উভয়তে বিজেপি মিত্ৰজোঁটৰ চৰকাৰ ।
অসমক হেনো প্ৰধান মন্ত্ৰীয়ে বিশেষ আদৰ কৰে, ডিঙিত অসমৰ ফুলাম গামোচা লৈয়েই হেনো ময়ুৰক দানা খুৱায় !!
নদী ডলফিন বুলি খ্যাত অসমৰ শিহু এবিধ দুষ্প্ৰাপ্য প্ৰাণী ।
আগতে ব্ৰহ্মপুত্ৰত বহু শিহু পোৱা গৈছিল । গুৱাহাটীৰ মাছখোৱা-ফাঁচীবজাৰৰ ঘাটত অসংখ্য শিহু দেখা গৈছিল । সম্প্ৰতি অসমৰ কেখনমান নৈতহে কেইটামান শিহু বাচি আছে ।
কামৰূপ গ্ৰাম্য জিলাৰ ছয়গাঁৱৰ কলহী নৈ, উজনি অসমৰ ডিব্ৰু নৈত শিহু আছে । নৈসমূহত পানীৰ পৰিমাণ কমি যোৱা আৰু একে সময়তে ৰাজ্যৰ নিৰ্মাণ যজ্ঞৰ প্ৰয়োজনত মেচিনেৰে যধে -মধে নৈসমূহৰ পৰা বালি উঠোৱাৰ ফলত শিহু অস্তিত্বৰ সংকটত ভুগিছে ।
কুকুৰমাৰাৰ সমীপৰ বৰতেজপুৰৰ এটা উদ্যোগ প্ৰতিষ্ঠানৰ বাবেও কলহী নৈৰ শিহু সংকটৰ সন্মুখীন হৈছে । উদ্যোগ প্ৰতিষ্ঠানটোৱে নৈখনৰ দোমুখাৰ এটা অংশ দখল কৰি দেৱাল নিৰ্মাণ কৰা বাবে শিহুৰ স্বাভাৱিক চলাচল ব্যাহত হৈছে আৰু কিছু শিহু হেনো আঘাতপ্ৰাপ্তও হৈছে।
বনবিভাগে সাৰ পোৱা নাই । অতি নিৰীহ প্ৰাণী, মানুহৰ বন্ধু শিহুবোৰৰ এনে বিপদত প্ৰকৃতিপ্ৰেমী উদ্বিগ্ন ।।
ড্ৰাগছ, সোণৰ চোৰাং সৰবৰাহৰ ঘাটি অসম ?
ড্ৰাগছৰ বিৰুদ্ধে কঠোৰতা অৱলম্বন কৰি অভিযান চলাই থকা, বহু কেইজন ড্ৰাগছ সৰবৰাহকাৰী 'সংঘৰ্ষ'ত গুলীবিদ্ধ হোৱাৰ পিছতো অসম ড্ৰাগছ, সোণ আনকি দুষ্প্ৰাপ্য বন্যজন্তুৰ সৰবৰাহৰ কেন্দ্ৰত পৰিণত হোৱাৰ অভিযোগ উঠিছে ।
আন্তঃৰাষ্ট্ৰীয় ড্ৰাগ ব্যৱসায়ীয়ে চুবুৰীয়া ম্যানমাৰৰ পৰা মণিপুৰ, মিজোৰাম, নগালেণ্ডৰ মাজেৰে অসমলৈ নিষিদ্ধ ড্ৰাগছ সৰবৰাহ অব্যাহত ৰাখিছে । যোৱা দেওবাৰে যোৰাবাট আৰক্ষীয়ে অসম হৈ তামিলনাডুৰ দিশে গৈ থকা এখন ট্ৰাকৰ পৰা কেবাকোটি টকা মূল্যৰ ৮০০ কিল'গ্ৰাম গাঞ্জা আদি উদ্ধাৰ কৰে।
আনহাতে শেহতীয়াভাৱে ম্যানমাৰ সীমান্তৰ পৰা চোৰাংভাৱে সৰবৰাহ হৈ থকা সোণৰ বিৰুদ্ধে অভিযান চলাই ৰাজহ চোৰাংচোৱা বিভাগে ৮.৩৮ কোটি টকা মূল্যৰ ৯৬ টুকুৰা বিস্কুটত প্ৰায় কিল'গ্ৰাম সোণ জব্দ কৰে।
অসম আৰক্ষীৰ শক্তিয়ে সমাজৰ ক'লা শক্তিবোৰক পৰাভূত কৰিবলৈ সক্ষম হওক।।
গুৱাহাটীৰ শিলসাঁকো বিলৰ ভূমিতো চৰকাৰী উচ্ছেদ চলিছে। উচ্ছেদ চলিছে সাধাৰণ জনজাতীয় লোকৰ ঘৰত ।
শিলসাঁকো বিলৰ ভূমিত গঢ়ি উঠা বিলাসী হোটেল, ৰাজনৈতিক নেতাৰ অট্টালিকাৰ সন্মুখত উচ্ছেদ অভিযান থমকি ৰয়। মানুহৰ মনত এটা ডাঙৰ প্ৰশ্ন উঠিছে?
শিলসাঁকো বিলৰ ভূমিত আছে তিনিটা ষ্টাৰযুক্ত জিঞ্জাৰ হোটেল, উদ্যোগপতি হিম্মত সিংকা, ৰাজনৈতিক নেতা বদৰুদ্দিন আজমলৰ বিশাল সম্পত্তি ।
গুৱাহাটীৰ কৃত্ৰিম বানৰ অন্যতম কাৰণ বেদখলৰ ফলত সংকুচিত হৈ পৰা শিলসাঁকো । কিন্তু এতিয়া খেনোক দেখি ৰন্ধা বঢ়া, খেনোক দেখি দুৱাৰ মৰা নীতি লোৱা দেখা গৈছে উচ্ছেদৰ সময়ত ।
চৰকাৰী উচ্ছেদত সদায় সাধাৰণ শ্ৰমজীৱী মানুহ ক্ষতিগ্ৰস্ত হৈছে।।
এজেন্সী নেশ্বনেল ছায়েঞ্চ ফাউণ্ডেশ্বনৰ সহযোগত আঠোটা ৰেডিঅ' টেলিস্ক'পৰ সন্মিলিত প্ৰতিচ্ছবিক একত্ৰিত কৰি আন্তৰ্জাতিক জ্যোতিৰ্বিজ্ঞানীৰ দল এটাই ফট' তুলিলে এটা কৃষ্ণ গহ্বৰ ।
ইয়াৰ আগতেও ২০১৯তো আন এটা কৃষ্ণ গহ্বৰৰ ফট' তুলি চাঞ্চল্যৰ সৃষ্টি কৰিছিল । পৃথিৱীৰ পৰা ২৭ হাজাৰ আলোক বৰ্ষৰ দূৰত আমাৰ সূৰ্য্য অৱস্থিত হাতীপটি তাৰকাৰাজ্যত কৃষ্ণ গহ্বৰটোৱে অদ্ভূত ধৰণৰ পোহৰ বিচ্ছুৰণ কৰি নিজৰ অস্তিত্ব দেখুৱাছিল ।
কৃষ্ণ গহ্বৰটো পুনৰ সক্ৰিয় হৈ পৰিছে আৰু ওচৰ-পাজৰৰ মহাজগতিক বস্তু আৰু আনকি পোহৰকো নিজতে বিলীন কৰা আৰম্ভ কৰিছে ।
মনত ৰাখোঁ যেন কৃষ্ণ গহ্বৰটোৰ কথাবোৰ পৃথিৱী পাবলৈ ২৭০০০ বছৰ লাগে।।
ভয়াবহ নিবনুৱা সমস্যাঃ
বিজেপিৰ নিৰ্বাচনী প্ৰতিশ্ৰুতি অনুসৰি এবছৰৰ ভিতৰত 'গণি গণি এক লাখ' নিবনুৱাক নিযুক্তি দিয়াৰ প্ৰতিশ্ৰুতি অসাৰ হ'ল ।
আনহাতে নিবনুৱা সমস্যাই ভয়াবহ ৰূপ ধাৰণ কৰিছে দেশ তথা ৰাজ্যত । নিবনুৱা সমস্যাই দেশ তথা সমাজত কেনে ধৰণৰ ভয়ঙ্কৰ আৰু জটিল পৰিস্থিতিৰ সৃষ্টি কৰে তাৰ অলেখ উদাহৰণ বিশ্বত দেখিবলৈ পোৱা যায় ।
বিজেপি মিত্ৰজোঁটৰ সাম্প্ৰতিক শাসনত ভাৰতৰ লগতে অসমতো নিবনুৱা সমস্যাই ভয়ঙ্কৰ ৰূপ ধাৰণ কৰিছে । ৰাজ্য চৰকাৰৰ স্বাস্থ্য সেৱা সঞ্চালকালয়, চিকিৎসা সেৱা সঞ্চালকালয়, স্বাস্থ্য আৰু পৰিয়াল কল্যাণ সঞ্চালকালয় আৰু আয়ুস সঞ্চালকলয়ৰ অধীনত ৩য় আৰু ৪ৰ্থ বৰ্গৰ ৪,৩৯৮ টা পদৰ বিপৰীতে আবেদনপত্ৰ বিচাৰি বিজ্ঞাপন দিয়া হৈছিল । উক্ত বিজ্ঞাপনৰ বিপৰীতে প্ৰাৰ্থীৰ জমা পৰা আবেদনৰ সংখ্যা হৈছে ৯,১৯,৫৫৯ খন ।
আনহাতে, নিবনুৱা প্ৰাৰ্থীসকলৰ মাজত উৎকণ্ঠা সৃষ্টি কৰি ৰাজ্য চৰকাৰে ১৫ মে'ত হ'বলগীয়া পৰীক্ষা শেষ মুহুৰ্তত পিছুৱাই দিছে ।নতুন তাৰিখ এতিয়ালৈকে ঘোষণা কৰা নাই ।।
বিজেপি নেতৃত্বাধীন মিত্ৰজোঁটৰ চৰকাৰৰ সময়ত বৃটিছে প্ৰণয়ন কৰা ৰাষ্ট্ৰদ্ৰোহ আইনখনৰ অপব্যৱহাৰ হোৱা বুলি সততে অভিযোগ উত্থাপিত হৈ আহিছে ।
মোডী চৰকাৰৰ শাসনকালত দেশৰ আঠশৰো অধিক গোচৰত তেৰ হাজাৰৰো অধিক লোকৰ বিৰুদ্ধে ৰাষ্ট্ৰদ্ৰোহৰ মোকৰ্দমা চলি আছিল ।
যোৱা ১১ মেত উচ্চতম ন্যায়ালয়ৰ মুখ্য ন্যায়াধীশ এম ভি ৰামান্নাৰ নেতৃত্বত ন্যায়াধীশ হিমা কোহলি আৰু ন্যায়াধীশ সূৰ্য্য কান্তৰ দ্বাৰা গঠিত তিনিজনীয়া খণ্ড বিচাৰপীঠে এক ঐতিহাসিক ৰায় প্ৰদান কৰি উক্ত আইনত স্থগিতাদেশ ঘোষণা কৰিছে ।
উক্ত ৰায় অনুসৰি পুনৰ বিবেচনা নকৰা পৰ্য্যন্ত কেন্দ্ৰীয় আৰু ৰাজ্য চৰকাৰে আইনখনৰ আধাৰত কোনো নাগৰিকৰ বিৰুদ্ধে গোচৰ ৰুজু কৰিব নোৱাৰিব, গ্ৰেপ্তাৰ কৰিব নোৱাৰিব আৰু তদন্ত চলাব নোৱাৰিব ।
আইনখনৰ অধীনত ইতিমধ্যে গ্ৰেপ্তাৰ হোৱা বা কাৰাবাস খাটি থকা অভিযুক্তসকলে জামিনৰ বাবে আবেদন কৰিব পাৰিব । ইয়াৰ ফলত ৰাষ্ট্ৰদ্ৰোহ আইনৰ অধীনত চলি থকা সকলো গোচৰ খাৰিজ হ'ব, বন্দীসকলক মুক্তি দিব লাগিব, কোনো আদালতে বা ন্যায়াধীশে শুনানী গ্ৰহণ কৰিব নোৱাৰিব ।
উল্লেখযোগ্য যে নৰেন্দ্ৰ মোডী চৰকাৰে ৰাষ্ট্ৰদ্ৰোহ আইনখনৰ অপব্যৱহাৰ কৰাৰ বিৰুদ্ধে ভাৰতীয় সেনা বাহিনীৰ প্ৰাক্তন মেজৰ জেনেৰেল এছ জি ভম্বাতকেৰে, এডিটৰ গীল্ড অৱ ইণ্ডিয়া, পিইউছিএল, জাৰ্ণেলিষ্ট এছ'ছিয়েছন অৱ আসাম, প্ৰাক্তন কেন্দ্ৰীয় মন্ত্ৰী অৰুণ শ্বোৰী, তৃণমূল কংগ্ৰেছৰ নেত্ৰী মহুৱা মৈত্ৰ্য, সাংবাদিক অনিল চামাদিয়া, সাংবাদিক পেট্ৰিছিয়া মুখিম, অনুৰাধা ভাচিন আৰু অনান্যই উচ্চতম ন্যায়ালয়ত আবেদন কৰিছিল ।।
ৰাজ্যৰ তথ্য আৰু জনসংযোগ মন্ত্ৰী পীযূষ হাজৰিকাই সাংবাদিকসকলৰ আগত কৈছে যে নাগৰিকত্ব সংশোধনী আইনৰ বিৰুদ্ধে আন্দোলনকাৰীৰ লগত কোনো ধৰণৰ আপোচ নকৰে । এই ক্ষেত্ৰত কেন্দ্ৰীয় গৃহ মন্ত্ৰী অমিত শ্বাহৰ মন্তব্যক সমৰ্থন কৰে বুলি তেওঁ সাংবাদিকক জনায় ।
যোৱা সপ্তাহত কেন্দ্ৰীয় গৃহ মন্ত্ৰী অমিত শ্বাহে পশ্চিম বঙ্গ ভ্ৰমণৰ সময়ত কৈছিল যে ২০১৯তে সংসদৰ অনুমোদন লাভ কৰা নাগৰিকত্ব সংশোধনী আইন ক'ভিড অতিমাৰীৰ বাবে প্ৰয়োগ কৰিব পৰা হোৱা নাছিল । এতিয়া অতি সোনকালে ইয়াক প্ৰয়োগ কৰা হ'ব ।
উল্লেখযোগ্য যে নাগৰিকত্বৰ সংশোধনী আইন সংসদে তিনি বছৰ আগতেই অনুমোদন জনালেও কেন্দ্ৰীয় চৰকাৰে তিনিবাৰমান সময় সম্প্ৰসাৰিত কৰিও আজিলৈকে ইয়াৰ উপবিধিসমূহ তৈয়াৰ কৰিবলৈ সক্ষম হোৱা নাই ।।
পৃ্থিৱীৰ কাৰ্বন শোষণ ক্ষমতা বৃদ্ধি পাইছে!
আমেৰিকাৰ মাছাচুছেটছৰ গৱেষক ৰিচাৰ্ড হাটনে প্ৰকাশ কৰা তথ্যমতে পৃথিৱীৰ বায়ুমণ্ডল আৰু ভূপৃষ্ঠ উভয়ৰে বায়ুমণ্ডলৰ পৰা কাৰ্বন শোষণ কৰা ক্ষমতা বৃদ্ধি পাইছে ।
১৯৯৬ চনত কাৰ্বন নিঃসৰণ যিমান আছিল বৰ্তমান ইয়াৰ পৰিমাণ তিনিগুণ বৃদ্ধি পাইছে । কিন্তু এই অতিৰিক্ত কাৰ্বন ভূপৃষ্ঠ আৰু বায়ুমণ্ডলে শুহি লৈছে ।
পৃথিৱীৰ এই শোষণ ক্ষমতা নথকা হ'লে বৰ্তমানে পৃথিৱীত কাৰ্বনৰ পৰিমাণ দুগুণ হৈ পৰিল হয় । ফলত জলবায়ুৰো ব্যাপক পৰিৱৰ্তন ঘটিল হয় ।
এই তথ্যসমূহ সঁচা হ'লে বায়ুমণ্ডলৰ উষ্ণতা বৃদ্ধি বিষয়টোৰ বহু দিশ নতুনকৈ পৰ্য্যালোচনা কৰিব লাগিব।।
হিমালয়ৰ হিমবাহ সঁচাকৈয়ে গলিছেনে?
আশঙ্কা কৰা হৈছিল যে গোলকীয় তাপমাত্ৰা বৃদ্ধিৰ বাবে হিমালয়ৰ হিমবাহৰ দ্ৰূত গলন হ'ব আৰু ফলত ইয়াৰ পৰা আৰম্ভ হোৱা নদীবোৰত প্ৰথমতে তীব্ৰ বান সৃষ্টি হ'ব আৰু শেষলৈ জলপ্ৰবাহ বন্ধ হৈ পৰিব।
ভাৰতীয় মহাকাশ সংস্থাৰ উপগ্ৰহৰ পৰ্য্যবেক্ষণৰ পৰা লব্ধ তথ্যত সম্প্ৰতি লক্ষ্য কৰা গৈছে যে ২০০১ৰ পৰা ২০১১লৈকে ২০১৮ টা হিমবাহৰ ভিতৰত ১৭৫২টাক স্থিতিশীল দেখা গৈছিল, ২৪৮টাৰ ক্ষয় হৈছিল আৰু ১৮টাৰ আকাৰ বৃদ্ধি পাইছিল । খাটাং সিদ্ধান্তত উপনীত হ'বলৈ অধিক পৰ্য্যবেক্ষণৰ প্ৰয়োজন হ'ব।।
অৱশেষত আদালতৰ কঠোৰ নিৰ্দেশত জিগনেছ মেৱানীক মুকলি কৰি দিবলৈ বাধ্য হ'ল অসম আৰক্ষী । কৰ্তব্যৰত মহিলা আৰক্ষীক অশালীন মন্তব্য কৰা আৰু শ্লীলতা হানি কৰিব বিচৰাৰ অভিযোগত অসম আৰক্ষীয়ে মেৱানীক পুনৰ পাঁচ দিনৰ জিম্মাত লৈছিল ।
যোৱা ২৯ এপ্ৰিলত পুনৰ আদালতত জামিনৰ বাবে হাজিৰ হোৱাৰ সময়ত মহিলা আৰক্ষীগৰাকীয়ে বৰপেটা সত্ৰ ন্যায়াধীশৰ আদালতক পতিয়ন যোগ্যভাৱে সাক্ষ্য দিয়াত ব্যৰ্থ হয়।
মহিলা আৰক্ষীগৰাকীৰ এজাহাৰখন ভুৱা আছিল বুলি প্ৰকাৰন্তে সত্ৰ আদালতৰ ন্যায়াধীশ অপৰেশ চক্ৰৱৰ্তীয়ে অভিহিত কৰে ।
ন্যায়াধীশগৰাকীয়ে অসম আৰক্ষীক বিশ্বাসযোগ্যতা ঘূৰাই আনিবলৈ আহ্বান জনায়। লগতে আৰক্ষীক সংস্কাৰ কৰিবলৈ গুৱাহাটী উচ্চ ন্যায়ালয়ক অনুৰোধ জনায়।
অসম পুলিছৰ আচৰণে গণতান্ত্ৰিক ব্যৱস্থাত অবাঞ্ছিত প্ৰভাৱ পেলাব বুলি শংকা প্ৰকাশ কৰে।
স্বাধীনতাৰ পিছত অসম আৰক্ষী এনে কঠোৰ সমালোচনাৰ আগেয়ে সন্মুখীন হোৱা নাছিল।।
মিঞাৰ ভোট!
মাত্ৰ দুটা ৱাৰ্ড হেৰুৱায়েই বিজেপি নেতৃবৰ্গ উন্মাদ হৈ পৰে । বিজেপি মিত্ৰজোঁটৰ প্ৰাৰ্থী পৰাজ ৱাৰ্ড দুটা মিঞা ৱাৰ্ড বুলি নিকৃষ্ট মন্তব্য কৰে মুখ্য মন্ত্ৰীৰ ৰাজনৈতিক সচিব জয়ন্ত মল্ল বৰুৱা আৰু সাংসদ পৱিত্ৰ গগৈ মাৰ্ঘেৰিটা, প্ৰাক্তন বিধায়ক শিলাদিত্য দেৱে ।
জয়ন্ত মল্ল বৰুৱাই এখোপ আগবাঢ়ি গণতান্ত্ৰিক ব্যৱস্থাক ভেঙুচালি কৰি কয় যে দুয়োটা ৱাৰ্ডত উন্নয়ন নহ'ব । বিজেপিৰ নেতৃবৰ্গৰ উৎকট সাম্প্ৰদায়িক মন্তব্য সমুচিত উত্তৰ দি অসম জাতীয় পৰিষদৰ সাধাৰণ সম্পাদক জগদীশ ভূঞাই কয়, 'যি দুটা ৱাৰ্ডত এজেপি আৰু আপে জয়লাভ কৰিছে সেই দুটা ৱাৰ্ডত বিজেপিয়েও ভোট বিচাৰি গৈছিল । মিটিং পাতিছিল; মুখ্য মন্ত্ৰীয়ে গৈ ভোট বিচাৰিছিল ।
হাজী মুচাফিৰখানালৈ গৈ ভোট বিচাৰিছিল । ইউডিএফৰ প্ৰাক্তন নেতাৰ জৰিয়তে গোহাৰি বিতৰণ কৰিছিল । মুছলমানৰ ভোট পাবলৈ ইমান অফুৰন্ত হাবিয়াস থকা দলটোৱে যদি সেই ৱাৰ্ড দুটাত জয়ী হ'লহেতেঁন তেতিয়া ক'লেহেঁতেন খিলঞ্জীয়া মুছলমান আমাৰ বিজেপিৰ লগত আছে ।।
ৰাজ্য চৰকাৰৰ অধীনৰ অসম মাধ্যমিক শিক্ষা পৰিষদৰ দ্বাৰা প্ৰস্তুত কৰা নৱম মান শ্ৰেণীৰ দ্ৰুতপাঠ 'বৈচিত্ৰ্যময় অসম'ত উল্লেখ নহ'ল স্বৰ্গদেউ চাউলুং চ্যুকাফাৰ নাম ।
শিক্ষা বিভাগৰ উক্ত কাণ্ডত তীব্ৰ প্ৰতিক্ৰিয়া সৃষ্টি হৈছে উজনি অসমত । আটাছুৰ কেন্দ্ৰীয় কমিটিৰ কাৰ্য্যকৰী সভাপতি বসন্ত গগৈয় কয় যে স্বৰ্গদেউজনৰ নাম বাদ দিয়া কাৰ্য্য কোনো কাৰণতে গ্ৰহণযোগ্য নহয় ।
কেইবাতৰপীয়া পৰীক্ষা-নিৰীক্ষাৰ মাজেৰে সম্পন্ন হোৱা পুথিখনত ইমান এটা ভয়ঙ্কৰ বিসঙ্গতি কেনেকৈ হ'ল? বিতৰণ কৰা পুথিসমূহ তাৎক্ষণিকভাৱে উঠাই লৈ সংশোধনীৰে সৈতে পুনৰ বিতৰণ কৰিব লাগে বুলি গগৈয়ে দাবী জনায় ।।
কাপোৰ, প্ৰস্তুত বস্ত্ৰ, পাপৰ, গুড়কে আদি কৰি ১৪৩ বিধ সামগ্ৰীৰ জিএছটি বৃদ্ধি কৰি লেকামহীন মূল্যবৃদ্ধিৰ বাট মুকলি কৰিছে কেন্দ্ৰীয় চৰকাৰে ।
১৪৩ বিধৰ ভিতৰত প্ৰায়খিনিৰে পূৰ্বৰ ১৮ শতাংশ জিএছটি বৃদ্ধি হৈ এতিয়াৰে পৰা ২৮ শতাংশ কৰা হ'ব । পাপৰ, গুড় আদিৰ পূৰ্বৰ ৫ শতাংশ পৰিৱৰ্তিত হ'ব ১২ শতাংশলৈ । জিএছটি কাউন্সিলৰ সভাত উক্ত বৃদ্ধিৰ সিদ্ধান্ত গ্ৰহণ কৰা হয় ।
কাউন্সিলত গ্ৰহণ কৰা প্ৰস্তাৱ মৰ্মে জিএছটিৰ সালসলনি হ'ব । অনুমান কৰা মতে নিম্নতম ৫ শতাংশৰ জিএছটি ৭ শতাংশ কৰা হ'ব পাৰে । ৮ আৰু ৯ শতাংশৰো নতুন স্তৰ সৃষ্টি কৰাৰ সম্ভাৱনা আছে ।
অহা জুনমাহৰ পৰা ৰাজ্যই লাভ কৰি অহা জিএছটি ক্ষতিপূৰণ বন্ধ হ'ব । ইয়াৰ বাবে কেন্দ্ৰীয় চৰকাৰ যথেষ্ট পৰিমাণে লাভৱান হ'ব যদিও ৰাজ্যসমূহ সাংঘাটিক ধৰণে ক্ষতিগ্ৰস্ত হ'ব ।
ৰাজ্যসমূহক প্ৰদান কৰা ক্ষতিপূৰণ বন্ধ হৈ কেন্দ্ৰীয় চৰকাৰ লাভৱান হোৱাৰ পিছত আচলতে জিএছটি বৃদ্ধি কৰাৰ কোনো যুক্তি নাই, কিন্তু কৰ্প'ৰেট দৰদী জনবিৰোধী চৰকাৰখনে এই ক্ষেত্ৰত নিৰ্বিকাৰ মনোভাৱ প্ৰদৰ্শন কৰিছে । ক্ষতিপূৰণ বন্ধ হ'লে অসমৰ দৰে উদ্যোগ, বাণিজ্যত পিছ পৰা ৰাজ্যসমূহ বিশেষভাৱে ক্ষতিগ্ৰস্ত হ'ব ।।
ছুইডেনৰ প্ৰতিৰক্ষা সমীক্ষা সংস্থা 'ষ্টকহ'ম ইণ্টাৰনেশ্বনেল পীচ ৰিচাৰ্ছ ইনষ্টিটিউট'এ প্ৰকাশ কৰা প্ৰতিবেদন মতে ২০২১ বৰ্ষত ভাৰতে সামৰিক ক্ষেত্ৰত ব্যয়ত ৰাছিয়াক অতিক্ৰম কৰি বৰ্তমান বিশ্বৰ তৃতীয় প্ৰধান দেশত পৰিণত হৈছে ।
প্ৰথম আৰু দ্বিতীয় নম্বৰত অৱস্থান কৰা দেশ দুখন হৈছে যথাক্ৰমে আমেৰিকা আৰু চীন । ২০২০তে ভাৰতে ৰাছিয়াৰ প্ৰতিৰক্ষা ব্যয়ক স্পৰ্শ কৰিবলৈ সক্ষম হৈছিল । ক'ভিড অতিমাৰীৰ সময়ত ৰাছিয়াই সামৰিক ব্যয় কৰ্তন কৰা আৰু ভাৰতে ব্যয় বৃদ্ধি কৰা বাবে ভাৰত এই ক্ষেত্ৰত তৃতীয় স্থান লাভ কৰিবলৈ সক্ষম হৈছে । ২০২১ত ভাৰতৰ প্ৰতিৰক্ষা ব্যয় আছিল ৫,৭৭,২৫৮ কোটি টকা ।।
অসমৰ কাৰ্বি আংলং আৰু ডিব্ৰুগড়ত শান্তি, ঐক্য, আৰু উন্নয়নৰ ৰেলীত অংশগ্ৰহণৰ বাবে যোৱা ২৮ এপ্ৰিলত প্ৰধান মন্ত্ৰী নৰেন্দ্ৰ মোডীয়ে এদিনীয়া অসম ভ্ৰমণ কৰে ।
অসম চৰকাৰ আৰু টাটা ট্ৰাষ্টৰ যুটীয়া পদক্ষেপত ছটা কৰ্কট কেন্দ্ৰৰ উদ্বোধন আৰু ৭টা নতুন কৰ্কট কেন্দ্ৰৰ আধাৰশিলা স্থাপন কৰে ডিব্ৰুগড়ৰ সমাৱেশত । ডিব্ৰুগড়ৰ সমাৱেশত টাটাৰ মুৰব্বী ৰতন টাটায়ো অংশগ্ৰহণ কৰে ।
কাৰ্বি আংলঙৰ সমাৱেশত এখনকৈ পশু চিকিৎসা মহাবিদ্যালয়, কৃষি মহাবিদ্যালয় আৰু আদৰ্শ চৰকাৰী মহাবিদ্যালয়ৰ আধাৰশিলা স্থাপন কৰে । ২৬ এপ্ৰিলৰ পৰা চাৰিদিনৰ বাবে ২৮+ কোটি টকা ব্যয় সাপেক্ষ ৰাজ্যত ৭,১৪৬ খন চৰকাৰী-বেচৰকাৰী বাহন অধিগ্ৰহণ কৰাৰ ফলত সাধাৰণ যাত্ৰীয়ে জীয়াতু ভূগিবলগীয়া হয়।
গুৱাহাটীৰ পৰাও ৫০০ খনৰো অধিক চিটিবাছ অধিগ্ৰহণ কৰা বাবে মহানগৰীৰ জনজীৱন বিপৰ্য্যস্ত হৈ পৰে । ইয়াৰ মাজতে ২৭ এপ্ৰিলৰ পৰা চিবিএছচিৰ দশম মান শ্ৰেণীৰ চুড়ান্ত পৰীক্ষা আৰম্ভ হৈছে।।
সংৰক্ষিত প্ৰাৰ্থী নম্বৰৰ ভিত্তিত সাধাৰণ শ্ৰেণীত পৰিবঃ
ন্যায়াধীশ এম আৰ শ্বাহ আৰু ন্যায়াধীশ বি ভি নাগৰত্নাৰ দ্বাৰা গঠিত উচ্চতম ন্যায়ালয়ৰ খণ্ড বিচাৰপীঠে সংৰক্ষিত আসন প্ৰসঙ্গত চলা এটা মোকৰ্দমাত গুৰুত্বপূৰ্ণ ৰায়দান কৰে।
সংৰক্ষিত শ্ৰেণীৰ অন্তৰ্ভুক্ত প্ৰাৰ্থীয়ে যদি বেছি নম্বৰ লাভ কৰি উক্ত নম্বৰৰ ভিত্তিত সাধাৰণ শ্ৰেণীৰ আসন লাভ কৰা সম্ভৱ বুলি ভাৱে তেনেহ'লে সংৰক্ষিত আসনৰ বাহিৰত সাধাৰণ আসন দাবী কৰিব পাৰিব ।
আদালত বান্ধৱ ('এমিকাছ কিউৰি') জ্যেষ্ঠ অধিবক্তা ৰাজীৱ ধাৱন আৰু অধিবক্তা গৌৰৱ আগৰৱালাই আদালতক অৱগত কৰে যে সংৰক্ষিত আসনৰ প্ৰাৰ্থীগৰাকীয়ে সাধাৰণ আসনৰ পৰা নিযুক্তি লাভ কৰা নিম্নতম নম্বৰ পোৱাজনতকৈ বেছি নম্বৰ পাইছে ।।
যোৱা ৭ এপ্ৰিলত উচ্চতম ন্যায়ালয়ে ৰাজ্যৰ অধীনস্থ বিশ্ববিদ্যালয়ত কেন্দ্ৰীয় চৰকাৰৰ নিৰ্দেশ সম্পৰ্কত এক গুৰুত্বপূৰ্ণ ৰায় প্ৰদান কৰি কয় যে ৰাজ্যৰ অধীনস্থ বিশ্ববিদ্যালয়ত কেন্দ্ৰৰ নিৰ্দেশক উপদেশমূলক ৰূপেহে গণ্য কৰিব লাগে, ই বাধ্যতামূলক নহয়।
কেদ্ৰীয় চৰকাৰৰ অধীনস্থ বিশ্ববিদ্যালয়ৰ জাননীৰ ভিত্তিত ৰাজ্যৰ অধীনস্থ বিশ্ববিদ্যালয়ৰ পঞ্জীয়ক এজনে দৰমহাৰ নিৰিখ দাবী কৰিব নোৱাৰে।।
বিজেপি-এআইডি ইউএফৰ মিত্ৰতা?
ৰাজ্যবাসীৰ চকু কপালত তুলি দুই বৈৰী দল বিজেপি আৰু এআইডিইমউএফ লগ লাগি ডবকা, লঙ্কাত পৌৰসভা গঠন কৰিছে!
সংবাদ মাধ্যমত প্ৰকাশিত বাতৰি অনুসৰি কংগ্ৰেছৰে হোৱা বুজাবুজিৰ ভিত্তিত ডবকাৰ চাৰি নং ৱাৰ্ডৰ পৰা এআই ইউডিএফৰ সদস্য মিনাৰা বেগমক কংগ্ৰেছে প্ৰাৰ্থিত্ব দিছিল আৰু মিনাৰা বেগমে জয়লাভো কৰিছিল। কিন্তু পৰৱৰ্তী সময়ত মিনাৰা বেগমে অগপত যোগদান কৰে। কংগ্ৰেছৰ স্থানীয় নেতা ৰেহানুদ্দিনে সংবাদ মেলত অভিযোগ কৰি কয় যে বদৰুদ্দিন আজমলৰ পৰা সেউজ সংকেত লাভ কৰিহে মিনাৰা বেগমে অগপত যোগদান কৰি বিজেপিক পৌৰসভা গঠনত সহায় কৰিছে।
একেদৰে, লংকাতো এআইইউডিএফৰ সমৰ্থনত বিজেপিয়ে পৌৰসভা গঠন কৰা বুলি সংবাদ মাধ্যমৰ বাতৰিত প্ৰকাশিত হৈছে।।
অহা ১০ বছৰত চৰকাৰী স্কুল নোহোৱা হ'ব?
ৰাজ্যৰ শিক্ষাখণ্ডত অসমৰ মুঠ জিডিপিৰ ৬ শতাংশ ব্যয় কৰা হয়। কিন্তু তাৰ পাছতো চৰকাৰী স্কুলত ছাত্ৰ-ছাত্ৰীৰ সংখ্যা কমি গৈছে। এনেদৰে ছাত্ৰ-ছাত্ৰীৰ সংখ্যা কমি গৈ থাকিলে দহ বছৰৰ মূৰত সকলো চৰকাৰী বিদ্যালয় বন্ধ হৈ পৰিব আৰু তেতিয়া শিক্ষকসকল ভিআৰএছ দিব লাগিব -এই বক্তব্য ৰাজ্যৰ মুখ্য মন্ত্ৰী ড° হিমন্ত বিশ্ব শৰ্মাৰ।
চৰকাৰী শিক্ষানুষ্ঠানত ছাত্ৰ-ছাত্ৰীৰ সংখ্যা কমি যোৱাৰ ক্ষেত্ৰত চৰকাৰৰ শিক্ষানীতিৰ দায়িত্ব স্বীকাৰ কৰাৰ সলনি মুখ্য মন্ত্ৰীগৰাকীয়ে সমস্ত দোষ শিক্ষকসকললৈ ঠেলি দিয়ে।
যোৱা এমাহমান আগতে ৰাজ্যিক প্ৰাথমিক শিক্ষক সন্মিলনীয়ে কৰা শিক্ষা সমীক্ষাই ৰাজ্যৰ প্ৰাথমিক শিক্ষাৰ ক্ষেত্ৰত চৰকাৰী অৱহেলা উদঙাই দিছিল। তাৰে দায় সাৰিবলৈ ওলোটাই শিক্ষকসললৈ দোষ ঠেলিছে। উল্লেখযোগ্য যে ৰাজ্যৰ প্ৰাথমিক শিক্ষাৰ অবৰ্ণনীয় পৰিস্থিতিৰ পাছতো শিক্ষকসকলৰ ঐকান্তিক প্ৰচেষ্টাৰ ফলত উন্নত ফল প্ৰদৰ্শন কৰা বাবে ৰাজ্যৰ বহু কেইখন চৰকাৰী অসমীয়া মাধ্যমৰ বিদ্যালয়ত নাম ভৰ্তিৰ বাবে অভিভাৱকসকলে দীঘলীয়া শাৰী পাতিছিল।
উদাহৰণ স্বৰূপে, শিৱসাগৰৰ ১ নং টাউন প্ৰাথমিক বিদ্যালয়, লখিমপুৰৰ ১২ নং ৱাৰ্ডৰ আজিজ বৰুৱা প্ৰাথমিক বিদ্যালয়, নুমলীগড় উচ্চতৰ মাধ্যমিক বিদ্যালয়, তেজপুৰৰ চিলভাৰ জুবিলী প্ৰাথমিক বিদ্যালয়, হাওৰাঘাটৰ বৰবিল গাঁৱৰ বৰবিল গাঁও প্ৰাথমিক বিদ্যালয়, হাওৰাঘাট বৰবিল হাইস্কুল, বৰপেটাৰ কেওঁটকুছি মজলীয়া বিদ্যালয়, নলবাৰী ঘগ্ৰাপাৰ হাই স্কুল, বনভাগ খাতা দিহজাৰি হাইস্কুলত নাম ভৰ্তিৰ বাবে হোৱা অভিভাৱকৰ দীঘলীয়া শাৰী আৰু হেতাওপৰাই মুখ্য মন্ত্ৰীৰ মন্তব্যৰ বিপৰীত চিত্ৰ এখনহে দাঙি ধৰে।
অসমৰ সমাজক উদ্বিগ্ন কৰি একাংশ যুৱক-যুৱতী সংযুক্ত মুক্তি বাহিনী, স্বাধীনৰ প্ৰতি আকৰ্ষণ বৃদ্ধি পোৱা পৰিলক্ষিত হৈছে।
আলোচনাৰ জৰিয়তে অসমৰ বিচ্ছিন্নতাবাদী সমস্যাটো সমাধান কৰাৰ প্ৰক্ৰিয়া আগবঢ়ায় নিয়াটো যি কোনো কাৰণতে নহওক কিয় যোৱা কেইমাহমানৰ পৰা বন্ধ হৈ আছে। ডঃ হিমন্ত বিশ্ব শৰ্মাই মুখ্যমন্ত্ৰিত্বৰ দায়িত্ব গ্ৰহণৰ সময়ত আলোচনা প্ৰক্ৰিয়া আগবঢ়োৱাৰ বাবে দিয়া প্ৰস্তাৱৰ প্ৰতি আলফা স্বাধীনৰ সৰ্বাধিনায়ক পৰেশ বৰুৱাই ইতিবাচক সঁহাৰি জনাইছিল।
যোৱা ২৬ জানুৱাৰীৰ প্ৰজাতন্ত্ৰ দিৱসত আলফাই বন্ধ ঘোষণা কৰা নাছিল। যোৱা বছৰৰ পৰা উজনি অসমৰ কিছুসংখ্যক যুৱতী আলফাত যোগদান কৰাৰ বাবে ম্যানমাৰলৈ যোৱাৰ বাতৰি প্ৰকাশিত হ'বলৈ ধৰিছে। ৰাজ্যখনৰ জ্বলন্ত সমস্যাসমূহৰ প্ৰতি এক সুকীয়া দৃষ্টিভঙ্গী গ্ৰহণত চৰকাৰৰ ব্যৰ্থতা, নিবনুৱা সমস্যাৰ ব্যাপকতা, লকডাউন আৰু তাৰ পৰৱৰ্তী সময়ত সাধাৰণ মানুহৰ জীৱন-জীৱিকাৰ ক্ষেত্ৰত দেখা দিয়া গভীৰ অনিশ্চয়তা, অভাৱনীয় মূল্য বৃদ্ধিয়ে কোঙা কৰা জীৱন, ইত্যাদিৰ বাবে যুৱ সমাজৰ মাজত ক্ষোভ আৰু হতাশা উভয়ে বৃদ্ধি পাইছে।
ইয়াৰে ফলত বিচ্ছিন্নতাবাদী প্ৰৱণতা যুৱ সমাজৰ মাজত নতুনকৈ শিপাবলৈ লৈছে বুলি সমাজ সচেতন লোকসকলে মত ব্যক্ত কৰিছে।
যোৱা বছৰৰ নৱেম্বৰ মাহত বিশ্ববিদ্যালয়ৰ ছাত্ৰী পাঁচগৰাকীসহ বক্সিং খেলুৱৈ যুৱতীয়ে আলফা স্বাধীনত যোগদানৰ বাতৰিয়ে আলফা সক্ৰিয় হৈ থকাৰ উমান দিছিল। পৰৱৰ্তী সময়ত ডিমৌৰ দুজন যুৱক, তিনিজনকৈ আৰক্ষী জোৱান, গুৱাহাটীৰ দুই যুৱতী, মাৰ্ঘেৰিটাৰ দুই যুৱক, শদিয়াৰ এজন ফুটবল খেলুৱৈ, কমপুৰৰ তিনি যুৱক, দৰঙৰ এজন যুৱক, নগাঁৱৰ এগৰাকী মহিলা, আইচঙৰ নেতৃত্বত ১৩ জন যুৱক, শিৱসাগৰৰ এজন যুৱক, পাঠশালাৰ খেলুৱৈসহ তিনিজন ইত্যাদি বেছসংখ্যকৰ আলফা স্বাধীনত যোগদানৰ বাতৰি প্ৰকাশিত হৈ আহিছে।
আলফালৈ অসমৰ বহু যুৱক- যুৱতী যোৱা কথাটো ৰাজ্যৰ আৰক্ষী সঞ্চালক প্ৰধান ভাস্কৰ জ্যোতি মহন্তয়ো যোৱা ফেব্ৰুৱাৰী মাহত সংবাদ মাধ্যমৰ আগত স্বীকাৰ কৰিছিল। বৰ্তমান সময়ত আলফা স্বাধীনক আলোচনাৰ মেজলৈ ওভতাই অনাটোত কেন্দ্ৰীয় আৰু ৰাজ্য চৰকাৰে প্ৰাথমিকতা দিয়া উচিত।
ৰাজ্যত ভয়াবহ নিবনুৱা সমস্যাঃ
ৰাজ্যৰ গৃহ বিভাগে ২০১৭ চনতে বিজ্ঞাপন প্ৰকাশ কৰা ৯১৭১টা কনিষ্টবল পদৰ বাবে শাৰিৰীক পৰীক্ষা পতা হৈছিল ২০২১ৰ ফেব্ৰুৱাৰীত।
বাছনিত উঠাসকলৰ লিখিত পৰীক্ষা হৈছিল চলিত বছৰৰ ২০ ফেব্ৰুৱাৰীত। যোৱা দুমাহতকৈ অধিক সময় অতিক্ৰম কৰাৰ পিছত ফলাফল ঘোষণা নকৰাকৈ পুনৰ সহস্ৰাধিক কনিষ্টবল পদৰ বাবে বিজ্ঞাপন প্ৰকাশ কৰা হৈছে।
ফলত বিক্ষুদ্ধ হৈ পৰিছে পূৰ্বৰ প্ৰাৰ্থীসকল। যোৱা ১৯ এপ্ৰিলত ৰাজ্যৰ বিভিন্ন অঞ্চলৰ পৰা অহা পূৰ্বৰ প্ৰাৰ্থীসকলে উলুবাৰীৰ উৰণীয়া সেতুৰ তলৰ পৰা আৰক্ষী সঞ্চালক প্ৰধানৰ কাৰ্য্যালয়লৈ প্ৰতিবাদ যাত্ৰা কৰে।
আৰক্ষীয়ে প্ৰতিবাদকাৰীসকলক আটক কৰি পাণবজাৰ থানালৈ লৈ যায়। আৰক্ষীৰ কেবাজনো উচ্চপদস্থ বিষয়াই প্ৰতিবাদকাৰী প্ৰাৰ্থীসকলক অশ্ৰাব্য গালি-গালাজ কৰা , এগৰাকী শীৰ্ষ এপিএছ বিষয়াই প্ৰতিবাদকাৰীক গুৰিওৱা ঘটনা সংবাদ মাধ্যমত প্ৰকাশ হোৱাত ৰাজ্যত তীব্ৰ প্ৰতিক্ৰিয়া হয়।
ইতিমধ্যে ৩৬ জন প্ৰতিবাদকাৰীৰ বিৰুদ্ধে আৰক্ষীয়ে গোচৰ তৰিছে। আনহাতে আৰক্ষী সঞ্চালক প্ৰধান ভাস্কৰজ্যোতি মহন্তই স্পষ্টীকৰণ দি জনাইছে যে নতুন বিজ্ঞাপন সম্পূৰ্ণ বেলেগ পদৰ বাবেহ দিয়া হৈছে। ৰাজ্যৰ ভয়াবহ নিবনুৱা সমস্যাই যে ক্ৰমান্বয়ে যুৱ সমাজক অস্থিৰ কৰি তুলিছে সেয়া কনিষ্টবল প্ৰাৰ্থীৰ বিক্ষোভে প্ৰদৰ্শন কৰিছে।
২০২১ বৰ্ষৰ ক'ভিড অতিমাৰীত বিশ্বত ১৫ নিযুত লোকৰ মৃত্যু হৈছিল যি ইতিপূৰ্বে কৰা ধাৰণাতকৈ বহু বেছি। পূৰ্বে এই সংখ্যা ৬ নিযুত বুলি ধাৰণা কৰা হৈছিল।
বিশ্ব স্বাস্থ্য সংস্থাই এই সংখ্যা প্ৰকাশ কৰিবলৈ প্ৰস্তুতি চলোৱাৰ সময়ত ভাৰতে বাধা প্ৰদান কৰাত বিগত কেবামাহ ধৰি উক্ত পৰিসংখ্যা প্ৰকাশ কৰিব পৰা নাই। বিশ্ব স্বাস্থ্য সংস্থাই নিৰূপণ কৰা মতে অতিৰিক্ত ৯ নিযুত মৃত্যু ভাৰতত সংঘটিত হৈছিল।
দ্য নিউ ইয়'ৰ্ক টাইমছত প্ৰকাশিত এক বাতৰি অনুসৰি প্ৰধান মন্ত্ৰী নৰেন্দ্ৰ মোডীয়ে ভাৰতত ক"ভিড মৃত্যুৰ সংখ্যা ৫,২০,০০ বুলি কৈ আছে। ইয়াৰ বিপৰীতে বিশ্ব স্বাস্থ্য সংস্থাই কয় যে ভাৰতত মৃত্যুৰ সংখ্যা ৪ নিযুততকৈ কম নহ'ব আৰু বিশ্বৰ সৰ্বাধিক ক'ভিড মৃত্যু ভাৰততে হৈছিল।
টৰেণ্টৰ 'চেণ্টাৰ ফ'ৰ গ্ল'বেল হেল্থ ৰিচাৰ্ছ'ৰ সঞ্চালক ডাঃ প্ৰভাত ঝা আৰু আন বহু কেবাগৰাকী বিশেষজ্ঞই মত প্ৰকাশ কৰি কৈছে যে ক'ভিডৰ পৰৱৰ্তী ঢৌক ৰোধ কৰাৰ বাবে পৰিকল্পনা গ্ৰহণ কৰাৰ প্ৰয়োজনত প্ৰকৃত মৃত্যুৰ তথ্য জনাটো অতি প্ৰয়োজনীয়। বিশ্ব স্বাস্থ্য সংস্থাই চলিত এপ্ৰিলৰ ভিতৰতে ক'ভিড মৃত্যুসম্পৰ্কীয় তথ্য প্ৰকাশ কৰিব বিচাৰিছে।
গুজৰাটৰ দলিত নেতা তথা কংগ্ৰেছ বিধায়ক জিগনেছ মেৱানীয়ে প্ৰধান মন্ত্ৰী নৰেন্দ্ৰ মোডীক সমালোচনা কৰি সামাজিক মাধ্যমৰ জনপ্ৰিয় প্লেটফৰ্ম টুইটাৰত এটা পোষ্ট দিয়াৰ বাবে অসমৰ কোকৰাঝাৰৰ বিজেপি নেতা অৰূপ কুমাৰ দেই এজাহাৰ দিছিল।
উক্ত এজাহাৰৰ ভিত্তিত অসম আৰক্ষীয়ে কোকৰাঝাৰৰ অতিৰিক্ত আৰক্ষী অধীক্ষক সুৰজিৎ সিং পানছেৰেৰ নেতৃত্বত এটা আৰক্ষী দল গুজৰাটলৈ প্ৰেৰণ কৰি যোৱা ৮ জুলাইত জিগনেছ মেৱানীক গ্ৰেপ্তাৰ কৰি কোকৰাঝাৰলৈ আনে। মেৱানীয়ে টুইটত লিখিছিলঃ 'গডছেক নিজৰ আৰাধ্য দেৱতা জ্ঞান কৰা প্ৰধান মন্ত্ৰী নৰেন্দ্ৰ মোদী ২০ তাৰিখে গুজৰাট ভ্ৰমণৰ বাবে আহিব। তেওঁলৈ আহবান গুজৰাটৰ হিম্মত নগৰ, কাম্বাত আৰু ৱেৰাৱলত যি গোষ্ঠী সংঘৰ্ষ সংঘটিত হ'ল ইয়াক লৈ ৰাইজক শান্তি-সম্প্ৰীতি অটুট ৰাখিবলৈ আহবান কৰক। মহাত্মাৰ মন্দিৰ নিৰ্মাতাৰ পৰা এই আশা কৰিব পাৰি নিশ্চয়।'
টুইটটোক লৈ হোৱা প্ৰতিক্ৰিয়াত মেৱানীয়ে পৰৱৰ্তী সময়ত ইয়াক মচি পেলায়। মেৱানীৰ গ্ৰেপ্তাৰ বিৰুদ্ধে দেশজুৰি প্ৰতিবাদৰ সৃষ্টি হৈছে।
উৰিষ্যা উচ্চ ন্যায়ালয়ৰ মুখ্য ন্যায়াধীশ এছ মুৰলীধৰে মন্তব্য কৰিছে যে ভাৰতীয় আইন ব্যৱস্থা দুখীয়া লোকৰ প্ৰতি বৈষম্যপৰায়ণ।
বি আৰ আম্বেদকাৰৰ ১৩১তম বাৰ্ষিকী উপলক্ষে আয়োজিত 'আদালতৰ দ্বাৰস্থঃ প্ৰান্তীয় লোকৰ আবেদনে সন্মুখীন হোৱা প্ৰত্যাহ্বান' শীৰ্ষক এক আলোচনা চক্ৰত বক্তৃতা প্ৰদান কৰি ন্যায়াধীশগৰাকীয়ে কয়, 'প্ৰান্তীয় লোকসকলে ন্যায় লাভৰ ক্ষেত্ৰত বহু বাধাৰ সন্মুখীন হয়। দেশৰ আইনী ব্যৱস্থাটো দুখীয়া সকলৰ বাবে আন ধৰণে কাম কৰে।'
বক্তৃতা প্ৰসঙ্গত ন্যায়াধীশগৰাকীয়ে তথ্য উল্লেখ কৰি কয় যে ১.১৩ লাখ দোষী সাব্যস্তৰ ভিতৰত ২১ শতাংশ অনুসূচীত জাতি,৩৭.১ শতাংশ অ'বিছি আৰু ১৯.৫ শতাংশ মুছলমান। জামিন লাভ কৰা বিচাৰাধীনসকলৰ বহুতেই ছিকিউৰিটিৰ ব্যৱস্থা যোগাৰ কৰিব নোৱাৰা বাবে জেলতে থাকি যাবলগীয়া হয়।
বিনামূলীয়া আইনী সাহায্য প্ৰদানকাৰী অধিবক্তাৰ আত্মবিশ্বাসৰ অভাৱ লক্ষ্য কৰি ন্যায়াধীশগৰাকীয়ে এক তাৎপৰ্য্যপূৰ্ণ মন্তব্য প্ৰদান কৰেঃ 'ইয়াক মই 'ৰেচন কাৰ্ড উপসৰ্গ' বুলি অভিহিত কৰোঁ। দুখীয়া লোকসকলে ভাবে যে বিনামূলীয়া বা ৰাজসাহায্যযুক্ত সেৱা লাভ কৰা সকলে গুণগত সেৱা দাবী কৰিব নোৱাৰে।'
ন্যায়াধীশগৰাকীয়ে আৰু কয় যে মানৱ অধিকাৰৰ পক্ষত কাম কৰা দলিত আৰু আদিবাসী অধিবক্তাসকলক মাওবাদী বা নক্সাল বুলি অপযশ দিয়া হয়।
ভাৰতৰ সাহিত্যক্ষেত্ৰৰ শীৰ্ষ বঁটাৰূপে অভিহিত জ্ঞানপীঠ লাভ কৰিলে নিৰ্জনতাৰ কবি নীলমণি ফুকনে । যোৱা ১১ এপ্ৰিলত গুৱাহাটীৰ ৰবীন্দ্ৰ ভৱনত অনুষ্ঠিত এক গাম্ভীৰ্য্যপূৰ্ণ অনুষ্ঠানত কবি ফুকনৰ হাতত এই সন্মানজনক বঁটা তুলি দিয়ে জ্ঞানপীঠ নিৰ্বাচনী ব'ৰ্ডৰ অধ্যক্ষ প্ৰতিভা ৰয় আৰু অসমৰ মুখ্যমন্ত্ৰী হিমন্ত বিশ্ব শৰ্মাই।
বঁটাৰ লগত সন্নিৱিষ্ট আছিল বাগদেৱী সৰস্বতীৰ মূৰ্তি, এখনি প্ৰশস্তি পত্ৰ আৰু এঘাৰ লাখ টকাৰ এখন চেক । বঁটা গ্ৰহণ কৰি কবিয়ে লিখিত ভাষণ আৰম্ভ কৰে এনেদৰে,
'হে মোৰ সপোনৰ সূৰ্য্যৰ মানুহ,'
ভাষণত কবিয়ে আৰু ক'লে,
নিপীড়ন হত্যাৰ খবৰৰ লগত মিল নোখোৱা খবৰ এইটো ।
ভয়ৰ মাজত মোলৈ অহা ভাল খবৰটোৱে মুকলিকৈ উশাহ ল'ব পাৰিছেনে ?'
আৰু কয়,
'পৃথিৱীৰ সকলো কবিয়েই সম্ভৱতঃ বাঞ্ছা কৰে, পৃথিৱীৰ সকলো মানুহেই কবি হওক, বিদ্ৰোহী হওক, প্ৰেমিক হওক ।'
অসমীয়া শিপিনী প্ৰস্তুত হৈছিল ৰঙালী বিহুৰ সময়ত গামোচাৰ পৰা দুপইচা অৰ্জন কৰাৰ । ঠায়ে আত্মসহায়ক গোটসমূহ আৰু বিভিন্ন সামাজিক অনুষ্ঠানৰ তৎপৰতাত তাঁতশালত বিহুৰ গামোচাৰ চাহিদা পূৰণ কৰাৰ ব্যৱস্থাও লোৱা হৈছিল ।
কিন্তু তেওঁলোকক আশাহত কৰি বহিঃৰাজ্যৰ গামোচাৰে ৰাজ্যৰ বজাৰ ভৰি পৰিছে । অসমৰ প্ৰায়বোৰ চহৰৰ পৰাই বাতৰি প্ৰকাশ পাইছে বহিঃৰজ্যৰ গামোচা বজাৰত উভৈনদী হৈ পৰাৰ ।
সেইবুলি বজাৰত গামোচাৰ দাম কমা নাই। একোখন গামোচাৰ মূল্য ৬৫০ টকা পৰ্য্যন্ত উঠিছে । জনগোষ্ঠীসমূহৰ পৰম্পৰাগত সাজ-পোছাক তৈয়াৰ কৰাৰ বাবে এখন আইন আছে -'হস্ততাঁত আইন , ১৯৮৫' । কিন্তু বৰ্তমান আইন খন ধোঁৱাচাঙত তুলি থোৱা আছে । হয়তো বিহু যোৱাৰ পিছত সেইখন নমোৱা হ'ব ।
ছুপাৰী, ড্ৰাগছ, কাঠৰ অবৈধ বজাৰ চলি থকাৰ মাজতে হাতী, কেংগাৰু, চিম্পাঞ্জীও অসমৰ মাজেৰে চোৰাংভাৱে চালান হ'বলৈ ধৰিছে।
দক্ষিণৰ ৰাজ্যলৈ অসমৰ পৰা চোৰাংকৈ হাতী পঠিওৱা পূৰ্বে কেবাবাৰো ধৰা পৰিছিল । মাজতে এবাৰ এটা কেংগাৰুও ধৰা পৰিছিল । এইবাৰ ডিলাই আৰক্ষী চকীৰ অধীনৰ নাকাত তালাচীৰ সময়ত উদ্ধাৰ হয় পাঁচটাকৈ চিম্পাঞ্জী । মণিপুৰৰ পৰা গুৱাহাটীলৈ বুলি দুষ্প্ৰাপ্য চিম্পাঞ্জীকেইটা সৰবৰাহ কৰা হৈছিল।
ভাৰতৰ ৰাজধানী দিল্লীত প্ৰদূষণৰ মাত্ৰা অস্বাভাৱিকভাৱে বৃদ্ধি পাইছে । চুইজাৰলেণ্ডৰ 'আই কিউ এয়াৰ' নামৰ সংস্থা এটাই বিশ্বৰ ১১৭খন দেশৰ ৬,৪৭৫খন চহৰত চলোৱা সমীক্ষাত উক্ত ফলাফল লাভ কৰা গৈছে ।
২০২০ চনৰ তুলনাত দিল্লীত প্ৰদূষণ ১৫ শতাংশ বৃদ্ধি পাইছে । আনহাতে বিশ্বৰ সৰ্বাধিক প্ৰদূষিত ১০০খন চহৰ ৬৩খনেই ভাৰতৰ বুলি চুইজাৰলেণ্ডৰ সংস্থাটোৰ প্ৰতিবেদনত প্ৰকাশিত হৈছে। ভাৰতৰ আটাইতকৈ প্ৰদূষিত ১৫খন চহৰো দিল্লীৰ আশে-পাশেই আছে ।।
ৰাজ্যৰ ছয়টা বিশেষ জনগোষ্ঠীক জনজাতিকৰণকলৈ কেন্দ্ৰীয় আৰু ৰাজ্য চৰকাৰে পৰস্পৰৰ গালৈ দায়িত্ব ঠেলি থকাৰ নাটক এখন দীৰ্ঘ দিনৰ পৰা চলি আছিল। বিষয়টোৱে যেতিয়াই উকমুকনি দিয়ে তেতিয়াই কেন্দ্ৰ আৰু ৰাজ্যৰ এটাই আনটোৰ ওপৰত দায়িত্ব (দোষ ?) ঠেলি দি জনজাতিসমূহৰ নেতৃত্বক আঁভুৱা ভাৰি আহিছিল ।
কেন্দ্ৰ, ৰাজ্য উভয়তে বিজেপিৰ নেতৃত্বত মিত্ৰজোঁটৰ চৰকাৰ থকাৰ পিছতো বিষয়টো ৰৈ গৈছে। জনজাতিকৰণৰ বিষয়টোকলৈ সংশ্লিষ্ট জনজাতীয় সংগঠনসমূহ পুনৰ আন্দোলনমুখী হৈছে । এই সময়ছোৱাতে ৰাজ্যৰ অনুসূচীত জাতি আৰু অন্যান্য পিছপৰা শ্ৰেণী বিভাগৰ মন্ত্ৰী ৰণোজ পেগুৱে এইবাৰ দায়িত্ব ঠেলিছে কেন্দ্ৰীয় চৰকাৰলৈ ।
অসম বিধান সভাত এটা প্ৰশ্নৰ উত্তৰত মন্ত্ৰী ৰণোজ পেগুৰ উত্তৰ, 'ৰাজ্যৰ ছয় জনগোষ্ঠীৰ জনজাতিকৰণৰ সন্দৰ্ভত ৰাজ্য চৰকাৰৰ তৰফৰ পৰা আৰু বিশেষ কৰণীয় নাই । ৰাজ্য চৰকাৰে সময়ে সময়ে অসমৰ ছয় জনগোষ্ঠীৰ জনজাতিকৰণৰ সন্দৰ্ভত কেন্দ্ৰীয় চৰকাৰলৈ প্ৰস্তাৱ প্ৰৰণ কৰি আহিছে । ছয় জনগোষ্ঠীৰ জনজাতিকৰণৰ প্ৰক্ৰিয়াটো বৰ্তমান কেন্দ্ৰীয় চৰকাৰৰ বিবেচনাধীন হৈ আছে।'
মন্ত্ৰীগৰাকীয়ে আৰু কয়, 'যোৱা চৰকাৰৰ দিনত মাননীয় তেতিয়াৰ মন্ত্ৰী হিমন্ত বিশ্ব শৰ্মাৰ অধ্যক্ষতাত গঠিত হোৱা কমিটীখনে অসমৰ বিভিন্ন জনগোষ্ঠীয় সংগঠনসমূহৰ লগত আলোচনা কৰে আৰু আলোচনাৰ যিসমূহ প্ৰতিবেদন আছে, সেইখিনি সদনত দাখিল কৰা হৈছে । এই বিষয়টো সম্প্ৰতি কেন্দ্ৰীয় চৰকাৰৰ বিবেচনাধীন হৈ আছে ।
ৰাজ্য চৰকাৰৰ এই ক্ষেত্ৰত বিশেষ কৰিবলগীয়া একো নাই । সংসদত বিধায়ক উত্থাপন কৰিবলগীয়া বিষয়টোত ৰাজ্য চৰকাৰৰ অধীনত নপৰে । যিহেতু কোনো এটা 'জনগোষ্ঠীৰ জনজাতিকৰণৰ প্ৰক্ৰিয়াটো কেন্দ্ৰীয় চৰকাৰৰ বিচাৰাধীন বিষয় সেয়েহে ৰাজ্য চৰকাৰে প্ৰস্তাৱ প্ৰতিবেদন প্ৰেৰণ কৰাৰ বাহিৰে আমাৰ বিশেষ কৰণীয় নাথাকে ।
মন্ত্ৰীগোটে ইতিমধ্যে অসমৰ জনগোষ্ঠীয়, জনজাতীয় সংগঠনৰ সৈতে আলোচনা কৰোঁতে তাত কিছুমান মতানৈক্য দেখা দিছিল আৰু সেই মতানৈক্য বিলাক দূৰ কৰাৰ কাৰণে এই জনগোষ্ঠীয় সংগঠনসমূহৰ মাজত আলোচনা পুনৰ অনুষ্ঠিত কৰাৰ পোষকতা কৰিছিলো । সংগঠনসমূহক নিজৰ মাজত সেইখিনি আলোচনা কৰি মতানৈক্যসমূহ দূৰ কৰাৰ কাৰণেও আমি পৰামৰ্শ আগবঢ়ইছিলোঁ । আৰু বৰ্তমানে আমি পুনৰ প্ৰচেষ্টা হাতত লৈছোঁ যাতে জনগোষ্ঠীয় সংগঠনসমূহৰ মাজত আলোচনা সপক্ষে ঐক্যমতত উপনীত হ'ব পৰা যায়। কিন্তু সেইটো আমাৰ পৰামৰ্শহে হ'ব ।'
১৯৯৭ চনৰ পৰা বিনা দৰমহাৰে শিক্ষাদান কৰি অহাৰ পিছতো স্থায়ী নিযুক্তি আৰু দৰমহা নিয়মীয়া নোহোৱাৰ প্ৰতিবাদত সদৌ অসম অতিৰিক্ত প্ৰাক-প্ৰাথমিক শিক্ষয়িত্ৰী সন্মিলনীৰ আহবানত শিক্ষকসকলে গুৱাহাটীৰ চচলৰ প্ৰতিবাদস্থলীত বিক্ষোভ প্ৰদৰ্শন কৰে ।
সম্পাদিকা লীনা পেগু আৰু সহ- সম্পাদিকা দীপাঞ্জলী দেৱীয়ে আক্ষেপ কৰি কয় যে কংগ্ৰেছ চৰকাৰৰ দিনত তেতিয়াৰ শিক্ষা মন্ত্ৰী হিমন্ত বিশ্ব শৰ্মাই প্ৰাক- প্ৰাথমিক শিক্ষয়ত্ৰীসকলক যথোপযুক্ত মজুৰী প্ৰদান কৰাৰ প্ৰতিশ্ৰুতি প্ৰদান কৰিছিল ।
ৰাজ্যৰ বিভিন্ন প্ৰান্তত শিক্ষকতা কৰি থকা তিনি হাজাৰৰো অধিক অতিৰিক্ত প্ৰাক-প্ৰাথমিক ( 'ক' মান) শিক্ষয়ত্ৰৰ চাকৰি নিয়মীয়াকৰণ কৰা বা তেওঁলোকৰ শ্ৰমৰ মৰ্য্যাদা প্ৰদান কৰা নহ'ল ।
বৰ্তমান চৰকাৰৰ শিক্ষা মন্ত্ৰী ৰণোজ পেগুক কেবাবাৰো লগ ধৰাৰ পিছত মন্ত্ৰীগৰাকীয়ে তেওঁলোকৰ চাকৰি নিয়মীয়াকৰণ কৰা নহ'ব বুলি স্পষ্ট কৰিছে । বিগত সুদীৰ্ঘ ২৫টা বছৰ দৰমহা নোপোৱা এই দুৰ্ভগীয়া শিক্ষয়ত্ৰীসকলে হাজিৰা কৰি পৰিয়াল পোহপাল দিবলগীয়া হৈছে বুলি ক্ষোভ প্ৰকাশ কৰিছে ।
চিকিৎসাক্ষেত্ৰখনত ব্যয় অত্যধিক বৃদ্ধি পোৱাত সাধাৰণ মানুহ পেপুৱা লগাৰ সময়ত জেনেৰিক ঔষধ প্ৰচলনৰ বাবে দীৰ্ঘদিনৰ পৰা উত্থাপিত হৈ অহা দাবীৰ প্ৰাসঙ্গিকতা বৃদ্ধি পাইছে ।
কেন্দ্ৰীয় চৰকাৰৰ অধীনস্থ 'মেডিকেল কাউন্সিল অৱ ইণ্ডিয়া'ই ২০১৬ চনতে পৰামৰ্শ অনুসৰি চিকিৎসকসকলে ঔষধ ক'ম্পেনীৰ নামৰ সলনি জেনেৰিক নামত প্ৰেছক্ৰিপচন লিখিবলৈ লয় । জেনেৰিক নামৰ ঔষধৰ দাম যথেষ্ট কম ।
উক্ত পৰামৰ্শৰ সুযোগ গ্ৰহণ কৰি দেশৰ ঔষধৰ বজাৰ দখল কৰি সাম্ৰাজ্য স্থাপন কৰিবলৈ টঙালি বান্ধিছে এতিয়া মুকেশ আম্বানীৰ মালিকানাধীন ৰিলায়েন্স কোম্পানীয়ে। এই ক্ষেত্ৰত সম্পূৰ্ণ সহযোগিতা লাভ কৰিছে প্ৰধান মন্ত্ৰীৰ পৰা । ঔষধৰ ব্যৱসায়ত ইতিমধ্যে ১৫ হাজাৰ কোটি টকা বিনিয়োগ কৰা ৰিলায়েন্সে সম্প্ৰতি আৰু ৯০০ কোটি টকা অতিৰিক্ত বিনিয়োগ কৰিবলৈ থিৰাং কৰিছে ।
ৰিলায়েন্সৰ ঔষধ ব্যৱসায়ৰ নতুন নীতিত আন ঔষধ ক'ম্পেনীৰ প্ৰতি প্ৰত্যাহবান সৃষ্টি কৰি বিক্ৰেতাৰ কমিছন ২৮ৰ পৰা ৩০ শতাংশলৈ বৃদ্ধি, নিজা ফাৰ্মাচী মুকলি, জিঅ'ৰ চল্লিছ কোটিৰ অধিক গ্ৰাহকৰ ডিজিটেল নেটৱৰ্কৰ জৰিয়তে ঘৰ-যোগান আৰু জেনেৰিক নামত ঔষধ বিক্ৰী কৰা কৌশল গ্ৰহণ কৰা হৈছে ।
এনেদৰে সাধাৰণ মানুহৰ অত্যাৱশ্যকীয় ঔষধৰ একচেতীয়া ব্যৱসায় নিজৰ হাতলৈ নিয়াৰ পিছত ঔষধৰ দাম নিয়ন্ত্ৰণৰ সম্পূৰ্ণ কৰ্তৃত্ব নিজৰ হাতলৈ নিব পাৰিব মুকেশ আম্বানীয়ে। ঔষধৰ বজাৰত প্ৰতিযোগিতা সমাপ্ত হ'লে সাধাৰণ মানুহৰ দুৰ্দশা অভাৱনীয়ভাৱে বৃদ্ধি পাব ।
জেনেৰিক ঔষধ প্ৰচলন হ'লে সাধাৰণ মানুহ নিশ্চিতভাৱে লাভৱান হ'ব, কিন্তু ইয়াৰ ব্যৱসায় যদি একচেতীয়া হৈ পৰে, তেনেহ'লে হিতে বিপৰীত হ'ব । বিশ্বৰ দহজন আটাইতকৈ ধনী লোকৰ তালিকাত নাম অন্তৰ্ভুক্ত কৰিবলৈ সক্ষম হোৱা মুকেশ আম্বানীৰ দেশৰ সাধাৰণ মানুহৰ জীৱন নিৰ্বাহৰ মান বিশ্বমানৰ তালিকাত ক্ৰমাগত অৱনমিত হৈ গৈ আছে ।
ঔষধৰ ব্যৱসায়ে আম্বানীক আৰু অধিক ধনী কৰাৰ বিপৰীতে চিকিৎসা সাধাৰণ মানুহৰ স্পৰ্শৰ বাহিৰত ৰ'বগৈ।
খাদ্য-সামগ্ৰী, ঔষধ, ৰন্ধন গেছ, পেট্ৰ'ল-ডিজেলকে আদি কৰি প্ৰতিবিধ সামগ্ৰী আৰু সেৱাৰ অভাৱনীয় মূল্য বৃদ্ধি হৈছে ।
চৰকাৰ নিৰ্বিকাৰ । নিজাকৈ এটা ঘৰ নিৰ্মাণ কৰাৰ সপোন চূৰমাৰ হৈছে। আকাশলঙ্ঘী হৈছে নিৰ্মাণ সামগ্ৰীৰ দাম ।
যোৱা মাত্ৰ ছমাহত ৰ'ডৰ দাম বৃদ্ধি হৈছে ৯০ শতাংশ পৰ্য্যন্ত । একেদৰে চিমেণ্টৰ ১৫ শতাংশ, বালিৰ ৩৬ শতাংশ, ইটাৰ ২২ শতাংশ, ৰং ৫০ শতাংশ, টাইলছ ২৫ শতাংশ, গজাল ৫০ শতাংশতকৈ অধিক হাৰত প্ৰতিবিধৰ দাম বৃদ্ধি হৈছে ।
খাদ্য সামগ্ৰীৰ মূল্যবৃদ্ধিৰ জহত মিস্ত্ৰী আৰু সহায়কৰ মজুৰীও বৃদ্ধি পাইছে ৪০ শতাংশ পৰ্য্যন্ত । ১৯ বিধ নিৰ্মাণ সামগ্ৰীৰ মূল্য সামগ্ৰিকভাৱে ৩৭.৫০ শতাংশ হাৰত বৃদ্ধি পাইছে । ফলত প্ৰতি বৰ্গফুটত নিৰ্মাণ খৰছ ৬০০ টকা পৰ্য্যন্ত অতিৰিক্ত বৃদ্ধি পাইছে ।
আনহাতে মাটিৰ মূল্যবৃদ্ধিৰ কোনো সীমা নোহোৱা হৈছে । এতিয়া বনিয়াগোষ্ঠী, এচাম দুৰ্নীতিপৰায়ণ বিষয়া-কৰ্মচাৰী আৰু অনৈতিকভাৱে উপাৰ্জন কৰা একাংশ ৰাজনীতিকৰ বাহিৰে আনে মাটি ক্ৰয় কৰাৰ সাধ্য আন কাৰো নাই ।
সাধাৰণ যাত্ৰীৰ মূৰত মাধমাৰ শোধাই বাছভাড়াও ৭০ শতাংশ পৰ্য্যন্ত বৃদ্ধি কৰাৰ বাবে বাছ মালিকপক্ষৰ পৰা প্ৰস্তাৱ দিয়া হৈছে । ইন্ধনকে ধৰি বাছৰ সকলো যান্ত্ৰিক সা-সামগ্ৰী, বাণিজ্যিক কৰ, বীমা আদিৰ অত্যধিক ব্যয়বৃদ্ধিৰ বাবে সদৌ অসম মটৰ পৰিবহণ সন্থাই ভাড়া বৃদ্ধিৰ প্ৰস্তাৱ দিবলগীয়া হৈছে বুলি বিবৃতিযোগে জনাইছে ।
প্ৰস্তাৱত গুৱাহাটীৰ ছিটিবাছৰ নিম্নতম ভাড়া ১৭ টকা কৰাৰ প্ৰস্তাৱ কৰা হৈছে । বৰ্তমান ব্যক্তিগত খণ্ডৰ ছিটিবাছৰ নিম্নতম ভাড়া চৰকাৰী মতে ৭ টকা যদিও সেইমতে কোনো এখন ছিটিবাছে ভাড়া নলয় । বৰ্তমান নিম্নতম ভাড়া ১০ টকা চলি আছে। যাত্ৰীৰ কোনো প্ৰতিবাদ গ্ৰাহ্য নকৰে ছিটিবাছৰ পৰিচালকে । তেওঁলোকো নিৰূপায়, মালিকৰ হুকুমৰ বিৰুদ্ধে ভাড়া আদায় কৰিলে চাকৰিলৈ টনাটনি ।
প্ৰস্তাৱিত বৰ্ধিত বাছ ভাড়া যদি মানি লোৱা হয়, তেনেহ'লে গুৱাহাটীৰ পৰা তিনিচুকীয়ালৈ ভাড়া হ'ব ১৩৫০ টকা, শিলচৰলৈ হ'ব ১০২০ টকা । সকলো ক্ষেত্ৰতে অস্বাভাৱিক মূল্যবৃদ্ধিৰ ফলত সৃষ্টি হোৱা বিক্ষোভৰ মুখত পৰি ৰাজ্যৰ মুখ্য মন্ত্ৰীগৰাকীয়েও হাত দাঙি দিবলগীয়া হৈছে ।
সকলো ক্ষেত্ৰতে প্ৰধান মন্ত্ৰী নৰেন্দ্ৰ মোডীৰ ওপৰত নিৰ্ভৰশীল বিজেপিৰ মুখ্যমন্ত্ৰীগৰাকীয়ে ক'বলগীয়া হৈছে, "কি হ'ব, সেয়া মোডীয়েহে জানে ।' মোডীৰ 'আচ্ছে দিন', 'মোডী হেই তো মুমকিন হেই' শ্ল'গানৰ ওপৰত ভৰসা কৰি ৰাজপাট খোৱাসকলৰ থৰকাচুটি হেৰাইছে মূল্যবৃদ্ধি বিৰোধী বিক্ষোভৰ কোবত ।
ৰাজ্যৰ পৰিবহণ মন্ত্ৰী চন্দ্ৰমোহন পাটোৱাৰীয়ে ৭০ শতাংশ বাছৰ ভাড়া বৃদ্ধি মানি লোৱা নাই বুলি ঘোষণা কৰিছে যদিও বাছ মালিক সন্থাই বাছ ভাড়া বৃদ্ধিৰ বাবে চৰকাৰৰ লগত লাগি আছে । ৰাজহুৱা প্ৰতিক্ৰিয়াৰ ভয়ত চূড়ান্ত সিদ্ধান্ত ল'বলৈ চৰকাৰে অৱশ্যে সময় ল'ব।
শ্ৰীলঙ্কাত সাম্প্ৰতিক মুদ্ৰাস্ফীতিৰ পৰিণতিত সৃষ্টি হোৱা পৰিস্থিতি সকলোৱে দেখিয়েই আছে।
ৰাজ্যৰ পৰিবহণ মন্ত্ৰী চন্দ্ৰমোহন পাটোৱাৰীয়ে ৭০ শতাংশ বাছৰ ভাড়া বৃদ্ধি মানি লোৱা নাই বুলি ঘোষণা কৰিছে যদিও বাছ মালিক সন্থাই বাছ ভাড়া বৃদ্ধিৰ বাবে চৰকাৰৰ লগত লাগি আছে । ৰাজহুৱা প্ৰতিক্ৰিয়াৰ ভয়ত চূড়ান্ত সিদ্ধান্ত ল'বলৈ চৰকাৰে অৱশ্যে সময় ল'ব।
অসম বিধান সভাৰ পৰা ৰাজ্য সভাৰ দুখন আসনৰ বাবে অনুষ্ঠিত নিৰ্বাচনত বিজেপিয়ে দুয়োখন আসনত জয়লাভ কৰে ।
বিধায়কৰ আসন সংখ্যাৰ দলগত অনুপাত হিচাপে এখন আসন ঐক্যৱদ্ধ বিৰোধীৰ বাবে নিশ্চিত আছিল যদিও সেয়া ফলাফলত প্ৰতিফলিত নহ'ল ; ৰাজ্য সভাৰ আসন দুখনৰ ফলাফল আছিল প্ৰকৃততে ভাৰতীয় গণতন্ত্ৰ আৰু ৰাজনীতিৰ কলঙ্কস্বৰূপ ।
ঘোঁৰা কিনা-বেচা কাৰ্য্যত শাসকীয় বিজেপিৰ সফলতা, বিৰোধী অনৈক্য আৰু নিজকে ঘোঁৰালৈ অৱনমিত কৰিব বিচৰা একাংশ বিশ্বাসঘাতক বিধায়কৰ লোভ-লালসাই দেশৰ গণতন্ত্ৰত কিমানখিনি অনুপ্ৰৱেশ কৰিব পাৰিছে, কোনবোৰ দল বা ব্যক্তি জীৱশ্ৰেষ্ঠ ছেপিয়নৰ(জ্ঞানীৰ) পৰা ঘোঁৰালৈ অৱনমিত হ'ব পাৰে তাৰহে ফলাফল, বিজেপিৰ প্ৰাৰ্থীয়ে দুয়োখন আসন লাভ কৰাটো এই ক্ষেত্ৰত গৌণ ।
অভিলেখাগাৰৰ তথ্য হিচাপে ক'ব পাৰি যে বিজেপিৰ প্ৰাৰ্থীপৱিত্ৰ মাৰ্ঘেৰিটা আৰু ৰণগৌৰা নাৰ্জাৰী ৰাজ্য সভালৈ নিৰ্বাচিত হৈছে আৰু কংগ্ৰেছৰ ৰিপুণ বৰা পুনৰ ৰাজ্য সভালৈ নিৰ্বাচিত হোৱাৰ পৰা বঞ্চিত হ'ল।
বিশ্বাসঘাতক তথা ঘোঁৰা হিচাপে কংগ্ৰেছ আৰু এআইইউডিএফৰ কেইগৰাকীমান বিধায়কক সন্দেহ কৰা হৈছে, আৰু কিছুদিন পিছত হয়তো প্ৰকৃত ঘোঁৰা চিনাক্ত হ'ব ।
পাঁচ ৰাজ্য বিধান সভাৰ নিৰ্বাচনকালত সাময়িকভাৱে স্থগিত ৰখা মূল্যবৃদ্ধি বৰ্তমানে চৰকাৰৰ উদাৰতাৰ বাবে মুক্ত হৈছে।
ইন্ধন, অত্যাৱশ্যকীয় দৰৱ, খাদ্য, শিশুখাদ্য, নিৰ্মাণ সামগ্ৰী, ৰাসায়নিক সাৰ, পশুখাদ্যকে ধৰি প্ৰায় সকলো সামগ্ৰীৰ মূল্য বৃদ্ধিয়ে বৰ্তমানে ৰকেটৰ গতি লাভ কৰিছে।
আনকি এলইডি বাল্ৱ, ম'বাইল, টিভি, ৰেফ্ৰিজাৰেটৰো মূল্যবৃদ্ধিৰ পৰা সাৰি যোৱা নাই । ইয়াৰ মাজতে কেন্দ্ৰীয় চৰকাৰে বৃদ্ধি কৰিছে ট'ল কৰ । ইন্ধন আৰু ট'ল কৰৰ বৃদ্ধিয়ে ব্যৱসায়-বাণিজ্যৰ সৰ্বস্তৰত শিকলি প্ৰক্ৰিয়াৰে মূল্যবৃদ্ধি ঘটোৱাটো অৱধাৰিত হৈ পৰিছে ।
পেট্ৰ'লৰ মূল্য অসমত ঠাই বিশেষে পুনৰ ১০৩ টকা পৰ্য্যন্ত হৈছেগৈ, গুৱাহাটীতহে এশ টকাতকৈ কেইপইচামান কম হৈ আছে । ঘৰুৱা ৰন্ধন গেছৰ মূল্য একেবাৰতে ৫০ টকা বৃদ্ধি কৰিছে। ৮৫০ বিধ অত্যাৱশ্যকীয় দৰৱৰ ১১% শতাংশ মূল্য বাঢ়িছ।
শাক-পাচলি আৰু অন্যান্য খাদ্য-সামগ্ৰীৰ মূল্য একপ্ৰকাৰ নিয়ন্ত্ৰণৰ বাহিৰত।
নীপকোৰ ডিমা হাছাও জিলাৰ উমৰাংচ'ৰ পাঁচকিলোত থকা ১৩২/৩৩ কিল'ভ'ল্ট জলবিদ্যুৎ প্ৰকল্পত যোৱা ২৬ মাৰ্চত হোৱা জলবিস্ফোৰণত জ্যেষ্ঠ প্ৰৱন্ধক জয়ন্ত হাজৰিকা, কণিষ্ঠ অভিযন্তা অনুপম শইকীয়া আৰু ঠিকাভিত্তিক কৰ্মচাৰী ডিমৰাজ জহৰীৰ কৰুণ মৃত্যু হয় ।
প্ৰকল্পটোৰ মেৰামতিৰ কামৰ বাবে বন্ধ কৰি ৰখা হৈছিল । তাৰ মাজতে দুপৰীয়া সময়ত সুৰংগত বিস্ফোৰণ সংঘটিত হয় আৰু পানীৰ পাইপ ফাটি যায় ।
কৰ্তৃপক্ষৰ মতে ডিমা হাছাও, আৰু মেঘালয়ত দুদিন পূৰ্বৰ পৰা নেৰানেপেৰা বৰষুণ হৈ থকা বাবে পানীৰ প্ৰাৱল্য বৃদ্ধি পাইছিল । জলবিস্ফোৰণৰ সময়ত নিয়ন্ত্ৰণ কক্ষত থকা কিছুসংখ্যক কৰ্মচাৰী পলাই সাৰিবলৈ সক্ষম হয় ।
প্ৰকল্পৰ ওচৰৰ বাসিন্দাসকলেও বিস্ফোৰণৰ শব্দত সচকিত হৈ পৰে আৰু পানীৰ ঢল হঠাৎ নামি অহা লক্ষ্য কৰি লগে লগে নিৰাপদ স্থানলৈ স্থানান্তৰিত হয় । নহ'লে নিহতৰ সংখ্যা আৰু বৃদ্ধি পালে হয় ।।
ৰাষ্ট্ৰসংঘৰ বহনক্ষম উন্নয়নৰ সংস্থাই যোৱা ২০ মাৰ্চত 'বিশ্ব সুখ দিৱস'ত সুখী দেশৰ তালিকা এখন প্ৰকাশ কৰে ।
বিশ্বৰ ১৪৬খন দেশত চলোৱা সমীক্ষাত ভাৰতৰ স্থান ১৩৬ নিৰ্ধাৰিত হয় । প্ৰথম স্থান লাভ কৰা প্ৰথম পাঁচখন দেশ হৈছে যথাক্ৰমে ফিনলেণ্ড, ডেনমাৰ্ক, ছুইজাৰলেণ্ড, আইছলেণ্ড আৰু নেদাৰলেণ্ড । সুখী দেশৰ তালিকাত ভাৰতৰ চুবুৰীয়া নেপাল, বাংলাদেশ, পাকিস্তান, শ্ৰীলঙ্কাৰ স্থান হৈছে যথাক্ৰমে ৮৫, ৯৯, ১০৩, আৰু ১২৬ ।
দেশসমূহৰ আৰ্থিক বৃদ্ধিৰ হাৰ, জনসাধাৰণৰ গড় আয়ুস, কাম কৰাৰ স্বাধীনতা, সামাজিক ন্যায়, দুৰ্নীতি ইত্যাদি তথ্যসমূহৰ উপৰিও নাগৰিকৰ পৰা টেলিফ'নত সংগ্ৰহ কৰা মতামতৰ ভিত্তিত ৰাষ্ট্ৰসংঘৰ সংস্থাটোৱে সুখী দেশৰ তালিকা প্ৰকাশ কৰে।
অসমত ৰাসায়নিক সাৰৰ ভীষণ নাটনি চলিছে । অভিযোগ উঠিছে যে এক ছিণ্ডিকেট চক্ৰই সাৰৰ কৃত্ৰিম নাটনিৰ সৃষ্টি কৰিছে । ফলত নিয়ন্ত্ৰিত মূল্যতকৈ পাঁচগুণ পৰ্য্যন্ত অধিক দামত কৃষকে সাৰ ক্ৰয় কৰিবলৈ বাধ্য হৈছে ।
২৬৬ টকা সৰ্বাধিক মূল্যৰ ছপা দামৰ ইউৰীয়া বিক্ৰী হৈছে ঠাইবিশেষে ৬০০ টকাৰ পৰা ৯০০ টকা পৰ্য্যন্ত । ঠিক তেনেদৰে ১,৩২৫ টকা মূল্যৰ ডিএপি পাৰছ আৰু ১,২০০ টকা মূল্যৰ ডিএপি (ইফকো) বিক্ৰী কৰি থকা হৈছে যথাক্ৰমে ২,২০০ টকা আৰু ১,৫০০-১,৮০০ টকা দামত । ৯৫০ টকা দামৰ এম অ'পি বিক্ৰী কৰি আছে ১,৯৫০ টকাৰ পৰা ২,১০০ টকাৰ ভিতৰত ।
ৰাজ্যখনৰ প্ৰায় সৰ্বত্ৰ স্থানৰ এই অৱস্থাৰ পৰিপ্ৰেক্ষিতত অভিযোগ উত্থাপিত হৈছে যে কৃষি বিভাগৰ ভিতৰুৱা সমৰ্থন অবিহনে ৰাজসাহায্যযুক্ত সাৰ এনে দামত বিক্ৰী কেতিয়াও সম্ভৱ নহয় । সংবাদ মাধ্যমত এনে অভিযোগো উত্থাপিত হৈছে যে অসমৰ কৃষকৰ বাবে আৱণ্টিত ৰাসায়নিক সাৰ ম্যানমাৰ আৰু বাংলাদেশলৈ অত্যাধিক দামত অবৈধভাৱে সৰবৰাহ কৰা হৈছে।
অসমীয়া মাধ্যমৰ বিদ্যালয়সমূহৰ প্ৰতি অভিভাৱকৰ অনীহা চলি থকাৰ মাজতে শিৱসাগৰ নগৰৰ ১ নং টাউন প্ৰাথমিক বিদ্যালয়ত নামভৰ্তিৰ আবেদন পত্ৰ সংগ্ৰহৰ বাবে দীঘলীয়া শাৰী গঠন হোৱা দেখা গ'ল ।
কেৱল সেয়ে নহয়, আগদিনা দিনৰ ২ বজাৰ পৰাই অভিভাৱকসকলে শাৰীপতা আৰম্ভ কৰে আৰু পৰিয়ালৰ একাধিক লোকে সালসনি কৰি শাৰীত থিয় হৈ থাকে । মাত্ৰ ৬০খন আসনৰ বাবে প্ৰপত্ৰ বিতৰণ কৰাৰ বাবে জাননী জাৰি কৰাৰ পিছৰে পৰা অভিভাৱকসকলৰ মাজত হেতাওপৰা আৰম্ভ হয় ।
উল্লেখযোগ্য শিৱসাগৰৰ এইখন প্ৰাথমিক বিদ্যালয়ৰ প্ৰতি অভিভাৱকসকলৰ দুৰ্বলতা বিগত কেবাবছৰৰ পৰাই লক্ষ্য কৰি অহা গৈছিল । পূৰ্বতে দুখীয়া স্কুল নামেৰে প্ৰখ্যাত শিৱসাগৰ বৰ্ডিং ৰ'ডত অৱস্থিত বিদ্যালয়খনৰ বৰ্তমানৰ চৰকাৰী নাম ১ নং টাউন প্ৰাথমিক বিদ্যালয় । উক্ত বিদ্যালয়খনৰ পৰাই অসম সাহিত্য সভাৰ প্ৰাক্তন ১১ গৰাকী সভাপতিয়ে শিক্ষাগ্ৰহণ কৰাৰ অভিলেখ আছে ।
উল্লেখযোগ্য যে ছাত্ৰ-ছাত্ৰীৰ অভাৱত শিৱসাগৰ জিলাতেই ৭০ খনকৈ অসমীয়া মাধ্যমৰ বিদ্যালয় বন্ধ কৰি দিয়া হৈছে বুলি তথ্য লাভ কৰা গৈছে । ইয়াৰ মাজত ১ নং টাউন প্ৰাথমিক বিদ্যালয়খনে অৰ্জন কৰা কৃতিত্ব এক বিৰল ব্যতিক্ৰমৰূপে চৰ্চিত হৈছে ।
২৫ কিল'ৱাটৰ ওপৰৰ প্ৰতি ইউনিট বিদ্যুতৰ মূল্য ৫৯ পইচাকৈ বৃদ্ধি কৰিবলৈ এপিডিচিএলক অনুমোদন প্ৰদান কৰি অসম বিদ্যুৎ নিয়ামক আয়োগে জনসাধাৰণৰ ওপৰত আৰু এক মূল্যবৃদ্ধিৰ বোজা জাপি দিলে ।
ফলত উক্ত স্তৰৰ ওপৰৰ প্ৰতি ইউনিট ঘৰুৱা ব্যৱহাৰ্য্য বিদ্যুতৰ মূল্য বৰ্তমানৰ ৬.৮০ টকা মূল্য বৃদ্ধি হৈ হ'বগৈ ৭.২০ টকা । আনহাতে বাণিজ্যিক ব্যৱহাৰ্য্য বিদ্যুতৰ বৰ্তমানৰ প্ৰতি ইউনিটৰ মূল্য ৭.১০ টকাৰ পৰা ৭.৬০ টকালৈ বৃদ্ধি পাব । ঘৰুৱা ব্যৱহাৰ্য্য বিদ্যুতৰ ফিক্সড চাৰ্জ বৰ্তমানৰ ৫০ পইচাৰ ঠাইত ৬০ পইচা হ'ব । একেদৰে বাণিজ্যক ব্যৱহাৰ্য্য বিদ্যুতৰ ক্ষেত্ৰত এই বৃদ্ধি ২০ পইচা হ'ব । অৰ্থাৎ বৰ্তমানৰ ১.৮০ পইচা বৃদ্ধি হৈ ২টকা হ'ব ।
অহা ১ এপ্ৰিলৰ পৰাই উক্ত হাৰ কাৰ্য্যকৰী হ'ব । অসম উৎপাদন আৰু বিতৰণ কোম্পানী লিমিটেড (APDCL)এ বিদ্যুৎ নিয়ামক আয়োগৰ সন্মুখত বিদ্যুতৰ মূল্য ৩৮ শতাংশ বৃদ্ধিৰ বাবে জনোৱা আবেদনত জনাইছিল যে বিগত দুটা বিত্তীয় বৰ্ষত বিভাগে ৭৮০ কোটি টকা লোকচান ভৰিবলগীয়া হৈছিল । একে সময়তে, কপিলী আৰু কাৰ্বি লাংপি প্ৰকল্প বন্ধ হৈ থকা বাবে উচ্চ হাৰত বিদ্যুৎ ক্ৰয় কৰিবলগীয়া হোৱাত অতিৰিক্ত ১৯১ কোটি টকাৰ ৰাজহ লোকচান হৈছিল ।
উক্ত লোকচান আৰু ৰাজহ ঘাটি পূৰাবলগীয়া হোৱা বাবে বিদ্যুতৰ মূল্য বৃদ্ধি কৰিবলগীয়া হৈছে বুলি নিয়ামক আয়োগৰ সন্মুখত যুক্তি প্ৰদৰ্শন কৰিছিল ।
বহুদিনৰ পৰা কথাটো ওলায়েই আছিল যে উত্তৰ প্ৰদেশ আৰু আন চাৰি ৰাজ্যৰ নিৰ্বাচনৰ ফলাফল ওলোৱালৈকে কেন্দ্ৰীয় চৰকাৰে বাট চাইছে, তাৰ পিছতে ইন্ধনৰ ব্যাপক মূল্য বৃদ্ধি ঘটাব ।
উক্ত আশঙ্কাকে সঁচা প্ৰমাণিত কৰি যোৱা ২২ মাৰ্চত পেট্ৰ'ল, ডিজেল আৰু ৰন্ধন গেছৰ মূল্য বৃদ্ধি কৰা হ'ল ।
২২ মাৰ্চৰ মাজ নিশা কৰা ঘোষণাত পেট্ৰ'ল আৰু ডিজেলৰ প্ৰতি লিটাৰত ৮০ পইচাকৈ আৰু ৰন্ধন গেছত ৫০ টকাকৈ মূল্যবৃদ্ধি ঘটোৱা হয় । উত্তৰ প্ৰদেশৰ নিৰ্বাচনৰ বাবে কেন্দ্ৰীয় চৰকাৰে যোৱা ১৩৭টা দিন ইন্ধনৰ মূল্য স্থিৰ ৰাখিছিল ।
এতিয়াৰে পৰা হেনো আন্তঃৰাষ্ট্ৰীয় বজাৰ অনুসৰিহে ইন্ধনৰ দৈনিক মূল্য নিৰ্ধাৰণ কৰা হ'ব । অৱশ্যে ভাৰতৰ ইন্ধনৰ মূল্য অত্যধিক হোৱাৰ মুখ্য কাৰণ অত্যধিক কেন্দ্ৰীয় শুল্ক, যাৰ বাবে আনকি চুবুৰীয়া দেশবোৰৰ তুলনাতো ভাৰতত ইন্ধনৰ মূল্য সৰ্বাধিক ।
আৰু এগৰাকী অসম সন্তানে ক্ৰীড়াৰ ৰাষ্ট্ৰীয় ক্ষেত্ৰখনত অসমক স্থান প্ৰদান কৰিবলৈ আগবাঢ়িছে । যোৰহাটৰ মেলেঙৰ ২৩ বছৰীয়া এই নতুন প্ৰতিভাধৰজনৰ নাম হৈছে অম্লান বৰগোহাঁই ।
২০২১ৰ ছেপ্তেম্বৰত তেলেঙ্গানাৰ ৱাৰাঙ্গালত অনুষ্ঠিত ৬০সংখ্যক জাতীয় মুকলি এথলেটিক চেম্পিয়নশ্বিপত ২০০ মিটাৰ দৌৰত সোণৰ পদক লাভ কৰি সকলোৰে দৃষ্টি আকৰ্ষণ কৰে।
'এসময়ত অম্লানে ১০০ মিটাৰত পূৰ্বৰ অভিলেখ ভঙ্গ কৰাৰ সম্ভাৱনা আছে।' - প্ৰশিক্ষক হিলাৰৰ অম্লান সম্পৰ্কত অভিমত।
সদৌ অসম প্ৰাথমিক টেট উত্তীৰ্ণ শিক্ষক সমাজে চৰকাৰী প্ৰতিশ্ৰুতি অনুসৰি টেট শিক্ষকৰ চাকৰিৰ ম্যাদ ৬০ বছৰলৈ বৃদ্ধি কৰা, নিয়মীয়া শিক্ষকৰ সমহাৰত দৰমহা দিয়া, বকেয়া ধন আদায়, বেঙ্ক ঋণৰ সুবিধা, ৫ লাখ পৰ্য্যন্ত চিকিৎসা ব্যয় বহন কৰা আদি বিভিন্ন ন্যায্য দাবীৰ সমৰ্থনত অসম বিধান সভাৰ অধিৱেশন চলি থকা কালত যোৱা ২৪ মাৰ্চত কাহিলীপাৰাৰ অসম সৰ্ব শিক্ষা মিছন সঞ্চালকালয়ৰ কাৰ্য্যালয় ঘেৰাও কৰি ব্যাপক বিক্ষোভ প্ৰদৰ্শন কৰে ।
সভাপতি ত্ৰৈলোক্য ডেকা, আৰু সাধাৰণ সম্পাদকদ্বয় মিৰাজুল ৰছিদ আৰু দীপাৰ্ণব ঘোষে অভিযোগ কৰে, 'অসমৰ বিভিন্ন জিলাত কৰ্মৰত প্ৰাথমিক টেট উত্তীৰ্ণ প্ৰায় চল্লিছ হাজাৰ ঠিকাভিত্তিক শিক্ষক দীৰ্ঘদিন ধৰি প্ৰাপ্য বিভিন্ন সুবিধাৰ পৰা বঞ্চিত হৈ আছে । ইতিমধ্যে জীৱনৰ সুদীৰ্ঘ প্ৰায় দহ বছৰ কাল শিক্ষকতাৰ সেৱাত নিয়োজিত থাকি বৰ্তমানে এইসকল শিক্ষক বঞ্চিত হৈ আছে ।
সমস্যাসমূহ সমাধানৰ বাবে বিভিন্ন পৰ্য্যায়ত প্ৰতিশ্ৰুতি তথা বিভিন্ন চৰকাৰী সিদ্ধান্ত লোৱা হৈছিল যদিও পৰৱৰ্তী সময়ত তাৰ বাস্তৱ ৰূপায়ণ দেখা নগল । ২০১৭ চনৰ পৰা সপ্তম দৰমহা আয়োগৰ অধীনত সৰ্বশিক্ষাৰ অন্তৰ্গত টেট্ শিক্ষকক দৰমহা প্ৰদানৰ বিভাগীয় নিৰ্দেশনা তথা ২০২০ বৰ্ষৰ ১ জুলাই তাৰিখৰ অসম চৰকাৰৰ কেবিনেট সিদ্ধান্তৰ ৰাজ্যপালৰ নিৰ্দেশনাতণ উল্লেখ থকা সকলো কথা অৱমাননা কৰি স্বাভাৱিকতে শিক্ষকসকলক বিদ্ৰোহী কৰি তুলিছে।'
চৰকাৰৰ আৰ্থিক সংকটৰ বোজা সদায় সাধাৰণ মানুহৰ মূৰলৈ ঠেলি দিয়া হয় । চৰকাৰী কৰ্মচাৰীৰ ভৱিষ্যত সুৰক্ষাৰ বাবে সৃষ্টি কৰা কৰ্মচাৰী ভৱিষ্যনিধিৰ সুদৰ হাৰ বিগত ৪৫ বছৰৰ পিছত উদ্বেগজনকভাৱে হ্ৰাস কৰিছে কেন্দ্ৰীয় চৰকাৰে ।
শ্ৰমিক আৰু কৰ্মচাৰী সংগঠনসমূহে ভৱিষ্যনিধিৰ ধনৰ সূদৰ হাৰ বৃদ্ধি কৰিবলৈ দাবী জনাই অহাৰ সময়তে কেন্দ্ৰীয় চৰকাৰে সূদৰ হাৰ ৮.৫০ শতাংশৰ পৰা ৮.১০ শতাংশলৈ হ্ৰাস কৰিছে। উত্তৰ প্ৰদেশকে ধৰি দেশৰ পাঁচখন ৰাজ্যৰ বিধান সভাৰ নিৰ্বাচনৰ ফলাফল ওলোৱাৰ পাছতেই ভাৰত চৰকাৰৰ শ্ৰম আৰু নিয়োগ মন্ত্ৰী ভূপেন্দ্ৰ যাদৱৰ অধ্যক্ষতাত গুৱাহাটীত অনুষ্ঠিত বৈঠকত উক্ত সিদ্ধান্ত গ্ৰহণ কৰা হয় । বৈঠকত কেন্দ্ৰীয় শ্ৰম আৰু নিয়োগ দপ্তৰৰ ৰাজ্যিক মন্ত্ৰী ৰামেশ্বৰ তেলীয়েও অংশগ্ৰহণ কৰিছিল ।
বৈঠকত অংশগ্ৰহণ কৰি ভূপেন্দ্ৰ যাদৱে প্ৰদান কৰা ভাষণত কয় যে প্ৰধান মন্ত্ৰী নৰেন্দ্ৰ মোডীয়ে সদায় শ্ৰমিক আৰু দৰিদ্ৰ জনসাধাৰণৰ কল্যাণৰ বাবে কাম কৰি আহিছে ।
অসমৰ পৰা নতুন নতুন যুৱকে আলফাত যোগদান কৰাৰ উদ্বেগজনক বাতৰি প্ৰকাশ হৈ আছে । ৰাজ্যখনৰ সাম্প্ৰতিক হতাশাজনক পৰিস্থিতিত বিভ্ৰান্ত হৈয়ে একাংশ যুৱকে অনিশ্চিত ভৱিষ্যতৰ পথ আঁকোৱালি লোৱা বুলি সন্দেহ কৰা হৈছে ।
শেহতীয়া বাতৰি অনুসৰি উজনি অসমৰ এগৰাকী সুদক্ষ ফুটবল খেলুৱৈ, শদিয়া ক্ৰীড়া সন্থাৰ সদস্য, চপাখোৱাৰ লাচিত নগৰৰ চুনু গগৈ নামৰ ২৬ বছৰীয়া যুৱক এজনে আলফা স্বাধীনত যোগদানৰ উদ্দেশ্যে গৃহ ত্যাগ কৰিছে । পৰিয়ালৰ লোকে যুৱকজনক স্বগৃহলৈ উভতি অহাৰ বাবে সংবাদ মাধ্যমৰ জৰিয়তে কাতৰ আহবান জনাইছে আৰু আলফাত যোগ দিয়াটো যদি সঁচা হয় তেনেহ'লে মুখ্য সেনাধ্যক্ষ পৰেশ বৰুৱাক পুত্ৰক ওভতাই পঠিয়াবলৈ কৰযোৰে অনুৰোধ জনাইছে ।
বিচলিত হৈ পৰা পৰিয়ালটোৱে অসমৰ মুখ্য মন্ত্ৰী হিমন্ত বিশ্ব শৰ্মাকো অনুৰোধ জনাইছে ল'ৰাজনক ওভতাই অনাৰ ব্যৱস্থা কৰিবলৈ ।
প্ৰাথমিক শিক্ষাক মৌলিক অধিকাৰৰ মৰ্য্যাদা প্ৰদান কৰাৰ পিছতো বহু ছাত্ৰ-ছাত্ৰীয়ে আধাতে বিদ্যালয় ত্যাগ কৰিছে ।
এই ক্ষেত্ৰত অসমে এক নম্বৰ স্থান অধিকাৰ কৰি দেশৰ ভিতৰত শীৰ্ষত অৱস্থান কৰিছে । কেন্দ্ৰীয় শিক্ষা মন্ত্ৰালয়ে অলপতে প্ৰকাশ প্ৰতিবেদনত প্ৰকাশিত হৈছে ক'ভিড পৰিস্থিতিত কিদৰে শৈক্ষিক ক্ষেত্ৰখন ক্ষতিগ্ৰস্ত হৈছিল ।
আয়ৰ পথ বন্ধ হৈ যোৱা বাবে বহু পৰিয়ালে নিজ সন্তানক বিদ্যালয় এৰুৱাবলৈ বাধ্য হৈছিল । ২০২০-২১ বৰ্ষত অসমত নৱম আৰু দশম শ্ৰেণীত ৩১ শতাংশ ছাত্ৰ-ছাত্ৰী স্কুল এৰিছে । আধাতে বিদ্যালয় এৰা ছাত্ৰৰ হাৰ ২৯.৭ শতাংশ আৰু ছাত্ৰীৰ হাৰ আছিল ৩২.১ শতাংশ ।
ষষ্ঠ শ্ৰেণীৰ পৰা অষ্টম শ্ৰেণীলৈকে স্কুল এৰাৰ হাৰ ৪.৬ শতাংশ । এই ক্ষেত্ৰত ছাত্ৰৰ হাৰ অধিক, ৬ শতাংশ । ইয়াৰ বিপৰীতে ছাত্ৰীৰ বিদ্যালয় ত্যাগৰ হাৰ তুলনামূলকভাৱে কম, ৩.২ শতাংশ ।
প্ৰাথমিক পৰ্য্যায়ত এই হাৰ ৩.৩ শতাংশ ; ছাত্ৰ ৪.২ শতাংশ আৰু ছাত্ৰী ২.৩ শতাংশ । অৰ্থনৈতিক মানদণ্ড অৱনমিত হোৱা বাবে বহু অভিভাৱকে ব্যক্তিগত খণ্ডৰ পৰা নিজৰ সন্তানক এৰুৱাই আনি চৰকাৰী বিদ্যালয়ত নাম লগাইছিল ।
২০২০-২১ বৰ্ষত ভাৰতত ৩৯.৭ লাখ ছাত্ৰ-ছাত্ৰীয়ে ব্যক্তিগত খণ্ডৰ বিদ্যালয় ত্যাগ কৰি চৰকাৰী বিদ্যালয়ত নাম ভৰ্তি কৰিছিল।
অসম ৰাজ্যিক প্ৰাথমিক শিক্ষক সন্মিলনীয়ে অসমৰ প্ৰাথমিক শিক্ষা ব্যৱস্থাৰ এক সমীক্ষা চলাইছিল । উক্ত সমীক্ষাত ৰাজ্যৰ প্ৰাথমিক শিক্ষাৰ দুৰাৱস্থা প্ৰতিফলিত হৈছে ।
সন্মিলনীৰ সভাপতি অখিল চন্দ্ৰ নাথ আৰু সাধাৰণ সম্পাদক ৰাতুল চন্দ্ৰ গোস্বামীয়ে সমীক্ষাৰ তথ্যসমূহ ৰাজহুৱা কৰি প্ৰকাশ কৰা বিবৃতিত উল্লেখ কৰা হৈছে, "ৰাজ্যৰ ৩২খন জিলাৰ ৫১টা শিক্ষা মহকুমাৰ ৩৩,৮২৯ খন বিদ্যালয়ৰ মাজত চলোৱা এক সমীক্ষাত প্ৰকাশ পোৱা তথ্যানুসৰি ৰাজ্যখনত বৰ্তমানে ৩১৪খন শিক্ষকবিহীন বিদ্যালয় আছে ।
ইয়াৰ ভিতৰত তেজপুৰ মহকুমাত সৰ্বাধিক ৫৫খন, ডিব্ৰুগড় মহকুমাত ৩৮ খন, গুৱাহাটী মহকুমাত ৩৭ খন, গোৱালপাৰা মহকুমাত ৩১ খন আৰু মুছলপুৰ মহকুমাত ১৯ খন শিক্ষকবিহীন বিদ্যালয় আছে ।
আনহাতে সন্মিলনীৰ বাহিৰত থকা তিনি জিলা ক্ৰমে পশ্চিম কাৰ্বি আংলং (২৪৫), কাৰ্বি আংলং (২২৫) আৰু ডিফু (২০৭)ক ধৰি বৰ্তমানে ৰাজ্যখনত ৪৪৪৪খন এজনীয়া শিক্ষকৰে চলিছে প্ৰাথমিক বিদ্যালয় । দেশত প্ৰচলিত হৈ থকা শিক্ষা অধিকাৰ আইনেও বিদ্যালয়সমূহক শিক্ষকযুক্ত কৰাব পৰা নাই ।
আনহাতে ছটাকৈ শ্ৰেণী একেটা গৃহতে পঢ়ুৱাই থকা বিদ্যালয়ৰ সংখ্যা হৈছে ১৬৬৪ খন । প্ৰথমবৰ্ষৰ গুণোৎসৱৰ অন্তত শিক্ষা মন্ত্ৰীয়ে সংবাদমেলযোগে কৰা ঘোষণাতকৈও শিক্ষানুষ্ঠানসমূহৰ অৱস্থা তথৈবচ হৈ পৰিছে । ২০২০ বৰ্ষত সদনত শিক্ষা মন্ত্ৰীয়ে দিয়া তথ্য অনুসৰি এজনীয়া বিদ্যালয়ৰ সংখ্যা ৩০৮৫ খন । কিন্তু চলিত বৰ্ষৰ পহিলা জানুৱাৰীলৈ এজনীয়া বিদ্যালয়ৰ সংখ্যাই চাৰি হাজাৰ চুইছেগৈ ।
এতিয়াও সহস্ৰাধিক বিদ্যালয়ত শৌচাগাৰ আৰু দহ হাজাৰৰো অধিক বিদ্যালয়ত বিদ্যুৎ সংযোগ নাই । বেছিভাগ বিদ্যালয়তে ডেস্ক-বেঞ্চৰ অৱস্থা জৰাজীৰ্ণ । প্ৰায় কুৰি বছৰ ধৰি বিদ্যালয়সমূহত দিয়া হোৱা নাই ডেস্ক-বেঞ্চ । শিকন সামগ্ৰীৰ বাবে পূৰ্বতে ধন দিয়া হৈছিল যদিও সেয়াও বহু বছৰ আগতেই বন্ধ হৈ পৰিছে ।
আন্তঃগাঁথনিৰ ধনেৰে এই সমূহ জোৰা-টাপলি মাৰিবলগীয়া হয় । কিন্তু ছাত্ৰ-ছাত্ৰীৰ অনুপাতে যোগান ধৰা ধনে বিদ্যালয়সমূহৰ প্ৰয়োজন পূৰাব পৰা নাই । প্ৰথম বছৰৰ গুণোৎসৱে চিহ্নিত কৰা অভাৱসমূহ পূৰণ কৰাৰ বাবে ২০১৯-২০ বৰ্ষৰ বাজেটত অতিৰিক্ত ধন ধাৰ্য্য কৰাৰ কথা আছিল । কিন্তু কি হ'ল কোনো তথ্য পোৱা নগ'ল । অৱশ্যে বিদ্যালয়সমূহৰ অৱস্থা একেই থাকিল ।
যদি গুণোৎসৱে দেখুৱাই দিয়া দুৰ্বলতাসমূহ দূৰ কৰাই নহয়, বৰং দুৰ্বলতা বাঢ়িহে যায় তেনেহ'লে গুণোৎসৱ আয়োজনৰ জানো প্ৰয়োজনীয়াতা আছে ? দূৰ্ভাগ্যজনকভাৱে আজিও প্ৰতিখন বিদ্যালয়েই মূৰব্বীবিহীন।
নিৰ্বাচনৰ আগে আগে কংগ্ৰেছ-বিজেপি সকলোৱে প্ৰাথমিক বিদ্যালয়ত প্ৰধান শিক্ষক পদোন্নতি দিয়া বুলি মিছা ঘোষণা কৰি ৰাজপাট দখল কৰে আৰু পাঁচ বছৰ ঠগাই ৰাখে । প্ৰধান শিক্ষকবিহীন বিদ্যালয়ত গুণোৎসৱৰ তথ্য যোগানৰ বোজা কিয়? একে যোগ্যতাত নিযুক্ত শিক্ষকক বেলেগ বেলেগ জিলাত বেলেগ বেলেগ হাৰত দৰমহা দিয়ে, তথ্যসহ দাখিল কৰিলেও কোনো ব্যৱস্থা গ্ৰহণ নকৰে । সোতৰ মাহে লাভ কৰা দৰমহা কৰ্তন কৰি হ্ৰাস কৰে ।...'
স্বাভাৱিকভাৱেই শিক্ষক সন্মিলনীৰ অভিযোগৰ কোনো ভিত্তি নাই বুলি কৈ অভিযোগ নাকচ কৰিছে শিক্ষা মন্ত্ৰী ৰণোজ পেগুৱে ।
ভাৰতত প্ৰতি এশ প্ৰসূতি-মৃত্যুৰ ১৩ গৰাকী অসমৰ । ৰাজ্যসমূহৰ গড় প্ৰসূতি মৃত্যু ৬.৫, সেই অৰ্থত দেশৰ গড় মৃত্যুৰ দুগুণ অসমত হয় ।
যোৱা ১৩ মাৰ্চত ভাৰতৰ মহাপঞ্জীয়কৰ প্ৰতিবেদনতএই তথ্য প্ৰকাশিত হৈছে। ২০১৭-১৮ বৰ্ষৰ প্ৰসূতি মৃত্যুৰ তথ্যৰ ভিত্তিত উক্ত প্ৰতিবেদন প্ৰকাশ কৰা হৈছে।
প্ৰতিবেদনৰ তথ্য অনুসৰি প্ৰতি এক লাখ প্ৰসূতিৰ ভিতৰত অসমত মৃত্যু হয় ২০৫ গৰাকীৰ । এয়া দেশৰ ভিতৰতে সৰ্বাধিক । ২০১৬-১৭ বৰ্ষত এই হাৰ আছিল ২১৫ । সামান্য উন্নতি হৈছে যদিও অসম এতিয়াও দেশৰ শীৰ্ষত আছে ।
ৰাষ্ট্ৰসংঘৰ দ্বাৰা নিৰ্ধাৰিত বহনক্ষম উন্নয়নৰ অধীনত প্ৰসূতিৰ মৃত্যুৰ হাৰ এক লাখত ৭০ৰ তললৈ অনাৰ পৰামৰ্শ দিয়া হৈছে । দেশৰ আন ৰাজ্যত প্ৰসূতি মৃত্যুৰ হাৰ এনে ধৰণৰঃ কৰ্ণাটক ৮৩, অন্ধ্ৰ প্ৰদেশ ৫৮, তামিলনাডু ৫৮, মহাৰাষ্ট্ৰ ৩৮ ।
একেবাৰে নিম্নত থকাৰ সাফল্য অৰ্জন কৰিছে কেৰালাই । কেৰালাৰ প্ৰসূতিৰ মৃত্যুৰ হাৰ প্ৰতি এক লাখত ৩০, ৰাষ্ট্ৰসংঘৰ নিৰ্ধাৰিত হাৰৰ অৰ্ধেকতকৈয়ো কম।।
ফাষ্ট বলাৰৰ আধিপত্যৰ মাজত লেগ স্পিনৰ ধাৰাক পুনৰ প্ৰতিষ্ঠা কৰি ক্ৰিকেটত যশস্যা অৰ্জন কৰাত সফল হোৱা ক্ৰিকেটাৰ শ্বেন ৱাৰ্ণে মাত্ৰ ৫২ বছৰ বয়সতে জীৱন সামৰিলে ।
টেষ্ট ক্ৰিকেটত ৱাৰ্ণে অৰ্জন কৰিছিল ৭০৮টা উইকেট । অষ্ট্ৰেলিয়াৰ ক্ৰিকেট দলৰ নিৰ্ভৰযোগ্য ব'লাৰ আছিল ৱাৰ্ণ । বেঙ্ককত চাৰিজন বন্ধুৰ সৈতে নিজৰ ব্যক্তিগত ভিলাত বাস কৰিছিল লেগ স্পিনৰ প্ৰবাদ প্ৰতীম ক্ৰিকেটাৰজনে । তাতেই অচেতন অৱস্থাত ৱাৰ্ণক উদ্ধাৰ কৰা হৈছিল ।
হৃদৰোগত আক্ৰান্ত হৈ অচেতন হৈ পৰা বুলি চিকিৎসকে জনাইছে । অচেতন অৱস্থাত উদ্ধাৰ হোৱা বাবে বহুতে ৱাৰ্ণৰ মৃত্যুত ৰহস্যৰ গোন্ধ পাইছিল যদিও থাইলেণ্ড আৰক্ষীয়ে সন্দেহজনক কোনো কাৰণ বিচাৰি পোৱা নাই ; অৱশ্যে তদন্ত অব্যাহত থাকিব বুলি প্ৰকাশ কৰিছে ।
অৱশেষত এগ্জিত প'লক সঁচা প্ৰতিপন্ন কৰি উত্তৰ প্ৰদেশত পুনৰ যোগী আদিত্য নাথৰ নেতৃত্বত বিজেপি চৰকাৰ গঠনৰ পথ মুকলি হ'ল ।
উত্তৰ প্ৰদেশ, উত্তৰাখণ্ড, পঞ্জাৱ, গোৱা, মণিপুৰত যোৱা ফেব্ৰুৱাৰী-মাৰ্চত বিধান সভাৰ নিৰ্বাচন অনুষ্ঠিত হৈছিল । ইয়াৰে উত্তৰ প্ৰদেশ, উত্তৰাখণ্ড, গোৱা, মণিপুৰত বিজেপিয়ে পুনৰ শাসনাধিষ্ঠ হয় আৰু পঞ্জাৱত কংগ্ৰেছক আঁতৰাই প্ৰথমবাৰলৈ শাসনলৈ আহিছে আপ ।
উত্তৰ প্ৰদেশত বিধান সভাত ৪০৩খন আসনৰ বিপৰীতে বিজেপিয়ে ২৭৪, কংগ্ৰেছে ২, সমাজবাদী জোঁটে ১২৪ আৰু বিএছপিয়ে ১ খন আসন লাভ কৰে । পঞ্জাৱত ১১৭খন আসনৰ বিপৰীতে বিজেপিয়ে ২খন, কংগ্ৰেছে ১৮খন, আপে ৯২খন, আকালি জোঁটে ৪ খন; উত্তৰাখণ্ডত ৭০খন আসনৰ বিপৰীতে বিজেপিয়ে ৪৮, কংগ্ৰেছে ১৮, নিৰ্দলীয়ই ৪; গোৱাত মুঠ ৪০খন আসনৰ ভিতৰত বিজেপিয়ে ২০ কংগ্ৰেছে ১২, টিএমচি জোঁটে ২ আৰু নিৰ্দলীয়ই ৩ খন আসন লাভ কৰে।
মণিপুৰত ৬০জনীয়া বিধান সভাত বিজেপিয়ে ৩২, কংগ্ৰেছে ৫, নিৰ্দলীয়ই ১০ আৰু এনপিপিয়ে ৭খন আসন লাভ কৰিছে ।
অসমত মাজুলী বিধান সভাৰ আসনখনৰ বাবে হোৱা উপনিৰ্বাচনতো বিজেপিয়ে জয়লাভ কৰিছে । বিজেপিৰ ভূৱন গামে বিৰোধীৰ ঐক্যবদ্ধ প্ৰাথী অসম জাতীয় পৰিষদৰ চিত্ৰৰঞ্জন বসুমতাৰীক ৪২ হাজাৰৰো অধিক ভোটত পৰাস্ত কৰে ।
অসমৰ ৮০খন পৌৰ সভাৰ বাবে অনুষ্ঠিত সদ্যসমাপ্ত নিৰ্বাচনত শাসকীয় বিজেপি দলে সহজ জয়লাভ সাব্যস্ত কৰিছে।
অৱশ্যে ৰাজ্যত বিজেপিৰ অনুজ অংশীদাৰ অগপ দল ব্যাপক বিপৰ্য্যয়ৰ সন্মুখীন হ'বলগীয়া হৈছে । পৌৰ সভাৰ নিৰ্বাচনত বিজেপিয়ে অকলে যুঁজাৰ কৌশল গ্ৰহণ কৰি অগপ প্ৰভাৱাধীন অঞ্চলসমূহ আজুৰি নিবলৈ সক্ষম হ'ল।
ইয়াৰ পিছত বিধান সভা আৰু লোক সভাৰ নিৰ্বাচনত অগপ আৰু বিজেপিৰ আন সহযোগী দলসমূহে আসনৰ দৰদামৰ ক্ষমতা হেৰুৱাব । বিজেপিৰ হিন্দুত্ববাদৰ সহচৰ হৈ জাতীয়তাবাদৰ ধ্বজা উৰুৱাবলৈ বৃথা চেষ্টা কৰা অগপই মুখ থেকেচা খালে আৰু জাতীয়তাবাদী আৰু আঞ্চলিকতাবাদী ধাৰাটোক ক্ষতিগ্ৰস্ত কৰিলে।
ৰাজ্যৰ ৮০খন পৌৰ সভাৰ ৭৭খনতেই বিজেপিয়ে বিজয় সাব্যস্ত কৰে । এখনত কংগ্ৰেছে পৌৰ সভা গঠন কৰিবলৈ সক্ষম হৈছিল যদিও মূৰকত নোৱাৰিলে।
আন দুখনত নিৰ্দলীয়ই জয়লাভ কৰিছে । যোৱা ৬ মাৰ্চত অসমত ৮০টা পৌৰ সভাৰ ৯৭৭ ৱাৰ্ডৰ বাবে নিৰ্বাচন অনুষ্ঠিত হৈছিল । সৰ্বমুঠ ২,৫৩২ গৰাকী প্ৰাৰ্থীয়ে নিৰ্বাচনত অংশগ্ৰহণ কৰিছিল । ইয়াৰে ৮০৭টা ৱাৰ্ডত বিজেপিয়ে, কংগ্ৰেছে ৭০ টা, অগপই ৬৫টা, অসম জাতীয় পৰিষদে ৭টা, ৰাইজৰ দলে ৩টাত আৰু ৮৭টা ৱাৰ্ডত নিৰ্দলীয় প্ৰাৰ্থীয়ে জয়লাভ কৰে।।
বিশ্ব ঐতিহ্য সংস্কৃতি স্বীকৃতিৰ বাবে ৰাষ্ট্ৰসংঘৰ শিক্ষা, বিজ্ঞান আৰু সাংস্কৃতিক সংগঠন (ইউনেস্ক')এ পৃথিৱীৰ ১২৭খন দেশৰ পৰা মনোনয়ন বিচাৰিছিল।
ভাৰত চৰকাৰৰ সাংস্কৃতিক মন্ত্ৰালয় ইউনেস্ক'লৈ অনুমোদনৰ বাবে দেশৰ এবিধ সংস্কৃতি নিৰ্বাচিত কৰিবলৈ এখন উচ্চ স্তৰীয় কমিটি গঠন কৰি দিছিল । দেশৰ ২৬ বিধ সাংস্কৃতিক ধাৰা নিৰ্বাচিত কৰি তাৰে পৰা এবিধক চূড়ান্তকৰাৰ প্ৰক্ৰিয়াত অসমৰ সত্ৰীয়া সংস্কৃতি নিৰ্বাচিত হয়।
কিন্তু অন্তিম মুহুৰ্তত প্ৰধান মন্ত্ৰী কাৰ্য্যালয়ৰ হস্তক্ষেপত বিশেষজ্ঞৰ দ্বাৰা চূড়ান্ত কৰা সত্ৰীয়া সংস্কৃতিক বাদ দিয়া হয় আৰু প্ৰধান মন্ত্ৰী নৰেন্দ্ৰ মোডীৰ নিজ প্ৰদেশ গুজৰাটৰ গৰ্বা নৃত্যক মনোনয়ন দিয়া হয়।
মোডী আচল মনটো ওলাই পৰিল। শংকৰদেৱৰ বিষয়ে বিজেপিৰ আচল মনোভাৱ পৰিস্কাৰ হ'ল। ইয়াৰ পিছত অসমীয়া সংস্কৃতিৰ প্ৰতি বিজেপি দায়বদ্ধ বুলি কোনো বিবেকসম্পন্ন মানুহে বিশ্বাস কৰিব নোৱৰা হ'ল।
অসমৰ কাগজ কলৰ নীলাম মূল্য কাৰ স্বাৰ্থত অৱনমিত?
অসমৰ ৰাজহুৱা খণ্ডৰ অন্যতম বৃহৎ উদ্যোগ হিন্দুস্তান পেপাৰ কৰ্প'ৰচনৰ নগাঁও কাগজ কল আৰু কাছাৰ কাগজ কল দুটা যোৱা সময়ছোৱাৰ পাঁচোটা নীলাম প্ৰক্ৰিয়াতো বিক্ৰী কৰিবলৈ ব্যৰ্থ হোৱাত সম্প্ৰতি লিকুইডেটৰ হিচাপে নিয়োজিত কুলদীপ বাৰ্মাই ষষ্ঠবাৰৰ বাবে নীলাম প্ৰক্ৰিয়াৰ বাবে জাননী জাৰি কৰিছে।
অৰ্থাৎ কেন্দ্ৰীয় চৰকাৰখন অসমৰ জনসাধাৰণৰ আৱেগ-অনুভূতিক বুঢ়া আঙুলি দেখুৱাই, চৰকাৰখনৰ পূৰ্বৰ সকলো আশ্বাস আৰু বিজপি দলৰ নিৰ্বাচনী প্ৰতিশ্ৰুতি আওকাণ কৰি কাগজ কল দুটা বিক্ৰী কৰিবলৈ বদ্ধপৰিকৰ হৈ আছে।
যোৱা ২৫ ফেব্ৰুৱাৰীত ষষ্ঠবাৰৰ বাবে জাৰি কৰা নিবিদাৰ বিজ্ঞাপনত কাগজ কল দুটাৰ মূল্য প্ৰথমবাৰৰ ১,১৩৯ কোটি টকা অৱনমিত হৈ ৩৭৫ টকা হৈছে। ৩৭৫ কোটি টকাৰ ভিতৰত কাগজ কলৰ হাফলঙৰ ভূমিও অন্তৰ্ভুক্ত হৈ আছে । নীলামৰ নিবিদা দাখিলৰ অন্তিম দিন ৮ মাৰ্চ নিৰ্ধাৰণ কৰা হৈছে।
উল্লেখযোগ্য যে হিন্দুস্তান পেপাৰ কৰ্প'ৰেচনৰ অধীনত থকা গুৱাহাটীৰ গেমছ ভিলেজৰ দুটা ফ্লেট, কলকাতাৰ চ'ল্ট লেইক ছিটিৰ হাউচিং ক'লনী আৰু হাৰ্ট হস্পিতাল ইতিমধ্যে বিক্ৰী কৰা হৈছে । মুম্বাইৰ আৱাসিক ফ্লেট, দিল্লীৰ কাৰ্য্যালয়, নগালেণ্ড পেপাৰ ক'ম্পেনীৰ বিনিয়োগ কৰা শ্বেয়াৰ বিক্ৰী কৰিবলৈকে লিকুইডেটৰে বিজ্ঞাপন দিছে।
যোৱা ২৮ ফেব্ৰুৱাৰীত অসমত সশস্ত্ৰ বাহিনী বিশেষ ক্ষমতা আইন (AFSPA)ৰ ম্যাদ যোৱা ২৮ ফেব্ৰুৱাৰীত সমাপ্ত হৈছিল । যোৱা বছৰৰ আগষ্ট মাহত পৰৱৰ্তী ছমাহৰ বাবে আইনখনৰ ম্যাদ অসম আৰু পঞ্জাৱত বৃদ্ধি কৰা হৈছিল।
নগালেণ্ডৰ মন জিলাত যোৱা ৪ ডিছেম্বৰত ১৪ জন নিৰাপৰাধ গঞাক সশস্ত্ৰ বাহিনীয়ে অপ্ৰৰোচিতভাৱে গুলীয়াই হত্যা কৰাৰ পিছত আইনখনৰ বিৰুদ্ধে সমগ্ৰ উত্তৰ-পূবত ব্যাপক বিক্ষোভ সংঘটিত হৈছিল । সেই সময়ত বিক্ষুদ্ধ নগালেণ্ডবাসীক প্ৰশমিত কৰিবলৈ আইনখনৰ ম্যাদ বৃদ্ধি নকৰাৰ ইঙ্গিত দি এখন পাঁচজনীয়া কমিটি গঠন কৰা হৈছিল ।
কিন্তু ইয়াৰ মাজতে নগালেণ্ডত ম্যাদ বৃদ্ধি কৰা হৈছিল । অসমতো আফস্পাৰ ম্যাদ সমাপ্ত হোৱাৰ দিনাই সমগ্ৰ ৰাজ্যখনকে পুনৰ উপদ্ৰুত এলাকা ঘোষণা কৰে আৰু একে সময়তে পৰৱৰ্তী ছমাহৰ বাবে আফস্পাৰ ম্যাদ পুনৰ বৃদ্ধি কৰা হয় । উল্লেখযোগ্য যে অসমত ১৯৯০ চনৰ পৰা অইনখন প্ৰচলিত হৈ আহিছে ।
ডঃ হিমন্ত বিশ্ব শৰ্মা অসমৰ মুখ্য মন্ত্ৰী নিৰ্বাচিত হোৱাৰ পিছত সংযুক্ত মুক্তি বাহিনী, অসম (স্বাধীন), চমুকৈ আলফা, স্বাধীন শান্তি আলোচনা পক্ষত আগবাঢ়ি অহাৰ ইঙ্গিত দিছিল।
মুখ্য মন্ত্ৰীয়েও সঁহাৰি জনোৱা পৰিলক্ষিত হৈছিল । পৰৱৰ্তী সময়ত স্বাধীনতা দিৱস আৰু প্ৰজাতন্ত্ৰ দিৱসত আলফাই চিৰাচৰিতভাৱে পালন কৰি অহা বন্ধ ঘোষণা কৰাৰ পৰা বিৰত থাকে। ইমানৰ পিছতো আলোচনাৰ অগ্ৰগতি দেখা যোৱা নাছিল।
এই সময়ছোৱাৰ ভিতৰত ৰাজ্যত আলফাত যোগদানৰ বাতৰি নতুনকৈ আহিবলৈ ধৰে । বিগত বছৰৰ ১২ নৱেম্বৰত উজনি অসমৰ দুগৰাকী ৰাষ্ট্ৰীয় পৰ্য্যায়ৰ কিক বক্সিং খেলুৱৈৱে আন তিনিগৰাকী যুৱতীৰ সৈতে গভীৰ অৰণ্যৰ মাজেৰে আলফাত যোগদান কৰিবলৈ যোৱাৰ ভিডিঅ' সামাজিক মাধ্যমত প্ৰচাৰিত হোৱাত ৰাজ্যখনত খলকনিৰ সৃষ্টি হৈছিল।
যোৱা সপ্তাহত নতুনকৈ দুগৰাকী যুৱতীয়ে আলফাত যোগদান কৰিবলৈ যোৱাৰ বাতৰিয়ে ৰাজ্যত পুনৰ চাঞ্চল্যৰ সৃষ্টি কৰিছে । গুৱাহাটীৰ উজানবজাৰৰ খাৰঘুলিৰ পৰা ৰুমি ডেকা আৰু সৰস্বতী দাস নামৰ দুগৰাকী যুৱতী আলফাত যোগদানৰ উদ্দেশ্যে ঘৰ ত্যাগ কৰা বুলি বাতৰি প্ৰকাশিত হৈছে । সৰস্বতী দাসে আলফাত যোগদানৰ বিষয়ে জনাই ঘৰলৈ চিঠিও লিখিছে । অসমত বিজেপি চৰকাৰৰ যোৱা পাঁচ বছৰৰ অধিক কালৰ শাসনত জাতি-মাটি-ভেটিৰ ফোঁপোলা স্বৰূপে যে ৰাজ্যৰ যুৱক-যুৱতীসকলক মোহভঙ্গ ঘটাইছে, সেয়া ৰুমি ডেকা, সৰস্বতী দাসহতন্ব আলফা গমনৰ পৰা পৰিস্ফুত হৈছে।
উগ্ৰ সাম্প্ৰদায়িকতাৰ পৃষ্ঠপোষকতাৰে যে জাতিৰ সমস্যা সমাধান কৰিব নোৱাৰি, যুৱ চামৰ আশা আকাঙ্খাক সন্তুষ্ট কৰিব নোৱাৰি সেয়া সাম্প্ৰতিক আলফা গমনৰ প্ৰৱণতাই উদঙাই দিছে।
আনহাতে, অসমৰ যুৱক-যুৱতীৰ আলফা গমনৰ বাতৰিত প্ৰতিক্ৰিয়া প্ৰকাশ কৰি আলফাৰ সৰ্বাধিনায়ক পৰেশ বৰুৱাই সংবাদ মাধ্যমক জনাইছে যে সৰস্বতী দাস ম্যানমাৰত উপস্থিত হৈছে, কিন্তু ৰুমি দাস সম্পৰ্কে একো নাজানে । আলফাই ঘোষণা কৰা যুদ্ধবিৰতি সম্পৰ্কে পৰেশ বৰুৱাই কয় যে ক'ভিড পৰিস্থিতিৰ বাবে আলফাই ৯ মাহৰ বাবে একপক্ষীয় যুদ্ধবিৰতি ঘোষণা কৰিছিল।
পৰেশ বৰুৱাৰ ভাষ্য, "চৰকাৰে যিহেতু ক'ভিড বিধি বিগত ১৪ ফেব্ৰুৱাৰীৰ পৰা প্ৰত্যাহাৰ কৰিছে, সেয়েহে ক'ভিড পৰিস্থিতি উন্নত হোৱা বুলি আমি ভাবিছোঁ । যিহেতু ক'ভিড বাধা-নিষেধ নাই সেয়েহে আলফাইও অস্ত্ৰবিৰতিৰ ম্যাদ বৃদ্ধি কৰাৰ প্ৰয়োজন নাই বুলি ভাবিছো।"
২০১৯ৰ ডিছেম্বৰৰ পৰা আৰম্ভ হোৱা নাগৰিকত্ব সংশোধনী আইন চমুকৈ 'কা'ৰ বিৰুদ্ধে দেশজুৰি তীব্ৰ আন্দোলনে গা কৰি উঠিছিল। 'কা' বিৰোধী আন্দোলন নিঃশেষ কৰাৰ বাবে কেন্দ্ৰ আৰু ৰাজ্য চৰকাৰসমূহে কঠোৰ দমনমূলক নীতি গ্ৰহণ কৰে।
অসমত পাঁচজন ফুলকুমলীয়া যুৱকে শ্বহীদৰ মৃত্যু বৰণ কৰিবলগীয়া হৈছিল । এই সময়ছোৱাত উত্তৰ প্ৰদেশৰ যোগী আদিত্যনাথৰ চৰকাৰে একাংশ আন্দোলনকাৰীয়ে চৰকাৰী সম্পত্তি ধ্বংস কৰাৰ অভিযোগ আনে আৰু এক বিশেষ আইন প্ৰয়োগ কৰি আন্দোলনকাৰীৰ পৰা ক্ষতিপূৰণ আদায়ৰ বাবে তেওঁলোকৰ সম্পত্তি জব্দ কৰিবলৈ ধৰে । তিনিমাহ পাছতে আৰম্ভ হোৱা ক'ভিড অতিমাৰী সৃষ্ট দুবছৰ জোৰা লকডাউন পৰিস্থিতিৰ বাবে আন্দোলন স্তিমিত হৈ পৰে।
উত্তৰ প্ৰদেশৰ বিজেপি চৰকাৰে প্ৰতিশোধাত্মকভাৱে সম্পত্তি বাজেয়াপ্ত কৰাৰ বিৰুদ্ধে একাংশ 'কা' বিৰোধী আন্দোলনকাৰীয়ে উচ্চতম ন্যায়ালয়ৰ কাষ চাপে । যোৱা ১৮ ফেব্ৰুৱাৰীত উচ্চতম ন্যায়ালয়ৰ ন্যায়াধীশ ডি ৱাই চন্দ্ৰচূড় আৰু ন্যায়াধীশ সূৰ্য্য কান্তৰ খণ্ড আদালতে আদিত্যনাথ চৰকাৰৰ সম্পত্তি বাজেয়াপ্ত কৰা কাৰ্য্যক গৰিহণা দিয়ে আৰু বাজেয়াপ্ত কৰা সম্পত্তি ওভতাই দিবলৈ নিৰ্দেশ দিয়ে।
ফলত আদিত্যনাথ চৰকাৰে 'ক্লেইম ট্ৰিবুনেল' গঠন কৰি জব্দকৃত সম্পত্তি ওভতাই দিবলগীয়া হৈছে।
বনৰক্ষীৰ ভুৱা এনকাউণ্টাৰ এক লাখ টকাৰ ক্ষতিপূৰণ!
ভুৱা এনকাউণ্টাৰৰ ঘটনাই অসমক দেশৰ ভিতৰত শীৰ্ষ স্থান প্ৰদান কৰিছে । নগাঁৱত ছাত্ৰ নেতা কীৰ্তিকমল বৰাৰ এনকাউণ্টাৰৰ ভুৱা বুলি তদন্তত উন্মোচিত হৈছে।
আৰক্ষীৰ পিছে পিছে বন সুৰক্ষা কৰ্মীয়েও ভুৱা এনকাউণ্টাৰত নামি পৰিছে । যোৱা ১৪ ফেব্ৰুৱাৰীত মৰিগাঁও জিলাৰ কুঠৰীত সোণাই বনাঞ্চলত গছ কাটি থকা অৱস্থাত বৰসিং টিছু নামৰ স্থানীয় লোক এজনক বনৰক্ষীয়ে ৮ জাই গুলীৰে থকাসৰকা কৰি হত্যা কৰে আৰু আন এজন ৰাজীৱ চিংনাৰকো গুলীবিদ্ধ কৰে । মৃত বৰসিঙৰ দূৰ্ভগীয়া পত্নীয়ে অভিযোগ কৰিছে যে বনৰক্ষীয়ে বৰসিঙৰ পৰা ছয় হাজাৰ টকা ভেটি লৈ গছ কাটিবলৈ দিছিল।
এই ঘটনাই সমগ্ৰ জিলাখনৰ লগতে ৰাজ্যতো তীব্ৰ প্ৰতিক্ৰিয়াৰ সৃষ্টি কৰে । যোৱা বৃহস্পতিবাৰে অসম চৰকাৰৰ কেবিনেট মন্ত্ৰী পীয়ুষ হাজৰিকাই বৰসিং টিছুৰ ঘৰত উপস্থিত হয় আৰু বৰসিং টিছুৰ পত্নীক এক লাখ টকাৰ ছেক প্ৰদান কৰে । মন্ত্ৰীগৰাকীয়ে দোষী বনকৰ্মীক শাস্তি প্ৰদান কৰা হ'ব বুলিও ঘোষণা কৰে । এক লাখ টকা বৰসিঙৰ ক্ষতিপূৰণ নেকি বুলি বহুতে প্ৰশ্ন উত্থাপন কৰিছে।
চৰকাৰী ভুলৰ ক্ষতিপূৰণ এটা গৰীৱ পৰিয়ালৰ বাবে কেতিয়াও মাত্ৰ এক লাখ টকা হ'ব নোৱাৰে । সংবাদ মাধ্যমত প্ৰকাশিত বাতৰি মতে দোষী বনৰক্ষী দুলাল বৰা, কেশৱ লহকৰ, নীল হাজৰিকাই বৰ্তমানে আত্মগোপন কৰি আছে।
ফুটবলে মান আৰু স্থান হেৰুৱাইছে নেকি অসমৰ ক্ৰীড়া জগতত?
প্ৰাক্তন মুখ্য মন্ত্ৰী সৰ্বানন্দ সোণোৱালে গুৱাহাটীক ভাৰতীয় ক্ৰীড়াৰ ৰাজধানী হিচাপে গঢ়ি তোলাৰ কথা প্ৰায়ে উল্লেখ কৰিছিল । অসমৰ ক্ৰীড়াত ফুটবলৰ স্থান সদায় ওপৰত । ফুটবলক ক্ৰীড়াৰ ৰজা বুলি অভিহিত কৰা হয় ।
ফুটবল এক সামগ্ৰিক ক্ৰীড়া । ভৌগোলিক ক্ৰীড়া হিচাপেও ফুটবলে অসমত স্বীকৃতি লাভ কৰিছে । কিন্তু ক্ৰিকেটৰ ধনবলৰ আগ্ৰাসনত ফুটবলৰ স্থান অসমত অৱনমিত হৈছে । এয়া সামগ্ৰিকভাৱে ভাৰতৰো ক্ৰীড়া পৰিৱেশ ।
পৰোক্ষ চৰকাৰী পৃষ্ঠপোষকতাই দুই জনপ্ৰিয় ক্ৰীড়া -ফুটবল আৰু ক্ৰিকেটক অনাহুত সংঘাতৰ মাজলৈ ঠেলি দিছে । এসময়ত বৰদলৈ ট্ৰফী, স্বাধীনতা কাপ ট্ৰফীয়ে অসমত ফুটবল জ্বৰৰ সৃষ্টি কৰিছিল । এতিয়া বৰদলৈ ট্ৰফীৰ ষ্টেডিয়ামত ফুটবলে স্থান হেৰুৱাইছে ।
অভিযোগ উত্থাপিত হৈছে যে গুৱাহাটীত দহখন খেলপথাৰ আছে যদিও এখনতো ফুটবল খেলাৰ অনুমতি নাই । বন্ধ হৈ আছে 'এ', 'বি', 'চি' ডিভিজনৰ প্ৰতিযোগিতাসমূহ । অন্ততঃ নেহৰু ষ্টেডিয়াম আৰু জজ খেলপথাৰক ফুটবলৰ বাবে সংৰক্ষিত কৰাৰ দাবীত যোৱা ২০ ফেব্ৰুৱাৰীত গুৱাহাটীৰ ফুটবল খেলুৱৈ আৰু ফুটবলপ্ৰেমী ৰাইজে ব্যাপক প্ৰতিবাদ সাব্যস্ত কৰে । প্ৰাক্তন আন্তঃৰাষ্ট্ৰীয়, ৰাষ্ট্ৰীয় ফুটবল খেলুৱৈ আদি কৰি শিশু ফুটবল খেলুৱৈ আৰু অভিভাৱকসকলে গুৱাহাটী ক্লাৱৰ সমীপৰ বেজবৰুৱা ৰ'টাৰীৰ পৰা নেহৰু ষ্টেডিয়ামলৈ শোভাযাত্ৰা কৰি হাতে হাতে প্লেকাৰ্ড লৈ, ৰাজপথত ফুটবল খেলি প্ৰতিবাদ সাব্যস্ত কৰে ।
প্ৰতিবাদত গুৱাহাটীৰ উপৰিও অসমৰ কোকৰাঝাৰ, গোলাঘাট, দুলীয়াজানৰ লগতে মিজোৰাম আৰু মণিপুৰৰ ফুটবল খেলুৱৈয়েও অংশগ্ৰহণ কৰে । ৰাষ্ট্ৰীয় ফুটবল দলৰ প্ৰাক্তন অধিনায়ক বাইচুং ভূটীয়ায়ো প্ৰতিবাদলৈ সমৰ্থন আগবঢ়াইছে । তাৎপৰ্য্যপূৰ্ণভাৱে সদৌ অসম ফুটবল সন্থাই প্ৰয়াত আন্তঃৰাষ্ট্ৰীয় ফুটবলাৰ বাবুল ফুকনৰ সোঁৱৰণত অহা ১৩ মাৰ্চত নেহৰু ষ্টেডিয়ামত এখন প্ৰদৰ্শনীমূলক ফুটবল খেলৰ আয়োজন কৰিছে।
ফুটবল খেলুৱৈ আৰু ফুটবল প্ৰেমীসকলৰ 'বিদ্ৰোহ'ৰ পিছত মুখ্য মন্ত্ৰী ডঃ হিমন্ত বিশ্ব শৰ্মাই আশ্বাস প্ৰদান কৰি কৈছে যে ১৫ দিনৰ বাবেহে অসম ক্ৰিকেট সন্থাক ৰঞ্জী ট্ৰফী আয়োজনৰ বাবে নেহৰু ষ্টেডিয়াম দিয়া হৈছে, ইয়াৰ পিছত পুনৰ ফুটবলৰ বাবে ষ্টেডিয়ামখন ব্যৱহাৰ কৰিব পাৰিব । আনহাতে অসম ক্ৰিকেট সন্থাই এখন সংবাদ মেল আয়োজন কৰি নেহৰু ষ্টেডিয়াম পুনৰ নিৰ্মাণ সম্পৰ্কে নিজা স্থিতি অৱগত কৰে ।
চৰকাৰৰ অমনোযোগিতা তথা নিৰ্বিকাৰ মনোভাৱৰ বাবে যে নেহৰু ষ্টেডিয়ামৰ মেৰামতি আৰু উন্নয়নৰ বাবে ব'ৰ্ড অৱ স্পৰ্টছ ধনবলসম্পন্ন অসম ক্ৰিকেট সন্থাৰ ওপৰত নিৰ্ভৰশীল হৈ পৰিছে সেয়া সাম্প্ৰতিক বিবাদ সম্পৰ্কত অসম ক্ৰিকেট সন্থাৰ বক্তব্যত প্ৰকাশিত হৈছে ।
অসম ক্ৰিকেট সন্থাৰ সাধাৰণ সম্পাদক দেৱজিৎ শইকীয়াই বিভিন্ন অভিযোগৰ প্ৰত্যুত্তৰ দিবলৈ গৈ এক বিতৰ্কিত মন্তব্যো কৰে । শইকীয়াই কয়, 'গুৱাহাটীত ফিল্ডৰ অভাৱ ঘটা নাই, অভাৱ ঘটিছে, মানসিকতাৰ।'
গালৱান উপত্যকাত সংঘৰ্ষৰ পাছত ভাৰতৰ লগত চীনৰ সম্পৰ্কৰ যথেষ্ট অৱনতি ঘটিছিল। চীনৰ সামগ্ৰী ক্ৰয় কৰাৰ পৰা বিৰত থকাৰ আহবান জনোৱা হৈছিল । জাতীয় আৱেগ সৃষ্টি কৰি চীনত তৈয়াৰ কৰা বহু জনপ্ৰিয় ম'বাইল এপ ভাৰত চৰকাৰে বন্ধ কৰি দিছিল।
কিন্তু দ্বিপাক্ষিক বাণিজ্য নিষিদ্ধ কৰিবলৈ কোনো প্ৰচেষ্টা চলোৱা হোৱা নাছিল । বৰঞ্চ একেখিনি সময়তে অন্যান্য সামগ্ৰীৰ আমদানি ভাৰত চৰকাৰে অভূতপূৰ্বভাৱে পৰিমাণে বৃদ্ধি কৰে । ২০১৯ত চীন আৰু ভাৰতৰ বাণিজ্যিক লেনেদেন আছিল ৯২.৮ বিলিয়ন মাৰ্কিন ড'লাৰ । ২০২০ৰ গালৱান সংঘৰ্ষৰ পিছত ২০২১ত ই বৃদ্ধি পালে ১২৫ বিলিয়ন মাৰ্কিন ড'লাৰলৈ । ১২৫ ডলাৰৰ সৰ্বমুঠ লেনেদেনৰ ভিতৰত চীনে ভাৰতলৈ সামগ্ৰী ৰপ্তানি কৰিছে ১০০ বিলিয়ন মাৰ্কিন ড'লাৰ মূল্যৰ সামগ্ৰী।
ইয়াৰ বিপৰীতে ভাৰতে চীনলৈ ৰপ্তানি কৰিছে মাত্ৰ ২৫ বিলিয়ন মাৰ্কিন ড'লাৰ মূল্যৰ সামগ্ৰী । চীনৰ চৰকাৰী তথ্যত এই কথা প্ৰকাশিত হৈছে । ভাৰত চৰকাৰে এতিয়ালৈকে উক্ত তথ্য খণ্ডন কৰা নাই । প্ৰধান মন্ত্ৰী নৰেন্দ্ৰ মোডীৰ 'মেক ইন ইণ্ডিয়া' শ্ল'গান ধোৱা চাঙত তুলি চৰ্দাৰ বল্লভ ভাই পেটেলৰ 'ষ্টেচ্যু অৱ ইউনিটি'ৰ বাবেও চীনৰ পৰা আমদানি কৰা বুলি অভিযোগ উত্থপিত হৈছিল।
যোৱা ২১ এপ্ৰিলত কাছাৰ কাগজ কলৰ মেকানিকেল বিভাগৰ কৰ্মচাৰী মনীন্দ্ৰ চন্দ্ৰ দাসে মাত্ৰ ৫৬ বছৰ বয়সত মৃত্যুবৰণ কৰাত বিনাবেতনে মৃত্যুবৰণ কৰা কাগজ কৰ্মীৰ সংখ্যা ১০০ স্পৰ্শ কৰিলে ।
প্ৰয়াত মনীন্দ্ৰ চন্দ্ৰ দাসকে ধৰি বিগত ৬১ মাহে অসমৰ বন্ধ কাগজ কল দুটাৰ কৰ্মচাৰীসকলে দৰমহা নোপোৱাকৈ চলি আছিল। বৰ্তমানৰ ডঃ হিমন্ত বিশ্ব শৰ্মাৰ শাসনকালতে ১৫ জন কৰ্মচাৰীৰ মৃত্যু হৈছে । ডঃ হিমন্ত বিশ্ব শৰ্মাৰ উদ্যোগত ২০২১ বৰ্ষৰ ২৮ ছেপ্তেম্বৰত অসম চৰকাৰে কাগজ কলৰ কৰ্মচাৰীৰ বকেয়া দৰমহা আদায়ৰ বাবে এক চুক্তি সম্পাদন কৰিছিল যদিও আজি পৰ্য্যন্ত ইয়াক কাৰ্যকৰী কৰা নহ'ল।
মনীন্দ্ৰ চন্দ্ৰ দাসৰ মৃত্যুত প্ৰতিক্ৰিয়া প্ৰকাশ কৰি কাগজ কল কৰ্মচাৰীৰ ঐক্য মঞ্চ জাগীৰোড আৰু কাছাৰ কাগজ কল ইউনিয়ন 'জাকৰু'ৱে এই দুখজনক ঘটনাক বিশ্বৰ ভিতৰতে বিৰল বুলি অভিহিত কৰে আৰু কয় যে ইতিহাসত হিটলাৰৰ পাছত এনে ঘটনা কোনো দেশতে সংঘটিত হোৱা নাই ।
'জাকৰু'ৰ প্ৰতিক্ৰিয়া সম্পৰ্কত আমাৰ অসম কাকতৰ ২২ ফেব্ৰুৱাৰীৰ প্ৰতিবেদন, 'ভাৰতৰ দৰে এখন কল্যাণকামী ৰাষ্ট্ৰত চৰকাৰ দ্বাৰা পৰিচালিত, নিয়ন্ত্ৰিত সংস্থাৰ এনে ধৰণৰ অমানুষিক নিৰ্য্যাতন ভাৰতবৰ্ষৰ সংবিধানৰ দ্বাৰা আৰ্জিত সকলো মানৱাধিকাৰ উলংঘনৰ এক নতুন নজিৰবিহীন ইতিহাস সৃষ্টি হৈছে, অৰ্থাৎ মোডী চৰকাৰৰ শাসনকালত এনেকুৱা কলংকিত অধ্যায় লিপিবদ্ধ হৈ থাকিব ।
২০১৪ৰ পৰা ২০২২ লৈকে ৯ বছৰৰ 'অমৃত কাল'ত কেন্দ্ৰ আৰু ৰাজ্য চৰকাৰৰ ডাবল ইঞ্জিনৰ চৰকাৰ, এইটো সত্য যে মুখ্য মন্ত্ৰী সৰ্বানন্দ সোণোৱালৰ কাৰ্য্যৰত অৱস্থাত ৮৫ জন আৰু বৰ্তমান মুখ্য মন্ত্ৰী ডঃ হিমন্ত বিশ্ব শৰ্মাৰ কাৰ্য্যকালত ১৫ জন কৰ্মীৰ অকাল মৃত্যুক সাৱটি লব ল'গা হৈছে ।
এই মৃত শতকৰ দায়িত্বভাৰ ডাবল ইঞ্জিন চৰকাৰৰ কৰ্ণধাৰসকলে ল'ব লাগিব বুলি জাকৰুৱে কয় । কোৱা বাহুল্য যে বিগত ২৮ ছেপ্তেম্বৰ ২০২১ত বৰ্তমান মুখ্য মন্ত্ৰীৰ নেতৃত্বত অসম চৰকাৰৰে এক ত্ৰাণ চুক্তি সম্পাদিত কৰিছিল যদিও আজি পৰ্য্যন্ত ইয়াক কাৰ্য্যকৰী কৰা নাই ।
গতিকে আৰু কিমানজনৰ মৃত্যু হ'ব তাক কোৱা কঠিন । কাগজ কলত মৃত্যুৰ সংখ্যা শতকৰ ঘৰ পোৱাৰ পাছত বাচি থকাখিনিয়েও মৃত্যুৰ ক্ষণ গণি আছে । তাৰবাবে আমি জাকৰুৱে প্ৰধান মন্ত্ৰীক ধন্যবাদ জনাইছোঁ ।
এই মৃত্যুযাত্ৰা শেষ নোহোৱালৈকে অধিকাৰ আদায়ৰ যুঁজ অব্যাহত থাকিব, 'অত্যাচাৰী'ৰ পতন অনিবাৰ্য্য, সেই আন্দোলন চলিছে আৰু চলি থাকিব ।'
ডিব্ৰুগড় বিশ্ববিদ্যালয়ে গ্ৰহণ কৰা এক অভিলাষী প্ৰকল্পৰ মাধ্যমত উত্তৰ পূৱৰ পাঁচটা টাই ভাষা যথাক্ৰমে টাই আহোম, টাই খামতি, টাই ফাকে, টাই খাময়াং, আৰু টাই আইটনৰ Digital Voice Dictionay তৈয়াৰ কৰি ভাষা পাঁচটাৰ সংৰক্ষণ আৰু প্ৰসাৰৰ ব্যৱস্থা কৰিবলৈ আঁচনি গ্ৰহণ কৰিছে।
Developing Natural Language Processing (NLP) Technlogy Tools for the Tai Language of North East India শীৰ্ষক এক প্ৰকল্পৰ জৰিয়তে উক্ত আঁচনি ৰূপায়ন কৰা হ'ব । ডিব্ৰুগড় বিশ্ববিদ্যালাৰ উপাচাৰ্য কাৰ্যালয়ৰ সভাকক্ষত আয়োজিত সভাত বিশ্ববিদ্যালয়খনৰ বুৰঞ্জী বিভাগৰ চ্যুকাফা আসন আৰু Cente for Computer Science and Applicationৰ মাজত সম্পাদিত হোৱা চুক্তি অনুসৰি টাই ভাষাসমূহৰ সংৰক্ষণ আৰু প্ৰসাৰৰ ব্যৱস্থা গ্ৰহণ কৰা হ'ব।
সভাত অংশগ্ৰহণ কৰে উপাচাৰ্য্য লীলাকান্ত নাথ, পঞ্জীয়ক ড° জীতেন হাজৰিকা, অভ্যন্তৰীণ মান নিশ্চিতকৰণ কোষৰ সঞ্চালক ড° কল্যাণ ভূঞা, কম্পিউটাৰ বিজ্ঞান আৰু প্ৰয়োগ বিভাগৰ সঞ্চালক ড° তাজিদ আলী, বুৰঞ্জী বিভাগৰ মুৰব্বী ড° চন্দন কুমাৰ শৰ্মাই । উক্ত ভাষাসমূহৰ স্বভাৱগত ধ্বনি, ৰূপতাত্বিক আৰু বাক্যগাঁথনিৰ বিধি কৰাৰ উদ্যোগ গ্ৰহণ কৰা হৈছে আৰু অনলাইন অভিধান, শব্দকোষ আদিও প্ৰণয়ন কৰা হ'ব বুলি জনা গৈছে । ডিব্ৰুগড় বিশ্ববিদ্যালয়ৰ এই মহৎ উদ্যোগ টাই ভাষা চৰ্চাৰ ক্ষেত্ৰত এক যুগান্তকাৰী ঘটনা হিচাপে বিবেচিত হ'ব।
মটক সন্মিলন আৰু মটক যুৱ-ছাত্ৰ সন্মিলনৰ ৩১ বছৰীয়া নেৰানেপেৰা সংগ্ৰামৰ ফলত সৰ্বানন্দ সোণোৱালৰ মুখ্যমন্ত্ৰীত্ব কালত যোৱা বছৰৰ ফেব্ৰুৱাৰীত ডেভিদ চেতীয়াক মুখ্য কাৰ্যবাহী সদস্য হিচাপে লৈ ২৪ জনীয়া মটক স্বায়ত্ব পৰিষদ গঠিন কৰা হৈছিল । সোণোৱাল চৰকাৰে মটক স্বায়ত্ব পৰিষদৰ বাবে ১২৫ কোটি টকাৰ আবণ্টনো ঘোষণা কৰিছিল । কিন্তু উক্ত ধনৰ ফুটাকড়ি এটাও যোৱা এবছৰে স্বায়ত্ব পৰিষদৰ হাতত নপৰিল বুলি জনা গৈছে । স্বায়ত্ব পৰিষদৰ নেতৃবৰ্গই দিছপুৰলৈ বহুবাৰ অহাযোৱা কৰিও প্ৰাপ্য ধন আৰু অন্যান্য অধিকাৰ আদায় কৰিবলৈ সক্ষম হোৱা নাই । অভিযোগ মতে মটক স্বায়ত্ব পৰিষদৰ মুখ্য কাৰ্যালয়ৰ বাবে ডিব্ৰুগড়ৰ খনিকৰত লোৱা ঘৰটোৰ ভাড়াও বিষয়ববীয়াসকলে ব্যক্তিগতভাৱে পৰিশোধ কৰি থাকিব লগীয়া হৈছে । কাৰ্যালয়ৰ প্ৰয়োজনীয় সামগ্ৰীৰ ক্ষেত্ৰতো একে অৱস্থা । যোৱা ২২ ফেব্ৰুৱাৰীত প্ৰথম বাৰ্ষিক প্ৰতিষ্ঠা দিৱস ধনৰ অভাৱত অনুষ্টুপীয়াকৈ পালন কৰা হয় ; নিমন্ত্ৰণ কৰিব পৰা নগ'ল স্বজনগোষ্ঠীয় ৰাইজক । ধনৰ অভাৱত আনকি প্ৰতিষ্ঠা দিৱসৰ বেনাৰ এখনো লগাবলৈ সক্ষম নহ'ল পৰিষদ।।
জাতি, মাটি আৰু ভেটি ৰক্ষাৰ শ্ল'গান আওৰাই অসমত শাসন ক্ষমতালৈ আহিছিল বিজেপি চৰকাৰ । অসমীয়া জাতীয়তাবাদৰ গামোচা ডিঙিত মেৰিয়াই বিজেপিৰ কনিষ্ঠ সংগী হিচাবে শাসনৰ ভাগবতৰা কৰিছিল অগপই ।
বিজেপি-অগপ যুটীৰ হাতত বিগত ছয় বছৰত জাতি আৰু ভাষাৰ দুৰ্গতিৰ অভিজ্ঞতা ইতিমধ্যে ৰাজ্যবাসীৰ হৈছেই । নাগৰিকত্ব (সংশোধনী) আইনৰ দ্বাৰা ভাষাভিত্তিক জাতিৰ পৰা ধৰ্মভিত্তিক জাতিৰ তত্ব আগবঢ়োৱা হৈছে ।
অসম অসামৰিক সেৱাৰ বাছনি পৰীক্ষাৰ পৰা অসমীয়া ভাষাৰ কাকত অপসাৰিত হৈছে । নৱমৰ পৰা দ্বাদশ শ্ৰেণীত ইংৰাজীক অধিক গুৰুত্ব ইত্যাদি ঘটনা সকলোৰে সন্মুখত ঘটি আছে । ইতিমধ্যে ভেটিত হাত দিছে শাসক যুটীয়ে ।
বাবা ৰামদেৱক ৰঙা দলিচা পাৰি মাতি আনিছেই । পামগছ ৰুই অসমৰ সাৰুৱা মাটিক মৰুভূমিলৈ ৰূপান্তৰৰ কৰাৰ বাবে বাবা ৰামদেৱ আগবাঢ়ি আহিছে । বৰঝাৰ বিমান বন্দৰ আদানিৰ হাতত । সেইবোৰ চলিছিল অসমলৈ বৃহৎ বিনিয়োগ অনাৰ নামত ।
এতিয়া গুৱাহাটীকে ধৰি ৰাজ্যৰ চহৰসমূহৰ মূল্যবান ভূমিও বণিক শ্ৰেণীৰ হাতত সঁপি দিবলৈ ষড়যন্ত্ৰত লিপ্ত হৈছে কেন্দ্ৰ আৰু ৰাজ্যৰ বিজেপি চৰকাৰ । দুবছৰমান আগতে গুৱাহাটীকে ধৰি ৰাজ্যৰ গুৰুত্বপূৰ্ণ চহৰত থকা হস্ততাঁত আৰু বস্ত্ৰবিভাগৰ মাটি বহু মাটি অনিল গোৱেঙ্কাক একপ্ৰকাৰ বিনামূল্যত গোপনে আৱণ্টন দিবলৈ যোঁজা চলাইছিল। কিন্তু কিছু সচেতন লোকৰ তৎপৰতাত গুৱাহাটী উচ্চ ন্যায়ালয়ত ৰাজহুৱা স্বাৰ্থজড়িত মোকৰ্দমা ৰুজু কৰাত ন্যায়ালয়ে লীজ চুক্তি নাকচ কৰিছিল ।
এতিয়া গুৱাহাটীৰ মাজমজিয়াত উজান বজাৰৰ বাৰোৱাৰী আৰু পল্টন বজাৰত থকা ৰেইল বিভাগৰ মুঠ ৫৮ বিঘা মাটি ঋষি গুপ্তা, উত্তম বেৰীয়া, অৰুণ বাজাজক এশ বছৰৰ লীজত দিয়া হৈছে । সম্প্ৰতি গুৱাহাটীৰ মাজমজিয়াৰ এই অংশৰ মাটিৰ মূল্য কঠাত ১০ কোটি পৰ্য্যন্ত উঠিছে । সেই ফালৰ পৰা মাটিৰ মূল্য পাঁচশ কোটিৰো অধিক । কিন্তু মাত্ৰ এশ কোটি টকাতে এশ বছৰৰ বাবে মাটিখিনি লীজত দিয়া হৈছে ।
ইতিমধ্যে দখল সাব্যস্ত কৰি মাটিখিনিত বাণিজ্যিক প্ৰকল্পৰ নিৰ্মাণ কাৰ্য্য আৰম্ভ কৰা হৈছে । কেন্দ্ৰীয় চৰকাৰৰ অধীনৰ ৰেইল বিভাগে এই কাৰ্য সংঘটিত কৰিছে যদিও সৰ্বানন্দ সোণোৱাল চৰকাৰ আৰু বৰ্তমানৰ হিমন্ত বিশ্ব শৰ্মা চৰকাৰো এই বিষয়ে সম্পূৰ্ণ অৱগত আছিল ।
নৰেন্দ্ৰ মোডী নেতৃত্বাধীন কেন্দ্ৰীয় চৰকাৰৰ জাতীয় সম্পত্তিৰ ব্যক্তিগতকৰণ নীতি আৰু সাম্প্ৰতিক জাতীয় মুদ্ৰাকৰণ পাইপলাইনৰ অংশ হিচাপেই দেশৰ সকলো জাতীয় সম্পত্তিৰ দ্ৰূত ব্যক্তিগতকৰণ চলিছে । গুৱাহাটীৰ ৰেইলৰ মাটি লীজত দিয়া কাৰ্য্য বিজেপি চৰকাৰৰ ব্যক্তিগতকৰণৰ অংশ ।
অসম তথা গুৱাহাটীৰ ৰাইজ চৰকাৰৰ মইমতালিৰ বিৰুদ্ধে এতিয়াই প্ৰতিৰোধ সংগ্ৰাম গঢ়ি নুতুলিলে অসমৰ সকলো মূল্যৱান সম্পদ বিক্ৰী হৈ যাব ।।
পতঞ্জলীৰ ব্যৱসায়িক সাম্ৰাজ্যক আৰু এক নতুন সফলতা প্ৰদান কৰি যোগগুৰু বাব ৰামদেৱে ৪,৩০০ কোটি টকাত ২০১৯ চনত ক্ৰয় কৰিছিল ৰুছি ছয়া ক'ম্পেনী। এতিয়া বাবা ৰামদেৱে ৰুছি ছয়াৰ জৰিয়তে অসমত পাম খেতি আৰম্ভ কৰিব ।
ইতিমধ্যে ডনাৰে অসম তথা উত্তৰ-পূবত পাম গছৰ খেতি কৰাৰ বাবে কেইমাহমান আগতে এক বৃহৎ মিছনৰ ঘোষণা কৰিছিল, নাম দিছিল 'পাম মিছন'। ভাৰতৰ পাম তেলৰ বৃহৎ ঘাটি পূৰাবলৈ অসম তথা উত্তৰ -পূবক পাম খেতিৰ বাবে নিৰ্বাচন কৰিছে কেন্দ্ৰীয় চৰকাৰে ।
কৃষি আৰু জৈৱবিজ্ঞানীয়ে অসমকে ধৰি উত্তৰ-পূবত পাম খেতিৰ বিৰোধিতা কৰি মত প্ৰকাশ কৰিছে । বিশেষজ্ঞৰ মতে পাম গছে মাটিৰ পৰা যি পৰিমাণে পানী শোষণ কৰিব তাৰ ফলত অসমৰ পৰম্পৰাগত ধান, সৰিয়হ, মৰাপাটকে ধৰি খেতিসমূহ ধ্বংসপ্ৰাপ্ত হ'ব । ৰাজ্যখনৰ জৈৱবৈচিত্ৰ্য সমুলঞ্চে নষ্ট হ'ব ।
অসমৰ কৃষি অৰ্থনীতিলৈ অশনি সঙ্কেত কঢ়িয়াই শোষণকাৰী পতঞ্জলিয়ে পামখেতিত বিনিয়োগ কৰিব বিচৰাৰ গুৰিতে আছে কেন্দ্ৰীয় চৰকাৰৰ বাজেটত পাম খেতিৰ বাবদ আৱণ্টিত ১৭৫০ কোটি টকা পৰিমাণৰ ধন ।।
সততে অসমৰ উন্নয়নৰ ফটা ঢোল কোবোৱা কেন্দ্ৰৰ বিজেপি নেতৃত্বাধীন চৰকাৰে গোপনে বন্ধ কৰিলে অসমত চলাচল কৰা ১২খনকৈ ৰে'লৰ চলাচল ।
ক'ভিডক আনুষ্ঠানিকভাৱে বিদায় দিয়া বুলি ঘোষণা চৰকাৰখনে অসমত ২০২০ৰ মাৰ্চৰ পৰা ক'ভিড কালত বন্ধ কৰা ৰে'লকেইখন পুনৰ চলাচলৰ ব্যৱস্থা কৰাৰ সলনি বন্ধ বৃদ্ধিহে কৰিছে ।
বন্ধ ৰে'লকেইখন হ'ল যথাক্ৰমে ডিব্ৰুগড় শতাব্দী, ঝাঝা এক্সপ্ৰেছ, কলকাতা চুপাৰফাষ্ট, মৰিয়নি ইণ্টাৰচিটি, কামাখ্যা ইণ্টাৰচিটি, ফৰকাটিং ইণ্টাৰচিটি, নাহৰলাগুন ইণ্টাৰচিটি, মৰিয়নি পেছেঞ্জাৰ, ডাঙৰী পেছেঞ্জাৰ, শিলচৰ পেছেঞ্জাৰ, মুৰ্ককচেলেং পেছেঞ্জাৰ, আৰু নিউ বঙাইগাঁও পেছেঞ্জাৰ ।
দৈনিক যাতায়ত কৰা লোকসকলৰ বাবে উক্ত ৰে'লকেইখন বন্ধ হোৱাত যথেষ্ট অসুবিধাৰ সন্মুখীন হৈছে । অসম ৰে'লযাত্ৰী সংস্থাৰ সাধাৰণ সম্পাদক দীপাংকৰ শৰ্মাই অভিযোগ কৰি কয় যে উত্তৰ-পূব ৰে'লৰ মহাপ্ৰৱন্ধকক বহুবাৰ অনুৰোধ কৰা সত্বেও তেওঁলোকৰ আৱেদনক কোনো ধৰণৰ গুৰুত্ব প্ৰদান কৰা হোৱা নাই ।।
সত্য সদায়ে ওলায়। মাথোঁ সময় লয়। অপৰাধীয়ে বুৰঞ্জীত অপৰাধী হিচাপেই ঠাই পাব। মাথোঁ সময়ৰ প্ৰয়োজন। ।
বিশ্বযুদ্ধ আসন্ন?
ইতিমধ্যে আমেৰিকাৰ ৰাষ্ট্ৰপতিয়ে অতি ভয় লগা সতৰ্কবাণী শুনাইছে। ৰাছিয়াই ইউক্ৰেইন আক্ৰমণ কৰিলে পৃথিৱীখন সলনি হৈ যাব পাৰে বুলি মন্তব্য কৰিছে। এইখিনিতে আইনষ্টাইনে কোৱা এষাৰ বাক্য অতি প্ৰণিধানযোগ্য। আইনষ্টাইনে কৈছিল যে 'তৃতীয় বিশ্বযুদ্ধত কি ব্যৱহাৰ হয় মই নাজানোঁ। কিন্তু চতুৰ্থ বিশ্বযুদ্ধত লাঠী ব্যৱহাৰ হ'ব!'
কেন্দ্ৰীয় বিত্ত মন্ত্ৰী নিৰ্মলা সীতাৰমনে যোৱা ১ ফেব্ৰুৱাৰীত সংসদত ২০২২-২৩ বৰ্ষৰ কেন্দ্ৰীয় বাজেট উত্থাপন কৰে । কেন্দ্ৰীয় বাজেটখনে বিজেপি নেতৃত্বাধীন চৰকাৰখনৰ কৰ্প'ৰেটদৰদী চৰিত্ৰ আকৌ এবাৰ প্ৰকাশ কৰিলে।
এইবাৰৰ বাজেটত কৰ্প'ৰেট কৰ পূৰ্বৰ ১৮ শতাংশৰ পৰা কমাই আনি ১৫ শতাংশ কৰিলে । ইয়াৰ বিপৰীতে সৰ্বাধিক কৰ প্ৰদান কৰি দেশৰ কোষাগাৰ সমৃদ্ধ কৰা মধ্যবিত্ত শ্ৰেণীক ধন্যবাদ দিয়েই সামৰিলে । কৰ্প'ৰেটক কৰ ৰেহাই প্ৰদান কৰা বাজেটখন কিন্তু আন কৰদাতাসকলৰ পৰা কৰ আদায়ৰ ক্ষেত্ৰত যথেষ্ট কঠোৰতা প্ৰদৰ্শন কৰিছে । বাজেটত ৭.৫ লাখ কোটি টকাৰ মূলধনী ব্যয় ধাৰ্য্য কৰা হৈছে । দেশত ডিজিটেল মুদ্ৰা প্ৰৱৰ্তনৰ অন্যতম উদ্দেশ্য বাজেটত নিহিত হৈ আছে।
ডিজিটেল ক্ৰিপট'কাৰেন্সী বিটক'ইন নিষিদ্ধ হ'ব বুলি আশা কৰাৰ বিপৰীতে বিদেশী ক্ৰিপট'কাৰেন্সীত ৩০ শতাংশ কৰ ধাৰ্য্য কৰা হৈছে । ভাৰতীয় ৰিজাৰ্ভ বেঙ্কে নিজা ক্ৰিপ্ট'কাৰেন্সী প্ৰৱৰ্তন কৰিব আৰু বিটক'ইনৰ দৰেই ই ব্ল'কচেইন ব্যৱস্থাৰ দ্বাৰা পৰিচালিত হ'ব ।
কৃষকৰ আয় দুগুণ বৃদ্ধি কৰাৰ সপোন দেখুৱাই নৰেন্দ্ৰ মোদীৰ চৰকাৰে এইবাৰৰ বাজেটত কৃষকৰ ১ লাখ কোটি টকাৰ তহবিলৰ বাবে ২,৪০০ কোটি টকাহে ধাৰ্য্য কৰিছে ।
এনৰেগা আঁচনিত বিগত বছৰৰ ৯৭,০৩৪ কোটি টকাৰ বিপৰীতে এইবাৰৰ বাজেটত ইয়াক কমাই ৭২,০৩৪ কোটি টকা কৰিছে । কৃষি আন্তঃগাঠনি তৈয়াৰ কৰিবলৈ পূৰ্বৰ ৯০০ কোটি টকা এইবাৰ ৫০০ কোটি টকা কৰিছে ।
আৱৰ্জনা জ্বলোৱাৰ বাবে বিগত বছৰত ৰখা ৭০০ কোটি টকাৰ বিপৰীতে এইবাৰ এপইছাও ধাৰ্য্য কৰা হোৱা নাই । কৃষক নেতাসকলে বাজেটখনৰ দ্বাৰা দিল্লী আন্দোলনৰ প্ৰতিশোধ লোৱা বুলি মন্তব্য কৰিছে । ক'ভিড অতিমাৰীত নিজৰ জীৱন বিপদাপন্ন কৰা চিকিৎসক আৰু চিকিৎসা কৰ্মীসকলৰ বাবেও কোনো ঘোষণা নোহোৱা বাবে ফ্ৰ'ণ্টলাইন কৰ্মীসকলৰ মাজত ক্ষোভ সৃষ্টি হৈছে ।
এইবাৰৰ বাজেটত পাঁচোটা নদী সংযোগ প্ৰকল্পৰ ঘোষণা কৰা হৈছে । বাজেটৰ আন এক উল্লেখযোগ্য দিশ হ'ল কেন্দ্ৰীয় চৰকাৰে ১১.৬ লাখ কোটি টকাৰ ঋণ ল'ব ।
প্ৰধান মন্ত্ৰী কিষাণ সন্মান নিধি অসমত ৰূপায়ণত ব্যাপক দুৰ্নীতি হোৱা বুলি স্বয়ং কেন্দ্ৰীয় কৃষি মন্ত্ৰীয়ে সংসদক জনাইছিল । সম্প্ৰতি অসম চৰকাৰে গুৱাহাটী উচ্চ ন্যায়ালয়ত এটা ৰাজহুৱা স্বাৰ্থজড়িত গোচৰৰ বাবে দাখিল কৰা শপতনামাত প্ৰকাশ কৰা তথ্যই উক্ত আঁচনিত দুৰ্নীতি অনিয়ম স্বজন-তোষণৰ মাত্ৰা যে ভবাতকৈ বহু বেছি আছিল, সেয়া প্ৰকাশিত হৈছে ।
দুৰ্নীতিত লিপ্ত হিতাধিকাৰীৰ সংখ্যা সংসদত কেন্দ্ৰীয় মন্ত্ৰীয়ে ৮,৩৫,২৬৮ জন আৰু কেলেঙ্কাৰীৰ ধনৰ পৰিমাণ ৫,৫৪,০১,৭২,০০০ টকা বুলি উল্লেখ কৰাৰ বিপৰীতে অসম চৰকাৰৰ শপতনামাত ভুৱা হিতাধিকাৰীৰ সংখ্যা ১১.৭২ লাখ বুলি কোৱা হৈছে ।
ভুৱা হিতাধিকাৰীৰ তালিকা প্ৰস্তুত কৰাৰ ক্ষেত্ৰত ৰাজ্য চৰকাৰৰ সংশ্লিষ্ট বিভাগ প্ৰত্যক্ষভাৱে জড়িত আছিল বুলি কৃষক সংগঠনসমূহে অভিযোগ উত্থাপন কৰিছে । অভিযোগ মতে অসম চৰকাৰে কৃষি সঁজুলি বিতৰণৰ বাবে প্ৰস্তুত কৰা হিতাধিকাৰীৰ তালিকাখনকেই সামান্য সালসলনি কৰি প্ৰধান মন্ত্ৰী কিষাণ সন্মান নিধিৰ হিতাধিকাৰীৰ তালিকা প্ৰস্তুত কৰিবলৈ শিথিলতা বিচাৰি প্ৰস্তাৱ কেন্দ্ৰীয় কৃষি মন্ত্ৰালয়লৈ প্ৰস্তাৱ পঠিয়াইছিল ।
প্ৰকৃত কৃষকৰ স্বাৰ্থ জলাঞ্জলি দি দলীয় প্ৰভাৱ বৃদ্ধিৰ স্বাৰ্থত প্ৰধান মন্ত্ৰী কিষাণ সন্মান নিধিক ব্যৱহাৰ কৰা হৈছিল সেয়া আঁচনিখনত সংঘটিত অনিয়মবোৰত প্ৰকাশ পাইছে। কৃষি মন্ত্ৰী অতুল বৰাই প্ৰধান মন্ত্ৰী কিষাণ সন্মান নিধিৰ দুৰ্নীতি-অনিয়মৰ তদন্তৰ নিৰ্দেশ দিছিল ।
তদন্ত সম্পূৰ্ণ হৈছে যদিও তদন্তৰ প্ৰতিবেদন ৰাজ্য চৰকাৰে প্ৰকাশ নকৰিলে । একেদৰে, দুৰ্নীতিৰ কথা স্বীকাৰ কৰি ভুৱা হিতাধিকাৰীৰ সংখ্যা প্ৰকাশ কৰিছে যদিও ভুৱা হিতাধিকাৰীৰ নামৰ তালিকা প্ৰকাশ কৰাৰ পৰা ৰাজ্য চৰকাৰ ইচ্ছাকৃতভাৱে বিৰত আছে ।
সমগ্ৰ দেশত আঁচনিখনৰ ক্ষেত্ৰত হোৱা দুৰ্নীতিৰ ক্ষেত্ৰত অসম এক নম্বৰত আছে বুলি স্বয়ং কেন্দ্ৰীয় কৃষি মন্ত্ৰীয়ে সংসদত দিয়া তথ্যত প্ৰকাশিত হৈছিল।
কেন্দ্ৰীয় মহিলা আৰু শিশু বিকাশ মন্ত্ৰী স্মৃতি ইৰাণীয়ে ৰাজ্যসভাত এক প্ৰশ্নৰ উত্তৰত জনাইছে যে ২০১৪-১৫ বৰ্ষ, অৰ্থাৎ নৰেন্দ্ৰ মোদী চৰকাৰ দিল্লীৰ গাদীত বহাৰ সময়ৰ পৰা ২০২০-২১ বৰ্ষলৈকে 'বেটি বচাও বেটি পঢ়াও' আঁচনিৰ বাবে ৬৮৩.০৫ কোটি টকা আৱণ্টন দিছিল ।
উক্ত পৰিমাণৰ ধনৰ ৪০১.০৪ কোটি টকা, অৰ্থাৎ আৱণ্টিত ধনৰ ৫৮ শতাংশ ধন আঁচনিখনৰ বাবে প্ৰচাৰ কৰা বিজ্ঞাপনত ব্যয় কৰা হয় । আঁচনিখন প্ৰথমতে দেশৰ ৪০৫ খন জিলাত ৰূপায়ণ কৰা হৈছিল । ২০১৬ৰ পৰা ২০১৯ চনলৈকে উক্ত আঁচনিৰ বাবে ব্যয় কৰা মুঠ ধন ৪৪৬.৭২ কোটি টকাৰ ৭৮.৯১ শতাংশ ধন কেৱল বিজ্ঞাপনত ব্যয় কৰা হয় ।
জিএছটি ব্যৱস্থাৰ দ্বাৰা যে ৰাজ্যসমূহ ক্ষতিগ্ৰস্ত হ'ব তাকেই প্ৰমাণ কৰি অসম শোচনীয় বিত্তীয় পৰিস্থিতিৰ সন্মুখীন হৈছে।জিএছটি প্ৰৱৰ্তনৰ বাবে কেন্দ্ৰীয় চৰকাৰ বদ্ধপৰিকৰ হৈ থকা সময়তে বহু কেইখন ৰাজ্য চৰকাৰে এই আশঙ্কা প্ৰকাশ কৰিছিল আৰু তেতিয়া কেন্দ্ৰীয় চৰকাৰে ৰাজ্যসমূহক আশ্বস্ত কৰিবলৈ পাঁচ বছৰৰ বাবে ক্ষতিপূৰণ দিবলৈ মান্তি হৈছিল ।
অহা জুন মাহত পাঁচ বছৰ সম্পূৰ্ণ হ'ব আৰু তেতিয়া অসমকে ধৰি ৰাজ্যসমূহে বৰ্তমানলৈকে পাই অহা ক্ষতিপূৰণ বন্ধ হৈ পৰিব । চলিত ক'ভিড পৰিস্থিতিত অসমৰ দৰে অৰ্থনৈতিকভাৱে দুৰ্বল ৰাজ্যসমূহ যথেষ্ট পৰিমাণে ক্ষতিগ্ৰস্ত হোৱাত আৰু কেইটামান বছৰলৈ ক্ষতিপূৰণ আদায় দিয়াটো অব্যাহত ৰাখিবলৈ কেন্দ্ৰীয় চৰকাৰক অনুৰোধ জনোৱা হৈছিল। উক্ত অনুৰোধৰ প্ৰতি এতিয়ালৈকে কেন্দ্ৰই কোনো ধৰণৰ সঁহাৰি জনোৱা নাই ।
এনে অৱস্থাত কম বিনিয়োগ হোৱা ৰাজ্য হিচাবে অহা জুন মাহৰ পৰা অসমৰ বিত্তীয় অৱস্থা গভীৰ সংকটৰ সন্মুখীন হ'ব । সাম্ভাৱ্য পৰিস্থিতিৰ প্ৰতি লক্ষ্য ৰাখি অসম মন্ত্ৰীসভাই সিদ্ধান্ত গ্ৰহণ কৰিছে যে বিত্ত বিভাগৰ অনুমতি অবিহনে কোনো মন্ত্ৰীয়ে কোনো নতুন আঁচনি ঘোষণা কৰিব নোৱাৰিব । কেন্দ্ৰীয় চৰকাৰৰ ক্ষতিপূৰণৰ ধন নাপালে আন কি উপায়ে ৰাজহ ঘাটি পূৰণ কৰা হ'ব তাকে লৈ এতিয়া মুখ্য মন্ত্ৰী হিমন্ত বিশ্ব শৰ্মা ব্যস্ত ।
এতিয়া নাগৰিকৰ কৰ আদায়ৰ ওপৰত গুৰুত্ব প্ৰদান কৰি অসম চৰকাৰে এক অভিযান চলাইছে আৰু অভিযানটোৰ নামকৰণ কৰিছে 'অপাৰেচন ছাৰখাৰ' । ৰাজ্যৰ বিত্তীয় অৱস্থা চৰকাৰৰ ভুল আৰ্থিক নীতিৰ বাবে ছাৰখাৰ হোৱা বাবেই অভিযানটোৰ নাম অপাৰেচন ছাৰখাৰ দিলে নেকি সেই লৈয়ো 'চকু চৰহা'সকলে প্ৰশ্ন উত্থাপন কৰিছে ।
ৰাজহ ঘাটিৰ জোৰা মাৰিবলৈ সুৰাৰ পৰা ২০২১-২২ বৰ্ষত ২৪০০ কোটি টকা ৰাজহ সংগ্ৰহৰ লক্ষ্য নিৰ্ধাৰণ কৰিছে । এতিয়া অসমৰ ৰাজহ সংগ্ৰহত অন্যতম অৱদান থকা বুলি স্বীকৃতি লাভ কৰি সুৰাপায়ীসকলেই অসমক উদ্ধাৰ নকৰিলে উপায় নাই বুলি কিছু সংখ্যকে ক'বলৈ আৰম্ভ কৰিছে ।
ভাৰতৰ ৭৩তম গণৰাজ্য দিৱসত দেশৰ ৰাজধানী দিল্লীত অনুষ্ঠিত ৰাষ্ট্ৰীয় পেৰেডত এইবাৰ অসমে অংশগ্ৰহণ কৰিব নোৱাৰিলে । অভিযোগ মতে পুঁজিৰ অভাৱৰ বাবেই অসম পেৰেডত অংশগ্ৰহণৰ পৰা বিৰত থাকিব লগা হ'ল ।
'আজাদী কা অমৃত যোজনা'ৰ মাজতে অসম পেৰেডত অংশগ্ৰহণ কৰিব নোৱাৰা বাবে ৰাজ্য চৰকাৰ ব্যাপক সমালোচনাৰ সন্মুখীন হৈছে । প্ৰকাশিত বাতৰি মতে পেৰেডত অংশগ্ৰহণ কৰিবলৈ প্ৰস্তুত কৰিবলগীয়া প্ৰতীকপটৰ ৫০ লাখ টকাৰ বাজেট বিত্ত বিভাগে মোকলাই দিব নোৱৰা বাবে কেন্দ্ৰীয় প্ৰতিৰক্ষা মন্ত্ৰালয়ৰ ওচৰত সময়মতে প্ৰস্তাৱ দাখিল কৰাত অসম চৰকাৰ ব্যৰ্থ হয় । অসম চৰকাৰৰ ব্যৰ্থতা ঢাকিবলৈ সাংস্কৃতিক মন্ত্ৰী বিমল বৰাই দায়িত্বহীন মন্তব্য কৰে ।
মন্ত্ৰী বিমল বৰাই কয়, 'দেশৰ প্ৰতিখন ৰাজ্যই প্ৰতিবছৰে গণৰাজ্য দিৱসত প্ৰতীকপট প্ৰদৰ্শনৰ সুযোগ লাভ নকৰে । এই অংশগ্ৰহণ বাধ্যতামূলকো নহয় । প্ৰত্যেকখন ৰাজ্যই যে অংশগ্ৰহণ কৰিবই লাগিব তেনে কোনো বাধ্যবাধকতা নাই ।'
ৰাজ্য চৰকাৰৰ অকৰ্মণ্যতাৰ বিপৰীতে বলিৰ পঠা সজোৱা হ'ল সাংস্কৃতিক বিভাগৰ সঞ্চালক কিশোৰ ঠাকুৰীয়াক । বিত্ত বিভাগৰ পুঁজিৰ অভাৱৰ বাবে দিল্লীৰ পেৰেডত অংশগ্ৰহণ কৰিব নোৱাৰিলে বুলি কোৱা বাবে সঞ্চালক ঠাকুৰীয়াক সমাজ কল্যাণ বিভাগৰ যুটীয়া সচিব পদলৈ বদলি কৰা হয় ।
বিহপুৰীয়াৰ বিধায়ক অমিয় ভুঞাই অনৈতিক কামৰ বাবে দিয়া নিৰ্দেশ আৰক্ষী বিষয়া এগৰাকীয়ে ফ'ন টেপিং কৰাক মুখ্য মন্ত্ৰী হিমন্ত বিশ্ব শৰ্মাই অনৈতিক বুলি অভিহিত কৰিছিল আৰু পৰৱৰ্তী সময়ত আৰক্ষী বিষয়াগৰাকীক উচ্চ পদস্থ আৰক্ষী বিষয়াই গুৱাহাটীলৈ মাতি আনি সোধা-পোছা কৰিছিল। এতিয়া স্বয়ং অসম চৰকাৰৰ বিৰুদ্ধে বিৰোধী ৰাজনৈতিক নেতা, সাংবাদিক আদিৰ ফ'ন টেপিং কৰাৰ অভিযোগ উত্থাপিত হৈছে ।
'আমাৰ অসম' কাকতৰ যোৱা ২৩ জানুৱাৰী সংখ্যা কাকতৰ 'ক্ৰিং ক্ৰিং .... আপোনাৰ ফোন টেপ হৈ আছে' শীৰ্ষক এই অভিযোগ উত্থাপিত হৈছে । বাতৰিটোত উল্লেখ কৰা হৈছে, 'আমাৰ অসম'-এ লাভ কৰা তথ্য অনুসৰি অসম আৰক্ষীৰ এক শীৰ্ষ বিষয়াৰ নেতৃত্বত চলিছে ফ'ন টেপিং কাৰ্য্য ।
৪জন ছাত্ৰ নেতা, জাতীয় সংগঠনৰ ৪জন নেতা, ৭ জন বিধায়ক, ৩জন সাংসদ, ৩ বিৰোধী দলৰ মুৰব্বী, ৭ জন জ্যেষ্ঠ সাংবাদিক, ৫ জন বিশিষ্ট নাগৰিক আৰু কেইজনমান জনজাতীয় নেতাক নিজৰ নজৰত ৰাখিছে আৰক্ষীয়ে । এই তালিকাত বিজেপি দলৰ ৬জন নেতাৰ নামো স্থান লাভ কৰিছে ।এইসকল লোকৰ প্ৰতিটো বাৰ্তালাপৰ ওপৰত বৰ্তমান আৰক্ষীৰ তীক্ষ্ণ নজৰ আছে ।
উল্লেখ্য, 'কা'বিৰোধী আন্দোলনৰ সময়তো ফ'ন ৰেকৰ্ডিঙৰ ওপৰত ভিত্তি কৰিয়ে আৰক্ষীয়ে আন্দোলনৰ সৈতে জড়িত বহু নেতা-কৰ্মী আনকি সাংবাদিককো জেৰাৰ বাবে তলব কৰিছিল ।'
চুবুৰীয়া সকলো ৰাজ্যৰ লগতে অসম সীমাবিবাদত জৰ্জৰিত । অসমৰ পৰাই পৃথক হোৱা ৰাজ্যকেইখনৰ সীমা সমস্যাই সম্প্ৰতি গুৰুতৰ ৰূপ ধাৰণ কৰিছে ।
ইয়াৰ মাজতে মেঘালয়ৰ লগত সীমা সমস্যা সমাধানৰ বাবে দুয়োখন ৰাজ্যৰ মুখ্য মন্ত্ৰী পৰ্য্যায়ত আলোচনা চলিছে । এৰা-ধৰা মাজেৰে সমাধান কৰাৰ নামত মেঘালয়ক অসমৰ মাটি এৰি দিয়ালৈ অসম চৰকাৰে সন্মতি প্ৰকাশ কৰাত ৰাজ্যখনত তীব্ৰ প্ৰতিক্ৰিয়াৰ সৃষ্টি হৈছে ।
সীমা আৰু ৰাজ্যৰ ভূমিসম্পৰ্কত আলোচনা কৰা আৰু সিদ্ধান্ত লোৱাৰ একমাত্ৰ কৰ্তৃত্ব আছে ৰাজ্যৰ বিধান সভাৰ । কিন্তু সকলো ক্ষেত্ৰতে সংসদীয় বা বিধায়নী ব্যৱস্থাক উলাই কৰিব বিচৰা এক প্ৰৱণতা বিজেপি নেতৃত্বাধীন চৰকাৰৰ দিনত বৃদ্ধি পাইছে । ভূমি এৰা-ধৰাৰ ক্ষেত্ৰত সীমান্তবাসীৰ মতামতৰো প্ৰয়োজন আছে ।
অসম জাতীয় পৰিষদৰ সভাপতি লুৰীণজ্যোতি গগৈ আৰু সাধাৰণ সম্পাদক জগদীশ ভূঞাৰ নেতৃত্বত মেঘালয়ৰ লাম্পী সীমান্তত চৰজমিন অনুসন্ধানৰ বাবে যোৱা এটা দলৰ আগত লাম্পিবাসীয়ে নিজৰ মত প্ৰকাশ কৰে । লাম্পীবাসীয়ে দলটোৰ আগত কয় যে তেওঁলোক অসমৰ লগত থাকিব বিচাৰে । স্থানীয় গাৰো সম্প্ৰদায়ৰ লোক, লাম্পি ছাত্ৰ সন্থা আৰু গোৰ্খা ছাত্ৰ সন্থায়ো একেমত প্ৰকাশ কৰিছে । নোৱাপাৰা, পানবাৰী, ল'ৱাৰ লাম্পি, আপাৰ লাম্পি, বেংজেং আদি অঞ্চলৰ সীমান্তবাসীয়ৰো একেই মত ।
গুৱাহাটী পৌৰ নিগমৰ শেষৰবাৰ নিৰ্বাচন ৩১টা ৱাৰ্ডৰ ভিত্তিত হৈছিল । তাৰ আগতে ২০০৪ চনত আৰু তাৰ আগৰ কেবাটাও পৌৰ নিৰ্বাচন ৬০ ৱাৰ্ডৰ ভিত্তিত সম্পন্ন হৈছিল ।
গুৱাহাটীৰ জনসংখ্যা লক্ষণীয়ভাৱে বৃদ্ধি পোৱাৰ পিছতো ৱাৰ্ডৰ সংখ্যা কমোৱা বাবে সেই সময়ত চৰকাৰ সমালোচনাৰ সন্মুখীন হৈছিল । বৰ্তমান ৱাৰ্ডৰ সংখ্যা পুনৰ ৬০টা কৰা হৈছে । ৱাৰ্ডৰ সংখ্যা পুনৰ আগৰ সংখ্যা ৬০টালৈ বৃদ্ধি কৰিলেও ৱাৰ্ডসমূহৰ পূৰ্বৰ সীমা একেদৰে থকাৰ সম্ভাৱনা নাই । নতুনকৈ ৱাৰ্ডসমূহৰ সীমা নিৰ্ধাৰণৰ বাবে গুৱাহাটী পৌৰ নিগমে আগবঢ়োৱা প্ৰস্তাৱৰ বিৰুদ্ধে কাৰোবাৰ আপত্তি থাকিলে আপত্তি দাখিলৰ বাবে ১৯ জানুৱাৰী তাৰিখৰ সময় নিৰ্ধাৰণ কৰি দিছিল ।
নতুন ৱাৰ্ডৰ সীমা নিৰ্ধাৰণৰ ক্ষেত্ৰত শাসকীয় বিজেপি দলৰ দলীয় স্বাৰ্থ ৰক্ষা কৰি সীমা নিৰ্ধাৰণ কৰা বুলি অভিযোগ উত্থাপিত হৈছিল । আপত্তিসমূহৰ শুনানিৰ ব্যৱস্থা কৰি ইতিমধ্যে গুৱাহাটী পৌৰ নিগমে ৱাৰ্ডৰ সীমা চূড়ান্ত কৰিছে আৰু সীমাসহ নতুন ৱাৰ্ডৰ তালিকা যোৱা ২৪ জানুৱাৰী তাৰিখে প্ৰকাশ কৰিছে।
এনকাউণ্টাৰ সিদ্ধহস্ত হৈ পৰিছে অসম আৰক্ষী । আইনৰ শাসন আৰু ন্যায় ব্যৱস্থাক উপলুঙা কৰি স্বয়ং মুখ্য মন্ত্ৰীৰ সমৰ্থন লাভ কৰি অসম আৰক্ষীয়ে এনকাউণ্টাৰ অব্যাহত ৰাখিছে ।
যোৱা ২২ জানুৱাৰীত নগাঁও চহৰ কচলুখোৱাৰ ৰাজপথত সন্ধিয়া এনকাউণ্টাৰত গুলী বিদ্ধ কৰে ছাত্ৰ নেতা, নগাঁও মহাবিদ্যালয়ৰ ছাত্ৰএকতা সভাৰ প্ৰাক্তন সাধাৰণ সম্পাদক কীৰ্তি কমল বৰাক । আৰক্ষীয়ে নিজৰ দায় সাৰিবলৈ কীৰ্তি কমল বৰাৰ ওপৰত মনে সজা অভিযোগ উত্থাপন কৰিছে বুলি সংবাদ মাধ্যমত স্থানীয় জনসাধাৰণ আৰু শ্ৰীবৰাৰ পৰিয়ালে অভিযোগ কৰিছে ।
আৰক্ষীৰ পৰস্পৰবিৰোধী দাবী মতে এবাৰ যদি কীৰ্তি কমল বৰাই আৰক্ষীক আক্ৰমণ কৰা বুলি কৈছে, পিছৰবাৰ সুৰাৰ ৰাগীত আৰক্ষীক ভাবুকি দিয়া বুলি কৈছে । ঘটনা সম্পৰ্কত ছাত্ৰ নেতা কীৰ্তি কমল বৰাৰ ভাষ্য এনে ধৰণৰ, 'শণিবাৰে সন্ধিয়া সাতমান বজাত ঔষধ কিনিবলৈ মই ফাৰ্মাচীলৈ আহিছিলোঁ । সেই সময়তে কচলুখোৱা ৰাজহুৱা ফিল্ডৰ ওচৰত আৰক্ষীয়ে অসামৰিক পোছাকত কেজনমান যুৱকক সোধা-পোছা কৰাৰ লগতে প্ৰহাৰ কৰি আছিল । অসামৰিক পোছাকত থকা লোকে প্ৰহাৰ কৰাৰ বাবে কৌতূহলবশতঃ মই তেওঁলোকক ইয়াৰ কাৰণ সুধিছিলোঁ । এই কথাত ক্ষুণ্ণ হৈ উদণ্ড আৰক্ষীৰ লোককেইজনে মোৰ সৈতে তৰ্কাতৰ্কি কৰে আৰু মোক আক্ৰমণ কৰে । বনিয়া উপাধিৰ আৰক্ষীৰ জোৱানজনে মোৰ ভৰিলৈ লক্ষ্য কৰি গুলীচালনা কৰে ।'
আৰক্ষীৰ এনকাউণ্টাৰত এতিয়া সাধাৰণ লোকেও অসুৰক্ষিত অনুভৱ কৰিছে । কীৰ্তি কমল বৰাক কৰা এনকাউণ্টাৰকলৈ ৰাজ্যত ব্যাপক ক্ষোভ পৰিলক্ষিত হৈছে । ৰাজ্যৰ ৰাজনীতিও শ্ৰীবৰাৰ এনকাউণ্টাৰকলৈ উত্তপ্ত হৈ পৰিছে ।।
ৰাজ্যত বিজেপি-অগপৰ যুটীয়া চৰকাৰ দিনতে শিক্ষা, প্ৰশাসন আদি সম্পৰ্কত ৰাজ্য চৰকাৰৰ অবিবেচক সিদ্ধান্তই অসমত অসমীয়া ভাষাৰ অস্তিত্ব ৰক্ষাৰ প্ৰশ্ন উত্থাপিত হৈছে । এই সময়ছোৱাত অসম প্ৰশাসনীয় সেৱাৰ পৰীক্ষাত অসমীয়া ভাষাৰ প্ৰশ্নকাকত বাতিল কৰা হৈছে । অসম প্ৰশাসনীয় সেৱাৰ পৰীক্ষাসম্পৰ্কীয় উচ্চ ন্যায়ালয়ত চলা এক গোচৰত ৰাজ্য চৰকাৰৰ শপতনামাত অসমীয়া প্ৰশ্নকাকতৰ বিৰোধী মত ব্যক্ত হৈছে ।
ফলত এতিয়াৰে পৰা অসমত প্ৰশাসন চলাবলৈ অসমীয়া ভাষা নাজানিলেও হ'ব । প্ৰতিটো বিধান সভা সমষ্টিত শিক্ষা বিভাগে চিবিএছছিৰ অধীনত একোখনকৈ ইংৰাজী মাধ্যমৰ বিদ্যালয় স্থাপন কৰা হ'ব । ব্যক্তিগত খণ্ডত ইংৰাজী মাধ্যমৰ দপদপনি চলি থকাৰ মাজতে এতিয়া খোদ ৰাজ্য চৰকাৰ অৱতীৰ্ণ হৈছে ইংৰাজী মাধ্যমৰ আদৰ্শ বিদ্যালয় স্থাপনৰ প্ৰতিযোগিতাত । তাকো ৰাজ্য চৰকাৰৰ অধীনস্থ চেবাক পৰিহাৰ কৰি ।
অতি সম্প্ৰতি এই চৰকাৰৰ দিনতে নৱমৰ পৰা দ্বাদশ শ্ৰেণীলৈ ইংৰাজীত শিক্ষাপ্ৰদানৰ গুৰুত্ব লাভ কৰিছে । অথচ একেখন ৰাজ্য চৰকাৰে অসমত অসমীয়া মাধ্যমত অভিযান্ত্ৰিক আৰু চিকিৎসা মহাবিদ্যালয় আৰম্ভ কৰাৰ কথা ঘোষণা কৰি থৈছে । চৰকাৰখন নিজে এক 'খেলিমেলি'ৰ বেমাৰত ভুগিছে, কি কৰি আছে নিজেই নাজানে ! ইষ্ট ইণ্ডিয়া ক'ম্পানীৰ বনিয়াই অসমীয়া ভাষাৰ প্ৰতি বিপদ সৃষ্টি কৰাৰ সুদীৰ্ঘ প্ৰায় ১৮৫ বছৰ পিছত অসমীয়া ভাষাক পুনৰ অস্তিত্ব ৰক্ষাৰ সংকটলৈ ঠেলি দিছে হিমন্ত বিশ্ব শৰ্মাৰ নেতৃত্বত বিজেপি-অগপ যুটিৰ চৰকাৰখনে।
ইষ্ট ইণ্ডিয়া ক'ম্পেনীৰ শিক্ষা নীতি আছিল ভাৰতত এনে এটা শ্ৰেণী তৈয়াৰ কৰা যি হ'ব 'Indian in blood and colour, but English in tastes, in opinion, in moral and I in intellect.'
কৰ্পৰেট দৰদী বিজেপি চৰকাৰ নিজ লক্ষ্যত সকলোৰে অলক্ষিতে ঠিকেই আগবাঢ়ি গৈ আছে ।
আধুনিক অসমীয়া জাতিৰ অন্যতম ৰূপকাৰ ৰূপকোঁৱৰ জ্যোতিপ্ৰসাদ আগৰৱালাক আকৌ এবাৰ সোঁৱৰা হ'ল শিল্পীঝ দিৱসত । শিল্পী বঁটাকে ধৰি কেবাটাও নগদ ধনৰ বঁটাৰে চৰকাৰীভাৱে শিল্পীসকলক সন্মান জনোৱা হ'ল ।
নিৰলস সাধনাৰে যোগ্যজনেই বঁটা লাভ কৰিছে । বঁটাক লৈ কোনোধৰণৰ বিতৰ্কও নাই । তাৰ মাজতো যেন স্বয়ং জ্যোতিপ্ৰসাদ উপেক্ষিত হৈ ৰ'ল চৰকাৰী কাৰ্যসূচীসমূহত । জ্যোতিপ্ৰসাদ মানে এক আপোচহীন শিল্পীসত্তা।
জ্যোতিপ্ৰসাদৰ শিল্পীসত্তা হ'ল জনতাৰ শিল্পী, পোহৰৰ শিল্পী । জ্যোতিপ্ৰসাদৰ 'অসমীয়া'ত জাতিৰ ৰূপৰেখা পৰিকল্পিতভাৱে ৰচিত হৈছে । কিন্তু ক'ৰবাত যেন সকলোৰে অলক্ষিতে জ্যোতিপ্ৰসাদৰ কল্পনাৰ অসম, অসমীয়া জাতি, ভাৰত 'চিন্তা'ৰ যতি পৰিছে । জ্যোতিপ্ৰসাদৰ কন্যা জ্ঞানশ্ৰী পাঠকে মৰ্মে মৰ্মে উপলদ্ধি কৰিছে সেই কথা ।
তামোলপুৰ চাহবাগিছাত থাকোঁতে জ্যোতিপ্ৰসাদে চাহ শ্ৰমিকৰ বাবে নিৰ্মাণ কৰা বিদ্যালয়তে নিজৰ সন্তানক পঢ়ুৱাইছিল । ঘৰত নিজে সন্তানৰ যত্ন লৈছিল, নীতি শিক্ষা দিছিল । সেয়ে জ্যোতিপ্ৰসাদে কি বিচাৰিছিল সেয়া তেখেতৰ সন্তানে বুজি পাইছিল । কিন্তু সেয়া যেতিয়া সমাজত ক্ৰমান্বয়ে অপসৃয়মান হৈ পৰিছে, তেতিয়া জ্যোতিৰ কন্যাও বিচলিত হৈ পৰিছে ।
নিজমুখে সেই কথা প্ৰকাশ কৰিলে জ্যোতিকন্যাই জ্যোতি চিত্ৰবনত আয়োজিত শিল্পী দিৱসৰ অনুষ্ঠানত জ্ঞানশ্ৰী পাঠকে অংশগ্ৰহণ কৰি কয়, 'জ্যোতিপ্ৰসাদ আগৰৱালাই কৈছিল ময়েই নগা, ময়েই ডফলা, লুচাই, মিকিৰ, গাৰো । সাম্য-মৈত্ৰীৰ ময়েই ৰণুৱা, চাহবাগিছাৰ ময়েই বনুৱা, ন অসমীয়া মৈমনসিঙিয়া ।
যেনেকৈ উপনৈবিলাক আহি বিশাল ব্ৰহ্মপুত্ৰত বিলীন হয়, তেনেদৰে সকলো জাতি-জনগোষ্ঠীৰ মহামিলনেৰে জগতসভালৈ যোৱাৰ সপোন দেখিছিল ৰূপকোঁৱৰে ।কিন্তু সেই সপোন পূৰণ নহ'ল । আজি সকলো ভাগ ভাগ । গাইগুটীয়াকৈ সকলো আগবাঢ়িছে । এয়া জ্যোতিৰ স্বপ্ন নাছিল ।'
যোৱা বছৰ মুখ্য মন্ত্ৰী পদৰ দায়িত্ব গ্ৰহণ কৰিয়েই হিমন্ত বিশ্ব শৰ্মাই ঘোষণা কৰিছিল যে এতিয়াৰে পৰা আৰক্ষীয়ে কাৰো হেঁচাত কাম কৰিব নালাগে, শাসকীয় নেতা-বিধায়ক-মন্ত্ৰীৰ নিৰ্দেশো শুনিব নালাগে । আৰক্ষীয়ে স্বতন্তৰীয়াকৈ কাম কৰিব পাৰিব ।
কিন্তু সেই নিৰ্দেশ মানি চলিবলৈ প্ৰথমতে শাসকীয় পক্ষইহে দলৰ নেতা-বিধায়ক-মন্ত্ৰীক কঠোৰভাৱে নিৰ্দেশ দিব লাগিছিল। তেনে কোনো নিৰ্দেশ বিজেপিয়ে দিয়া বুলি অনুভৱ নহয় ।
বিহপুৰীয়া সমষ্টিৰ নাৰায়ণপুৰ থানাৰ ক্ষেত্ৰত এই কথা স্পষ্টৰূপত ওলাই পৰিছে । বিহপুৰীয়া সমষ্টিৰ বিধায়ক অমিয় ভূঞাই নাৰায়ণপুৰ থানাৰ আৰক্ষীয়ে বিধায়কগৰাকীৰ নিৰ্দেশ নমনাৰ বাবে ধমক দিয়ে । বিধায়ক অমিয় ভূঞাই থানাৰ ভাৰপ্ৰাপ্ত বিষয়া পুষ্পকমল বৰাক ফোনত সকীয়নি দি কয়,
'মোক ষাঠী হাজাৰ মানুহে ভোট দিছে । আপুনি পুলিছগিৰি নেদেখুৱাব, ষাঠী হাজাৰ মানুহে আপোনাক পিটিকা মাৰি মাৰি পেলাব । ইয়াত আৰু বেছি পুলিছগিৰি নকৰিব আপুনি । মোৰ ল'ৰা কিয় পিক্ আপ কৰিছে ? মোৰ ল'ৰাক নুতুলিব । আপোনাৰ কাৰণে মোৰ বদনাম হৈছে । মোৰ মান-সন্মান নাই নেকি? আপুনি ইয়াত দিগদাৰি কৰি নাথাকিব । আপুনি মোৰ সন্মানক লৈ খেলি নাথাকিব ।এতিয়ালৈকে মই চিএমক কোৱা নাই ।
আপোনাক 'লাষ্ট টাইম'ৰ কাৰণে মই কৈ দিলোঁ । ইয়াত পুলিছগিৰি নেদেখুৱাব । ইয়াত মই বহুত কিবাকিবি 'অৰ্গেণাইজ' কৰি আছোঁ । মানুহে মোক বহুত সহায় কৰি আছে । আপুনি ইয়াত হেৰি নকৰিব । পুলিছগিৰি নেদেখুৱাব হা । আপুনি পুলিছ ফ্ৰেণ্ডলীয়েই চলাওক বা পাব্লিক ফ্ৰেণ্ডলীয়েই চলাওক, এটা কথা মনত ৰাখিব যে মোক ষাঠি হাজাৰ মানুহে ভোট দিছে ... ।'
উল্লেখযোগ্য যে বিধায়ক ভূঞাই পূৰ্বেও আৰক্ষীক এনে ধৰণে ভাৱুকি দিয়া অ'ডিঅ' ক্লিপ এটা ভাইৰেল হৈছে । উক্ত অ'ডিঅ'ত মাজুলী থানাৰ এছআই জোনমনি ৰাভাক ভাৱুকি প্ৰদান কৰা দেখা গৈছিল । বিধায়কৰ ভাবুকিৰ বিপৰীতে মহিলা এছআইগৰাকীয়েও যোগ্য প্ৰত্যুত্তৰ দিছিল ।
পৰৱৰ্তী সময়ত জোনমণি ৰাভা নগাঁৱলৈ বদলি হৈছিল । উক্ত বদলি বিধায়কৰ নিৰ্দেশ নমনা বাবে শাস্তিমূলক আছিল নেকি বুলি একাংশই প্ৰশ্ন উত্থাপন কৰিছে । মুখ্য মন্ত্ৰী হিমন্ত বিশ্ব শৰ্মাই প্ৰথমতে বিধায়ক অমিয় ভূঞাক সকীয়নি প্ৰদান কৰিছিল যদিও পিছত ভাৰপ্ৰাপ্ত বিষয়াগৰাকীৰ ফ'ন কল টেপিঙক অবৈধ আখ্যা দিছিল ।
পৰৱৰ্তী সময়ত নাৰায়ণপুৰ থানাৰ ভাৰপ্ৰাপ্ত বিষয়া পুষ্পকমল বৰাক ফ'ন টেপ কৰাৰ অভিযোগত কৈফিয়ৎ তলব কৰিছে আৰক্ষীৰ উৰ্ধতন কৰ্তৃপক্ষই । যোৱা বুধবাৰে বিশেষ সঞ্চালক প্ৰধান জি পি সিঙে ভাৰপ্ৰাপ্ত বিষয়া বৰাক গুৱাহাটীৰ ডিজিপি কাৰ্য্যলয়ত সোধা-পোছা কৰে । সংবাদ মাধ্যমৰ সূত্ৰ মতে জোনমণি ৰাভাকো ডিজিপি কাৰ্য্যালয়লৈ তলব কৰাৰ সম্ভাৱনা আছে ।
চৌদী আৰবত নাৰী আৰু মানৱ অধিকাৰৰ দাবীত দীৰ্ঘদিনৰ পৰা মাত মাতি অহা আৰু সাংবিধানিক ৰাজতন্ত্ৰ দাবী কৰা চৌদী ৰাজকন্যা বাচমাহ বিন্তে চৌদ আৰু কন্যা চুহৌদক তিনিবছৰ কাৰাৰুদ্ধ কৰি ৰখাৰ পিছত ৰাজধানী ৰিয়াদৰ কাৰাগাৰৰ পৰা মুক্তি দিয়া হৈছে ।
চৌদী ৰাজপৰিয়ালৰ সদস্য ৫৭ বছৰ বয়সীয়া বাচমাহ বিন্তে চৌদক চিকিৎসাৰ বাবে চুইজাৰলেণ্ডলৈ যোৱাৰ আগমুহুৰ্তত ২০১৯ চনৰ মাৰ্চ মাহত গ্ৰেপ্তাৰ কৰি কাৰাগাৰলৈ প্ৰেৰণ কৰা হৈছিল । ২০২০ৰ এপ্ৰিলত স্বাস্থ্যজনিত কাৰণত কাৰাগাৰৰ মুকলি কৰি দিয়াৰ বাবে ৰজা চালমান আৰু প্ৰিন্স মোহাম্মদ বিন চালমনক অনুৰোধ জনাইছিল চৌদে । কিন্তু তেতিয়া চৌদী কৰ্তৃপক্ষই ৰাজকন্যাক মুকলি কৰি দিবলৈ অস্বীকাৰ কৰিছিল । কিন্তু এই সময়ছোৱাত তেওঁৰ বিৰুদ্ধে কোনো অভিযোগ আনিবলৈ সক্ষম হোৱা নাছিল ।
২০১৭ চনৰ জুন মাহত ৰজা চালমানে মোহম্মদ বিন চালমানক ক্ৰাউন প্ৰিন্স হিচাপে নিযুক্তি দিয়াৰ পিছত দেশখনত ব্যাপক সামাজিক-সাংস্কৃতিক সংস্কাৰ সাধন কৰা হৈছে । এই সময়তেই নাৰীৰ ওপৰত গাড়ী চলোৱাৰ প্ৰায় এক দশকজোৰা নিষেধ প্ৰত্যাহাৰ কৰা হয় আৰু নাৰীৰ ওপৰত কৰ্তৃত্বমূলক অভিভাৱকত্বও শিথিল কৰা হয় ।
সমান্তৰালভাৱে চৌদী ৰাজতন্ত্ৰই ৰাজতন্ত্ৰৰ বিৰোধীৰ প্ৰতি কঠোৰতা প্ৰদৰ্শন কৰে আৰু দুৰ্নীতিৰোধৰ অচিলাত বিৰোধীৰ কণ্ঠৰোধৰ চেষ্টা চলাইছিল । চৌদী ৰাজকন্যা আৰু আন বন্দীসকলে ৰাষ্ট্ৰসংঘৰ ওচৰত তেওঁলোকৰ বন্দিত্বৰ বিষয়ে অৱগত কৰি চিঠি লিখিছিল ।
কেমেৰুনৰ চিৰসেউজ অৰণ্য ইব'ক সংৰক্ষণ কৰাৰ দাবীত দীৰ্ঘদিনৰ পৰা সৰৱ হৈ আছিল হলিউডৰ টাইটানিক খ্যাত অভিনেতা, অস্কাৰ বিজয়ী লিঅ'নাৰ্ড' ডি কেপ্ৰিঅ' । কেমেৰুনৰ এই বৃহৎ অৰণ্যৰ ৭৫বিধ লুপ্তপ্ৰায় প্ৰজাতিৰ গছ আছে ।
আদিবাসী বানেন সম্প্ৰদায় এই অৰণ্যত বাস কৰে । এই গছসমূহ ৰক্ষাৰ বাবে সংগঠিত আন্দোলনত ডি কেপ্ৰিঅ'য়ো অংশগ্ৰহণ কৰে । ৰ'য়েল ব'টানিক গাৰ্ডেনৰ বিজ্ঞানীসকলে ডি কেপ্ৰিঅ'ৰ যথেষ্ট প্ৰশংসা কৰে।
'আমেৰিকান জাৰ্ণেল অৱ ছাইন্স'ত প্ৰকাশিত এক গৱেষণাপত্ৰত কোৱা হৈছে যে পূব আফ্ৰিকাৰ চ'মালিয়া, কেনিয়া, তাঞ্জানিয়া, মোজাম্বিক আৰু মাদাগাস্কাৰ অহা ২০০ মিলিয়ন বছৰ পিছত ভাৰত উপমহাদেশৰ লগ হৈ এখন নতুন মহাদেশ গঠন কৰাৰ সম্ভাৱনা আছে ।
ভূতাত্বিক গৱেষক ডুয়ে ভান হিন্সবাৰ্গেনে কয় যে তেওঁলোকে অতীতৰ পুনৰগঠন কৰিছে । তেওঁলোকৰ অধ্যয়নত এখন মহাদেশ বা ভূমধ্য সাগৰীয় অঞ্চল অদৃশ্য হৈ পৰাৰ সম্ভাৱনা দেখা গৈছে । দক্ষিণ পূব এছিয়াও নাথাকিব পাৰে । গৱেষণাত ভৱিষ্যতৰ পৰ্বত আৰু মহাদেশসমূহ কেনে হ'ব সেয়া অধ্যয়ন কৰি থকা হৈছে । ভাৰতৰ পশ্চিম উপকুল অঞ্চলকলৈ এক দীৰ্ঘশ্ৰেণীৰ পৰ্বতমালা গঠন হ'ব ।
নতুন মহাদশৰ নাম হ'ব হেনো চ'মালয়া । গৱেষকসকলে কয় যে তেওঁলোকে কোনো ভৱিষ্যতৰ নক্সা কৃত্ৰিমভাবে তৈয়াৰ কৰা নাই। মাত্ৰ ছাত্ৰসকলৰ লগত সমীক্ষা চলাইছে । জলবায়ু পৰিৱৰ্তনৰ ফলত মৰিছাছ দ্বীপপুঞ্জ নামি যাব । মুম্বাই চ'মালিয়া পৰিসীমাৰ পাদদেশত থাকিব ।
তেওঁলোকৰ অধ্যয়নে 'টেকটনিক' প্লেটসমূহৰ কি ধৰণে চ্যুতি ঘটিছে, চ্যুতিৰ গতি কিমান ইত্যাদি অধ্যয়ন কৰিবলৈ চেষ্টা কৰিছে । আফ্ৰিকা হ্ৰদৰ তলিত যি ফাঁট আছে, অনুমান কৰা হৈছে যে তাৰ পৰাই ২০০মিলিয়ন বছৰৰ পিছত কল্পিত মহাদেশখনৰ সৃষ্টি হ'ব । এই মহাদেশে ভাৰত মহাসগৰক অপসাৰিত কৰিব ।
গৱেসকৰ দলটোৱে লক্ষ্য কৰিছিল বৰ্তমানৰ ভাৰত মহাসাগৰৰ কোনবোৰ বৈশিষ্ট্য পৰ্বতবেল্টত সংৰক্ষিত হৈ ৰ'ব আৰু কোনবোৰৰ অস্তিত্ব বিলোপ পাব । মালাবাৰ উপকূল, প্ৰবাল প্ৰাচীৰ ভাঁজ লৈ উচ্চ শিখৰত পৰিণত হ'ব আৰু হিমালয়ৰ দৰে ওখ হৈ পৰিব । ৯০ মিলিয়ন বছৰৰ আগতে মাদাগাস্কাৰ কেনেদৰে ভাৰতৰ পৰা বিচ্ছিন্ন হৈ পৰিছিল সেয়া ব্যাখ্যা কৰি ড° হিন্সবাৰ্গেনে কয় যে কোনো মহাদেশীয় ভূখণ্ড চিৰস্থায়ী নহয় ।
